
Ovo mi je ispripovjedio čovjek koji nije morao pričati ni 
meni ni bilo kome. Možda je početak ove čudne priče nastao 
djelovanjem opojna starog vina na pripovjedača, a nastavak 
zato što sam ja sumnjao i nisam mu potpuno vjerovao. 

Kad je moj gostoljubivi domaćin uvidio da mi je toliko 
ispričao, a ja da sam još uvijek sklon sumnjičavosti, njegov 
glupi ponos preuze zadatak koji je započelo staro vino, pa je 
odnekle iskopao pismeno svjedočanstvo u obliku pljesniva 
rukopisa, kao i suhi službeni zapisnik Britanskoga kolonijal- 
nog ureda, da bi tako potkrijepio mnoge važne pojedinosti 
svoje neobične priče. 

Ne kažem da su ovi događaji istiniti, jer ja im nisam bio 
svjedokom, ali činjenica da sam se, prepričavajući vam ih, 
poslužio izmišljenim imenima glavnih junaka pokazuje u 
posve dovoljnoj mjeri iskrenost moga uvjerenja da bi mogli 
biti istiniti. 

Žute, pljesnive stranice dnevnika čovjeka koji je već 
odavno mrtav 1 zapisnik Kolonijalnoga ureda slažu se 
savršeno s pripovijedanjem moga gostoljubivog domaćina, pa 
vam ovo pričam onako kako sam mučno sabrao iz tih 
nekoliko izvora. 

Ako vam se ovo ne učini vjerojatnim, barem ćete se sa 
mnom složiti da je jedinstveno, neobično i zanimljivo. 

Iz zapisnika Kolonijalnoga ureda i pokojnikova dnevnika 
saznajemo da su nekom mladom engleskom plemiću, kojeg 


ćemo zvati John Clayton, lord Greystoke, povjerili vrlo deli- 
katan zadatak da izvidi stanje u jednoj britanskoj koloniji na 
zapadnoj obali Afrike, iz koje je, kako se znalo, među 
jednostavnim urođenicima, jedna druga evropska sila nova- 
čila vojnike za svoju urođeničku vojsku kojom se služila 
samo zato da silom otima kaučuk i bjelokost divljim 
plemenima uz rijeke Kongo i Aruvimi. 

Urođenici ove britanske kolonije žalili su se da mnoge 
njihove mladiće vabe od kuće lijepim i sjajnim obećanjima, 
ali da se jedva ikoji vraćaju svojim obiteljima. 

Englezi u Africi tvrdili su još i više. Govorili su da jadne 
crnce zapravo pretvaraju u robove, jer kad bi im protekao rok 
službe bijeli bi se oficiri koristili njihovim neznanjem 
uvjeravajući ih da moraju služiti još nekoliko godina. 

I tako je Britanski kolonijalni ured uputio Johna Claytona 
na nov položaj u Britansku Zapadnu Afriku, ali u povjerenju 
mu je naredio da tačno izvidi kako jedna prijateljska evropska 
sila postupa sa crnim britanskim podanicima. Međutim, za 
ovu priču nije toliko važno zašto su ga poslali, jer on nije ništa 
izvidio, niti je ikada stigao na svoje odredište. 

Clayton je bio onaj tip Engleza koji su se za svoju domo- 
vinu plemenito borili 1 pobjeđivali na tisuću bojišta — jak, 
muževan — duševno, moralno i tjelesno. 

Stas mu je bio iznad prosječne visine. Oči su mu bile sive, 
crte lica pravilne 1 izrazite. Držanje mu je odavalo savršeno, 
krepko zdravlje, kao i utjecaj godina vojne obuke. 

Iz političkih pobuda zatražio je da ga premjeste iz vojske u 
Kolonijalni ured, pa mu je tako, još onako mladom, povjeren 
delikatan i važan zadatak u službi Kraljice. 

Kad je primio to imenovanje, u isto se vrijeme i obradovao 
i uplašio. Sama čast činila mu se dobro zasluženom nagradom 
za savjesnu i pametnu službu, kao 1 stepenicom prema 
položajima još veće važnosti i odgovornosti. Ali, u drugu 
ruku, jedva prije tri mjeseca oženio se plemenitom Aliceom 


Rutherford, pa ga je pomisao da tu lijepu djevojku povede u 
opasnost i osamu tropske Afrike obeshrabrivala i plašila. 

Radi nje bi odbio imenovanje, ali ona to nije htjela, nego 
je, što više, tražila da ga prihvati i povede 1 nju sa sobom. 

Bilo je majki i braće, i sestara, i druge rodbine i svojte, 
koji su se o tom kojekako izražavali, ali o čem su se napose 
izjasnili povijest šuti. 

Samo znamo da su sjajnoga svibanjskog jutra 1888. John, 
lord Greystoke, i lady Alice otplovili iz Dovera u Afriku. 

Mjesec dana kasnije stigoše u Freetown, gdje su unajmili 
mali jedrenjak Fuvaldu, koji ih treba da preveze do konačnog 
cilja. 

I otada Johna, lorda Greystokea, i njegovu ženu lady Alice 
ljudi nisu više niti vidjeli niti su što o njima čuli. 

Dva mjeseca, otkako su digli sidro i izišli iz luke 
Freetown, pola je tuceta britanskih ratnih brodova 
pretraživalo južni Atlantik ne bi li našli njih i njihov brodić, 
pa su gotovo odmah naišli na olupinu na obali Sv. Helene. To 
je uvjerilo svijet da se Fuvalda sa svima na sebi potopila, te su 
tako prestali tražiti skoro prije nego što su i počeli, iako je u 
nekim srcima tinjala nada još mnogo godina. 

Jedrenjak Fuvalda, od oko stotinu tona bio je brod onakva 
tipa koji se često viđa u obalnoj trgovini na dalekom jugu 
Atlantika, s posadom od pomorskog ološa — neobješenih 
ubojica i razbojnika svake rase i naroda. 

Fuvalda nije bila izuzetak. Njezini oficiri bili su suncem 
opaljeni nasilnici koji su mrzili posadu 1 kojima je posada 
vraćala jednakom mjerom. Kapetan, inače sposoban pomorac, 
postupao je okrutno sa svojim ljudima. U ophođenju s ljudima 
on je poznavao dva pomagala, ili se barem njima služio — 
klin oko kojeg se namata uže i pištolj — a ono šaroliko 
društvo kao da ništa drugo nije ni razumjelo. 


I tako su već drugog dana putovanja John Clayton i 
njegova mlada žena bili svjedoci prizora na palubi Fuvalda o 
kojima nisu vjerovali da postoje izvan korica knjiga o moru. 

Ujutro drugoga dana skovala se prva karika onoga lanca 
događaja iz kojih će poteći život kakva jamačno nije bilo u 
povijesti čovjeka. 

Dva su mornara ispirala palube F'uvalde, prvi oficir bio je 
u službi a kapetan se bio upravo zaustavio da progovori 
nekoliko riječi s Johnom Claytonom i lady Alice. 

Ljudi su radili i natraške se približavali toj skupinici koja 
je bila okrenuta na drugu stranu. Toliko su se približili da je 
jedan od njih dospio kapetanu upravo iza leđa. Već idući 
časak bili bi krenuli dalje pa se ovaj događaj ne bi nikad 
zabilježio. Ali baš se u taj tren oficir okrenuo da odstupi od 
lorda i lady Greystoke, pa se spotakao o mornara i pao koliko 
je dug i širok na palubu preokrenuvši pri tom vedricu tako da 
se sav smočio prljavom vodom. 

Na trenutak je bio to smiješan prizor. Ah samo na trenutak. 
Uz mlaz strašnih kletvi, lica zarumenjena od jada i bijesa, 
kapetan se osovi na noge i jakim udarcem obori mornara. 

Taj čovjek bio je prilično malen i star, tako da se okrutnost 
tog čina još više istakla. Drugi mornar, međutim, nije bio niti 
star niti malen — golem medvjed, s groznim crnim brkom i 
velikom bikovskom šijom među snažnim ramenima. 

Kad je vidio kako mu drug pada, on se zguri, tiho zareži 1 
skoči na kapetana oborivši ga na koljena jednim jedinim 
snažnim udarcem. 

Oficirovo zarumenjeno lice problijedi, jer to je bila 
pobuna. Već 1 prije u svojoj karijeri doživljavao je i ugušivao 
pobune. A da se još nije pravo ni podigao, trgnuo je pištolj iz 
džepa da puca ravno u onu gromadu mišića koja se nadvila 
nada nj. Ah mđ koliko on bio brz, John Clayton bio je gotovo 
isto toliko brz, tako da se kugla koja je bila namijenjena srcu 


zabila u mornarevu nogu, jer je lord, kad je oružje zablistalo 
na suncu gurnuo kapetanovu ruku. 

Clayton je objasnio kapetanu da mu se ne sviđa okrutan 
postupak prema posadi, pa ga, dok su on i lady Greystoke 
putnici na tom brodu, više neće trpjeti. 

Kapetan je htio ljutito odgovoriti, ah se predomislio; 
okrenuo na peti i, crn i namrgođen, otišao na krmu. 

Nije se htio zamjeriti engleskom službeniku, jer je 
Kraljičina moćna ruka baratala kaznenim sredstvom koje je 
on znao cijeniti i kojega se bojao — dalekosežnom 
engleskom mornaricom. 

Stariji mornar pomogao je svomu ranjenomu drugu da 
ustane. Taj veliki svat, kojega su njegovi drugovi zvali Crni 
Michael, pomicao je oprezno nogu pa se, kad je vidio da mu 
može podnijeti težinu, okrenu Claytonu i grubo mu se za- 
hvalio. 

Iako se u glasu tog čovjeka osjećala mrzovolja, riječi su 
mu očito bile dobronamjerne. Jedva je završio svoj mali 
govor, kad se već okrenuo i odšepeljio prema prednjem 
kaštelu, s vrlo vidljivom nakanom da prekine svaki razgovor. 

Nisu ga zatim vidjeli više dana, a kad je kapetan morao s 
njima progovoriti tek je mrzovoljasto zagunđao. 

Jeli su u svojoj kabini kao i prije tog nesretnog događaja. 
Ali kapetan je pazio da mu dužnost nekad ne dopusti da jede u 
isto vrijeme. 

Drugi oficiri bili su grubi i nepismeni, tek malko iznad 
lopovske posade koju su mučili, pa su vrlo rado izbjegavali 
društvo s uglađenim engleskim plemićem i njegovom 
gospođom, tako da su Claytonovi bili vrlo često sami. 

To se samo po sebi savršeno slagalo s njihovim željama, 
ali ih je1 prilično izdvajalo iz života brodića, tako da nisu bili 
u dodiru s dnevnim događajima koji će tako brzo završiti u 
krvavoj tragediji. 

Crni Michacl se zguri, tiho zareži 1 skoči na kapetana 
oborivši ga jednim jedinim udarcem 


U cijeloj atmosferi toga broda bilo je nešto što je slutilo na 
nesreću. Na površini, koliko su znali Claytonovi, sve se na 
brodiću odvijalo kao i prije, ali oboje je osjećalo da postoji 
podvodna struja koja ih vodi u nepoznatu opasnost, ali o tome 
nisu razgovarali. 

Drugi dan poslije ranjavanja Crnog Michaela Clayton je 
došao na palubu upravo na vrijeme da vidi kako četiri druga 
nose dolje mlohavo tijelo nekog mornara, dok je prvi oficir s 
velikim klinom za namatanje užeta u ruci stajao mršteći se na 
skupinicu prkosnih mornara. 

Clayton nije ništa pitao — nije bilo potrebno — a idući 
dan, kad su veliki obrisi britanskog ratnog broda izrastali na 
dalekom horizontu, bio je napola odlučio da sebe i ženu 
prebaci na taj brod, jer se sve. više bojao da bi ih, ostanu li na 
mrkoj, mrzovoljastoj Fuvaldi, moglo stići nekakvo zlo. 

Oko podneva približili su se na dosluh britanskome brodu, 
ali kad se Clayton već odlučio da zatraži kapetana da ih 
prebaci, odjednom mu se takav zahtjev učinio smiješnim. 
Kako je zapovjedniku broda Njezina Veličanstva mogao 
opravdati svoju želju da se vrati? Kako je mogao reći da su 
oficiri zlostavljali dva mornara? Oficiri tog ratnog broda 
samo bi se u sebi smijali, pa bi njegov odlazak s broda 
pripisivali samo jednomu razlogu — kukavičluku. 

John Clayton nije zatražio da se prebace na britanski ratni 
brod, pa je kasno toga popodneva vidio kako obrisi gornjih 
dijelova iščezavaju na dalekom obzorju, ali ne prije nego što 
je saznao ono što mu je potvrdilo njegovu najveću bojazan 1 
natjeralo ga da psuje krivi ponos koji ga je naveo da prije 
nekoliko sati ne zatraži sigurnost za svoju mladu ženu, kad je 
sigurnost bila na dohvatu ruke — sigurnost koja je sada 
zauvijek nestala. 

Bilo je usred popodneva kad je mali stari mornar kojega je 
prije nekoliko dana oborio kapetan došao onamo gdje su 
Clayton 1 njegova žena stajali na boku broda i promatrali kako 


izščezavaju obrisi velikog ratnog broda. Starac je laštio mjed, 
a kad se približio Claytonu rekao je tiho: 

— Bit će vraga, gospodine, na ovom brodu, pazite što 
govorim, gospodine, bit će vraga. 

— Što mislite time, moj dobri čovječe? — upita Clayton. 

— Pa zar ne vidite što se događa? Niste U čuli kako je onaj 
vražji kapetan sa svojim oficirima namlatio pola posade? Ju- 
čer su prsnule dvije glave, a tri danas. Crni Michael se opo- 
ravio, a on to neće trpjeti, neće. Pazite što sam vam rekao, 


gospodine. 

— Mislite li, čovječe, da će se posada pobuniti? — upita 
Clayton. 

— Pobuniti — usklikne starac. — Pobuniti! Misli se na 
ubojstvo, gospodine, pazite što sam vam rekao, gospodine! 

— Kad? 


— Bit će, gospodine, bit će, ali neću kazati kad, a sad sam 
rekao vraški previše, ali vi ste onda bili dobri, pa sam mislio 
da je red da vas opomenem. Ali držite jezik za zubima. Kad 
čujete pucnjavu otiđite dolje i ondje ostanite. To je sve. Samo 
držite jezik za zubima, ili će vam staviti pilulu u rebra, pazite 
što vam kažem, gospodine — 1 starac je nastavio laštiti, što ga 
je odvelo od onoga mjesta gdje su stajali Claytonovi. 

— Vraški ružičasti izgledi, Alice — napomene Clayton. 

— Ti bi morao kapetana odmah upozoriti, Johne. Možda se 
neprilika još može izbjeći — odgovorila je ona. 

— Valjda 1 bih ali ja bih ipak iz posve sebičnih razloga htio 
»držati jezik za zubima«. Ma što om sad učinili, nas će 
poštedjeti zato što sam se zauzeo za onog Crnog Michaela, a 
kad bi oni vidjeli da sam ih izdao ne bi za nas bilo milosti, 
Alice. 

— Tvoja je dužnost samo jedna, Johne, a ta je interes 
vlasti. Ako ne upozoriš kapetana, ti sudjeluješ u svemu što 
slijedi, jednako kao da si vlastitom glavom i rukama pomogao 
skovati zavjeru i provesti je. 


— Ti ne razumiješ, draga — odgovori Clayton. — Ja 
mislim na tebe, to je moja prva dužnost. Kapetan je skrivio 
ovo stanje, pa zašto da onda ja svoju ženu izlažem nezami- 
slivim strahotama u po svoj prilici beskorisnom pokušaju da 
njega spasim od njegove okrutne ludosti? Ti ne možeš 
zamisliti, draga, što bi slijedilo da taj čopor razbojnika 
zagospodari Fuvaldom! 

— Dužnost je dužnost, moj mužu, pa je nikakvo mudro- 
vanje neće promijeniti. Bila bih jadna žena engleskog lorda 
kad bih snosila odgovornost za njegovo očito izbjegavanje 
dužnosti. Shvaćam opasnost što nadolazi, ali joj se ja s tobom 
mogu i suprotstaviti — suprotstaviti mnogo hrabrije nego što 
bih se suprotstavila sramoti da uvijek znam da si mogao 
odvratiti nesreću samo da nisi zanemario svoju dužnost. 

— Onda neka bude kako ti hoćeš, Alice — pristane on 
smiješeći se. — Možda se izlažemo neprilici. Iako mi se ne 
sviđa stanje na ovom brodu, možda napokon i nije tako stra- 
šno, jer je moguće da je »stari mornar«' samo izrazio želje 
svojega starog zloćudnog srca, a ne govorio o stvarnim 
činjenicama. Pobuna na otvorenu moru možda je bila nešto 
obično prije stotinu godina, ali u ovoj dobroj 1888. ona jedva 
da se može dogoditi. Ali evo gdje kapetan odlazi u svoju 
kabinu. Ako treba da ga upozorim, neka se taj vražji posao što 
prije svrši, jer mi se s tom zvijeri gadi govoriti. 

Rekavši to, uputi se bezbrižno prema prolazu kojim je 
upravo prošao kapetan, pa časak kasnije pokuca na njegova 
vrata. 

— Naprijed — zareži duboki glas toga smrknutog oficira. 

A kad je Clayton ušao 1 zatvorio vrata, kapetan upita: 

— No? 

— Došao sam da ponovim sadržaj razgovora koji sam 
danas čuo, jer osjećam, iako možda od toga neće biti ništa, da 


! »Stari mornar« (The Aucient Mariner) — aluzija na pjesmu engleskog pjesnika 
Samuela Taylora Coleridgea (1772—1834) — Op. prev. 


bi bilo dobro da vas upozorim. Ukratko, ljudi se spremaju na 
pobunu i ubojstvo. 

— To je laž! — zagrmi kapetan. Ako se budete ponovo 
miješali u disciplinu ovoga broda ili zabadali svoj nos u 
poslove koji vas se ne tiču, moći ćete sebi pripisati i 
posljedice, odnio vas vrag! Svejedno mi je jeste li engleski 
lord ili niste. Ja sam kapetan ovog broda, pa od sada ne 
zabadajte svoj nos u moje poslove. 

Dok je kapetan govorio, obuzeo ga je toliki bijes da se 
zajapurio u licu i posljednje riječi povikao iz svega glasa, 
potkrijepivši ih jakim udarcem po stolu golemom šakom, dok 
je drugom mahao Claytonu ispred nosa. 

Clayton nije ni trepnuo, nego je razjarenog čovjeka gledao 
mirnim pogledom. 

— Kapetane Billingse — napokon je progovorio — opro- 
stite mi moju iskrenost, ali htio bih vam reći da ste magarac. 

Na to se okrenuo i otišao iz kabine s istom onom 
nehajnošću koja mu je bila navikom, a koja je podjarivala 
čovjeka Billingsova kova više nego bujica kletvi. 

I tako, dok bi se kapetan bio lako naveo na to da požali 
svoju naglost, da ga je Clayton samo pokušao umiriti, 
njegovo je raspoloženje sad nepovratno ostalo onakvo u 
kakvom ga je Clayton ostavio, pa je tako propala i posljednja 
prilika da surađuju na zajedničkom dobru i očuvanju života. 

— No, Alice — rekao je Clayton kad se pridružio svojoj 
ženi — da sam šutio, bio bih izbjegao uvredu. Taj se čovjek 
pokazao vrlo nezahvalnim. Skočio je na mene kao bijesan 
pas. Što se mene tiče, neka i on i njegov brod odu k vragu. 
Dok se ne riješimo ovoga, ja ću se svim silama brinuti o 
nama. Mislim da bi zato trebalo najprije otići u našu kabinu i 
pregledati revolvere. Sad mi je žao što smo puške spakovali i 
spremili pod palubu. 


— Svoju kabinu našli su u velikom neredu. Odjeća iz 
otvorenih kovčega bila je rasuta po prostoriji. I posteljina je 
bila isprevrtana. 

— Netko se očito za naše predmete zanimao više nego mi 
— napomenuo je Clayton. — Što li je to taj prostak tražio? 
Pogledajmo, Alice, da vidimo što je nestalo. 

Kad su sve dobro pretražili, vidjeli su da su nestala samo 
dva Claytonova revolvera i mala zaliha municije. 

— A baš sam to najviše želio da nam ostave — govorio je 
Clayton — a činjenica da su željeli samo revolvere prijeti 
nam najzlokobnije otkako smo stupili na ovu trupinu. 

— Što da radimo, Johne? — pitala ga je žena. — Ja te neću 
tjerati da ponovo pođeš kapetanu, jer ne mogu trpjeti da te 

— ponovo vrijeđa. Spasit ćemo se najvjerojatnije ako 
ostanemo neutralni. 

— Ako oficiri uzmognu spriječiti pobunu, nemamo se 
čega bojati, a ako pobijede pobunjenici, nada nam je u tom 
što ih nismo pokušali ometati ili im se odupirati. 

— Pravo imaš, Alice. Držat ćemo se neutralno. 

Dok su nastojali urediti kabinu, Clayton i žena opazili su u 
isto vrijeme kako ispod vrata proviruje komadić papira. Dok 
se Clayton saginjao da ga dohvati, snebio se od čuda kad je 
vidio kako se papir pomiče u sobu, pa je onda tek shvatio da 
ga netko gura. 

Brzo 1 tiho pristupi vratima, ali kad je posegao da uhvati 
kvaku i otvori, ruka njegove žene pade mu na zapešće. 

— Ne, Johne — šaptala je — oni ne žele da ih vidimo, pa 
ih zato i ne smijemo vidjeti. Ne zaboravi da se držimo neu- 
tralno. 

Clayton se nasmiješi 1 spusti ruku. Tako su promatrali 
onaj komadić bijela papira, dok se napokon nije smirio na 
podu s ove strane vrata. 


Tada se Clayton sagne i pobere papir. To je bio komad 
zaprljana bijela papira, nespretno smotan u nepravilni kva- 

Netko se očito za naše predmete više zanimao nego mi 
napomenuo je Clayton. 


drat. Otvorivši ga, nađoše grubu poruku štampanu slovima 
koja su u mnogo čemu odavala grubost ruke nenavikle na taj 
zadatak. 

Ukratko, to je bila opomena Claytonovima da ne prijave 
nestanak revolvera i ne kažu ono što im je rekao stari mornar, 
i to pod prijetnjom smrti. 

— I mislim da ćemo biti dobri — rekao je Clayton sa 
sjetnim smiješkom. — Možemo samo sjediti 1 čekati što će se 
dogoditi. 


dom u divljini 


I nisu dugo čekali, jer kad se iduće jutro Clayton pojavio na 
palubi kao obično, da bi se prošetao prije doručka, odjeknu 
hitac, pa još jedan, i još jedan. 

Ono što je vidio potvrdilo mu je najgore bojazni. Pred 
šačicom oficira bila je cijela šarolika posada Fuvalde na čelu 
sa Crnim Michaelom. 

Na prvu salvu oficira ljudi su potrčali u zaklon, pa su iza 
jarbola, kormilarnice i kabina vraćali vatru onoj petorici ljudi 
koji su predstavljali mrsku vlast na brodu. 

Dvojica su pala od kapetanova revolvera. Ležali su ondje 
gdje su i pali, između boraca. 

Uskoro je prvi oficir pao ničice, pa su na zapovijed Crnoga 
Michaela krvožedni lopovi zapucali na preostalu četvoricu. 
Posada je uspjela sakupiti samo šest komada vatrenog oružja, 
pa je većina bila oboružana klinovima, sjekirama i šipkama. 

Kapetan je, kad su ljudi navalili, upravo praznio revolver i 
nanovo ga punio. Puška drugoga oficira zatajila je, pa su tako 
ostala samo dva oružja protiv pobunjenika koji su se brzo pri- 
micali oficirima. Ovi su sad počeli uzmicati pred navalom 
razbješnjelih ljudi. 

Obje strane užasno su psovale i klele, što je, zajedno s 
pucanjem oružja i vriskom i stenjanjem ranjenika odjekivalo 
palubom Fuvalde kao u ludnici. 

Prije nego što su oficiri uzmakli nekoliko koraka, pobu- 
njenici su ih stigli. Sjekira u rukama jaka crnca raskolila je 


kapetanu glavu od čela do brade, a trenutak zatim i drugi su 
bili oboreni: mrtvi i ranjeni od udaraca i metaka. 

Brzo i jezovito bilo je djelo pobunjenika na Fuvaldi, a za 
sve to vrijeme John Clayton bezbrižno je stajao naslonjen iza 
stepeništa što je vodilo u kabine, pušeći lulu i snatreći kao da 
promatra osrednju igru kriketa. 

Kad je pao posljednji oficir, sjeti se da je vrijeme da siđe 
ženi, da je koji član posade ne bi dolje našao samu. 

Iako je izvana bio miran i nehajan, Clayton se u sebi bojao 
i uzrujavao, jer se zabrinjavao za sigurnost žene u rukama tih 
neukih poluzvijeri, kamo ih je sudbina tako nesmiljeno 
bacila. 

Kad se okrenuo da siđe niz stepenice, iznenadio se kad je 
na njima, tik do sebe, ugledao ženu. 

-— Kako si dugo ovdje, Alice? 

— Od početka — odgovori ona. — Kako strašno, Johne! 
O kako strašno! Što da očekujemo u rukama takvih ljudi? 

— Doručak, nadam se — odgovori on smiješeći se hrabro 
kako bi je umirio. Poći ću i upitati ih — dodao je. — Pođi sa 
mnom, Alice. Moramo im dati do znanja da očekujemo samo 
pristojan postupak. 

Ljudi su do tada okružili mrtve 1 ranjene oficire pa su 
nasumce i bez samilosti počeli bacati preko boka broda i žive 
i mrtve. S jednakom okrutnošću riješili su se 1 svojih ranje- 
nika i tjelesa trojice mornara. 

Odmah je jedan od posade opazio kako se približuju Clay- 
tonovi pa je s povikom: — Evo, još dvoje za ribe — pojurio 
prema njima 1 podigao sjekiru. 

Ali je Crni Michael bio još brži, tako da je onaj svat pao 
od metka u leđa prije nego što je prevalio nekoliko koraka. 
Gromkim glasom Crni Michael privuče pažnju drugih 1 
pokazavši lorda 1 lady Greystoke poviče: 

— Ovi ovdje moji su prijatelji, pa ih treba ostaviti na 
miru. Razumijete li? Ja sam sad kapetan ovog broda, pa ono 


što ja kažem treba i izvršavati — dodao je okrenuvši se Clay- 
tonu. — Samo se zadržavajte u kabini, pa vam neće nitko 
ništa nauditi. Pogledao je prijeteći svoje ljude. 

Claytonovi držali su se uputa Crnoga Michaela tako 
dobro, da su jedva viđali posadu, pa zato nisu ništa ni znali o 
njihovim namjerama. 

Od vremena do vremena čuli su prigušene odjeke tuč- 
njave i svađe pobunjenika, a u dva navrata tišinom se opako 
razleglo štektanje vatrenog oružja. Ali Crni Michael bio je 
pravi vođa ovoj mješavini razbojnika, pa ih je, sve u svemu, 
dobro držao na uzdi. 

Peti dan otkako su pobijeni brodski oficiri dežurni je 
opazio kopno. Je li to bio otok ili kontinent, Crni Michael to 
nije znao, ali najavio je Claytonu, ako se pokaže da je pri- 
kladno za stanovanje, da će njega i lady Clayton prebaciti na 
obalu s njihovim stvarima. 

— Ondje ćete nekako proboraviti nekoliko mjeseci — 
tumačio je. — A do toga vremena mi ćemo se već dočepati 
neke nastanjene obale i malko se raspršiti. Onda ću se ja 
pobrinuti da se vaša vlada obavijesti gdje se vi nalazite, pa će 
po vas uskoro doći ratni brod. Nekako ćete proboraviti. A 
nama bi bilo teško da vas iskrcamo na nekom nastanjenom 
mjestu, jer bismo se izvrgli mnogim pitanjima na koja nitko 
od nas ovdje nema baš vrlo uvjerljiv odgovor. 

Clayton je protestirao zato što hoće da ih iskrcaju na 
nepoznatoj obali na milost i nemilost divljim zvijerima, a 
možda još i divljim ljudima. 

Ali njegove riječi nisu ništa pomogle, nego su ljutile 
Crnoga Michaela, pa je morao odustati 1 učiniti što se u tom 
neugodnom položaju dalo učiniti. 

Oko 3 sata poslije podne prišli su lijepo pošumljenoj 
obali nasuprot ušću, kako se činilo, luke okružene sa svih 
strana kopnom. 


Crni Michael pošalje čamčić, pun ljudi, da izmjere 
dubinu ulaza, kako bi se ustanovilo može li se Fuvalda 
probiti. 

Sat kasnije oni su se vratili i izvijestili da je voda u ušću i 
dalje u tom malenom zalivu duboka. 

Još prije tame brodica je ležala mirno usidrena na povr- 
šini luke glatke kao ogledalo. 

Obale je krasilo suptropsko zelenilo, dok su se dalje od 
oceana dizali brežuljci i visoravan koje je gotovo jednoliko 
prekrivala prašuma. 

Nigdje nije bilo nikakvih znakova naseljenosti, ali bi se 
čovjek mogao lako održati na tom tlu, što je bilo očito po 
bogatu ptičjem i životinjskom svijetu koji bi s vremena na 
vrijeme opažali promatrači s Fuvalde, kao i po ljeskanju rje- 
čice koja je utjecala u luku i mogla obilovati svježom vodom. 

Kad se na zemlju spustila tama, Clayton i lady Alice sta- 
jali su još uz ogradu broda mirno promatrajući svoje buduće 
mjesto stanovanja. Iz tamnih sjena goleme šume dopirali su 
divlji krikovi zvijeri — duboko rikanje lava, a katkad i pro- 
dorni vrisak pantere. 

Žena se privila tješnje uz muškarca predosjećajući s uža- 
som strahote U groznoj tami budućih noći, kad će njih dvoje 
biti sami na toj divljoj i samotnoj obali. 

Kasnije uvečer Crni Michael im se pridružio i dao im 
upute za iskrcavanje sutradan ujutro. Nastojali su ga nago- 
voriti da ih prebaci na koju gostoljubiviju obalu koja bi bila 
bliže civilizaciji, tako da bi se mogli nadati da će dospjeti u 
prijateljske ruke. Ali njihove molbe, kao 1 prijetnje i obećanje 
nagrade, bile su uzaludne. 

— Ja sam jedini čovjek na brodu koji vas ne bih radije 
oboje vidio mrtve, ali iako znam da je to razuman način da se 
osigura vlastiti vrat, Crni Michael ipak nije čovjek koji 
zaboravlja dobročinstvo. Vi ste jednom spasili meni život, pa 
ću vam ja za uzvrat spasiti vaš, i to je sve što mogu učiniti. 


Moji ljudi možda ne bi podnijeli više, a ako vas ne iskrcam 
prilično brzo, mogli bi čak promijeniti svoje mišljenje o tom 
da vam se pruži prilika. Iskrcat ću vas na obalu zajedno s 
vašim stvarima, kao i priborom za kuhanje, i nešto starih 
jedara za šatore, pa i toliko jela da vam dotraje dok ne nađete 
voća i divljač. Tako ćete se s puškama moći ovdje zaštititi 1 
proživjeti dok ne stigne pomoć. Kad se sretno sakrijem, 
pobrinut ću se da britanska vlada sazna gdje ste. Ne bih im ni 
za živu glavu mogao tačno reći gdje ste, jer toga ni sam ne 
znam. Ah oni će vas ipak pronaći. 

Pošto je on otišao, oni su mirno pošli dolje, zaokupljeni 
crnim slutnjama. 

Clayton nije vjerovao da Crni Michael imalo namjerava 
da obavijesti britansku vladu o njihovu boravištu, niti je bio 
previše siguran da se ne radi o nekoj prevari sutradan, kad će 
se oni nalaziti na obali s mornarima koji će ih pratiti i pomoći 
im nositi stvari. Kad se jednom maknu s oka Crnom 
Michaelu, bilo koji mornar može ih ubiti, a da ipak ne uzne- 
miri savjest Crnoga Michaela. 

A čak ako i izbjegnu takvoj sudbini, neće li se baš zato 
morati suočiti s još većom opasnošću? Da je on sam, mogao 
bi se nadati da će se održati i godine i godine, jer je snažan, 
atletski razvijen čovjek. 

Ali što je s Aliceom i s onim drugim malim bićem koje će 
se tako skoro naći usred teškoća i velikih opasnosti 
iskonskoga svijeta? 

Clayton je zadrhtao kad je pomislio na strašnu ozbiljnost i 
užasnu bespomoćnost njihova položaja. Ali oni nisu mogli da 
predvide gadnu stvarnost što ih je čekala u mračnim dubi- 
nama onoga svijeta. 

Sutradan rano ujutro iznijeli su njihove brojne kovčege 1 
kutije na palubu 1 spustili ih u male čamce koji su ondje čekali 
da ih prevezu na obalu. Te su stvari bile mnogobrojne i 
raznolike, jer su Claytonovi računali i na pet do osam godina 


boravka u novom domu, tako da su, uz mnogo stvari koje su 
im bile nužne ponijeli 1 mnoge raskošne. 

Crni Michael odlučio je da ništa što pripada Claytono- 
vima ne ostane na brodu. Teško bi bilo reći da li je to činio iz 
samilosti ili zbog vlastitih interesa. Jasno je da bi prisutnost 
vlasništva nestalog britanskog službenika na sumnjivu brodu 
bilo teško protumačiti u bilo kojoj civiliziranoj luci na 
svijetu. 

Toliko je revno nastojao provesti svoje nakane da je za- 
htijevao da mornari vrate i Claytonove revolvere. 

U male čamce također su natovarili suho meso i dvopek, s 
malom zalihom krumpira i graha, žigica i suda, kutiju alata i 
stara jedra što ih je Crni Michael bio obećao. 

Kao da se i on sam bojao upravo onoga u što je Clayton 
sumnjao. Crni Michael ih je pratio na obalu, pa ih je 
posljednji ostavio kad su mali čamci, čim su brodske bačve 
napunili svježom vodom, krenuli prema Fuvaldi. 

Dok su se čamci polako micali po glatkoj vodi uvale, 
Clayton i žena stajali su tiho promatrajući njihov odlazak — a 
u grudima predosjećali su nesreću i krajnju beznadnost. 

A iza njih, preko niska grebena, promatrale su druge oči 
— smještene nablizu, zle oči, koje su se svjetlucale pod 
kudravim obrvama. 

Kad je Fuvalda prošla kroz uski ulaz u luku nestala im s 
očiju iza nekog rta, Alice zagrli Claytona, 1, kako nije mogla 
da se obuzda, zajeca. 

Bila je hrabra kada je izbila na brodu pobuna; gledala je s 
junačkom odvažnošću u strašnu budućnost; ali sad kad su 
ostali potpuno sami živci su joj popustili. 

On nije pokušavao da joj zaustavi suze. Bolje je da priroda 
na svoj način ublažuje ove dugo suzdržavane osjećaje. Prošlo 
je mnogo minuta prije nego što je žena — jer jedva da je i bila 
više od djeteta — ponovo ovladala sobom. 


— O, Johne — napokon je povikala — kako je to užasno! 
Što da radimo? Što da radimo? 

— Samo jedno nam valja činiti, Alice — govorio je mirno 
kao da sjede kod kuće u udobnoj dnevnoj sobi — a to je 
raditi. Rad nam mora biti spas. Ne smijemo sebi dati vremena 
da mislimo, jer ćemo poludjeti. Moramo raditi i čekati. 
Siguran sam da će pomoć doći, i to brzo, kad se jednom vidi 
da se Fuvalda izgubila, makar Crni Michel 1 ne održao svoju 
riječ. 

— Ali, Johne, da se radi samo o tebi i meni — jecala je — 
mi bismo mogli izdržati, ja to znam, ali... 

— Da, draga odgovorio je on blago — ja sam i na to 
mislio; ali mi se i s tim moramo suočiti, kao što se moramo 
suočiti sa svim što dolazi, hrabro i s najvećim povjerenjem u 
svoju sposobnost da se suprotstavimo svim neprilikama. 
Stotine tisuća godina prije nas naši su se preci u nejasnoj i 
dalekoj prošlosti nalazili pred istim problemima pred kojima 
sad stojimo i mi, možda i u ovim istim prašumama. Činjenica 
da smo mi danas ovdje, svjedoči o njihovoj pobjedi. Ono što 
su oni učinili, zar to ne možemo učiniti i mi? A čak i bolje, jer 
nismo li oboružani stoljećima velikog znanja koje nam je dala 
znanost, a o kojoj oni nisu imali ni pojma? Ono što su oni 
postigli, Alice, alatom 1 oružjem od kamena 1 kosti, to sigurno 
možemo postići 1 mi. 

— Ah, Johne, željela bih biti muškarac, s muškaračkom 
filozofijom, ali ja sam samo žena koja gleda srcem više nego 
glavom, a sve ono što vidim previše je strašno, previše 
nezamislivo a da se izrazi riječima. Samo se nadam da imaš 
pravo, Johne. Ja ću sve učiniti da budem hrabra, iskonska 
žena, prikladna družica iskonskome muškarcu. 

Claytonova je prva misao bila da uredi sklonište za 
noćenje, nešto što bi ih moglo zaštititi od životinja koje 
vrebaju. 


Otvorio je kutiju u kojoj su bile puške i municija, pa su se 
oboje naoružali protiv mogućeg napadaja dok rade, i onda 
potražili mjesto pogodno za prvo noćenje. 

Stotinu metara od žala bilo je ravno mjestance, prilično 
slobodno od drveća, pa su tu odlučili da sagrade stalnu kuću, 
ali su zasad mislili da je najbolje da izrade ležaj na drveću, 
tako da budu izvan dosega većih divljih životinja u carstvu 
kojih su se sad nalazili. 

U tu svrhu Clayton je odabrao četiri stabla koja su stvarala 
kvadrat sa stranicama od oko osam stopa, pa je odsjekao duge 
grane s drugoga drveća i sagradio oko stabala okvir oko deset 
stopa nad tlom, učvrstivši krajeve grana za stabla s pomoću 
užeta kojim ga je Crni Michael opskrbio iz utrobe Fuvalde. 

Preko toga okvira Clayton je postavio druge, manje grane 
jednu tik do druge. Taj pod obložio je golemom paprati što je 
rasla oko njih u izobilju, a na tu paprat položio je veliko jedro 
presavijeno više puta. 

Sedam stopa iznad toga sagradio je slični, iako nešto laga- 
niji pod, koji će služiti kao krov, pa je sa strana ovoga objesio 
ostatak jedrenine kao zidove. 

Kad je završio, imali su prilično udobno gnjezdašce, na 
koje je odnio pokrivače 1 nešto laganiju prtljagu. 

Sad je bilo kasno po podne pa su ostatak dana posvetili 
izgradnji grubljih ljestava kojima se Alice mogla popeti u svoj 
novi dom. 

Cijeli dan šuma oko njih odzvanjala je uzbuđenim kriko- 
vima ptica sjajnoga perja, dok su majmuni plesali i brbljali 
promatrajući s najoštrijim zanimanjem 1 pažnjom ove nove 
pridošlice, kako grade divno gnijezdo. 

lako su i Clayton i žena oštro promatrali okolinu, nisu 
uopće vidjeli velikih životinja. Ipak su u dva navrata vidjeli 
kako mali majmunski susjedi dolaze vrišteći i brbljajući s 
obližnjega grebena ogledajući se uplašeno preko svojih malih 


ramena i odajući se jasno, kao govorom, da bježe od nečega 
strašnoga što se ondje sakrilo. 

Clayton je završio ljestve upravo prije mraka pa se, napu- 
nivši velik sud vodom iz obližnje rječice, popeo sa ženom u 
razmjernu sigurnost svoje sobe u zraku. 

Kako je bilo sasvim toplo, Clayton je zabacio postranične 
zavjese preko krova. Dok su čučali na pokrivačima poput 
Turaka, lady Alice je, naprežući oči da vidi sve tamnije sjene 
šume, iznenada posegla i uhvatila Claytona za ruku. 

— Johne — šapnula je — gledaj! Što je to, čovjek? 

Kad je Clayton upravio oči u pravcu u kojem je ona 
pokazivala, ugledao je na sjenama šume nejasne obrise velika 
stasa kako stoji uspravno na grebenu. 

Jedno je vrijeme to stajalo kao da sluša, a onda se polako 
okrenulo i nestalo u sjenama džungle. 

— Što je to, Johne? 

— Ne znam, Alice — odgovorio je on ozbiljno. — Previše 
je tamno a da se tako daleko vidi. To je mogla biti i sjena koju 
baca mjesec što upravo izlazi. 

,— Ne, Johne, to nije bio čovjek, to je bilo neko golemo i 
nezgrapno ruglo od čovjeka. O, bojim se. 

On ju je uzeo u ruke šapćući joj u uši riječi hrabrosti 1 
ljubavi, jer je u njihovim nesrećama Claytonu bila najveća 
muka duševna tjeskoba mlade žene. Iako je on sam bio hrabar 
i neustrašiv, ipak je shvaćao onu duševnu nevolju koju uzro- 
kuje strah, a to je rijetka sposobnost. Upravo zato, uz mnoge 
druge razloge, mladoga lorda Greystokea poštovali su 1 ljubili 
svi oni koji su ga poznavali. 

Odmah poslije toga on je spustio zavjese privezavši ih 
za drveće tako da su, osim maloga otvora prema žalu, bili 
potpuno zatvoreni. 

Budući da je sad u njihovu domu u zraku bilo tamno kao 
u rogu, legli su na pokrivače da otpočinu, u zagrljaju 
duboka, kratka zaborava. 


Clayton je ležao s licem prema otvoru s prednje strane, s 
puškom i dva revolvera pri ruci. 

Jedva da su zatvorili oči, kad je užasan krik pantere 
odjeknuo iz džungle. Dolazio je sve bliže, dok tu veliku 
životinju nisu začuli ravno pod sobom. Jedan sat ili više 
slušali su je kako njuška i grebe po drveću što je podupiralo 
njihov pod, ali je napokon odlunjala preko žala, gdje ju je 
Clayton jasno vidio na sjajnoj mjesečini velika, lijepa 
životinja; najveća koju je ikad vidio. 

Za dugih sati tame spavali su samo na mahove, jer su im 
živci, ionako već oslabljeni, sasvim popustili od noćnih 
šumova velike džungle pune bezbrojnih životinja, tako, da 
su se zbog prodornih krikova ili šuljanja velikih tjelesa 
ispod sebe stotinu puta trzali iz sna 


život i smrt 


U jutro jedva da su bili išta osvježeni, iako su s velikim 
olakšanjem dočekali svitanje dana. 

Tek što su pojeli ono malo suhe svinjetine, kave i 
dvopeka, Clayton je počeo graditi kuću, jer je shvatio da se ne 
mogu nadati sigurnosti ili duševnom miru u noći, dok ih 
napokon četiri jaka zida ne odijele od života džungle. 

Taj zadatak bio je naporan i za nj je trebalo veći dio mje- 
seca, iako je i do tada sagradio samo jednu sobicu. Sagradio je 
svoju kolibu od malih stabala od oko šest palaca promjera 
zatrpavši pukotine ilovačom koju je pronašao na dubini od 
nekoliko stopa. 

Na jednom kraju sagradio je ognjište od kamičaka sa žala. 
I te je omazao ilovačom, a kad je kuća bila posve završena, 
premazao je ilovačom cijelu vanjsku površinu u debljini od 
četiri palca. 

U otvor prozora naslagao je grančice u promjeru od jed- 
nog palca, i to okomito 1 vodoravno. Isprepleo ih je tako da je 
dobio rešetku što je mogla odoljeti 1 snazi jače životinje. 
Imali su 1 zraka i pravu ventilaciju, a da se nisu morali bojati 
u svojoj kolibi. 

Krov u obliku slova A pokrio je grančicama koje je polo- 
žio jednu tik do druge, a preko njih postavio je dugu travu iz 
džungle i palmino lišće. Zatim je cijeli krov premazao 
ilovačom. 


Vrata je sagradio od dijelova kutija u kojima su bile 
njihove stvari, tako da je zabijao komad na komad pazeći da 
vlakna idućega komada uvijek idu poprijeko prethodnoga, 
dok nije dobio čvrsta vrata debela tri palca i takve jakosti da 
su se oboje morali nasmijati gledajući ih. 

Ali tada se Clayton sukobio s najvećom teškoćom, jer kad 
je sagradio vrata nije imao na što da ih pričvrsti. Pošto je, 
međutim radio dva dana, uspio je izraditi dva velika stožera 
od tvrda drveta pa je na njih objesio vrata, tako da su se lako 
otvarala i zatvarala. 

Štukaturu i druge završne radove obavili su kad su se 
uselili, a što su učinili čim je kuća bila pod krovom. Pred 
vrata nagomilali su kutije, pa su tako noću imali razmjerno 
sigurnu i udobnu nastambu. 

Sagraditi postelju, stolice, stol i police bilo je razmjerno 
lako, tako da su se do kraja drugoga mjeseca već dobro 
smjestili. Osim što su se neprekidno bojali napadaja divljih 
zvijeri i zazirali pred sve većom samoćom, nije im bilo 
neudobno i nisu bili nesretni. 

Noću su velike životinje režale i rikale oko kolibice, ali se 
čovjek može toliko naviknuti na te zvukove, da su im oni 
posvećivali malo pažnje, pa su cijelu noć tvrdo spavali. 

Tri puta ugledali su načasak čovjekolike spodobe kakva je 
bila 1 ona prve noći, ali nikad toliko blizu, da bi sigurno znali 
jesu li ove napola viđene pojave čovječje ili životinjske. 

One sjajne ptice 1 majmunčići navikli su se na nove 
znance, a kako očito nisu nikad prije vidjeli ljudska bića, 
odmah su, čim ih je ostavio prvi strah, prilazili bliže 1 bliže, 
tjerani onom čudnom radoznalošću koja vlada divljim 
stvorenjima šume i džungle i ravnice, tako da se već u prvom 
mjesecu nekoliko tih ptica toliko oslobodilo da je iz 
prijateljskih ruku Claytonovih uzimalo hranu. 

Jedno popodne, dok je Clayton dograđivao kolibu, jer je 
naumio sagraditi još nekoliko soba, izvjestan broj tih nez- 


grapnih malih prijatelja došao je drvećem iz pravca grebena 
vrišteći i nekoga grdeći. Skačući s drveta na drvo, bacali su 
strašljive poglede natrag. Napokon zaustavili su se kraj Clay- 
tona klepećući mu uzbudljivo, kao da ga hoće opomenuti pred 
opasnošću što mu se približava. 

Napokon je i on ugledao ono čega su se majmunčići toliko 
bojali — čovjeka-životinju koju su Calytonovi prije vidjeli 
samo letimice. 

Približavala se džunglom poluuspravno, samo bi tu i tamo 
hrptove zatvorenih šaka stavljala na tlo — veliki čovjekoliki 
majmun. Dok se približavao, režao je duboko i grleno, a kat- 
kad bi se oglasio kao da duboko laje. 

Clayton je bio podalje od kolibe, jer je obarao naročito 
prikladno drvo za gradnju. Kako je u mjesecu neprestane 
sigurnosti postao bezbrižan, jer u to doba, u satima danjega 
svjetla nisu viđali nikakvih opasnih životinja, ostavio je 
puške i revolvere u kolibici, pa je sad, kad je vidio kako taj 
veliki majmun štropoće grmljem ravno prema njemu, i to iz 
pravca kojim mu je zapravo presijecao bijeg, osjetio je kako 
mu niz kičmu prolaze jedva zamjetljivi sitni trnci. 

Znao je, budući da je bio oboružan samo sjekirom, da mu 
je šansa protiv te razjarene grdosije doista mala — a Alice! O 
bože, pomislio je, što će biti s Aliceom? 

Ipak je još preostajalo nešto nade da se dočepa kolibe. 
Okrenuo se i potrčao prema kolibi upozoravajući vikom ženu 
da utrči 1 zatvori velika vrata, ako mu majmun zaista presiječe 
uzmak. 

Alice je sjedila nedaleko kolibe, pa kad je čula viku, digla 
je glavu 1 vidjela, kako majmun, onako golema i nespretna 
životinja, skače s gotovo nevjerojatnom brzinom u nastojanju 
da predusretne Claytona. 

Tiho kriknuvši, ona skoči prema kolibi. Kad je ušla, 
osvrnula se, te joj se duša ispuni užasom, jer je životinja pre- 
sjekla put mužu, koji se sad spremio na obranu uhvativši 


sjekiru objema rukama, spreman da njom zamahne kad na nj 
navali razbješnjela životinja. 

— Zatvori i zakračunaj vrata, Alice — poviče Clayton. — 
Ja ću ovoga oboriti sjekirom. 

Ali znao je da se nalazi pred strašnom smrću a i ona je 
znala. 

Majmun je bio velik mužjak, vjerojatno je težio tri stotine 
funti. Iz ružnih, tijesno smještenih očiju, ispod rutavih obrva 
zrcalila mu se mržnja, dok je velike, pasje koljače bijelio na 
žrtvu užasno režeći, zaustavivši se na časak. 

Preko ramena životinje Clayton je ugledao vrata kolibe, 
ni dvadesetak koraka daleko, pa ga je zapljusnuo velik val 
užasa i straha kad je vidio kako izlazi njegova mlada žena 
naoružana puškom. 

Ona se uvijek bojala vatrena oružja, i nije ga htjela ni 
dodirnuti, ali sad je jurnula na majmuna neustrašivo kao što 
lavica štiti svoje mlade. 

— Natrag, Alice — povika Clayton — zaboga, vrati se. 


Ali ona ga nije slušala, a baš tada majmun je navalio tako 
da Clayton više nije mogao ništa reći. 

Čovjek je zamahnuo sjekirom svom snagom, ali jaka je ju 
životinja zgrabila onim užasnim ručetinama, istrgla iz 
Claytonovih ruku i odbacila daleko u stranu. 

Gadno zarežavši, životinja se približi svojoj bespomoćnoj 
žrtvi, ali prije nego što su koljači doprli do vrata za kojim su 
težili začu se oštar pucanj, i kugla uđe majmunu u leđa 
između lopatica. 

Oborivši Claytona na tlo, životinja se okrenu prema 
novom neprijatelju. Pred njom je stajala zastrašena žena 
nastojeći uzalud da u tijelo životinje odapne još jedan metak. 
Ona nije poznavala mehanizam vatrenog oružja pa je udarni 
klin padao uzalud po praznoj čahuri. 

Vrišteći od bijesa 1 boli, majmun poleti na nježnu ženu, 
koja se pod njim, na sreću, onesvijestila. 


Skoro u isti čas Clayton se osovio na noge te je, a da nije 
ni pomislio kako je posve bespomoćno ono što čini, pojurio 
da odvuče majmuna sa srušene žene. 

S malo, s posve malo napora uspio je: velika se tjelesina 
svalila nepokretno na tratinu — majmun je bio mrtav. Kugla 
je djelovala. 

Pregledavši na brzinu ženu, vidio je da nema nikakvih 
znakova povreda, te je zato smatrao da je velika životinja ugi- 
nula onaj čas kad je skočila na Alice. 

Nježno je podigao još uvijek onesviještenu ženu i odnio je 
u kolibicu, ali je trebalo puna dva sata prije nego što se ona 
opet osvijestila. 

Njezine prve riječi ispunile su Claytona nejasnom 
bojazni. Pošto je došla k sebi, Alice je neko vrijeme sa 
čuđenjem gledala po kolibici a onda je, zadovoljno 
uzdahnuvši, rekla: 

— O, Johne, tako je ugodno biti zaista kod kuće! Užasno 
sam sanjala, dragi. Mislila sam da više nismo u Londonu, 
nego na nekom strašnom mjestu gdje su nas napale velike 
zvijeri. 

— No, no, Alice — umirivao ju je on gladeći je po čelu — 
nastoj ponovo zaspati i ne razbijaj sebi glavu ružnim snima. 

Te noći rodio se u kolibici uz prašumu sin, dok je leopard 
vrištao pred vratima, a duboke note lava odjekivale s one stra- 
ne grebena. 

Lady Alice nije se nikad oporavila od pretrpljenog straha. 
Iako je živjela još godinu dana poslije rođenja djeteta, nije ni- 
kad više izlazila iz kolibe, niti je ikad potpuno shvatila da nije 
u Engleskoj. 

Katkad bi pitala Claytona o čudnim noćnim šumovima, 

o izbivanju slugu i prijatelja i neobično grubom pokućstvu u 
sobi, ali ona, iako je on nije varao, nije nikako mogla da sve to 
pravo shvati. 


Inače je bila sasvim razumna, pa joj je zbog radosti i 
zadovoljstva što posjeduje sinčića, i zbog pažnje koju joj je 
posvećivao suprug, ta godina bila vrlo sretna — najsretnija u 
njezinu mladom životu. 

Clayton je dobro znao da bi je, da je potpuno gospodarila 
svojim duševnim sposobnostima, opsjedale brige i bojazni. 

I tako se, dok je, istina, strašno trpio što je gleda u takvu 
stanju, katkada skoro i veselio, radi nje, što ne može shvatiti. 

Već je davno izgubio svaku nadu da će se spasiti, osim 
pukim slučajem. S nepopustljivim žarom nastojao je uljepšati 
unutrašnjost kolibe. 

Kože lavova i pantera pokrivale su pod. Ormari i police za 
knjige redali su se uz zidove. U čudnim vazama, koje je on 
svojim rukama načinio od ilovače toga predjela, nalazilo se 
lijepo tropsko cvijeće. Zavjese od trave i bambusa pokrivale 
su prozore. A što je bilo najteže, on je svojom mršavom zbir- 
kom alata obradio drvo tako da je posve prekrio zidove i strop 
i u kolibi postavio gladak pod. 

Malko se čudio što se uopće i može laćati tako neuobiča- 
jenoga posla. Ali taj posao volio je zato što ga je radio za nju 
i za ono sitno biće koje je došlo da ih razveseli, iako je u tom 
strašnom stanju na njih natovarilo stostruku odgovornost. 

U godini što je slijedila Claytona su nekoliko puta napa- 
dali veliki majmuni, koji kao da su sad neprestance upadali u 
susjedstvo kolibe. Ali budući da se više nikad nije usuđivao 
napolje bez puške i revolvera malo se bojao tih golemih 
zvijeri. 

Pojačao je štitnike na prozorima 1 na vrata kolibe ugradio 
posebnu drvenu bravu, tako da se, kad je lovio divljač ili 
tragao za plodovima, kao što je neprestano i morao, nije bojao 
da ikoja životinja prodre u maleni dom. 

Isprva bi nastrijeljao dovoljno divljači s prozora kolibe, 
ali su se napokon životinje počele bojati toga čudnoga brloga 
iz kojega je prodirala užasna grmljavina puške. 


U dokolici Clayton je čitao, često i glasno ženi, koristeći 
zalihu knjiga što ih je donio u novi dom. Među njima bilo je 
mnogo za malenu djecu — slikovnice, početnice, čitanke — 
jer su znah da će im dijete izrasti prije nego što se mogu 
nadati povratku u Englesku. 

U drugo bi vrijeme Clayton pisao dnevnik, i to uvijek 
francuski, u koji je bilježio pojedinosti ovoga čudnog života. 
Tu je knjigu zaključavao u metalnu kutijicu. 

Godinu dana otkako im se rodio sinčić, lady Alice mirno 
je jedne noći preminula. Tako je smireno umrla, da je tek 
nekoliko sati kasnije Clayton postao svjestan da mu je žena 
mrtva. Užas tog stanja otkrivao mu se vrlo polako, a jedva da 
je ikada potpuno i shvatio veličinu svoje žalosti i strašnu 
odgovornost za ono sitno biće, svoga sinčića — još dojenče. 

Posljednji put upisivao je u dnevnik ujutro posto je ona 
umrla. lako je te žalosne pojedinosti nabrajao mehanički, još 
se više istakla ona njegova duga žalost i očaj, ona umorna 
otupjelost od koje većeg trpljenja gotovo i nema. 

»Moj sinčić plače za hranom — o Alice, Alice, što da 
učinim?« 

I kad je John Clayton napisao posljednje riječi što mu ih 
je sudbina dala da napiše, spustio je glavu umorno na ruke na 
stolu što ga je načinio za onu koja je sada ležala mirna 1 
hladna u postelji Dugo nije ništa prekidalo mrtvu tišinu 
podnevne džungle, osim jadnoga cvilenja sitnoga čovjekova 
djeteta. 


majmuni 


U šumi na visoravni, milju iza oceana, stari Kerčak bjesnio 
je među svojim rodom. 

Mlađi i lakši članovi plemena poskakivali su na više 
granje velikog drveća, da bi tako izbjegli Kerčakovu bijesu, 
stavljajući na kocku živote na granama koje su im jedva 
nosile težinu, radije nego da se nađu pred starim Kerčakom 
kada ga obuzme jedan od napadaja nezaustavljivoga bijesa. 

Drugi mužjaci raspršili su se u svim smjerovima, ali ne 
prije nego što je ta razbješnjela zvijer osjetila kralježnjake 
jednoga kako pucaju između velikih zapjenjenih čeljusti. 

Jedna nesretna mlada ženka poskliznula se s nesigurna 
uporišta na visokoj grani i strovalila na tlo tik do Kerča- 
kovih nogu. 

S divljim vriskom oborio se na nju istrgavši joj s boka 
velik komad mesa jakim zubima i izudaravši je oštro po glavi 
i ramenima otrgnutom granom, tako da joj je lubanju zdrobio 
u kašu. 

A onda je opazio Kalu, koja je bila tražila hranu za svoje 
mladunče, pa nije znala da se taj veliki mužjak razbjesnio, 
dok je iznenada glasne opomene drugoga nisu natjerale u 
bijesne skokove. 

Ali Kerčak je bio tik iza nje, tako blizu da ju je gotovo 
uhvatio za gležanj, no ona je mahnito skočila daleko u prostor 
od jednog drveta do drugoga — pogibeljna prilika koje se 
majmuni jedva ikada laćaju, osim ako ih na to natjera opas- 
nost, pa drugoga izbora nema. 


Ona je uspjela skočiti, ali u trenutku kada se dočepala 
grane od trzaja popustio je stisak mladunčeta koje joj je 
grčevito prianjalo za vrat, pa je vidjela kako to sitno stvorenje 
pada, okrećući se i svijajući, duboko sve do tla. 

S tihim krikom očaja Kala pojuri ravno do mladunčeta na 
tlu, sada ne misleći na opasnost. Ali kad je pokupila to sitno 
osakaćeno stvorenje 1 pritisla ga na grudi život ga je već bio 
napustio. 

Stenjući tiho, privijala je mrtvo mladunče, a Kerčak je nije 
ni pokušao ometati. Smrt djeteta kao da mu je ugasila 
demonski bijes, pa je on prošao naglo kao što ga je bio i 
obuzeo. 

Kerčak je bio golemi majmun: možda je vagao tri stotine i 
pedeset funti. Čelo mu je bilo vrlo nisko i zabačeno, oči 
krvave, malene i smještene blizu gruboga, spljoštenoga nosa. 
Uši su mu bile velike i tanke, ali nešto manje nego u majmuna 
njegove vrste. 

Njegova strašna narav i velika snaga učinile su ga naj- 
većim u malome plemenu, u kojem se bio rodio prije kojih 
dvadeset godina. 

Sad kad je bio u svojoj mladosti nije bilo ni jednoga maj- 
muna u svoj velikoj šumi gdje je on tumarao koji bi mu se 
usudio poreći pravo da vlada, a nisu ga smetale ni druge veće 
životinje. 

Stari Tantor, slon, jedino od svih divljih životinja nije ga 
se bojao — 1 on je jedini Kerčaku zadavao straha. Kad bi 
Tantor zatrubio, veliki bi majmun pobjegao sa svojima visoko 
među drveće druge terase. 

Pleme čovjekolikih majmuna kojim je vladao Kerčak 
željeznom rukom i na nj bijelio svoje koljače brojilo je kojih 
šest do osam obitelji, a svaka obitelj imala je odrasla mužjaka 
sa ženkama i mladima, brojeći u svemu oko šezdeset do 
sedamdeset majmuna. 


Kala je bila najmlađa ženka mužjaka zvanog Tublat, što je 
značilo »razbijen nos«, a mladunče koje je ona gledala kako 
se ubija bilo je njezino prvorođenče. Bilo joj je tek devet ili 
deset godina. 

Iako je bila mlada, bila je velika i snažna — sjajna živo- 
tinja lijepo građenih udova, okrugla, visoka čela, koje je 
odavalo više inteligencije nego što ga je imala većina članova 
njezina roda. Tako je imala i više osjećaja za majčinsku 
ljubav i majčinsku žalost. 

Ali je uza sve to bila majmun, velika, divlja, strašna zvijer 
one vrste, koja je bliska gorili, a ipak inteligentnija; što je, 
računajući snagu njezinih rođaka, činilo vrstu strašnijom od 
onih strašnih čovjekovih predaka. 

Kad je pleme vidjelo da se Kerčakov bijes stišao, sišlo je 
polako sa skrovišta na drveću i zaposlilo se ponovo onim 
poslovima što ih je on svojim bijesom prekinuo. 

Mladi su se igrali i lakrdijali među drvećem i grmljem, 
neki su odrasli legli na meku strunjaču od suhoga i truloga 
raslinstva što je pokrivalo tlo, dok su drugi preokretah 
komade palih grana i grude zemlje tražeći kukčiće i gmazove 
kojima su se pokatkad hranili. 

Drugi su, međutim, pretraživali okolno drveće ne bi li 
našli plodova oraha, malih ptica 1 jaja. 

Proveli su tako oko sat, kad ih je Kerčak sazvao pa je, 
naloživši im da ga slijede, zakoračio prema moru. 

Većim dijelom hodali su tlom, gdje je bilo prokrčeno, 
slijedeći stazu velikih slonova, koji su jedini probijali putove 
kroz one zamršene spletove grmlja, povijuša, puzavaca i 
drveća. Prolazili su neprestano se valjajući, stavljajući šake 
na tlo i zamahujući svojim nezgrapnim tijelima naprijed. 

Ali kad su prolazili kroz niže drveće, hodali su brže obilno 
se koristeći granama spretnošću svojih manjih rođaka. I sveje 
to vrijeme Kala nosila mrtvo mladunče privijajući ga čvrsto 
na grudi. 


Jedva je prošlo podne kad su dospjeh do grebena iznad 
žala, gdje je pod njima ležala kolibica, Kerčakov cilj. 

Vidio je kako su mnogi njegovi otišli u smrt pred glasnim 
praskom onoga crnog štapića u rukama čudnog bijeloga 
majmuna koji je živio u onom čudesnom brlogu, pa je Kerčak 
u svojoj životinjskoj duši odlučio da se domogne one smrto- 
nosne naprave i da pretraži unutrašnjost one tajanstvene 
jazbine. 

Želio je, vrlo, vrlo mnogo, i da osjeti kako zariva zube u 
vrat one čudne životinje koju se naučio mrziti i bojati se pa je 
zato dolazio često sa plemenom da izviđa, čekajući čas kad će 
bijeli majmun popustiti u opreznosti. 

U posljednje vrijeme prestali su napadati, ili se čak i 
pokazivati, jer kad su to god u prošlosti učinili štapić je za- 
grmio strašnu poruku smrti članu njegova plemena. 

Danas nije bilo nikakva znaka čovjeku, pa su odande 
odakle su promatrali vidjeli da su vrata kolibe otvorena. 
Polako, oprezno i nečujno, puzili su kroz džunglu prema 
kolibici. 

Nisu režali, nisu divlje vriskali od bijesa — crni ih je 
štapić naučio da idu mirno, da ga ne probude. 

Išli su sve dalje 1 dalje, dok se sam Kerčak nije došuljao 
do vrata i zavirio unutra. Iza njega bila su dva mužjaka, a 
zatim Kala, koja je čvrsto privijala mrtvo tjelešce na grudi. 

U jazbini vidjeli su kako se čudni bijeli majmun nagnuo 
naprijed na stol i stavio glavu na ruke. A na postelji ležalo je 
tijelo pokriveno jedreninom, dok je iz grube kolijevčice 
dolazio žalostiv plač djeteta. 

Kerčak je ušao nečujno sagnuvši se da skoči, a u taj čas 
John Clayton trgnuo se i pogledao. 

Od prizora što ga je ugledao mora da su mu se oči sle- 
denile od užasa, jer su na vratima stajala tri velika majmuna 
mužjaka a iza njih gomilali su se mnogi drugi — koliko ih je 


bilo on nije nikad znao, jer su njegovi revolveri visjeli na zidu 
uz pušku, a Kerčak je upravo navalio. 

Kad je golemi majmun ispustio mlohavo tijelo koje je 
prije bilo John Clayton, svratio je pažnju kolijevci. Ali Kala 
je bila ondje prije njega, pa kad je htio zgrabiti dijete ona mu 
ga preote te iskoči na vrata i pobježe na visoko drvo prije 
nego što ju je on mogao spriječiti. 

Kad je primila živo djetešce Alice Clayton, ispustila je u 
praznu kolijevku mrtvo tijelo mladunčeta, jer je na plač 
živoga odgovorio zov sveopćeg materinstva iz divljih grudi, 
materinstva koje mrtvo nije moglo zadovoljiti. 

Visoko gore u granju velikog drveta privijala je dijete, 
koje je vriskalo, na svoje grudi, pa je naskoro nagon koji je 
vladao tom divljom ženkom toliko koliko i grudima nježne i 
lijepe majke — nagon majčinske ljubavi — pomogao napola 
oblikovanom shvaćanju čovjekova djeteta, te se ono umirilo. 

Onda je glad zatrpao jaz među njima, pa se sin engleskog 
lorda i engleske lady dojio na prsima Kale, velike majmunice. 

Međutim su životinje u kolibi oprezno pretraživale sadržaj 
tog čudnog brloga. 

Kad se uvjerio da je Clayton mrtav, Kerčak je obratio 
pažnju onomu što je ležalo na postelji, pokriveno jedreninom. 

Pažljivo je podigao jedan ugao te ponjave, ali kad je 
ugledao tijelo žene grubo je otrgao platno i uhvatio mirni, 
bijeli vrat u goleme, dlakave šake. 

Časak je utiskivao prste duboko u hladno meso, a onda se, 
shvativši da je već mrtva, okrenuo da pretraži sadržaj sobe, 1 
više nije uznemirivao tjelesa ni lady Alice ni Johna. 

Najprije mu je privukla pažnju puška što je visila na zidu. 
Za tim čudnim, smrtonosnim štapićem težio je mjesece i 
mjesece, ali sad kad mu je bio na dohvatu jedva da je imao 
smionosti da ga uhvati. 

Oprezno se približio toj stvari, gotov da jurne glavom bez 
obzira ako ona progovori svojim dubokim glasom, kao što je 


već bio čuo da govori posljednje riječi njegovima koji su iz 
neznanja ili naglosti napali čudesnoga bijeloga majmuna. 

Duboko u inteligenciji ove životinje bilo je nešto što ga je 
uvjeravalo da je taj gromoviti štap opasan samo u rukama 
onih koji njim znaju baratati, ali mu je ipak trebalo još 
nekoliko, minuta prije nego se odvažio da ga dotakne. 

Umjesto toga hodao je tamo-amo po podu ispred puške, 
okrećući glavu tako da ni jednom očima nije ostavljao pred- 
met svoje želje. 

Služeći se svojim dugim rukama kao što se čovjek služi 
štakama i valjajući se u hodu golemom tjelesinom s boka na 
bok, veliki majmun koračao je tamo-amo režeći duboko i od 
vremena do vremena vrišteći prodorno, i strašno kako se ništa 
više u džungli ne glasi. 

Odjednom se zaustavi pred puškom. Polako je podigao 
golemu ruku dok nije gotovo dodirnuo svijetlu cijev, samo je 
ruku opet povukao i nastavio užurbano da hoda. 

Kao da je ta velika životinja pokazivanjem neustrašivosti 
i s pomoću svoga divljeg glasa željela smoći toliko hrabrosti 
da uzme pušku u šake. 

Ponovo se zaustavio, i taj je put uspio da prisili nevoljnu 
ruku da se spusti na hladno željezo, samo što ju je i ovaj put 
brzo povukao i stao ponovo nemirno hodati. 

Taj se obred neprekidno ponavljao, ali svaki put sa sve 
većim pouzdanjem, dok napokon nije pušku otrgao s klina i 
držao je u velikim šakama. 

Videći da mu ne čini ništa na žao, Kerčak ju je počeo 
pobliže pregledavati. Opipavao ju je s kraja na kraj, zavirio 
niz crnu dubinu cijevi, dodirnuo mušice, ležište, kundak, pa 
napokon i otponac. 

Za sve to vrijeme majmuni, koji su ušli, sjedili su okup- 
ljeni kraj vrata promatrajući vođu, dok su se oni napolju 
upinjali i gomilali — da vide ono što se događa u kolibi. 


Odjednom se Kerčakov prst približi otponcu. U kolibi 
zaglušno zagrmi, pa su majmuni s ove i one strane vrata pali 
jedan preko drugoga u divljoj želji da pobjegnu. 

I Kerčak se uplašio — zapravo toliko da je posve zabo- 
ravio odbaciti uzrok tom strašnom prasku, već je skočio 
prema vratima stišćući ga čvrsto u ruci. 

Kako je Kerčak prolazio kroz vrata, prednji nišan puške 
zapeo je o dovratak tolikom snagom da su se vrata koja su se 
otvarala unutra, čvrsto zatvorila za majmunom koji je bježao. 

Kad se Kerčak nedaleko kolibe zaustavio 1 otkrio da još 
drži pušku, spustio ju je kao da je užareno željezo, i nije 
pokušao da je ponovo pokupi — onaj prasak bio je previše za 
njegove životinjske živce. Ali sad je bio posve uvjeren da je 
onaj strašni štap potpuno bezazlen ako ga pušta na miru. 

Prošao je jedan sat prije nego što su se majmuni ponovo 
usudili približiti kolibi kako bi nastavili istraživanje, ali kad 
su se napokon približili vidjeli su, na svoju žalost, da su vrata 
zatvorena i tako sigurno učvršćena da ih ne mogu silom 
otvoriti. 

Onaj lukavo izrađeni zasun što ga je Clayton izmislio 
skočio je kad je Kerčak izišao. A majmuni nisu mogli ući ni 
kroz prozore s teškim rešetkama. 

Pošto su po susjedstvu kratko vrijeme lunjali, krenuli su 
ponovo dublje u šumu 1 na više tlo, odakle su 1 došli. 

Kala se nije ni jednom spustila na zemlju s posvojenim 
djetešcem, ali ju je sad Kerčak pozvao da siđe k ostalima, a 
kako mu u glasu nije bilo prizvuka srdžbe ona se lagano 
spuštala s grane na granu 1 pridružila drugima na putu kući. 

One majmune koji su pokušavali pregledavati Kalino 
čudno mladunče Kala je odbijala iskešenim koljačima i tihim, 
prijetećim režanjem popraćenim riječima opomene. 

Kad su je uvjerili da djetetu ne misle ništa zla, ona im je 
dopustila da se približe, ali im nije dopuštala da dodiruju ono 
što je njeno. 


Kao da je znala da je njeno mladunče slabo i nježno, pa se 
bojala da ga ne rane grube ruke najbližih. 

Još je jedno učinila, što joj je otežavalo putovanje. Sje- 
tivši se smrti svojega djeteta, ona je očajno jednom rukom 
prianjala uz novo dok su god hodah. 

Druga majmunčad jahala su na leđima svojih matera 
hvatajući ih ručicama čvrsto za kosmate šije, ukotvljujući im 
se nogama ispod pazuha. 

Kala nije tako nosila. Držala je djetešce maloga lorda 
Greystoka čvrsto na svojim prsima, gdje su nježne ruke hva- 
tale dugu crnu dlaku što je pokrivala onaj dio tijela. Vidjela je 
kako joj je jedno dijete palo u strašnu smrt s leđa, pa ona ovo 
više neće staviti na kocku. 


bijeli majmun 


Nježno je Kala dojila svoje malo nahoče tiho se čudeći zašto 
ne jača i ne postaje spretno kao majmunčići drugih matera. 
Prošla je od vremena kad ga je dobila skoro godina, dok je 
počeo hodati, a penjati se — oh, kako je bio glup! 

Kala bi katkad govorila sa starijim ženkama o svojim 
nadama, ali ni jedna nije mogla shvatiti kako dijete može tako 
polako i nespretno učiti da se brine o sebi. Čak ni hranu nije 
moglo samo otkriti, a Kala ga je pronašla ima tome već više 
od dvanaest mjeseci. 

Da su znali da je dijete imalo trinaest mjeseci kad je 
dospjelo u Kaline ruke, oni bi njegov slučaj smatrali posve 
beznadnim, jer su majmunčići njihova plemena toliko napre- 
dovali u dva-tri mjeseca koliko je mali stranac u dvadeset 1 
pet. 

Tublat, Kalin suprug, zato se mnogo uznemirivao, pa da 
ženka nije dobro pazila on bi dijete maknuo s puta. 

— Neće nikad biti veliki majmun — dokazivao je. — 
će mu samo na teret. Ostavimo ga neka mirno spava u visokoj 
travi, tako da možeš roditi druge 1 jače majmune da nas 
čuvaju u starosti. 

— Nikada, Razbijeni Nosu — odgovorila je Kala. — 
Makar ga uvijek nosila. 

Onda je Tublat pošao Kerčaku, da ga nagovori neka se kod 
Kale posluži svojom vlašću i prisili je da ostavi maloga 


Tarzana, koje su ime dali malomu lordu, a koje je značilo 
»bjelokožac«. 

Ali kad joj je Kerčak o tom progovorio, Kala je zaprijetila 
da će napustiti pleme ako je ne ostave na miru s djetetom. A 
budući da je na to imala pravo kao i ostali stanovnici džungle 
koji nisu zadovoljni među svojim rođacima, oni je više nisu 
smetali, jer je Kala bila lijepa mlada ženka krasnih udova, pa 
je nisu htjeli izgubiti. 

Kad je Tarzan malo porastao, napredovao je brže, tako da 
je to desete godine bio izvrstan penjač, a i na tlu je znao činiti 
mnoge vještine kojima nisu bila dorasla njegova braća i 
sestre. 

U mnogo čemu se od njih razlikovao, pa su se oni često 
divili njegovu nadmoćnomu lukavstvu, ali je po snazi i 
veličini zaostajao, jer sa deset godina veliki antropoidi 
potpuno narastu, a neki dosežu i više od šest stopa, dok je 
mali Tarzan bio još uvijek napola odrasli dječak. 

Ali kakav dječak! 

Od rana djetinjstva njihao se na svojim rukama od grane 
do grane poput njegove divovske majke, a kako je rastao, sate 
i sate na dan jurio je krošnjama drveća sa braćom i sestrama. 

Mogao je preskočiti dvadeset stopa u daljinu na vrtogla- 
Voj visini i uhvatiti se nepogrešivom tačnošću, a da se nije 
opažao nikakav trzaj, za granu koja se divlje njiše na putu 
tornada koji se približuje. 

Mogao se odjednom spustiti dvadeset stopa s grane na 
granu silazeći brzo na tlo, ili se popeti do najvišeg vrška 
najvišega tropskoga diva s lakoćom i hitrošću vjeverice. 

Iako mu je bilo tek deset godina, bio je jednako jak kao 1 
normalni muškarac od trideset, ali mnogo spretniji nego 
najuvježbaniji atleta. A snaga mu se povećavala iz dana u dan. 

Njegov je život među divljim majmunima bio sretan, jer 
se on nije sjećao nikakva drugog života, niti je znao da na 


svijetu postoji išta osim njegove prašume i divljih životinja 
koje je on poznavao. 

Bilo mu je skoro deset kad je počeo shvaćati da između 
njega i njegovih drugova postoji velika razlika. Njegovo tje- 
lešce, opaljeno od izlaganja, posta mu iznenada uzrokom jaka 
stida, jer je shvatio da je posve bez dlaka, poput kakve ogavne 
zmije ili drugoga gmaza. 

Nastojao je da to izbjegne oblažući se od glave do stopala 
muljem, ali se ovaj osušio i otpao. Osim toga mulj je bio tako 
neudoban da je ubrzo odlučio da radije podnosi stid nego 
neudobnost. 

U višoj zemlji što ju je njegovo pleme posjećivalo bilo je 
jezerce, pa je u njemu Tarzan prvi put vidio svoje lice u 
jasnoj, mirnoj vodi. 

Jednog sparnog dana suhoga doba on i jedan od njegovih 
rođaka pošli su na obalu da piju. Kad su se nagnuli, oba mala 
lica odrazila su se na mirnoj površini: divlje i strašne crte 
majmuna uz crte aristokratskog potomka stare engleske kuće. 

Tarzan se zaprepastio. Prilično je loše biti bez dlaka, ali 
imati takvo lice! Čudio se što ga drugi majmuni uopće hoće i 
pogledati. 

Ovaj sitni razrez usta i ovi sićušni bijeli zubi! Kakvi su 
samo uz snažne usne i jake koljače njegove sretnije braće! 

I ovaj njegov šiljak od nosa! Bio je tako tanak da se činio 
napola izgladnjelim. Crvenio se kad ga je uspoređivao s 
lijepim širokim nosnicama svoga druga. Tako velikodušan 
nos! Ta širio mu se preko polovice lica! Svakako mora da je 
lijepo biti toliko zgodan, mislio je jadni mah Tarzan. 

Ali kad je vidio svoje oči! Ah, to je posljednji udarac — 
smeđa tačka, sivi krug a onda čista bjelina! Užasno! Ni zmije 
nemaju tako ružne oči kao on! 

Toliko se odao osobnoj kritici svojega lica da nije čuo 
kako se iza njega rastavlja visoka trava i veliko tijelo gura 
kradomice džunglom. Niti je to čuo njegov drug, majmun, jer 


je on pio pa je šum sisanja i zadovoljnoga grgljanja prekrio 
mirni dolazak uljeza. 

Ni trideset stopa iza ove dvojice čučala je — Sabor, go- 
lema lavica — udarajući repom. Oprezno je pomakla veliku 
jastučastu šapu naprijed stavivši je tiho prije nego što je po- 
digla drugu. Tako je napredovala. Trbuh joj je gotovo dodi- 
rivao površinu tla — velika mačka koja se sprema da skoči na 
plijen. 

Sad je bila na deset stopa od dvojice bezazlenih malih 
igrača — pažljivo je privukla stražnje noge pod sebe, a veliki 
su se mišići valjali pod lijepom kožom. 

Čučala je tako nisko da se činilo da je izravnana sa ze- 
mljom, da nije bilo luka od svijetlih leđa koja su se skupljala 
za skok. 

Rep više nije udarao — ležao je mirno i ravno iza nje. 

Časak je tako stajala kao da se pretvorila u kamen, a onda 
je, s užasnim krikom, skočila. 

Sabor, lavica, bila je mudar lovac. Nekomu tko je manje 
mudar ta bi se njezina divlja uzbuna činila ludom. Ta nije li 
mogla još sigurnije navaliti na svoje žrtve tako da je skočila 
bez one vriske? 

Ali Sabor je dobro poznavala čudesnu brzinu stanovnika 
džungle i njihovo nevjerojatno izoštreno čulo sluha. Njima je 
iznenadno struganje jedne vlati trave o drugu isto tako dje- 
lotvorna opomena kao 1 krik, a Sabor je znala da ne može onaj 
veliki skok izvršiti bez malko šuma. 

Njezin divlji krik nije bio opomena. Ona se oglasila tako 
da jadne žrtve paralizira u onom djeliću trenutka koji će joj 
dostajati da snažne pandže zarije u njihovo meko meso i 
zadrži ih da ne pobjegnu. 

Što se ticalo majmuna, Sabor je mislila ispravno. Taj se 
mališan zgurio i zadrhtao samo na časak, ali je taj časak bio 
sasvim dovoljan da ga upropasti. 


Nije, međutim, bilo jednako s Tarzanom, čovjekovim dje- 
tetom. Život ga je u opasnostima džungle naučio da se susreće 
u neprilikama sa samopouzdanjem, a viša inteligencija 
ispoljavala se u brzini refleksa koja je bila znatno iznad brzine 
reagiranja. 

Tako je krik Sabore, lavice, potakao mozak i mišiće ma- 
loga Tarzana da munjevito djeluju. 

Pred njim ležala je duboka voda jezerca, iza njega sigurna 
smrt, okrutna smrt pod pandžama koje deru i koljačima koji 
trgaju. 


lavica, spremajući se na skok. 


Tarzan je uvijek mrzio vodu, osim kao sredstvo kojim je 
utaživao žeđ. Mrzio ju je, jer ju je dovodio u vezu s hladnoćom 
i neugodnošću pljuska, a i bojao je se zbog grmljavine i groma 
i vjetra koji ih prati. 

Njegova divlja majka učila ga je da izbjegava duboku 
vodu jezera, štoviše, nije li tek prije nekoliko nedjelja vidio 
kako mala Nita tone pod mirnu površinu da se nikad više ne 
vrati plemenu? 

Ali od dva zla njegov je brzi duh izabrao manje, 1 to prije 
nego što se prva nota Saborina krika prolomila tišinom 
džungle, i prije nego što je velika životinja napola skočila, 
Tarzan je osjetio kako mu se ledena voda zatvara nad glavom. 

Nije znao plivati, a voda je bila vrlo duboka. Ali još 
uvijek nije izgubio ni djelić onoga samopouzdanja i 
snalažljivosti koja je bila znak višega bića. 

Brzo je micao rukama i nogama nastojeći da se dokopa 
površine, pa je, po svoj prilici više slučajem nego namjerom, 
stao plivati onako kako pliva pas, tako da mu je za nekoliko 
trenutaka nos bio izvan vode, a on je uvidio da ga ondje može 
držati samo ako nastavi mahati rukama, pa čak i da se može 
pomicati vodom. 

Mnogo se iznenadio 1 razveselio ovim novim postignućem 
na koje je tako iznenada naišao, ali sad o tome nije imao 
vremena razmišljati. 

Plivao je usporedo s obalom te je vidio kako ondje okrutna 
zvijer, koja bi ga bila zgrabila, sad čuči na mirnomu tijelu 
njegova malenoga druga u igri. 

Lavica je pažljivo promatrala Tarzana, očito očekujući da 
se vrati na obalu, ali to dječak nije namjeravao učiniti. 

Umjesto toga on je povikao zov opasnosti, koji je bio 
zajednički signal plemena dodajući mu opomenu koja će upo- 
zoriti spasioce da ne utrče u Saborine pandže. 


Skoro odmah došao je iz daljine odgovor, pa se četrdeset- 
pedeset velikih majmuna ubrzo veličanstveno vijalo drve- 
ćem prema prizoru nesreće. 

Naprijed je bila Kala, jer je ona prepoznala glas svoga 
najmilijega, a s njom je bila i majka maloga majmuna koji je 
ležao mrtav ispod okrutne Sabore. 

Iako je bila snažna, i bolje opremljena za borbu nego 
majmuni; lavica se nije željela susresti s tim razbješnjelim 
plemenom, pa je, zarežavši od mržnje, brzo skočila u grmlje i 
nestala. 

Tarzan je sad doplivao do obale i brzo se popeo na suhu 
zemlju. Osjećaj svježine i ushićenja, što ga je obuzeo od bo- 
ravka u hladnoj vodi, ispunio mu je malo biće zahvalnim iz- 
nenađenjem, pa zato nikad poslije, kad mu je to god bilo 
moguće, nije gubio priliku da svaki dan zaroni u jezero ili 
rijeku ili ocean. 

Dugo se Kala nije mogla naviknuti na taj prizor, jer makar 
njezini i plivali kad su bili prisiljeni nije im bilo drago ulaziti 
u vodu, pa to nikad nisu činili dobrovoljno. 

Pustolovina s lavicom ispunjala je Tarzana radosnim os- 
jećanjima, jer takve stvari prekidaju jednoličnost dnevnoga 
života — a inače postoji samo tupa svakidašnjost traganja za 
hranom, jelom i spavanjem. 

Pleme kojemu je on pripadao tumaralo je zemljom što se 
pružala dvadeset i pet milja uz morsku obalu i kojih pedeset 
milja u unutrašnjost. To su prelazili gotovo neprestano, ali bi 
s vremena na vrijeme ostajali na jednom mjestu i po nekoliko 
mjeseci. No, kako su putovali drvećem velikom brzinom, 
često su prešli taj predio za ciglih nekoliko dana. 

Mnogo je zavisilo od opskrbe hranom, klimatskih prilika i 
nazočnosti životinja opasnijih vrsta. A ipak ih je Kerčak često 
vodio na duga putovanja samo zato što mu je dosadilo da 
ostaje na istom mjestu. 


Noću su spavali ondje gdje ih je zatekla tama, ležeći na tlu 
a katkad pokrivajući glave, a rjeđe 1 tjelesa, velikim lišćem 
slonovskog uha. A ako su noći bile hladnije, ležali su po 
dvoje-troje, zagrljeni, da im bude toplije, pa je tako Tarzan 
spavao u Kalinim rukama svaku noć sve te godine. 

Da je ta velika, divlja životinja ljubila ovo dijete druge 
rase, jasno je samo po sebi, a i on je toj velikoj kosmatoj 
zvijeri posvećivao svu pažnju koja bi bila pripala njegovoj 
lijepoj mladoj majci da je živjela. 

Kad je ne bi poslušao, ona ga je udarala, istina, ali nije s 
njim bila nikad okrutna, te ga je češće milovala nego 
kažnjavala. 

Tublat, njezin suprug, uvijek je mrzio Tarzana, pa je u više 
navrata gotovo dokrajčio život tog djeteta. 

Tarzan pak nije nikad gubio prilike da pokaže da potpuno 
uzvraća osjećaje poočima, te ga je, kad god je mogao zadir- 
kivao, ili mu se rugao, ili ga vrijeđao, a naročito kad je bio 
zaštićen rukama svoje majke ili tankim granama visokog 
drveća. 

Njegova viša inteligencija i lukavstvo omogućavali su mu 
da izmišlja tisuću vraških smicalica kojima je opterećivao 
Tublatov život. 

Rano u djetinjstvu naučio je plesti konope frčući 1 vežući 
zajedno duge vlati trave, pa je to neprestano podmetao Tub- 
latu pod noge ili ga nastojao objesiti na kakvu granu. 

Neprestano se igrajući 1 vježbajući, naučio je kako se 
vežu nepopustljivi uzlovi i prave zamke. I tim su se oni mladi 
majmuni zabavljali. Ono što je Tarzan činio i oni su činili, ali 
je on jedini izmišljao i bivao vješt. 

Jednoga dana, dok se tako igrao, Tarzan je bacio konop na 
jednoga od svojih drugova koji su bježali, a drugi je kraj 
zadržao u ruci. Slučajno je petlja pala baš oko majmunova 
vrata, i taj se začudo, iznenada zaustavio. 


Ah, evo nove. igre, lijepe igre, mislio je Tarzan. Odmah je 
pokušao ponoviti tu smicalicu. Tako je, trudeći se, neprestano 
vježbajući, naučio da vješto barata užetom. 

Sad je Tublatov život bio doista prava mora. U snu, u 
hodu, noću i danju, nikad nije znao kad će se petlja po- 
skliznuti njemu za vrat i gotovo ga ugušiti. 

Kala je kažnjavala, Tublat se kleo da će se osvetiti a stari 
je Kerčak opažao i opominjao i prijetio. Ali sve je bilo 
uzalud. 

Tarzan ih je izazivao sve, pa se tanka, jaka petlja i dalje 
spuštala na Tublatov vrat kad bi se on i najmanje nadao. 

Drugi su majmuni beskrajno uživali u Tublatovoj nepri- 
lici, jer je Razbijeni Nos bio neugodan starac kojega i tako 
nitko nije volio. 

U Tarzanovoj pametnoj glavici kolale su mnoge misli, a 
iza njih bila je božanska snaga razuma. 

Ako on može uhvatiti svoje majmune dugom rukom od 
mnogo trava, zašto ne bi i lavicu Sabor? 

To je bio zametak misli, kojoj je, međutim, bilo suđeno da 
mu se premeće u svijesti i podsvijesti dok ne dođe do ve- 
ličanstvenoga postignuća. 

Ali to se dogodilo kasnijih godina. 


bitke u džungli 


Putovanja dovodila su često pleme do zatvorene i tihe kolibe 


uz malu, sa svih strana zatvorenu luku. Tarzanu je to uvijek 
bio izvor neprestane tajne i radosti. 

On je virkao kroz prozore sa zavjesama ili se penjao na 
krov 1 virio niz crne dubine dimnjaka nastojeći uzalud riješiti 
zagonetku što je ležala između ona četiri jaka zida. 

Njegova djetinja mašta slikala je divna stvorenja ondje 
unutra, a činjenica što nije mogao ući još je više pojačala 
želju da uđe. 

Penjao se po krovu i prozorima sate i sate, nastojeći da 
otkrije kakvu mogućnost ulaska, ali je vratima posvećivao 
malo pažnje, jer su ona bila čvrsta kao i zidovi. 

Kad su idući put pohodili ovaj kraj, poslije pustolovine s 
lavicom, približavajući se kolibi, Tarzan je primijetio da se iz 
daljine vrata čine kao poseban dio zida, pa mu se prvi put 
učinilo da bi ona mogla biti ulaz koji ga je tako dugo 1zi- 
gravao. 

Bio je sam, kao što je često bio slučaj kad je pohađao 
kolibu, jer je majmuni nisu voljeli. Priča o gromovitom štapu 
nije nipošto gubila na snazi u ovih deset godina, pa je bi- 
jelčeva ostavljena kuća majmune ispunjala atmosferom 
neobičnosti i straha. 

Nisu mu nikad rekli kakve on veze ima s tom kolibom. 
Jezik majmuna ima tako malo riječi da su malo mogli reći o 
onome što su vidjeli u kolibi, budući da nisu imali riječi ko- 
jima bi valjano opisali ili čudne ljude ili njihove stvari, i tako 


se, još davno prije no što je Tarzan imao toliko godina da ra- 
zumije, taj predmet u plemenu zaboravio. 

Samo na nejasan, nesiguran način Kala mu je protumačila 
da mu je otac bio čudan bijeli majmun, ali on nije znao da mu 
Kala nije majka. 

On je, dakle, taj dan pošao ravno k vratima i sate i sate ih 
pregledavao i prtljao stožerima; kvakom i zasunom. Napokon 
je naišao na pravi način, pa su se vrata pred začuđenim očima 
škripeći otvorila. 

Nekoliko časaka nije se usudio ući, ali napokon, kad su 
mu se oči navikle na nejasno svjetlo u prostoru kolibe, uđe 
polako i oprezno. 

Na sredini poda ležao je kostur. Svaki trag mesa nestao je 
s kostiju, samo su se za njih držali pljesnivi ostaci neka- 
dašnjeg odijela. Na postelji ležala je slična sablasna stvar, ali 
manja, dok je u kolijevci bila treća, mrvičak od kostura. 

Sva ova svjedočanstva užasne tragedije davno minulog 
dana mali Tarzan nije počastio nikakvom pažnjom. Divlji 
život u džungli, privikao ga je na mrtve i umiruće životinje, a 
da je znao da gleda ostatke oca i matere ne bi se bio ništa više 
ganuo. 

Pokućstvo 1 ostali predmeti u sobi prikovali su mu pažnju. 
Mnogo je toga detaljno ispitivao — čudne alate 1 oruđa, 
knjige, papire, odjeću i ono što je odoljelo haračenju vremena 
u vlažnom prašumskom zraku uz obalu. 

Pootvarao je škrinje i ormare, koji nisu izigrali njegovo 
malo iskustvo, i pronašao predmete mnogo bolje sačuvane. 

Pronašao je i oštar lovački nož. Na oštrici odmah je po- 
kušao porezati prst. Ništa se ne bojeći, nastavljao je svoje 
pokuse, videći da tom novom igračkom može sjeckati 1 odva- 
ljivati iverje sa stola i stolica. 

To ga je dugo zabavljalo, ali se napokon umorio, pa se 
okanio istraživanja. U jednom ormaru ispunjenom knjigama 


naišao je na jednu sa šarenim slikama — to je bila ilustrirana 
početnica "za djecu: 
A—a—a, 
Što se uči, to se zna. 


Slike su ga vrlo zanimale. 

Bilo je mnogo majmuna s licima koja su bila nalik nje- 
govu, a dalje u knjizi našao je, kod »M«, majmunčiće kakve 
je gledao svaki dan kako lete prašumskim drvećem. Ali 
nigdje nije bila slika njegovih rođaka. U cijeloj knjizi nije 
nitko ličio Kerčaku ili Tublatu ili Kali. 

Isprva je pokušao da te male likove pobere s listova, ali je 
uskoro uvidio da nisu pravi, iako nije znao što bi mogli biti, 
niti je imao riječi da ih opiše. 

Brodovi i vlakovi i krave i konji bili su mu posve besmi- 
sleni, ali ga nisu toliko zbunjivali kao oni mali likovi koji su 
se pojavljivali ispod i između slika u boji — nekakva čudna 
vrsta kukca, mislio je, jer su mnogi imali noge, iako on nije 
nigdje pronašao takva koji bi imao oči i usta. To se on prvi put 
uvodio u slova abecede, a bilo mu je više od deset godina. 

Dakako, nikad prije nije vidio štampana slova, ali nije 
nikad razgovarao sa živim bićem koje bi imalo iole pojma o 
tom da postoji tako nešto kao što je pisani jezik, niti je on 
ikad koga vidio gdje čita. 

Stoga nikakvo čudo što taj dječak nije mogao pogoditi 
značenje tih čudnih likova. 

Pri sredini knjige našao je svog starog neprijatelja, la- 
vicu Sabor, a dalje i smotanu Histu, zmiju. 

O, to je vrlo napeto! Nikad prije u svih svojih deset go- 
dina nije toliko ni u čemu uživao. Toliko se zaokupio da nije 
zamijetio kako se približava mrak, dok ga nije sasvim obu- 
hvatio, pa su mu se likovi zamrsili. 

Stavi knjigu u ormar i zatvori vrata, jer nije želio da bilo 
tko pronađe i razori njegovo blago. Dok je izlazio napolje u 
sve veću tamu, zatvorio je za sobom i velika vrata kolibe, kao 


što su i bila zatvorena prije no što je otkrio tajnu brave. Me- 
đutim, na izlasku primijetio je lovački nož ondje gdje ga je 
bacio na tle, pa ga je pokupio i ponio da ga pokaže svojim 
drugovima. 

Jedva je zakoračio nekoliko koraka prema džungli, kad se 
iz sjene niskoga grmlja podiže nekakvo veliko tijelo. U po- 
četku je pomislio da je to netko od njegovih ali je već idući 
trenutak shvatio, da je to Bolgani, golemi gorila. 

Tako je bio blizu, da nije mogao više pobjeći. Mali Tar- 
zan znao je da mora stati i boriti se za život, jer su te velike 
zvijeri smrtni neprijatelji njegova plemena. Ni jedni ni drugi, 
kad se susretnu, ne poznaju milosti. 

Da je Tarzan bio potpuno odrastao mužjak svojega ple- 
mena, bio bi i više nego premac gorili, ali budući da je bio 
samo malen engleski dječak, iako vrlo mišićav, nije bio do- 
rastao protivniku. U njegovim je žilama, međutim, tekla krv 
najboljih od rase snažnih boraca, a to je podupirala i njegova 
obuka, u ovo kratko vrijeme života među divljim prašumskim 
životinjama. 

Nije poznavao straha, kao što znamo. Maleno srce tuklo 
mu je brže, ali od uzbuđenja i ushićenja pred ovom pustolo- 
vinom. Da se pružila prilika, on bi pobjegao, ali samo zato što 
mu je razum govorio da nije po snazi ravan ovoj grdosiji koja 
je stajala pred njim. Ali budući da mu je pamet govorila da je 
nemoguće pobjeći, susreo se s gorilom oči u oči, a da mu nije 
zadrhtao ni jedan mišić. 

Zapravo je dočekao životinju u pola njezina skoka, uda- 
rajući golemo tijelo stisnutim šakama, ali s uspjehom kao kad 
bi muha napala slona. No u jednoj je ruci još stiskao nož što 
ga je našao u očevoj kolibi. Kad je životinja, udarajući 1 gri- 
zući, bila sasvim na njemu, dječak je slučajno okrenuo šiljak 
prema dlakavim prsima. Dok je taj tonuo duboko u majmu- 
novo tijelo, gorila je vriskao od boli i bijesa. 


Ali je dječak u taj kratki trenutak naučio upotrebljavati 
svoju oštru i svjetlu igračku, tako da je, kad ga je zvijer, 
trgajući naokolo i udarajući, povukla na zemlju, on ponovo i 
ponovo gurao oštricu do drška u njezine prsi. 


Gorila se borio na svoj način, zadavao je strašne udarce 
otvorenom šakom i trgao meso s dječakova vrata i grudi 
snažnim koljačima. 

Časak su se valjali po zemlji u divljem bjesnilu borbe. 
Slabije i slabije udarala je rastrgana i krvava ruka dugom 
oštricom, a onda se malo tijelo zgrčilo, i Tarzan se, lord Grey- 
stoke, svalio bez života na mrtvo i trulo raslinstvo što je po- 
krivalo njegov dom u džungli. 

Milju dalje u šumi pleme je čulo divlji gorilin zov, pa je 
Kerčak, kao što je bio običaj kad je prijetila opasnost, sazvao 
svoje pleme, djelomično da se uzajamno zaštite protiv 
zajedničkog neprijatelja, jer taj gorila nije morao biti sam, a 
ujedno i da vide da li su svi članovi na broju. 

Naskoro se otkrilo da nema Tarzana, pa se Tublat jako 
opirao da pošalje pomoć. Sam Kerčak nije volio to čudno na- 
hoče, i poslušao je Tublata. Slijegnuvši ramenima, okrenuo 
se ka hrpi lišća na kojoj je sebi priredio ležaj. 

Ali je Kala mislila drugačije. Ona je zapravo samo po- 
čekala da čuje da Tarzana nema. Gotovo je poletjela gustim 
granjem u smjeru odakle su se još jasno čuli povici gorile. 

Tama je sad bila potpuna. Posve se smračilo, samo je rani 
mjesec slao slabo svjetlo i stvarao čudne, nezgrapne sjene 
među gustim lišćem šume. 

Tu 1 tamo sjajne zrake prodirale su do zemlje, ali su 
uglavnom samo još pojačavale stihijsku tamu dubina 
džungle. 

Poput goleme sablasti, Kala se tiho prebacivala od drveta 
do drveta. Čas je spretno trčala po kakvoj velikoj grani, čas 
se zanjihala prostorom s kraja jedne grane na drugu, kako bi 
što prije stigla na mjesto tragedije, o kojoj joj je njezino 


poznavanje života džungle govorilo da se odvija tu negdje 
blizu. 

Krikovi gorile upozorili su je da je ovaj u smrtnoj borbi s 
jednim drugim stanovnikom divlje šume. Odjednom su ti 
krikovi prestali. Smrtna tišina zavladala je džunglom. 

Kala nije shvaćala situaciju, jer se Bolganijev glas bio 
napokon podigao u agoniji, i zato što nije čula nikakva glasa 
po kojem bi mogla odrediti prirodu protivnika. 

Znala je da je nevjerojatno da bi njezin mali Tarzan mo- 
gao uništiti velikog gorilu mužjaka. Zato se, kako se pribli- 
žavala mjestu odakle su se čuli krikovi, kretala opreznije, a 
kada se počela spuštati na najniže grane, šunjala se naročito 
oprezno, zureći napeto u tamu poprskanu mjesečinom ne bi 
li ugledala kojeg borca. 

Odmah ih je opazila. Ležali su na otvorenu prostoru pod 
sjajnom mjesečinom — mali Tarzan sav rastrgan i krvav, a 
kraj njega velik mužjak gorila, već mrtav. 

Tiho povikavši, Kala pohrli do Tarzana. Privukla je jadno, 
zakrvaljeno tijelo na grudi i slušala ne bi li čula kakav znak 
života. Čula ga je slabo, jedva čujno kucalo je malo srce. 

Nježno ga je nosila kroz crnu džunglu do mjesta gdje je 
ležalo pleme, i mnogo je dana 1 noći stražarila donoseći mu 
hrane 1 vode i tjerajući muhe i druge insekte s gadnih rana. 

O medicini ili kirurgiji ona jadnica nije ništa znala. Samo 
je lizala rane i tako ih čistila da ih priroda što prije zacijeli. 

U početku Tarzan nije ništa jeo, nego se valjao 1 bacao u 
divljem deliriju groznice. Samo je želio vode. Kala mu je 
donosila vodu onako kako je mogla u ustima. 

Ni jedna majka ne bi mogla pokazati više nesebične i po- 
žrtvovne odanosti nego što je ova jadna, divlja životinja 
pokazivala prema malom siročetu koje joj je sudbina bacila u 
ruke. 


Napokon je groznica popustila. Dječak se počeo opora- 
vljati. Ni jednom riječi nije se požalio, nego je čvrsto stiskao 
usnice, iako je bol od rana bila velika. 

Dio grudi bio mu je razderan do rebara. Snažnim udar- 
cima gorila mu je slomio tri rebra. Jednu ruku veliki koljači 
gotovo su otkinuli, a i s vrata iščupan mu je golem komad 
mesa, tako da se vidjela vratna žila, koju su okrutne čeljusti 
upravo čudom promašile. 

S upornošću životinja koje su ga dizale na noge on je 
mirno trpio. Više je volio da otpuže. nekamo i da se smota u 
klupko u visokoj travi nego da im pokazuje svoju nevolju. , 

Jedino se radovao što ima uza se Kalu. Ali otkad mu je 
bilo bolje ona je odlazila na dulje vrijeme da traži hranu. Dok 
je Tarzanu bilo onako zlo, ova odana životinja jedva da je 
sama dovoljno jela, pa je toliko omršavjela da je postala sjena 
one snažne Kale. 


svjetlo znanja 


Otkako je, anjemu se to činila čitava vječnost, mali mučenik 
ponovo prohodao, oporavljao se brže, tako da je mjesec dana 
kasnije postao jači i spretniji nego ikada. 

Dok je prizdravljao, mnogo je puta u glavi prevrtao bitku 
s gorilom. Prva mu je misao bila da nađe ono divno oružje 
koje ga je u tom velikom užasu džungle pretvorilo od bez- 
nadna izopćenog slabića u nadmoćna borca. 

Isto se tako htio vratiti u kolibu i nastaviti pretraživati 
njezin sadržaj. 

Tako je rano, jednog jutra, sam pošao u potragu. Poslije 
izvjesnog vremena pronašao je temeljito očišćene kosti svoga 
protivnika, a odmah do njega, djelomično zatrpan palim li- 
šćem, nož pocrvenio od rđe 1 osušene goriline krvi. 

Nije mu se sviđala promjena njegove prijašnje svijetle 1 
ljeskave površine. Ali je to još uvijek veliko oružje, oružje 
kojim će se služiti u svoju korist kad mu se god pruži prilika. 
Znao je da više neće bježati od mahnitih napadaja staroga 
Tublata. 

Uskoro bio je kod kolibe. Odbacio je zasun 1 ušao. Naj- 
prije je htio proučiti mehanizam brave. Podrobno ju je ispi- 
tivao, dok su vrata bila otvorena, u želji da vidi što drži vrata 
i zašto se ona na pritisak otvaraju. 

Uvidio je da vrata i iznutra može zatvoriti i zaključati, pa 
je tako i učinio, da ga nitko ne smeta dok istražuje. 


Počeo je sistematski pretraživati kolibu. Ali pažnju mu 
ubrzo privukoše knjige, koje kao da su na nj vršile čudan i 
snažan utjecaj, tako da je, primamljivan čudesnom zagonet- 
kom njihove namjene, jedva gledao išta drugo. 

Među raznim knjigama bila je ijedna početnica, nekoliko 
čitanki za djecu, brojne slikovnice i velik rječnik. Sve je to on 
pregledavao, ali su mu se najviše sviđale slike, premda su oni 
čudni kukčići koji su prekrivali stranice gdje nije bilo slika 
pobuđivali čuđenje i najdublje misli. 

Čučeći na stolu u kolibi koju je sagradio Tarzanov otac — 
glatko, smeđe, golo tjelešce nagnuto nad knjigu što mu je 
počivala u jakim, vitkim rukama, a čupa duge crne kose 
padala mu je niz lijepo oblikovanu glavu i svijetle, inteligent- 
ne oči — Tarzan-majmun, malen primitivni čovjek, predstav- 
ljao je sliku ispunjenu ujedno i patosom i obećanjem — 
alegorički lik praiskonskog traganja po mrkloj noći neznanja 
prema svjetlu nauke. 

Lišce mu se već zanijelo proučavanjem, jer je djelomično 
shvatio, na maglovit, nejasan način, osnovnu misao koja će se 
pokazati ključem i rješenjem zagonetke onih čudnih kuk- 
čića. 

U ruci bila mu je početnica otvorena kod slike majmun- 
čića sličnoga njemu, ali pokrivenoga, osim ruku i lica, čud- 
nim, obojenim krznom, jer je mislio da haljetak i hlače mo- 
raju biti krzno. Ispod slike bilo je šest kukčića: 


DJEČAK 


A sad je otkrio da se u tekstu na toj stranici tih šest 
kukčića ponavlja mnogo puta u istom slijedu. 

Još je nešto naučio — da postoji razmjerno malo pojedi- 
načnih kukaca, ali da se ponavljaju mnogo puta, katkada 1 
sami, ali često u društvu. 

Polako je preokretao stranice, pregledavajući slike i tekst 
ne bi li pronašao gdje se ponavlja riječ d-j-e-č-a-k. Odmah ju 
je pronašao ispod slike još jednoga majmunčića i čudne ži- 


votinje koja hoda na četiri noge, poput šakala, i malko mu je i 
nalikovao. Pod tom slikom bili su ovi kukčići: 


DJEČAK I PAS 


Tu je bilo onih šest kukčića koji uvijek prate majmunčića. 

I tako je napredovao, vrlo, vrlo polako, jer je bila teška 
zadaća koju je sebi postavio, a da nije ni znao — zadaća koja 
bi se vama i meni mogla učiniti nemogućom — naučiti čitati, 
a da se nimalo ne poznaju slova ili pisani jezik, ili se nema ni 
pojma da takvo što postoji. 

On to nije izvršio u jednom danu ili tjednu, ili mjesecu, ili 
godini, nego je polako, vrlo polako učio čim je shvatio mo- 
gućnosti što leže u onim kukčićima, tako da je kad mu je bilo 
petnaest znao razlučiti smještaj slova koja su stajala za svaki 
naslikani lik u maloj početnici i u jednoj ili dvije slikovnice. 

O značenju i upotrebi zamjenica i veznika, glagola i pri- 
loga samo je nešto vrlo slabo i maglovito nagađao. 

Jednoga dana, kad mu je bilo oko dvanaest, pronašao je 
nekoliko olovaka u do tada neotkrivenu pretincu stola, črčka- 
jući olovkom po stolu, oduševio se kad je otkrio crnu crtu 
koju ona ostavlja. 

Radio je tako uporno tom novom igračkom da je stol 
doskora bio pun načrčkanih vitica i nepravilnih crta a šiljak 
olovke se do kraja istrošio. Zatim je uzeo još jednu olovku, 
ali je ovaj put imao na umu određeni cilj. 

Pokušat će proizvesti neke kukčiće što skakuću po stra- 
nicama njegovih knjiga. 

To je bio težak zadatak jer on je držao olovku kao što se 
hvata držak bodeža, što baš ne olakšava pisanje niti omogu- 
ćuje čitljivost. 

Ali je ustrajao mjesece i mjesece, svaki put kad je mogao 
doći u kolibu, dok napokon, stalno vježbajući, nije pronašao 
način kako da drži olovku, tako da je napokon mogao grubo 
proizvesti bilo kojeg kukčića. 

Tako je počeo pisati. 


Prepisujući kukčiće, naučio je još jedno, njihov broj. Iako 
nije znao brojiti kao što to mi činimo, ipak je imao pojam o 
količini, a osnova za njegove račune bio je broj prstiju na 
ruci. 

Tragajući po različitim knjigama, uvjerio se da je otkrio 
sve različite vrste kukčića koji se najčešće ponavljaju u ve- 
zama. Redao ih je u pravired s velikom lakoćom, jer je veoma 
mnogo proučavao privlačivu slikovnicu abecede. 

Odgoj mu je napredovao. Ali njegovo veliko blago bilo je 
u neiscrpnoj riznici velikog ilustriranog rječnika, jer je učio 
više po slikama nego tekstom, čak i kad je shvatio značenje 
kukčića. 

Kad je otkrio kako su riječi složene u abecedi, uživao je 
tražeći i pronalazeći kombinacije koje je poznavao, a defini- 
cije su ga vodile još dalje u nedohode učenosti. 

Do sedamnaeste godine naučio je čitati jednostavnu, dje- 
čju početnicu, pa je potpuno shvatio pravi i divni cilj kukčića. 

Više se nije stidio svojeg golog tijela ili ljudskih crta lica, 
jer mu je sad razum govorio da on pripada rasi različitoj od 
njegovih divljih i dlakavih drugova. On je Č-O-V-J-E-K, oni 
su M-A-J-M-U-N-I, i oni veliki i oni mali koji brzaju 
krošnjama drveća. Isto je tako znao da je stara Sabor 
L-A-V-I-C-A, a Hista Z-M-L-J-A, a Tantor S-L-O-N. I tako je 
učio čitati. 

Otada je napredovao brzo. S pomoću velikog rječnika i 
žive inteligencije i duha zdrava i nasljedno nadarena s više 
nego običnom snagom razmišljanja, mudro je pogađao 
mnogo toga što nije mogao pravo shvatiti, pa su, češće nego 
ne, njegovi pogoci bili blizu istine. 

Bilo je mnogo prekida u tom odgoju, koje su prouzroko- 
vala selenja plemena, ali čak kad se i nije mogao prikloniti 
knjigama, živi mu je mozak nastavljao istraživati i zanimati 
se za te privlačne tajne. 


Komadi kore i pljosnati listovi, čak 1 glatke površine gole 
zemlje postali su mu bilježnice na kojima je šiljkom lovačkog 
noža ispisivao svoje lekcije. 

A nije zanemarivao ni strože dužnosti života, dok je sli- 
jedio svoje nagnuće da riješi tajnu knjižnice. 

Vježbao se svojim konopom i igrao oštrim nožem, koji je 
naučio oštriti na glatkom kamenu. 

Pleme se povećalo otkako je Tarzan došao u nj, jer su pod 
Kerčakovim vodstvom protjerali druga plemena sa svog 
dijela džungle, tako da su imali dovoljno jela i malo ili ništa 
gubitaka od razbojničkih upada susjeda. 

Stoga se mladim mužjacima, kako su odrastali, činilo 
ugodnije da uzimaju ženke iz svoga plemena, ili bi ih, ako su ih 
ugrabili iz drugog plemena, radije dovodili u Kerčakovu 
skupinu i s njim živjeli u prijateljstvu nego da osnivaju vlastito 
pleme ili da se kod kuće bore za premoć sa strašnim. 
Kerčakom. 

Katkada bi koji divljiji pokušao da se bori s Kerčakom, ali 
se još nije našao takav koji bi palmu pobjede oteo ovome 
divljem i okrutnom majmunu. 

Tarzan je imao osobit položaj u plemenu. Kao da su ga 
smatrali jednim od svojih, a ipak nekako različitim. Drugi 
mužjaci ili za nj naprosto nisu htjeli znati ili su ga mrzili tako 
osvetnički da bi ga već u rano doba bili makli s puta da nije bilo 
njegove čudesne spretnosti i brzine kao 1 divlje zaštite goleme 
Kale. 

Tublat mu je bio najdosljedniji neprijatelj. Ali baš zbog 
Tublata, kad je Tarzanu bilo trinaest, progonstva neprijatelja 
iznenada su prestala. Pustili su ga posve na miru, osim kad bi 
kojega obuzelo ono čudno, divlje, luđačko bjesnilo kakvo 
obuzima mužjake mnogih divljih prašumskih životinja. Onda 
nije bio nitko siguran. 

Na dan kad je Tarzan uspostavio svoje pravo na poštovanje 
njegovo pleme okupilo se oko maloga prirodnoga amfiteatra 


koji je džungla ostavila slobodnim od isprepletenih povijuša i 
puzavaca, u dolini između nekoliko niskih brežuljaka. 

Taj slobodni prostor bio je gotovo u obliku kružnice. Na 
svakoj strani rasli su golemi divovi netaknute šume, dok se 
šikara tako zgusnula između golemih stabala da je jedini prilaz 
u tu malu, ravnu arenu bio preko gornjeg granja drveća. 

Tu se pleme, sigurno od iznenađenja, često skupljalo. U 
sredini amfiteatra nalazio se jedan od onih neobičnih zemljanih 
bubnjeva što su ih ti čovjekoliki majmuni sagradili radi čudnih 
obreda, zvukove kojih su ljudi čuli u dubini džungle, ali im 
nitko nije bio očevicem. 

Mnogi putnici vidjeli su te bubnjeve velikih majmuna, a 
neki su čuli bubnjanje i graju od divlje, strašne raskalašenosti 
tih prvih gospodara džungle, ali je Tarzan, lord Greystoke, 
bez sumnje jedino ljudsko biće koje se pridružilo ovom di- 
vljem, luđačkom, opojnom slavlju Dum-Duma. 

Od ovih primitivnih početaka nepobitno je da su nastali 
svi oblici i obredi moderne Crkve i Države, jer kroz sva bez- 
brojna stoljeća, onamo natrag preko onih posljednjih, naj- 
daljih bedema osvita čovječanstva, naši su divlji, dlakavi 
pređi plesali obrede Dum-Dum na zvuk zemljanih bubnjeva 
pod jasnim svjetlom tropskog mjeseca u dubini goleme 
džungle, koja stoji nepromijenjena danas, kao što je stala one 
dugo zaboravljene noći u nejasnim, nezamislivim prizorima 
davne prošlosti, kad se naš prvi rutavi predak vinuo sa 
zanjihane grane 1 lako skočio na meku tratinu prvoga 
sastajališta. 

Na dan kad se Tarzan oslobodio proganjanja, koje je tra- 
jalo nesmiljeno dvanaest od njegovih trinaest godina, pleme 
je, sad zaokruženo na stotinu, tiho hodalo nižom terasom 
drveća u džungli i bez buke spustilo se na tlo amfiteatra. 

Obredi Dum-Dum obilježavali su važne događaje u životu 
plemena — pobjedu, hvatanje zarobljenika, ubijanje kojeg 


velikog divljeg stanovnika džungle, smrt kralja ili dolazak 
novoga, a sve se to vršilo po određenim obredima. 

Danas se radilo o ubijanju golemog majmuna, člana dru- 
gog plemena, pa kad su Kerčakovi pripadnici ulazili u arenu 
dva su jaka mužjaka, kako se vidjelo, nosila tijelo pobije- 
đenoga. 

Postavili su teret pred zemljani bubanj i onda se šćućurili 
kraj njega kao čuvari, dok su se drugi članovi zajednice savili 
u zakutke obrasle travom da zaspu dok se ne podigne mjesec i 
ne dade znak da te divlje orgije počnu. 

Sate je vladala potpuna tišina na toj čistini, osim što su je 
prekidale neskladne note šarenih papiga ili krikovi 1 cvr- 
kutanje tisuće ptica džungle, koje su neprestano lepršale 
među živobojnim orhidejama i plamenim cvjetovima, što su 
ukrašivali bezbroj mahovinom pokrivenih grana šumskih 
kraljeva. 

Napokon, kad se tama spustila na džunglu, majmuni su se 
stali micati, pa su naskoro stvorili velik krug oko zemljanog 
bubnja. Ženke i mladi šćućurili su se u tankoj vrsti na vanj- 
skom rubu kruga, dok su se upravo ispred njih redali odrasli 
mužjaci. Pred bubnjem sjedile su tri starice, svaka oboružana 
kvrgavom granom dugom petnaest do osamnaet palaca. 

Polako 1 nježno počele su udarati po zvučnoj površini 
bubnja kad su prve zrake uzlazećeg mjeseca posrebrile vrške 
okolnog drveća. 

Kako se svjetlo u amfiteatru povećavalo, ženke su ubrza- 
vale i pojačavale udarce dok naskoro nije divlja, ritmička 
buka prodirala u veliku džunglu na milje u svim smjerovima. 
Goleme divlje životinje zastajkivale su u lovu, ćulile uši 1 
podizale glave slušajući ono tupo zujanje koje je značilo 
Dum-Dum majmuna. 

Od vremena na vrijeme pokoja bi prodorno zavrištala ili 
gromko  zarikala odgovarajući na izazov divlje buke 
antropoida, ali nijedna nije došla bliže, da istražuje ili napada, 


jer su veliki majmuni, okupljeni u punom broju, ispunjali 
susjede u džungli dubokim poštovanjem. 

Kad se buka bubnjeva podigla do gotovo zaglušne jačine, 
Kerčak je skočio u otvoreni prostor između šćućurenih muž- 
jaka i bubnjarki. 

Stojeći uspravno, zabacio je glavu pa se, gledajući ravno u 
mjesečevo lice, koje se sve više podizalo, udarao velikim 
dlakavim šakama u grudi i strašno zarikao. 

Jednom — dva puta — tri puta taj strašni krik odjeknuo je 
po samoći tog svijeta koji je neizrecivo vrvio životom, a ipak 
se činio tako nezamislivo mrtav. 

Onda je, spustivši se, Kerčak počeo tiho obilaziti po 
otvorenom krugu, udaljujući se od mrtvog tijela koje je ležalo 
pred oltarom-bubnjem, ali je, kako je prolazio, držao svoje 
male, divlje, opake crvene oči na truplu. 

Zatim je još jedan mužjak skočio u arenu pa se, ponovivši 
užasne krikove svojeg kralja, odšuljao potajno za njim. Još 
jedan i još jedan slijedili su ih brzo dok sva džungla nije 
počela da odzvanja od krvožednih krikova. 

To je bio lovački izazov. 

Kad su se svi odrasli mužjaci pridružili tankom kolu ple- 
sača započe napad. 

Kerčak, uhvativši golemu toljagu s hrpe što mu je bila pri 
ruci za tu svrhu, jurnu bijesno na mrtvog majmuna i udari ga 
iz sve snage, dok je u isto vrijeme borbeno zavijao i režao. 
Sad se bubnjanje pojačalo, kao i brzina udaraca. Ratnici su se 
približavali žrtvi, udarali je toljagom 1 pridruživali se 
bijesnom vrtlogu Plesa Smrti. 

I Tarzan je pripadao toj divljoj hordi. Njegovo se smeđe, 
oznojeno, mišićavo tijelo svjetlucalo na mjesečini, sjalo se 
podatno 1 umiljato među nezgrapnim, nespretnim, dlakavim 
životinjama. 


Nitko se nije prepredenije šuljao u tom lovu, nitko nije 
divlje i okrutnije napadao, niti je itko skočio tako visoko u 
zrak u Plesu Smrti, kao Tarzan. 

Kako je buka i brzina bubnjanja rasla, plesači su se sve 
više opijah divljim ritmom i divljačkim povicima. Skokovi i 
poskakivanje je učestalo, sa iskešenih koljača kapala je slina, 
a usne i grudi su im se uprljali pjenom. 

Pola sata potrajao je taj užasni ples, dok nije na Kerčakov 
znak buka bubnjeva prestala a bubnjarke su odskakutale kroz 
redove plesača prema vanjskom rubu šćućurenih ženki. Onda 
su svi mužjaci, kao jedan, jurnuli što su brže mogli na ono što 
su teški udarci pretvorili u masu dlakave kaše. 

Meso im je rijetko dospijevalo među čeljusti u dovoljnoj 
količini, pa im je zato neobično prijalo da na kraju ovog orgi- 
janja osjete okus svježeg mesa: odlučili su da proždru nepri- 
jatelja. 

Veliki koljači zabadali su se u truplo otkidajući krupne 
komade, tako da su najjači osvajali najbiranije komade, dok 
su slabiji kružili oko čopora koji se borio, režao, čekajući 
priliku da upadnu i pograbe ispušteni komadić ili ukradu 
preostalu kost prije nego što se sve izjede. 

Tarzan je želio i trebao meso više nego majmuni. On, koji 
je potekao od mesoždera, nije nikad u životu, kako je mislio, 
zadovoljio svoje želje za mesom, pa se sad spretnim malim 
tijelom vijugao negdje u gomili majmuna, koji su se borili i 
trgali, nastojeći da dobije i on komad što ga vlastitom snagom 
ne bi mogao osvojiti. 

Uz bok visio mu je lovački nož njegova nepoznatog oca, u 
toku što ga je on sam izradio prema slici u slikovnicama. 

Napokon dopro je do poslastice koja je tako brzo nesta- 
jala. Oštrim nožem odrezao je veći komad nego što se nadao, 
cijelu dlakavu podlakticu što je provirivala ispod nogu moć- 
nog Kerčaka, koji se toliko zabavio svojim nepovredivim 
pravom da se naždere da nije ni primijetio tu upadicu. 


Tako se mali Tarzan izvijao ispod te uskovitlane mase 
stišćući ogavni plijen čvrsto na grudi. 

Među onima koji su kružili po rubu banketa bio je 1 stari 
Tublat. On je bio među prvima na gozbi, ali se povukao s 
dobrim komadom da ga pojede u miru, pa je sad nastojao da 
se dočepa još kojeg komada. 

Opazio je Tarzana dok se pomaljao iz grabežljive lakome 
gomile s onom dlakavom podlakticom čvrsto privijenom uz 
tijelo. 

Tublatove malene, tijesno smještene, zakrvavljene, 
svinjske oči zaiskrile su opakom mržnjom kad su opazile 
prezrenog Tarzana. Silna pohlepa za mesom što ga je nosio 
dječak pojačavala je njihov sjaj. 

Ali je Tarzan spazio svog najvećeg dušmanina isto tako 
brzo pa je, pogađajući što želi da učini ta velika životinja, 
skočio spretno među ženke i mladunčad, nadajući se da će se 
tamo sakriti. Tublat mu je, međutim, bio za petama, tako da 
nije imao prilike da se sakrije, nego je morao da bježi. 

Požurio se prema okolnom drveću. Spretnim skokom 
jednom je rukom dohvatio nižu granu, a zatim se prenijevši 
svoj teret među zube, popeo brzo naviše, a u stopu ga je 
slijedio Tublat. 

Sve se više 1 više penjao, sve do uznjihanog vrha tog viso- 
koga kralja šume, gdje ga se njegov teški progonitelj nije 
usudio pratiti. Tu je stao dobacujući poruge i uvrede razbješ- 
njeloj, zapjenjenoj životinji pedeset stopa pod njim. 

A onda je Tublat pobjesnio. 

S užasnim vriskom i rikom pojurio je na tlo, među ženke 1 
mlade zarinuvši velike koljače u tuce sitnih gr'oca i derući 
velike komade s leđa i grudi ženki koje su mu dopale pandža. 

Na sjajnoj mjesečini Tarzan je bio svjedokom cijelog tog 
bijesnog karnevala ludila. Vidio je ženke i mlade kako skaču 
u okrilje drveća. Zatim su veliki mužjaci u sredini arene osje- 


tili jake koljače izbezumljenog druga, pa su kao po dogovoru 
nestajali u crnim sjenama šume što ih je nadvisivala. 


Osim Tublata ostalo je još samo jedno u amfiteatru, 
zakašnjela ženka, koja je jurila prema drvetu gdje je čučao 
Tarzan, a odmah za njom trčao je užasni Tublat. 

To je bila Kala, pa se, čim je vidio da je Tublat sustiže 
Tarzan spustio brzinom kamena što pada, od grane do grane, 
prema svojoj pomajci. 

Sad je ona bila pod granjem drveta, a odmah nad njom 
čučao je Tarzan čekajući da vidi ishod utrke. 


Ona je skočila u zrak uhvativši se za nisku granu, ali 
gotovo iznad glave Tublatove, koji ju je bio sustigao. Sad je 
trebalo da bude sigurna, ali se začulo pucanje, trganje, grana 
se slomila pa je ona pala ravno na Tublatovu glavu, oborivši 
ga na tlo. 


Oboje su se u trenu digli, ali ma koliko oni bili brzi, Tar- 
zan je bio brži, tako da se razbješnjeli mužjak našao pred 
čovjekovim djetetom koje je stajalo između njega i Kale. 

Ništa toj divljoj zvijeri više ne bi ni pristajalo, pa je sa 
slavodobitnom rikom skočio na malenog lorda Greystoka. 
Ali mu se koljači nisu nikad sastavili u onom smeđem mesu. 


Kad se tijelo svalilo na tlo, Tarzan-majmun stade nogom 
na vrat svog doživotnog neprijatelja. Podigavši oči k punom 
mjesecu, zabaci unazad divlju mladu glavu 1 ispusti divlji 1 
strašni krik svojeg roda. 

Jedan po jedan spustilo se pleme sa svojih utočišta na 
drveću 1 stalo u krug oko Tarzana i pobijeđenog neprijatelja. 
Kad su stigli svi, Tarzan im se obrati riječima: 

— Ja sam Tarzan — povikao je. — Ja sam velik ubijač. 
Neka svi poštuju Tarzana-majmuna 1 Kalu, njegovu majku. 
Nema među vama tako snažnog kao što je Tarzan. Neka se 
moji neprijatelji čuvaju. 


Gledajući ravno u Kerčakove opake crvene oči, mladi 
lord Greystoke udari po jakim grudima i zaurla još jednom 
oštri krik izazova. 


Jedva je zakoračio nekoliko koraka prema džungli. kad se 
iz sjene niskoga grmlja pojavio Bolgami — golemi gorila 


lovac s krošnje drveća 


U jutro poslije Dum-Duma pleme krene polako kroz 
šumu prema obali. 

Tublatovo tijelo ležalo je ondje gdje je palo, jer Kerča- 
kovo pleme ne jede svoje mrtve. 

Hodali su tražeći hranu. Kupusnu palmu i sivu šljivu, 
pisang-bananu i musales nalazili su u izobilju, s divljim 
kikirikijem, a povremeno i male sisavce, ptice, jaja, gmazove 
i insekte. Orahe su trli među snažnim čeljustima ili ih, ako su 
bili pretvrdi, lomili udarajući ih kamenom. 

Jednom ih je stara Sabor, prelazeći njihovim putem, pri- 
silila da pobjegnu u sigurnost visokih krošnji, jer ako je ona 
poštovala njihov broj i oštre koljače, oni su jednako poštovali 
njezinu divlju snagu i okrutnost. 

Tarzan je sjedio na niskoj grani, upravo iznad veličan- 
stvenog, gipkog tijela koje se tiho provlačilo kroz gustu džun- 
glu. Bacio je kikiriki u starog neprijatelja svog roda. Velika je 
zvijer stala, okrenula se i motrila podrugljivu pojavu na grani. 

Ošinuvši ljutito repom, iskesila je žute koljače, nabrala 
velike usne tako da joj se čekinjasta gubica ružno nazubila, a 
opake joj se oči pretvorile u dva uska razreza bijesa i mržnje. 
Zabačenih ušiju gledala je ravno Tarzanu-majmunu u oči, a 
zatim se oglasila divljim, oštrim izazovom. 

A s grane, siguran, dijete-majmun odgovorio je na svoj 
strašni način. 


Načasak se ovo dvoje motrilo u potpunoj tišini a zatim se 
velika mačka zaputila u džunglu, koja ju je progutala kao što 
u oceanu nestaje bačeni kamen. 

Ali se u Tarzanovu duhu rodila velika ideja. On je ubio 
divljeg Tublata, pa nije li on velik borac? Sad će poći za luka- 
vom lavicom Sabor i isto je tako ubiti. Bit će i velik lovac. 

Pri dnu njegova malog srca kucala je velika želja da po- 
krije svoju golotinju odjećom, jer je saznao iz slikovnica da 
su svi /judi tako pokriveni, dok majmuni i sva druga živa bića 
hodaju goli. 

Odjeća zato mora biti doista znak veličine — biljeg nad- 
moćnosti čovjeka nad svim ostalim životinjama, jer sigurno 
ne može biti drugog razloga da se nose one ružne stvari. 

Prije mnogo mjeseci, dok je on još bio manji, želio je kožu 
Sabore lavice, ili Nume, lava, ili Site, leoparda, da pokrije 
golo tijelo, tako da više ne bi nalikovao ružnoj Histi, zmiji. 
Ali sad ponosio se glatkom kožom, jer ona znači da on 
potječe od velike rase, pa su suprotne želje, da hoda gol i 
ponosno pokazuje svoje porijeklo, ili da se prilagodi običa- 
jima svojeg roda i nosi ružnu i neudobnu odjeću, naizmjenice 
prevlađivale. 

Dok je pleme dalje polako napredovalo kroz šumu, pošto 
je prošla Sabor, Tarzan je razmišljao, kako će ubiti svojeg 
neprijatelja, pa je još mnogo dana poslije toga mislio samo na 
susret s lavicom. 

Ali tog je dana, međutim, morao da obraća pažnju na 
neposrednije interese svoga plemena. 

Odjednom posta kao noć. Šumovi džungle su prestali. 
Drveće je stajalo ukočeno kao da očekuje kakvu veliku i 
skoru nevolju. Cijela je priroda čekala — ah ne dugo. 

Jedva čujno, iz daljine, čulo se tiho, žalosno stenjanje. 
Približavalo se sve više 1 više i postajalo sve glasnije 1 
glasnije. 


Veliko drveće savijalo se u isti mah kao da ga pritište 
snažna ruka. Iako se sve dublje i dublje savijalo prema zemlji, 
još uvijek se nije ništa čulo, osim dubokog i strašnog 
stenjanja vjetra. 

Onda su se, odjednom, divovi džungle povukli natrag, 
šibnuvši svojim velikim krošnjama u ljutitu i zaglušnu pro- 
testu.  Jarko,  zasljepljujuće svjetlo bljesnulo je iz 
uskomešanih, crnih oblaka. Dubokom tutnjavom grom je 
zagrmio svoj izazov. Došao je potop — sav pakao svalio se na 
džunglu. 


Pleme se stislo, dršćući od hladne kiše, uz podnožja veli- 
kog drveća. Munja, kad je udarila i bljesnula tamom, 
otkrivala je snažno zanjihane grane, povijuše što su 
nemilosrdno šibale i stabla koja su se svijala. 


Tu i tamo pokoje bi se prastaro drvo, ošinuto munjom, 
raspalo u tisuću komada, obarajući bezbrojno granje i mnoge 
manje susjede, pa poveća već i tako isprepleteni gustiš 
tropske džungle. 

Granje, veliko i malo, trgano snažnim tornadom, letjelo je 
divlje zanjihanim zelenilom noseći smrt i propast bezbrojnim 
nesretnim stanovnicima gusto naseljenog svijeta. 


Sate 1 sate trajala je oluja bez predaha, 1 još se pleme sti- 
skalo dršćući od straha. Neprestano u strahu od stabala i 
granja što je padalo, paralizirano živim bljeskom munje i 
tutnjavom groma, šćućurilo se jadno i nevoljko čekajući da 
oluja prođe. 

Svršetak je bio iznenadan kao 1 početak. Vjetar je prestao, 
sunce je zasjalo — priroda se ponovo nasmiješila. 


Lišće i granje s kojega se stresla kišnica 1 vlažne latice 
prekrasnog cvijeća, sve je to zablistalo u sjaju dana koji se 
vraćao. I tako — kako je Priroda zaboravila, tako su zabora- 
vila i njezina djeca. Žustri život nastavljao se kao što je bilo i 
prije tame 1 užasa. 


Ali Tarzanu osvit novog dana protumačio je tajnu odjeće. 
Kako bi mu bilo udobno pod teškim Saborinim krznom! I to je 
bio još jedan poticaj na pustolovinu. 

Nekoliko mjeseci pleme se zadržalo blizu žala gdje je 
stajala Tarzanova koliba, pa je on učio veći dio vremena, ali 
je, dok je god putovao šumom, držao konop u pripremi, i 
mnoge manje životinje pale su mu u zamku. 

Jednom je pala oko kratkog vrata Horte, vepra. Njegov 
bijesni skok u slobodu zbacio je Tarzana s grane na kojoj je 
ležao u zasjedi. 

Moćni vepar okrenuo se kad je čuo pad tijela, pa je, videći 
samo lak plijen u liku mladog majmuna, pognuo glavu i 
bijesno navalio na iznenađenog mladića. 

Na sreću, Tarzan se nije ranio u padu, jer se poput mačke 
dočekao na sve četiri kako bi ublažio udarac. U času bio je na 
nogama. Skočivši spretnošću majmuna, kakav je i bio dospio 
je na sigurnu nisku granu, kad je Horta, vepar, projurio uza- 
lud ispod nje. 

Tako je Tarzan iskustvom učio ograničenja, kao i 
mogućnosti svog čudnog oružja. 

Tom prilikom izgubio je dugi konop, ali je znao, da bi ga 
tako s grane povukla Sabor, da bi ishod mogao biti posve 
drukčiji, jer bi on, povrh toga, sigurno izgubio i život. 

Trebalo mu je mnogo dana da splete nov konop, ali kad ga 
je napokon završio, pošao je u lov. Ležao je u zasjedi u 
gustom lišću velike grane baš iznad dobro ugaženog traga što 
je vodio do napajališta. 

Nekoliko je životinjica prošlo, a da im se ništa nije 
dogodilo. Nije želio tako beznačajnu divljač. Htio je da ulovi 
jaku životinju, da tako iskuša djelotvornost svoje nove 
zamisli. 

Napokon je došla ona koju je Tarzan čekao, s glatkim 
tetivama što su se valjale ispod svjetlucave kože: dolazila je 
lavica Sabor, debela 1 sjajna. 


Njezina velika jastučasta stopala padala su meko i tiho na 
uski trag. Glavu je držala visoko, jer je bila uvijek oprezna. 
Dugi rep pomicala je polako talasajući ga valovito i skladno. 

Sve se više približavala mjestu gdje je Tarzan-majmun 
čučao na grani držeći namotaje dugog konopa spremno u 
ruci. 

Poput brončana kipa, nepomično kao smrt, sjedio je 
Tarzan. Sabor je prolazila ispod njega. Zakoračila je korak 
dalje — drugi, treći, a onda je tihi kolut poletio. 

Načasak joj je petlja, što se sve više širila, visila nad 
glavom poput velike zmije, a onda joj je, kad je pogledala 
gore, da vidi odakle dolazi šum, pala na vrat. Brzim trzajem 
Tarzan je stegao petlju oko sjajnog vrata, ispustio konop i 
uhvatio se svog uporišta objema rukama. 

Sabor je bila u zamci. 


Jednim skokom prestravljena životinja krenu u džunglu, 
ali Tarzan nije želio da izgubi još jedan konop. Poučilo ga je 
iskustvo. Lavica je tek napola skočila drugi put, kad je 
osjetila kako joj se konop steže oko vrata. Tijelo joj se sasvim 
preokrenulo u zraku. S velikim treskom pala je na leđa. 
Tarzan je dobro pričvrstio kraj konopa za deblo velikog 
drveta na kojem je sjedio. 

Dosad mu se želja savršeno ispunila, ali kad je uhvatio 
konop, uprijevši se o rašlje od dviju jakih grana, vidio je daje 
vrlo teško vući tu veliku masu koja se trga, dere, grize, kriči, 
masu bijesnih željeznih mišića, na drvo 1 ondje je objesiti. 

Težina stare Sabor bila je golema. Kad se odupre svojim 
golemim šapama, samo bi je slon Tantor mogao pomaknuti. 

Sad se lavica nalazila na stazi odakle je mogla vidjeti 
uzrok svojoj sramoti. Urlajući od bijesa, ona je iznenada 
navalila, skočila visoko u zrak prema Tarzanu, ali kad joj je 
tijelo udarilo o granu na kojoj je prije bio Tarzan, Tarzana 
ondje više nije bilo. 


On je sad čučao na manjoj grani dvadeset stopa iznad 
bijesnog zarobljenika. Načasak Sabor je visila preko grane a 
Tarzan joj se izrugivao i dobacivao joj šiblje i granje u neza- 
štićeno lice. 

Zatim zvijer pade na zemlju, a Tarzan brzo priđe da zgrabi 
konop, ali sad je Sabor vidjela da je to samo tanak konop. 
Zgrabila ga je u goleme čeljusti i prekinula ga prije no što je 
Tarzan mogao petlju zategnuti po drugi put. 

Tarzana je to mnogo boljelo. Njegova dobro zasnovana 
misao je propala. Očajan sjedio je na grani, te kričao i 
kreveljio se na stvorenje koje je pod njim rikalo. 

Sabor je sate i sate koračala ispod drveta. Četiri puta se 
šćućurila i skočila na tu sablast koja je plesala nad njom, ali 
jednako je mogla ščepati i vjetar što je mrmorio krošnjama. 

Napokon se Tarzan umori od ove zabave. Oprostio se 
izazovnim krikom i dobro naciljanim zrelim voćem, koje se, 
meko i ljepljivo, raširilo po režećoj gubici neprijatelja, te je 
brzo odjurio drvećem, stotinu stopa iznad tla, i za kratko 
vrijeme već je bio među članovima plemena. 

Tu je ispripovijedio pojedinosti pustolovine, naduvenih 
grudi i s takvim hvalisanjem da se dojmio i najogorčenijih 
neprijatelja, dok je Kala upravo plesala od radosti i ponosa. 


čovjek i čovjek 


Tarzan-majmun živio je i dalje u divljoj džungli, a da se 
nekoliko godina nije ništa značajno dogodilo, samo što je 
jačao i bivao pametniji. Iz knjiga učio je sve više i više o stra- 
nim svjetovima koji su ležali negdje izvan njegove prašume. 

Život mu nije nikad bio jednoličan ili dosadan. Uvijek je 
bilo Pise, ribe, koju je hvatao u mnogim rječicama i jezer- 
cima, i Sabore, s njezinim okrutnim rođacima, tako da su ga 
držali na oprezu i davali poleta svakom trenu što ga je čovjek 
provodio na tlu. 

Često su ga lovili, a još češće on njih lovio. Ali, iako ga 
nikad nisu pravo dosegli onim okrutnim, oštrim pandžama, 
ipak bi se katkad jedva provukao debeo list između njihovih 
pandža i Tarzanove glatke kože. 

Brza je bila lavica Sabor, brz je bio 1 Numa 1 Sita, ali 
Tarzan-majmun bio je munja. 

S Tantorom se, slonom, sprijateljio. Kako? Ne pitajte me. 
Ali stanovnici džungle znaju da su mnoge mjesečinom 
osvijetljene noći Tarzan-majmun 1 Tantor, slon, šetali 
zajedno, a ondje gdje je put bio čist Tarzan je jahao visoko na 
Tantorovim jakim leđima. 

Svi drugi u džungli bili su mu neprijatelji, osim njegova 
plemena, u kojem je on sada imao mnogo prijatelja. 

Mnogo dana u tim godinama proveo je u kolibi svog oca, 
gdje su još ležale netaknute kosti roditelja i mali kostur 
Kalina mladunčeta. Sa osamnaest čitao je glatko i razumio 
gotovo sve što je čitao u onim mnogim i različitim svescima 
na policama. 


Znao je 1 pisati štampanim slovima, brzo 1 jasno, ali pisati 
običnim slovima nije naučio, jer iako je bilo nekoliko biljež- 
nica među njegovim blagom bilo je toliko malo engleskog 
jezika u rukopisu u kolibi da nije uviđao koristi od muke da 
nauči taj drugi oblik pisanja, iako ga je s mukom znao čitati. 

I tako ga nalazimo, sa osamnaest, engleskog lorda, kako 
ne zna engleski govoriti, a ipak svoj materinji jezik zna čitati 
i pisati. Nikad nije vidio drugog ljudskog bića osim sebe, jer 
onaj mali predio što ga je prelazilo pleme nije oplakivala 
nikakva rijeka da bi se mogli naseliti divlji urođenici iz unu- 
trašnjosti. 

Visoki bregovi zatvarali su taj predjel sa tri strane, ocean 
na četvrtoj. Vrvio je od lavova, leoparda i otrovnih zmija. 
Nedodirnuti nedohodi guste džungle dosad još nisu namamili 
smiona pionira preko svoje granice. 

Ali dok je Tarzan-majmun jednog dana sjedio u očevoj 
kolibi uranjajući u tajne nove knjige, stara sigurnost njegove 
džungle bila je zauvijek prekinuta. 

Na dalekoj istočnoj granici čudna se povorka razvukla u 
jednoredu po bilu niska brežuljka. 

Naprijed je išlo pedeset crnih ratnika oboružanih tankim 
drvenim kopljima, s krajevima ispečenim i otvrdnutim na sla- 
bim vatrama, i s dugim lukovima i otrovnim strelicama. Na 
leđima nosili su jajolike štitove, u nosevima veliko prstenje, 
dok je iz čupave vune njihovih glava provirivao pramen 
šarenog perja. 

Preko čela bile su im tetovirane tri vodoravne obojene 
crte, ana svakoj strani grudi tri koncentrična kruga. Žute zube 
izbrusili su u oštre vrške, a velike, izbočene usne još su više 
pojačavale nisku, životinjsku surovost njihove pojave. 

Slijedilo je nekoliko stotina žena i djece. Prve su nosile na 
glavama velike terete: lonce za kuhanje, kućanske potrepštine 
i slonovu kost. Straga je išlo stotine ratnika, nalik u svakom 
pogledu onima sprijeda. 


Da su se više bojali napada na začelje kolone nego bilo 
kakva nepoznatog neprijatelja koji bi mogao vrebati sprijeda, 
vidjelo se po formaciji kolone. Tako je i bilo, jer su oni bježali 
pred vojnicima bijelaca, koji su ih toliko namučili izvlačeći 
od njih kaučuk 1 slonovu kost da su jednog dana navalili na 
osvajače i ubili bijela oficira i malen odred njegovih crnih 
vojnika. 

Mnogo dana prežderavali su se mesom, ali je zatim došao 
jači odred vojske i noću napao selo kako bi osvetio smrt svo- 
jih drugova. 

Te su noći crni vojnici bijelaca imali obilje mesa, a ovaj 
se ostatak nekada snažnog plemena odšuljao u tamnu 
džunglu, u nepoznato, u slobodu. 

Ali ono što je ovim divljacima bila sloboda i traganje za 
srećom značilo je propast i smrt mnogim divljim 
stanovnicima njihova novog doma. 

Tri dana ta mala povorka hodala je polako srcem ove 
nepoznate i neprohodne šume, dok napokon, rano četvrtog 
dana, nisu naišli na malo mjesto, kraj obale rječice, što je bilo 
rjeđe obraslo nego bilo koje tlo na koje su dotad naišli. 

Tu su se dali na posao da sagrade novo selo. U mjesec 
dana iskrčili su velik prostor, podigli kolibe 1 ograde, zasijali 
i zasadili pisang-banane, jamove 1 kukuruz, pa su u novom 
domu nastavili stari život. Tu nije bilo bijelih ljudi, vojnika. 
Niti se za okrutne i nezahvalne nadglednike morao skupljati 
kaučuk i slonova kost. 

Nekoliko mjeseci prošlo je prije nego što su se crnci 
usudili poći dalje u predio što je okruživao novo selo. 
Nekoliko ih je već palo kao plijen stare Sabore, abudući daje 
džungla bila prepuna ovih divljih i krvožednih mački, lavova 
i leoparda, crni ratnici nisu se usuđivah poći daleko od svojih 
sigurnih ograda. 

Ali jednog dana je Kulonga, sin staroga kralja Mbonge, 
otišao daleko u guste predjele prema zapadu. Oprezno je 


koračao, s tankim kopljem uvijek pripremnim, stišćući čvrsto 
lijevom rukom dugi jajoliki štit uz glatko crno tijelo. 

Na leđima nosio je luk, a u tobolcu na štitu mnogo tankih 
ravnih strelica, dobro namazanih debelom, tamnom, 
smolastom tvari koja je usmrćivala ma dospjela i u ranicu od 
uboda igle. 

Noć je zatekla Kulongu daleko od ograda sela njegova 
oca, ali on je i dalje kročio prema zapadu pa je, popevši se u 
rašlje velika drveta, izgradio grubu postelju i savio se da 
spava. 

Tri milje prema zapadu spavalo je Kerčakovo pleme. 

Rano idućeg jutra majmuni su se razmiljeli krećući se 
kroz džunglu u potrazi za hranom. Tarzan je, kao što mu je bio 
običaj, tragao u pravcu kolibe, tako da se polagano loveći, 
kad je stigao na žal već bio i najeo. 

Majmuni su se raštrkali po jedan, dva i tri u svim smje- 
rovima, ali su uvijek ostali toliko blizu da su mogli čuti znak 
uzbune. 

Kala se polako kretala po slonovskom tragu prema istoku. 
Preokretala je trule grane 1 stabla u potrazi za jestivim kuk- 
cima i gljivama, kad se od jedva čujna, čudna šuma trgnu. 

Jer pedeset metara pred njom trag je bio ravan pa je u tom 
lisnatom tunelu vidjela kako se šulja prema njoj lik čudna i 
strašna stvorenja. 

To je bio Kulonga. 

Kala nije čekala da vidi više, nego je, okrenuvši se brzo 
odmicala natrag po tragu. Nije trčala, nego je, kako su to 1 
činili njezini kad nisu bili previše uzbuđeni, htjela radije da 
izbjegne nego da pobjegne. 

Odmah za njom dolazio je Kulonga. Tu je bilo mesa. 
Mogao je ubiti i danas se dobro omastiti. Brzao je naprijed 
podigavši koplje da ga baci. 

Na zavoju ponovo ju je ugledao na još jednom ravnom 
komadu puta. Ruku kojom je držao koplje povuče daleko 


natrag brzo poput munje. Mišići su mu se trzali ispod glatke 
kože. Naprijed sunu ruka, i koplje poleti prema Kali. 

Slabo je bacio. Samo joj je ogrebao bok. 

S povikom bijesa i muke majmunica se okrenu svome 
mučitelju. U času drveće je stalo pucati pod težinom njezinih 
brzih drugova koji su se hitro primicali prema poprištu 
sukoba odgovarajući na Kalin vrisak. 

Kad je ona napala, Kulonga je skinuo luk i umetnuo stre- 
licu s gotovo nezamislivom brzinom. Povukavši je daleko 
natrag zatjera otrovno oružje ravno u srce velikoj majmunici. 

S užasnim krikom Kala pred začuđenim članovima ple- 
mena pade naprijed na lice. 

Ričući i kričeći, majmuni jurnuše prema Kulongi, ali je taj 
oprezni divljak potrčao niz trag poput zaplašene antilope. 

On je znao nešto o okrutnosti ovih divljih, dlakavih ljudi. 
Jedina mu je želja bila da između sebe i njih namakne koliko 
je više moguće milja. 

Oni su ga pratili, jureći drvećem, na priličnoj udaljenosti, 
ali su napokon jedan za drugim prekidali hajku i vraćali se k 
prizoru tragedije. 

Nijedan nije nikad prije vidio čovjeka, osim Tarzana, pa 
su se nejasno čudili kakvo je to čudno stvorenje upalo u 
džunglu. 

Na dalekom žalu, kod kolibice, Tarzan je čuo slabe odjeke 
borbe. Slutio je da se nešto ozbiljno dogodilo u plemenu, te je 
požurio u smjeru galame. 

Kad je stigao, našao je okupljeno cijelo pleme kako brblja 
oko mrtvog tijela njegove ubijene matere. 

Tarzanova bol i srdžba bila je bez granica. Ponavljao je 1 
ponavljao ružni gromki izazov. Tukao je po velikim grudima 
stisnutim pesnicama, a zatim je pao na Kalino tijelo 1 tako iz 
jecao jadnu žalost svog osamljenog srca. 

Izgubiti jedino stvorenje na svijetu, koje je čovjeku uvijek 
pokazivalo ljubav 1 pažnju, doista je velika nesreća. 


Ta Kala je bila samo divlja i ružna majmunica! Tarzanu je 
bila dobra 1 lijepa. 

Kalu je obasipao, a da nije bio svjestan, svim poštovanjem 
i odanošću i ljubavlju koju normalni dječak osjeća prema 
majci. Nije nikad druge poznavao, pa je zato Kali davao, iako 
šutke, sve ono što bi pripadalo lijepoj i dražesnoj lady Alice, 
da je poživjela. 

Poslije prve provale bola Tarzan se pribra. Ispitujući čla- 
nove plemena koji su bili svjedoci ubojstva Kale saznao je 
sve štu mu je njihov mršavi rječnik mogao ispričati. 

To mu je, međutim bilo dosta. Rekli su mu kako čudan, 
gol, crni majmun kojemu na glavi raste perje šije smrt iz tanke 
grane, a onda trči brzinom Bare, jelena, prema izlazu sunca. 

Tarzan nije više čekao, već je skočio u granje drveća i 
počeo juriti šumom. Poznavao je zavijutke slonovskog traga 
kojim je pobjegao Kalin ubojica, te je zato udario ravno džun- 
glom da presretne crnog ratnika koji je očito slijedio krivu- 
dave zaobilaske traga. 

Uz bok visio mu je lovački nož nepoznatog oca, a preko 
ramena namotaji dugog konopa. Za jedan sat ponovo je naišao 
na trag. Spustio se na zemlju i dobro pretražio tlo. 

Na obali rječice, u mekom mulju, pronašao je otiske 
stopala kakve je dotad samo on 1z cijele džungle ostavljao, ali 
mnogo veće od njegovih. Srce mu je brzo tuklo. Zar to on 
možda lovi ČOVJEKA — pripadnika svoje rase? 

Bile su dvije vrste otisaka koje su pokazivale suprotne 
pravce, što je značilo da je njegova lovina već prošla tim tra- 
gom i na povratku. Dok je ispitivao noviji trag, sitni komadić 
zemlje pao je s vanjskog ruba jednog otiska na dno plitke 
udubine — ah, trag je vrlo svjež, plijen mora da je tek prošao. 

Tarzan se ponovo vinu na drveće pa je brzo i tiho žurio 
visoko iznad traga. 


Jedva je prošao milju kad je naišao na crnog ratnika koji je 
stajao na maloj čistini. U ruci mu je bio tanki luk u koji je 
umetao jednu od onih smrtonosnih strelica. 

Nasuprot njemu, s one strane čistine, stajao je Horta, 
vepar, spuštene glave i zapjenjenih koljača, spreman da 
napadne. 

Tarzan je gledao začuđeno ovo čudno stvorenje ispod sebe 
— tako poput njega po obliku, a ipak toliko različito po licu i 
boji. Njegove su knjige slikale crnca, ali kako je različit bio 
tupi, mrtvi otisak od ove glatke i ružne ebanovine koja bije 
životom. 

Dok je taj čovjek stajao ondje s napetim lukom, Tarzan 
nije toliko prepoznavao crnca koliko strijelca iz svoje 
slikovnice. 

S ... STRIJELAC 


Kako je to divno! Tarzan je gotovo odao svoju prisutnost, 
toliko se uzbudio otkrićem. 

Ali na tlu se počelo nešto zbivati. Žilava crna ruka 
povukla je strijelu daleko natrag. Horta, vepar, navaljivao je a 
crnac je ispustio malu otrovnu strelicu pa ju je Tarzan vidio 
kako leti brzinom misli i smješta se u čekinjastom vratu 
vepra. 

Jedva je jedna strelica odletjela iz luka, kad je Kulonga 
smjestio drugu, ali vepar Horta navalio je tako brzo da je on 
nije imao vremena odapeti. Crnac je sasvim preskočio živo- 
tinju koja je jurila pa je, okrenuvši se nevjerojatnom brzinom, 
smjestio drugu strelicu u Hortina leđa. 

Zatim je Kulonga skočio na obližnje drvo. 

Horta se okretao da još jednom navali na neprijatelja, 
pošao je nekoliko koraka, a onda posrnuo i pao na bok. Jedan 
su se časak mišići grčevito kočili 1 popuštali, a onda se sve 
smirilo. 

Kulonga je sišao s drveta. 


Nožem, koji mu je visio uz bok odsjekao je nekoliko 
velikih komada s vepra. 

Usred staze naložio je vatru te je ispekao 1 pojeo koliko je 
htio. Ostalo je ostavio ondje gdje je i palo. 

Tarzan je bio zainteresiran gledalac. Želja da ubije gorjela 
je snažno u njegovim divljim grudima, ali želja da nauči bila 
je jača. On će slijediti ovo divlje stvorenje neko vrijeme i 
saznati odakle je. Može ga lako ubiti kasnije, kad odloži 
smrtne strelice i luk. 

Kad se Kulonga najeo i nestao iza zavoja staze, Tarzan se 
spustio mirno na tlo. Svojim nožem odvali nekoliko komada 
mesa s Hortina trupla, ali ga nije pekao. 

Vidio je vatru, ali samo kad bi Ara, munja, razorila kakvo 
veliko drvo. Da bilo koje biće džungle može proizvesti crvene 
i crne koljače koji proždiru drvo i ostavljaju samo finu pra- 
šinu, tome se Tarzan veoma čudio, a zašto je crni ratnik 
upropastio slasno jelo zaronivši ga u onu škodljivu vrućinu, 
to je bilo iznad njegovih moći da shvati. Možda je Strijelac 
Arin prijatelj, pa s njom hoće da podijeli hranu? 

Ali, bilo kako mu drago, Tarzan neće upropastiti dobro 
meso ni na kakav glupi način, pa je zato potisnuo niz grlo 
veliku količinu sirova mesa, zakopavši ostatak trupla nedaleko 
staze tako da ga može pronaći na povratku. 

A onda lord Greystoke obriše masne prste o gola stegna 1 
pođe Kulonginim tragom, tragom sina kralja Mbonge. A u 
dalekom Londonu drugi je lord Greystoke, mlađi brat pravog 
oca lorda Greystokea, vraćao kotlete klupskom kuharu zato što 
su bili preslabo pečeni, a kad je završio obrok uronio je vrške 
prstiju u srebrnu zdjelu namirisane vode 1 osušio ih komadom 
snježnog damasta. 

Tarzan je slijedio Kulongu cijeli dan lebdeći nad njim u 
drveću poput kakva zloduha. Još ga je dva puta vidio kako baca 
svoje razorne strelice — jednom na Dangoa, hijenu, a zatim na 
Manua, repatog majmuna. U oba slučaja životinje su uginule 


skoro u isti čas, jer je Kulongin otrov bio vrlo svjež i vrlo 
smrtonosan. 

Tarzan je mnogo razmišljao o toj čudesnoj metodi ubijanja, 
dok je polako zamahivao na sigurnoj udaljenosti iza svoje 
lovine. Znao je da samo onaj sitni trn od strelice ne bi mogao 
tako brzo ubiti ove divlje životinje koje su se često trgale i 
derale i ranjavale, i to strašno, u borbama sa svojim susjedima 
u džungli, ali su se toliko puta i oporavljale koliko se puta i 
nisu. 

Ne, nešto je tajanstveno povezano s tim sitnim drvenim 
štapićima koji mogu pouzročiti smrt samom oderotinom. On 
mora otkriti što je to. 

Te je noći Kulonga spavao u rašlji velika drveta, a daleko 
iznad njega čučao je Tarzan-majmun. 

Kad se Kulonga probudio, vidio je da su mu luk i strelice 
nestale. Crni je ratnik bio bijesan i zastrašen, ali više zastrašen 
nego bijesan, Pretražio je tlo ispod drveta, pretražio je drvo 
iznad tla, ali nije bilo znaka ni luku ni strelicama niti noćnom 
kradljivcu. 

Kulonga se zapanjio. Koplje je bacio na Kalu, i nije ga 
pokupio, a sad kad su mu nestali luk i strijele on je bez obrane, 
osim što ima jedan jedini nož. Jedina nada mu je bila da stigne 
u Mbongino selo koliko ga noge samo brzo mogu nositi. 

Bio je siguran da nije daleko od sela, pa je zato počeo brzo 
kasati slonovskim tragom. 

Iz velike mase gustog lišća, nekoliko metara dalje, izroni 
Tarzan-majmun i mirno krenu za njim. 

Kulongin luk 1 strijele bile su sigurno privezane visoko u 
krošnji divovskog drveta, s kojeg je on ogulio oštrim nožem, 
sasvim blizu tla, komad kore, a jednu je granu napola presjekao 
i ostavio da visi pedeset stopa više. Tako je Tarzan označivao 
šumske tragove i obilježavao svoja skrovišta. 


Dok je Kulonga nastavljao putovati, Tarzan ga je sustizao 
dok napokon nije prolazio gotovo nad crnčevom glavom. Sad 
je držao konop smotan u desnoj raci. Bio je spreman da ubije. 

On je taj čas odgađao samo zato da sazna gdje je ratnikovo 
odredište, što je odmah i saznao, jer su odjednom ugledali 
veliku čistinu, načičkanu s jedne strane mnogim brlozima. 

Tarzan je bio upravo iznad Kulonge kad je to ugledao. 
Šuma se naglo završila, pa se između džungle i sela prostiralo 
dvije stotine metara zasijanih polja. 

Tarzan je morao raditi brzo, ili će mu plijen umaći. Ali 
Tarzanova životna škola ostavljala je tako malo prostora 
između odluke i djelovanja, kad se nalazio u nuždi, da nije 
bilo mjesta oklijevanju. 

I tako, dok je Kulonga izranjao iz sjene džungle, tanak je 
namotaj konopa zavijao iznad njega s najniže grane velika 
drveta ravno na rubu Mbonginih polja, pa prije nego što je 
kraljev sin stupio pola tuceta koraka u čistinu čvrsta mu se 
petlja stegnu oko vrata. 

Tarzan-majmun tako je brzo povukao plijen da se Kulon- 
gin krik zagušio u grlu. Ruku na ruku Tarzan je povlačio 
crnca, koji se koprcao, dok nije visio na vratu usred zraka. 
Onda se Tarzan popeo na veću granu, povukavši još uvijek 
uskoprcanu žrtvu u sigurno zelenilo drveća. 

Tu je privezao konop čvrsto za jaku granu, a onda je sišao 
i zabio lovački nož u Kulongino srce. Kala je bila osvećena. 

Tarzan je podrobno pregledao crnca. Nikad nije vidio 
nijedno drugo ljudsko biće. Nož s tokom i pojasom privuče 
mu oko. Prisvoji ih. Sviđao mu se 1 bakarni kolut oko gležanj 
a, pa je i taj prenio na nogu. 

Pregledavao je i divio se tetoviranim šarama na čelu i 
prsima. Divio se oštro izbrušenim zubima. Pretražio je i pri- 
svojio pernati ukras na glavi a onda se spremio da pođe na 
posao, jer je Tarzan-majmun bio gladan, a tu je bilo mesa, 
ulovljenoga, koje se po običaju džungle može jesti. 


Kako da ga sudimo, po kojem mjerilu, toga majmuna- 
-čovjeka sa srcem i glavom i tijelom engleskog mladića a 
odgojem divlje zvijeri? 

Tublata, kojega je mrzio i koji je njega mrzio ubio je u 
otvorenoj borbi, a ipak mu nikad nije pala na pamet pomisao 
da jede Tublatovo meso. To bi mu bilo tako odurno kao što je 
nama ljudožderstvo. 

Ah tko je Kulonga da se ne bi jeo lijepo kao Horta, vepar, 
ili Bara, jelen? Nije li naprosto još jedna od onih bezbrojnih 
divljih prašumskih životinja koje vrebaju jedna na drugu da 
zadovolje osjećaj gladi? 

Odjednom, čudna sumnja zaustavi mu ruku. Nisu li ga 
knjige naučile da je ovo čovjek? A nije li i Strijelac čovjek? 

Jedu li ljudi ljude. Jao, to nije znao. Čemu onda ovo 
oklijevanje! Još se jednom napregnu, ali odjednom njim 
ovlada mučnina. Nije znao zašto. 

Samo je znao da ne može jesti crnčevo meso, i tako je 
nasljedni instinkt, stoljetan, djelovao njegovim nepoučenim 
duhom, i tako ga spasio da nije prekršio svjetski zakon o 
kojem čak nije znao ni da postoji. 

Brzo spusti Kulongino tijelo na tlo, ukloni petlju i ode 
ponovo u drveće. 


sablast 


Sa svog visokog mjesta Tarzan je preko nasada promatrao 
slamom pokrivene kolibe. 

Vidio je da je na jednoj tački šuma dodirivala selo, pa je 
zato otišao onamo, privučen grozničavom radoznalosti da 
vidi životinje i da nauči više o njima i da vidi čudne brloge u 
kojima stanuju. 

Divlji život među okrutnim životinjama ostavljao je mje- 
sta za pomisao da se tu radi samo o neprijateljima. Tako nije 
došao ni do pogrešnog shvaćanja o tome, kako bi ga, da ga 
slučajno otkriju, primili prvi od njegove vrste koje je ikada 
vidio. 

Tarzan-majmun nije bio nikakav sentimentalist. Nije znao 
ništa o bratstvu ljudi. Oni koji su bili izvan njegova plemena 
bili su mu smrtni neprijatelji, osim nekoliko iznimaka, od 
kojih je slon Tantor bio značajan primjer. 

I on je takve odnose shvaćao bez zlobe i mržnje. Ubijati je 
zakon divljega svijeta koji je on poznavao. Malo je imao 
primitivnih radosti, ali najveća je bila da lovi 1 ubija, pa je 
tako 1 on drugima dopuštao da goje iste želje kao i on, pa 
makar i sam bio predmet njihova lova. 

Taj čudni život nije ga učinio ni mrzovoljastim ni krvo- 
žednim. Činjenica da je on uživao u ubijanju i da je ubijao s 
veselim smješkom na lijepim usnama nije nikako odavala 
prirođenu okrutnost. Najčešće je ubijao radi hrane, ali budući 
da je bio čovjek katkada je ubijao 1 iz užitka, što ne čini ni 
jedna druga životinja. 


A kad je ubijao iz osvete ili samoobrane, i onda je ubijao 
bez histerije. To je bio vrlo poslovan postupak koji nije 
dopuštao nikakve lakomislenosti. 

I tako je sad, dok se oprezno približavao Mbonginu selu, 
bio posve pripravan ili da ubije ili da bude ubijen, ako ga 
otkriju. 

Prikradao se neobično pažljivo, jer ga je Kulonga naučio 
tako brzo i nepogrešivo. 

Napokon je došao do velikog drveta, teško natovarenog 
gustim lišćem i ovješenog petljama golemih penjačica. Iz 
toga gotovo posve zakritog skrovišta nad selom on je čučeći 
gledao dolje i čudio se svakoj pojavi novog, čudnog života. 

Na seoskoj ulici trčala su i igrala se gola djeca. Žene su 
mljele osušene pisang-banane u grubim kamenim mužarima, 
dok su druge pravile kolače od brašna. A vani na polju vidio 
je kako opet druge žene kopaju, plijeve ili beru. 

Sve su nosile čudne izbočene pojaseve od suhe trave oko 
bokova, a mnoge su bile natovarene mjedenim i bakrenim 
kolutima oko gležanja i ruku. Oko tamnog vrata visjeli su im 
čudno smotani pramenovi žice, dok ih je nekoliko bilo ukra- 
šeno i golemim prstenjem u nosu. 

Tarzan-majmun gledao je sa sve većim čuđenjem ova 
čudna stvorenja. Vidio je kako u sjeni drijemlje nekoliko 
muškaraca, dok bi na krajnjim rubovima čistine katkad ugle- 
dao oboružane ratnike koji su očito čuvah selo protiv izne- 
nadnog napada. 

Zamijetio je da samo žene rade. Nigdje nije bilo znaka da 
bi i muškarac obrađivao polje ili vršio bilo koju kućansku 
dužnost u selu. 

Napokon mu se oči zaustave na ženi ravno pod njim. 

Pred njom je bio kotlić koji je stajao nad slabom vatrom, a 
u kotliću je ključala nekakva debela, crvenkasta, smolasta 
masa. Na jednoj strani ležao je izvjestan broj drvenih strelica 


kojih je šiljke ona uranjala u tu vrelu tvar, a onda ih je slagala 
na uzan stalak od granja koji je bio na drugoj strani. 

To je Tarzana-majmuna neodoljivo privlačilo. Tu je bila 
kakvom izvanrednom pažnjom žena nastoji da ona tvar ne 
dodirne njezine ruke, a jednom, kad je malko toga prsnulo na 
njezin prst, vidio je kako ga ona uranja u posudu s vodom i 
brzo šakom lišća trlja tu mrlju. 

Tarzan-majmun nije znao ništa o otrovu, ali mu je dovit- 
ljivi razum govorio da ta smrtonosna tvar ubija, a ne mala 
strelica, koja samo prenosi otrov u tijelo žrtve. 

Kako bi on želio imati još onih malih smrtonosnih trije- 
saka! Samo da ta žena načasak ostavi svoj posao, on bi se 
mogao spustiti, pokupiti šaku strelica i ponovo se vratiti na 
drvo prije nego što ona tri puta udahne. 

Dok je nastojao nešto smisliti da odvuče njezinu pažnju. 
Čuo je divlji krik onkraj čistine. Pogledao je i vidio crna 
ratnika kako stoji upravo pod onim drvetom gdje je on prije 
jedan sat ubio ubojicu Kale. 

Taj momak vikao je i mahao kopljem nad glavom. Od 
vremena do vremena on je pokazivao nešto na tlu. 

U selu se začas podiže graja. Oboružani ljudi izišli su iz 
mnogih koliba 1 sada su trčali bjesomučno preko čistine 
prema uzbuđenoj straži. Za njima su brzali starci, žene i 
djeca, tako da se selo u trenu ispraznilo. 

Tarzan-majmun znao je da su otkrili tijelo njegove žrtve, 
ali ga je to zanimalo mnogo manje nego činjenica da nitko 
nije stajao u selu da ga spriječi da on uzme zalihu strelica što 
su pod njim ležale. 

Brzo i bez buke spusti se na tlo uz kotao otrova. Načasak 
stajao je nepokretno, i brzim je, svijetlim očima pregledavao 
unutrašnjost ograde. 


Nikoga nije vidio. Oči su mu počivale na otvorenim vra- 
tima obližnje kolibe. Želio je pogledati unutra, te se oprezno 
približi niskoj, slamom pokrivenoj zgradi. 

Jedan časak stajao je slušajući pažljivo. Nije bilo nikakva 
zvuka. Kliznuo je u polutamu kolibe. 

Oružje je visilo na zidovima — duga koplja, čudno obli- 
kovani noževi, nekoliko uskih štitova. U sredini sobe bio je 
lonac za kuhanje a na onom kraju stelja suhe trave pokrivena 
istkanim hasurama, što je očito služio vlasnicima kao postelja 
i posteljina. Nekoliko ljudskih lubanja ležalo je na podu. 

Tarzan-majmun opipa svaki predmet, podiže koplja, 
pomiriši ih, jer on je »gledao« uglavnom svojim osjetljivim i 
vrlo uvježbanim nosnicama. Odlučio je da sebi prisvoji jedan 
od tih dugih, zašiljenih štapova, ali nije ga mogao ponijeti na 
taj put, jer je morao nositi strelice. 

Kako je te predmete uzimao jedan po jedan sa zidova, tako 
ih je gomilao usred sobe, a na sve to postavio lonac za 
kuhanje, preokrenut, a na vrhu lonca položio je jednu od onih 
iskešenih lubanja, i na nju učvrstio ukras sa mrtve Kulongove 
glave. 

Zatim je odstupio nekoliko koraka da vidi svoj posao, pa 
se nasmiješio. Tarzan-majmun volio je šalu. 

Ali sad je vani čuo mnogo glasova, i dugo, razvučeno 
žalobno zavijanje i glasan plač. Prenuo se. Je li ostao 
predugo? Brzo je stigao do vrata 1 zavirio po seoskoj ulici 
prema ulazu u selo. 

Urođenici se još nisu vidjeli, iako je jasno čuo kako se 
približuju preko nasada. Mora da su vrlo blizu. 

Poput munje skoči preko otvorenog prostora prema hrpi 
strelica. Pokupivši ih toliko koliko ih je mogao nositi pod 
jednom rukom, prevrnu uzavreli kotao udarcem noge i nesta u 
lišću upravo kad je prvi urođenik ušao na ulaz na kraju seoske 
ulice. Onda se okrenuo da promatra što se dolje događa, poput 


kakve divlje ptice koja je spremna da poleti na prvi znak 
opasnosti. 

Urođenici su se poredali ulicom, četvorica su nosila mrtvo 
Kulongino tijelo. Straga vukle su se žene izvikujući čudne 
krikove i užasno naričući. Pošli su dalje sve do vrata 
Kulongine kolibe, upravo one u kojoj je Tarzan bio harao. 

Jedva ih je pola tuceta ušlo u tu kolibu, kad su izjurili u 
divljoj zbrci 1 graji. Drugi su se žurno okupili. Mnogi su 
uzbudljivo mahali rukama, pokazivali i brbljali. Onda se 
nekoliko ratnika približilo i zavirilo u kolibu. 

Napokon je neki starac s mnogim ukrasima od metala na 
rukama i nogama i s ogrlicom osušenih ljudskih ruku na 
prsima ušao u kolibu. 

To je bio Mbonga, kralj, Kulongin otac. 

Nekoliko časaka svi su šutjeli. Zatim je izišao Mbonga, a 
na ružnom licu čitao mu se bijes pomiješan sa strahom. Pro- 
govorio je nekoliko riječi okupljenim ratnicima, pa su za 
časak ljudi lijetali naseljem pretražujući podrobno svaku 
kolibu i svaki kut u naselju. 

Jedva je pretraživanje i počelo, kad su otkrili prevrnuti 
kotao, a s tim i krađu otrovnih strelica. Ništa više nisu našli, 
pa se oko kralja okupila nekoliko trenutaka kasnije posve 
zaprepaštena 1 zaplašena skupina divljaka. 

Mbonga nije mogao protumačiti čudne događaje koji su se 
zbili. Pronalazak još toplog Kulongina tijela — na samom 
rubu njihova polja i na dosluhu sela — probodena i svučena na 
vratima očeva doma, to je samo po sebi bilo dovoljno 
tajanstveno, ali ova posljednja strašna otkrića u samom selu, 
upravo u kolibi mrtvog Kulonge, ispunila su im srca stravom 1 
izazvala u jadnim mozgovima samo najstrašnija tumačenja. 

Stajali su u malim skupinama, govorili su tiho i kolutali 
uplašeno onim velikim očima svaki puta kada bi se osvrtali. 

Tarzan-majmun promatrao ih je neko vrijeme s visokog 
mjesta na velikom drvetu. Bilo je štošta u njihovu vladanju što 


on nije mogao shvatiti, jer on o praznovjerju još nije čuo, a 
bilo kakav strah samo je nejasno shvaćao. 
Sunce je bilo visoko na nebu. Tarzan se tog dana nije najeo 
a mnogo je milja bilo do onih slasnih ostataka Vepra Horte. 
Zato je okrenuo leđa Mbonginu selu i nestao u gustom 
lišću šume. 


Jaka je životinja zgrabila užasnim ručetinama 
sjekiru iz Claytonovih ruku... 


kralj majmuna 


Još se nije posve smrklo kad je dopro do plemena, iako se 
bio zaustavio da iskopa i pojede ostatke divljeg vepra kojega 
je bio sakrio dan prije, pa zatim da uzme Kulongin luk i 
strijele s drveta na kojem ih je bio ostavio. 

Dobro natovareni Tarzan spustio se s granja usred Kerča- 
kova plemena. 

Nadutih grudi pričao je slavu svoje pustolovine i poka- 
zivao plijen. 

Kerčak je mrmljao. Okrenuo se, jer je zavidio ovom 
čudnom članu svoje družbe. U zlom malom mozgu tražio je 
nekakvu izliku da na Tarzanu iskali mržnju. 

Idući dan Tarzan je već u cik zore vježbao lukom i stre- 
licama. Isprva gubio je gotovo svaku strelicu koju je odapeo, 
ali je napokon naučio da ih odapinje prilično tačno, pa je 
uskoro postao dosta dobar strijelac, ali ga je ova vještina 
stajala gotovo cijele zalihe strelica. 

Pleme je i dalje nailazilo na dobar lov u susjedstvu žala, 
pa je tako Tarzan-majmun izmjenjivao vježbu u strijeljanju s 
daljim istraživanjem probrane, iako male zalihe očevih 
knjiga. 

U tom razdoblju mladi engleski lord pronašao je metalnu 
kutijicu skrivenu straga u jednom ormaru u kolibi. Ključ je 
bio u bravi. Nekoliko časaka traženja i pokusa nagradilo ga je 
uspješnim otvaranjem pohranilišta. 


U kutiji je pronašao izblijedjelu sliku mlada čovjeka 
glatkog lica, zlatan medaljon ukrašen dijamantima i pričvrš- 
ćen za zlatni lančić, nekoliko pisama i malenu knjižicu. 

Tarzan je sve to temeljito ispitivao. 

Najviše mu se svidjela slika, jer su se oči smiješile, a lice 
je bilo otvoreno i iskreno. To je bio njegov otac. 

I medaljon ga je privlačio, te je stavio lančić oko vrata 
imitirajući način ukrašivanja kakav je vidio da je uobičajen 
među crnim ljudima koje je bio posjetio. Sjajni kameni svje- 
tlucali su se čudno na glatkoj, smeđoj koži. 

Pisma je mogao jedva pročitati, jer je učio malo ili ništa 
pisana slova, te ih je zato odložio u kutiju zajedno sa slikom i 
obratio pažnju knjizi. 

Ta je bila gotovo cijela ispisana lijepim rukopisom, ali 
dok su mu kukčići bili svi poznati, njihov položaj i veza bili 
su čudni i potpuno nerazumljivi. 

Tarzan se već dugo naučio služiti rječnikom, ali se taj na 
njegovu žalost i zabunu, pokazao neprikladnim u ovoj prilici. 
Nije mogao pronaći ni jednu riječ od svih što su bile napisane 
u toj knjizi. I zato je stavio knjigu u metalnu kutiju ali s 
odlukom da će kasnije prozreti tu tajnu. 

Jadni mali majmun-čovjek! Da je samo znao da ona mala 
čudna tajna između korica od tuljanove kože sadrži ključ 
njegova porijekla, odgovor na neobičnu zagonetku neobičnog 
života! 

To je bio dnevnik Johna Claytona, lorda Greystoka — na 
francuskom, kao što mu je uvijek bio običaj da piše. 

Tarzan je stavio kutiju u ormar, ali je uvijek poslije toga 
nosio crte jakog, nasmiješenog lica svog oca u srcu, a u glavi 
čvrstu odluku da riješi zagonetku čudnih riječi u onoj crnoj 

Zasad je imao važnijeg posla, jer mu se zaliha strelica 
iscrpla, te je morao otputovati u crnačko naselje 1 obnoviti je. 


Rano idućeg jutra pošao je na put. Krećući se brzo, stigao 
je do čistine prije podne. Još je jednom sjedio na velikom 
drvetu 1, kao 1 prije, vidio žene u polju i seosku ulicu i kotao 
vrelog otrova ravno pod sobom. 

Sate i sate čekao je priliku da se spusti neviđen dolje 1 
pokupi strelice. Ali sad se nije dogodilo ništa što bi izmamilo 
crnce iz njihovih domova. Dan je tako prolazio, a Tarzan je 
još uvijek čučao iznad žene uz kotao. 

Sad su se vraćale radnice s polja. Ratnici lovci izlazili su 
iz šume pa kad su se svi našli unutar ograde, seosku kapiju su 
zatvorili i zakračunali. 

Mnogi lonci za kuhanje vidjeli su se po selu. Pred svakom 
kolibom žena je sjedila nad vrelom juhom, dok su se kolači od 
pisang-banane i kasava-pudinzi viđali u svakoj ruci. 

Odjednom se začu poziv s ruba čistine. 

Tarzan je pogledao. 

To je bila skupina zakašnjelih lovaca koji su se vraćali sa 
sjevera, a među sobom su napola vodili, napola nosili živo- 
tinju koja se otimala. 

Kad su se približili selu, kapija se otvorila da ih propuste, 
a onda, kad su ljudi vidjeli žrtvu lova, začuo se divlji krik 
prema nebu, jer je lovina bio čovjek. 

Kako su ga vukli, a on se još otimao, u seosku ulicu, žene 
i djeca navališe na njega štapovima i kamenjem, a Tarzan- 
majmun, mlada 1 divlja zvijer džungle, čudio se okrutnosti 
ovih njemu sličnih ljudi. 

Samo je Sita, leopard, jedini stanovnik džungle, koji muči 
svoj plijen. No prema običaju svih drugih, žrtve su se brzo 1 
milosrdno ubijale. 

Tarzan je naučio iz knjiga samo odlomke o postupcima 
ljudskih bića. 

Kad je slijedio Kulongu kroz šumu, očekivao je da će doći 
do skupine čudnih kuća na kotačima, do oblaka crnog dima 
koji izbija iz golemog drveta nataknutog na krov — ili do mo- 

ra pokrivenog velikim plovećim zgradama koje se, kako je on 
naučio, nazivaju brodovima i čamcima i parobrodima i 
lađama. 

Razočarao se ovim jadnim crnačkim naseljem skrivenim u 
džungli ini sajednom jedinom kućom tako velikom kao što je 
koliba na dalekom žalu. 

Vidio je da su ti ljudi opakiji od njegovih majmuna, i isto 
tako divlji i okrutni kao i sama Sabor. Tarzan je počeo slabo 
cijeniti svoju vrstu. 

Sad su privezali žrtvu za velik stup u sredini sela, ravno 
pred Mbonginom kolibom, pa se tu stvorio krug ratnika koji 
su plesali i vikali oko zarobljenika prijeteći mu se svijetlim 
noževima i kopljima. 

U većem krugu šćućurile su se žene, vičući i udarajući po 
bubnjevima. To je Tarzana podsjećalo na Dum-Dum, pa je 
tako znao što da očekuje. Pitao se hoće li skočiti na svoje 
meso dok je čovjek još na životu. Majmuni to nisu činili. 

Krug ratnika oko zgrbljenog zarobljenika sve se više. 
stješnjavao, dok su plesali u divljoj i neobuzdanoj, bijesnoj 
glazbi bubnjeva. Sad je jedno koplje poseglo i ubolo žrtvu. To 
je bio znak za pedeset drugih. 

Probili su oči, uši, ruke i noge. Svaki palac jadnog tijela 
koje se savijalo, izuzevši njegove bitne dijelove, postao je 
ciljem okrutnih kopljanika. 

Žene i djeca su vriskali od ushita. Ratnici su lizali svoje 
ružne usne očekujući gozbu. Natjecali su se u divljaštvu 1 
drskosti tih okrutnih 1 nedostojnih čina kojima su mučili 
zarobljenika što je još bio pri svjesti. 

Tada je Tarzan vidio svoju priliku. Sve su oči bile uperene 
u uzbudljiv prizor na mučilištu. Danje svjetlo zamijenila je 
noćna tama bez mjeseca, a samo su vatre nedaleko plesača 
bacale drhtavi plamen na nemirni prizor. 


Nježno je spretni momak skočio na meku zemlju na kraju 
seoske ulice. Brzo je pokupio strijele — ovaj puta sve, jer je 
donio duga vlakna da ih poveže u svežanj. 

Bez žurbe čvrsto ih je povezao, a onda mu je, prije nego 
što se odlučio da ode, nestašluk ušao u srce. Gledao je 
naokolo ne bi li pronašao nešto da učini bilo kakvu psinu 
ovim čudnim, nezgrapnim stvorenjima, tako da opet osjete da 
ih je posjetio. 

Spustivši svežanj strelica do podnožja drveta, Tarzan 
otpuzi sjenovitom stranom ulice do one iste kolibe u koju je 
bio ušao prilikom prvog pohoda. 

Unutra je bilo tamno, ali je pipajući rukama, naskoro 
pronašao predmet koji je tražio. Ne oklijevajući, krenuo je 
prema vratima. 

Tek što je zakoraknuo, njegovo oštro uho uhvatilo je bat 
stopala, koja su se izvana približavala. Idući trenutak lik neke 
žene zasjenio je ulaz u kolibu. 

Tarzan se povuče tiho ka suprotnom zidu a ruka mu 
potraži očev dugi, oštri lovački nož. Žena je došla brzo do 
sredine kolibe. Tu je načasak stala, pipajući naokolo rukama, 
kao da nešto traži. 

To očito nije bilo na uobičajenom mjestu, jer je pipala sve 
bliže 1 bliže prema zidu gdje je stajao Tarzan. 

Sad je bila tako blizu da je majmun-čovjek osjetio živo 
tinjsku toplinu njezina golog tijela. Podigao je lovački nož, a 
onda se žena okrenula pa je doskora grlenim »ah« objavila da 
je napokon pronašla ono što je tražila. 

Odmah se okrenula 1 izašla iz kolibe, a kada je prolazila 
kroz vrata Tarzan je vidio da u ruci nosi lonac. 

On ju je odmah slijedio. Dok je stajao u sjeni vrata, vidio 
je da se sve žene iz sela žure tamo-amo između koliba i 
mučilišta noseći lonce i kotlove, koje su punile vodom i 
stavljale nad vatre blizu stupa gdje je sad visjela umiruća 
žrtva nepomična i krvava masa mesa. 


Izabravši časak kad nitko nije bio blizu, Tarzan se požuri 
ka svojem svežnju strelica pod velikim drvetom na kraju 
seoske ulice. Kao i prvom prilikom, prevrnuo je kotao prije 
nego što je skočio, vijugav, sličan mački, u nisko granje šum- 
skoga diva. 

Tiho se popeo na veliku visinu dok nije našao mjesto 
odakle je kroz otvor u lišću mogao gledati prizor ispod sebe. 

Žene su sad pripremale zarobljenika za svoje lonce dok su 
muškarci stajali naokolo počivajući poslije zamornog divlja- 
nja. Selom je vladala uglavnom tišina. 

Tarzan podiže visoko ono što je uzeo iz kolibe pa to, 
ciljajući dobro, jer je godinama bacao plodove i kokosove 
orahe, baci prema skupini divljaka. 

Palo je ravno medu njih, udarivši jednog ratnika ravno u 
glavu i oborivši ga na tlo. Onda krene među žene i zaustavi se 
uz napola izmrcvarenog čovjeka kojega su pripremali sebi za 
gozbu. 

Svi su gledali načasak zaprepašteni, a onda su, kao jedan, 
potrčali prema kolibama. 

S tla je u njih gledala nacerena ljudska lubanja. To što je 
pala iz otvorenog neba bilo je čudo dobro sračunato da djeluje 
na njihov praznovjerni strah. 

Tako ih je Tarzan-majmun ostavio ispunjene strahom 
zbog ove nove pojave nekog nevidljivog nezemaljskog zla što 
vreba u šumi oko sela. 

Kasnije su, kad su otkrili prevrnuti kotao, 1 da su im 
ponovo ukradene strelice, povjerovali da su uvrijedili 
moćnog boga koji vlada ovim dijelom džungle, jer su tu 
izgradili naselje, a da ga nisu molili. Otada su svaki dan 
stavljali hranu ispod velikog drveta gdje su nestajale strelice, 
nastojeći tako da umire boga. 

Ali je sjeme straha bilo duboko posijano. Tarzan-majmun 
nije znao da je postavio temelj za buduće nevolje svoje 1 
svoga plemena. 


Te je noći spavao u šumi nedaleko sela, a rano idućeg jutra 
pošao je polako prema domu loveći uz put. Samo nekoliko 
bobica i gdjekoja ličinka nagradila mu je traženje, pa je bio 
napola ogladnio kad je, pogledavši s klade pod kojom je 
rovao, vidio Sabor, lavicu, kako stoji usred staze ni dvadeset 
stopa daleko. 

Velike žute oči bile su upiljene u nj s opakim i pogubnim 
sjajem, a crveni jezik lizao je krvožedne usne dok se šuljala 
prema Tarzanu s trbuhom na tlu. 

Tarzan nije pokušao pobjeći. Zapravo je pozdravio tu 
priliku koju je već dane i dane tražio, sad oboružan drukčije, a 
ne samo konopom od trave. 

Brzo je skinuo luk i umetnuo dobro namočenu strijelu a 
kad je Sabor skočila tanko se drvce podiglo da je sretne usred 
skoka. U isto je vrijeme Tarzan-majmun skočio u stranu, a 
kad je velika mačka udarila o tle još joj se jedna smrtonosna 
strijela zabila duboko u slabine. 

Strašno zarikavši, zvijer se okrene i navali još jednom, ali 
je još jedna strijela pogodi ravno u oko. Međutim, ovaj puta 
bila je preblizu Tarzanu, pa ovaj nije mogao izbjeći, njeno 
tijelo koje je bilo u punom zamahu. 

Tarzan-majmun pao je pod veliko tijelo svoga neprija- 
telja. Izvukao je svoj svijetli nož... iudario. Jedan časak ležali 
su ondje, a onda Tarzan shvati, da je Sabor nepomična masa 
koja leži na njemu zauvijek nesposobna da naškodi ili 
čovjeku ili majmunu. 

Teško se izvukao ispod velikog tereta, a kad se uspravio i 
pogledao trofej svojeg umijeća ovlada njim veliki val ushi- 
ćenja. 

Nadutih grudi stavi stopalo na tijelo moćnog neprijatelja 1, 
zabacivši lijepu mladu glavu, zaurla onaj strašni zov maj- 
muna pobjednika. 

Šuma je odjekivala od ove divlje, pobjedničke himne. 
Ptice su ušutjele, a veće životinje i grabežljive zvijeri odšu- 


ljale su se potajno dalje, jer ih je malo bilo u cijeloj džungli 
koje bi se željele susresti s velikim majmunima. 

A u Londonu drugi je lord Greystoke govorio svojima u 
Domu lordova, ali nitko nije zadrhtao od njegova blagog 
glasa. 

Sabor se pokazala neslasnom čak i Tarzanu-majmunu, ali 
glad je služio kao najdjelotvorniji začin za žilavost pa je do- 
skora, napunjena želuca, majmun-čovjek bio spreman da 
spava. Najprije je, međutim, morao oderati kožu, jer je zato, 
kao 1 iz drugih razloga, toliko želio da uništi Sabor. 

Spretno je skinuo veliko krzno, jer je to često vježbao na 
manjim životinjama. Kad je završio, odnio je svoj trofej do 
rašlja visoka drveta pa je ondje, savivši se sigurno u rašljama, 
zaspao dubokim snom bez snova. 

Kako nije dugo spavao, a i od teških napora i puna želuca, 
Tarzan-majmun spavao je dvadeset i četiri sata, tako da se 
probudio tek idući dan oko podne. Odmah je pošao k Sabo- 
rinu truplu, ali se razljutio kad je vidio da su kosti očistili 
drugi gladni stanovnici džungle. 

Pošto je pola sata polako napredovao kroz šumu, ugleda 
mladu srnu, pa se u vratu tog malenog stvorenja, prije nego 
što je znalo da je blizu neprijatelj, našla sitna strelica. 

Otrov je djelovao tako brzo da se nakon nekoliko skokova 
srnče zabilo naglavce u grmlje, mrtvo. Ponovo je Tarzan 
dobro jeo, ali ovaj puta nije spavao. 

Požurio se prema mjestu gde je bio ostavio pleme, a kad 
ga je pronašao pokazao mu je Saborinu kožu. 

— Gledajte! — povikao je — Kerčakovi majmuni. Vidite 
što je Tarzan, moćni ubijač, učinio. Tko je drugi od vas ikad 
ubio jednog od Numina roda? Tarzan je najmoćniji među 
vama, jer Tarzan nije majmun. Tarzan je... — Ali tu se zau- 
stavi jer u jeziku majmuna nije bilo riječi »čovjek«. Tarzan je 
tu riječ znao samo napisati na engleskom. Nije je znao izgo- 
VoritI. 


Pleme se bilo okupilo da pogleda dokaz Tarzanove 
čudesne hrabrosti i da mu posluša riječi. 

Samo je Kerčak zaostajao gajeći 1 dalje svoju mržnju i 
bijes. 

Odjednom nešto se upali u tom opakom malom mozgu. Sa 
strašnom rikom velika životinja skoči među svoje pleme. 

Grizući i udarajući velikim rukama, ubio je i osakatio 
tuce, prije nego što su mogli pobjeći na gornje terase šume. 

Pjeneći su i vrišteći u bijesnom ludilu, Kerčak je gledao 
naokolo tražeći predmet svoje najveće mržnje, i gle, ondje ga 
je, na obližnoj grani, vidio kako sjedi. 

— Siđi Tarzane, veliki ubijaču! — poviče Kerčak. — Siđi 
i osjeti koljače jačega! Bježe li moćni borci na drveće na prvi 
znak opasnosti? — I Kerčak je ispustio bujicu izazova. 

Tarzan se mirno spusti na tlo. Bez daha promatralo je 
pleme sa svojih visokih mjesta kako Kerčak, još ričući, 
navaljuje na razmjerno maleni lik. 

Kerčak je na kratkim nogama dosegao gotovo sedam 
stopa. Golema ramena bila su mu izbočena i zaokružena 
velikim mišićima. Šija mu je bila poput jednog jedinog 
komada željezne tetive koja je bujala i onkraj dna njegove 
lubanje, tako da mu se glava činila poput loptice koja viri iz 
velike gore mesa. 

Napola povučene, uzrežale usne pokazivale su velike 
koljače, a opake, krvave očice svjetlucale su užasno u stra- 
vičnom ludilu. 

Tarzan je stajao čekajući ga. I on je bio velika mišićava 
životinja, ali njegovih šest stopa Visine i velike, valovite 
tetive činile su se jadne 1 neprikladne za kušnju koja ga je 
čekala. 

Luk i strijele ležale su podalje, ondje gdje ih je spustio, 
dok je majmunima pokazivao Saborinu kožu, tako da je sad 
bio pred Kerčakom samo sa lovačkim nožem 1 nadmoćnim 


intelektom, da se omjeri s divljom snagom svojeg nepri- 
jatelja. 

Dok mu je protivnik prilazio ričući, lord Greystoke trgao 
je dugi nož iz korica. Odgovarajući na taj izazov isto tako 
užasno i strašno, pohitao je prema napadaču. Bio je previše 
lukav a da dopusti da ga one dlakave ruke obuhvate. Upravo 
kad su im se tjelesa htjela sraziti, Tarzan-majmun zgrabi 
golemo zapešće svog napadača i, skočivši lako u stranu, zari 
nož do drška u Kerčakovo tijelo, ispod srca. 

Prije nego što je mogao ponovo osloboditi oštricu, mužjak 
je nasrnuo da ga zgrabi onim svojim užasnim ručetinama, pa 
je tako oružje ispalo Tarzanu iz ruke. 

Kerčak je dlanom svoje ruke namijenio strašni udarac 
glavi majmuna-čovjeka, udarac, koji bi, da je uspio, bio lako 
slomio Tarzanovu lubanju. Čovjek je bio i previše brz. Sag- 
nuvši se ispod njega, stisnutom šakom udario je Kerčaka u 
želudac. 

Majmun je zateturao pa je od smrtne rane u boku gotovo 
pao, kad velikim naporom prikupi na časak snage — upravo 
toliko da iz Tarzanova stiska iščupa ruku i sa svojim se žila- 
vim protivnikom uhvati u strašan koštac. 

Privlačeći majmuna-čovjeka k sebi, tražio je čeljustima 
Tarzanov vrat, ali su snažni prsti mladog lorda bili na Kerča- 
kovu vratu prije nego što su se okrutni koljači stisli na glatkoj 
smeđoj koži. 

Tako su se borili, jedan da onim svojim strašnim zubima 
dokrajči život protivniku, drugi da zauvijek zatvori grkljan 
jakim stiskom, držeći u isto vrijeme uzrežalu gubicu dalje od 
sebe. 

Veća snaga majmuna polako je prevladavala, a zubi 
napregnute životinje bili su jedva palac daleko od Tarzanova 
vrata, kad se, zadrhtavši, veliko tijelo na časak ukoči, a onda 
mlohavo padne na tlo. 

Kerčak je bio mrtav. 


Tarzan-majmun stane na vrat pobijeđenog Kerčaka i džunglom se oglasi 
okrutni, divlji. pobjednički krik. 


Izvukavši nož, koji mu je toliko puta omogućio da svlada 
jače mišiće nego što su njegovi, Tarzan-majmun stavi stopalo 
na vrat pobijeđenom neprijatelju i još se jednom glasno 
džunglom oglasi okrutni, divlji, pobjednički urlik. 

I tako je mladi Greystoke postao kralj majmuna. 


čovjekov razum 


Samo je jedan iz Tarzanova plemena sumnjao u njegovu 
vlast. Bio je to Terkoz, Tublatov sin, ali se on toliko bojao 
oštrog noža i smrtonosnih strelica novog gospodara da je 
ograničavao ispoljavanje svojih prigovora na sitne neposluš- 
nosti i uvredljivo vladanje. Tarzan je, međutim, znao da Ter- 
koz samo čeka priliku, pa da mu kojim iznenadnim, 
izdajničkim udarcem preotme kraljevstvo, i zato je uvijek 
pazio da ga ne iznenadi. 

Mjesece i mjesece život ove male skupine odvijao se 
uglavnom kao i prije, samo što je Tarzanova veća inteligen- 
cija i lovačka sposobnost pomogla da se opskrbljuju obilatije 
nego ikad prije. Većina je stoga bila i više nego zadovoljna 
promjenom vladara. 

Tarzan ih je noću vodio do polja crnaca pa su ondje, 
opomenuti višom mudrošću svojeg poglavice, jeli samo ono 
što su željeli, a nisu uništavali ono što nisu mogli pojesti, kao 
što je to slučaj s Manuom, repatim majmunom, i s drugim 
majmunima. 

I tako, dok su se crnci ljutili što im se neprestano pljačka 
polje, nisu se obeshrabrivali da i dalje obrađuju zemlju, kao 
što bi bio slučaj da je Tarzan dopustio svojim članovima da 
bijesno pustoše po nasadima. 

U to vrijeme Tarzan je često noću posjećivao selo 1 ob- 
navljao zalihu strelica. Ubrzo je primijetio da je hrana uvijek 
na podnožju drveta kojim je on dolazio u selo. Uskoro je 
počeo jesti ono što su crnci ostavljali. 


Kad su zaprepašteni divljaci vidjeli da preko noći hrana 
nestaje, obuzela ih je strava i strahopoštovanje, jer jedno je 
ostavljati hranu da se umiri bog ili vrag, ali sasvim drugo ako 
duh stvarno dolazi u selo 1 jede. O tako čemu nije se još nikad 
čulo, pa su se njihovi praznovjerne duše ispunile svakakvim 
nejasnim bojaznima. 

I nije to bilo sve. Povremeno nestajanje strelica i čudne 
psine koje su vršile neviđene ruke dovele su ih do takva stanja 
da je život u novom domu postao pravi teret. Mbonga i nje- 
govi odličnici počeli su sad govoriti da napuste selo i potraže 
novo mjesto u džungli. 

I tako su crni ratnici počeli nadirati sve dalje i dalje na jug, 
u srce džungle, kad su god išli loviti, tražeći mjesto za novo 
selo. 

Ti su putujući lovci češće uznemiravali Tarzanovo pleme. 
Sad su neporemećenu, divlju samoću prašume prekidali novi, 
čudni povici. Više nije bila sigurna ni ptica ni životinja. 
Došao je čovjek! 

Druge životinje kretale su se gore-dolje džunglom danju i 
noću — divlje, okrutne zvijeri — a slabiji susjedi uklanjali su 
im se iz neposredne blizine, da se ponovo vrate kad prođe 
opasnost. 

Sa čovjekom je drukčije. Kad on dolazi, i veće životinje 
instinktivno potpuno napuštaju svoj predio, da se rijetko kada 
vrate. I tako je bilo s velikim majmunima. Oni bježe od 
čovjeka kao što čovjek bježi od kuge. 

Kratko vrijeme Tarzanovo pleme zaostajalo je nedaleko 
žala, jer je novi kralj mrzio pomisao da ostavi zauvijek toliko 
cijenjeni sadržaj kolibe. Ali kad je jednog dana član plemena 
otkrio crnce u veliku broju na obalama rječice koja im je 
godinama bila napajalište, pripremajući se da očiste jedan 
prostor u džungli i podignu kolibe, majmuni više nisu htjeli 
ostati, pa ih je tako Tarzan odveo mnogo dana hoda u unu- 
trašnjost na mjesto koje još nije oskvrnula ljudska noga. 


Jednom na mjesec Tarzan se vraćao krošnjama da provede 
dan s knjigama 1 da ponovo popuni zalihu strelica. Ovo mu je 
postalo sve teže 1 teže, jer su crnci noću zalihu skrivali u 
žitnice i kolibe. 

Tako je Tarzan morao danju paziti ne bi li otkrio gdje 
skrivaju strelice. 

Dvaput je noću ušao u kolibe dok su stanovnici spavali na 
hasurama, i ukrao strelice s boka samih ratnika. Ali je shvatio 
da je ova metoda previše opasna, te je dugom, smrtonosnom 
petljom počeo da lovi samotne lovce, skidajući s njih oružje i 
ukrase i spuštajući im u gluho doba noći tjelesa s visoka 
drveta u seosku ulicu. 

Od ovih pothvata crnci su se opet toliko zaplašili da bi, da 
nije bilo mjesečnih odaha između Tarzanovih pohoda, kada 
su imali priliku da obnove nadu da će svaka nova upadica biti 
posljednja, ubrzo ostavili i svoje novo selo. 

Crnci još nisu došli do Tarzanove kolibe na dalekom žalu, 
ali je majmun-čovjek živio u neprestanu strahu da će oni, dok 
on izbiva s plemenom, otkriti i opljačkati kolibu. Tako je sve 
više vremena provodio u susjedstvu posljednjeg doma svog 
oca, a sve manje i manje s plemenom. Odmah su članovi 
njegove male zajednice počeh trpjeti zbog Tarzanova zane- 
marivanja, jer su neprekidno nastajali sporovi 1 svađe koje je 
Samo kralj mogao mirno rješavati. 

Napokon su neki stariji majmuni o tom progovorili s 
Tarzanom, pa je on mjesec dana poslije toga ostao neprekidno 
s plemenom. 

Dužnosti kraljevske vlasti nisu mnoge i teške među maj- 
munima. 

Popodne je moguće da dođe Taka da se požali da mu je 
stari Mungo ukrao novu ženu. Onda mora Tarzan sazvati sve, 
pa ako vidi da žena više voli novog gospodara, on zapovijeda 
da ostane sve onako kako jest, ili možda da Mungo dade Tak1 
jednu kćer za uzvrat. 


Ma što odlučio, majmuni to prihvaćaju kao konačno, pa se 
zadovoljni vraćaju svome poslu. 

Onda dolazi Tana, vrišteći i čvrsto se držeći za bok iz 
kojega teče krv. Gunto, njezin suprug, okrutno ju je ugrizao! 
A Gunto, pozvan na suđenje, veli da je Tana lijena i da mu 
neće donositi orahe i kukce ili grepsti leđa. 

Zato ih Tarzan oboje grdi i prijeti se Guntu da će okusiti 
smrtonosna drvca, ako i dalje bude zlostavljao Tanu, a Tana 
pak mora obećati da će više paziti na svoje ženske dužnosti. 

I tako to ide, uglavnom male obiteljske razmirice koje bi, 
kad se ne bi riješile, možda izazvale veće trzavice i rasap 
plemena. 

Ali Tarzanu je to dosadilo kad je vidio da kraljevanje 
znači ograničavanje slobode. Težio je za kolibicom i suncem 
ljubljenim morem — za svježom unutrašnjošću dobro građe- 
ne kuće i za nikad nezavršenim čudesima onolikih knjiga. 

Što je više stario, vidio je da nadrastava svoj rod. Njihovi 
i njegovi interesi vrlo su se razlikovali. Oni nisu išli ukorak s 
njim niti su mogli išta razumjeti od mnogih čudnih i divnih 
sanja što su prolazile živim mozgom njihova ljudskog kralja. 
Rječnik im je bio toliko ograničen da Tarzan s njima nije čak 
mogao ni govoriti o mnogim novim istinama 1 velikim 
poljima misli koja mu je čitanje otvorilo pred željnim očima, 
ili ih upoznati s ambicijama što su mu uzbuđivale dušu. 

U svom plemenu on više nije imao prijatelja 1 dobrih 
znanaca kao prije. Malo dijete može naći društvo u mnogim 
čudnim i jednostavnim stvorenjima, međutim odrastao čovjek 
traži nekakvu jednakost intelekta da bi mogao prijateljevati. 

Da je živjela Kala, Tarzan bi bio žrtvovao sve samo da 
ostane kraj nje, ali sad kad je mrtva, a razigrani prijatelji iz 
djetinjstva postali su divlje 1 osorne životinje, on je osjećao 
da mu se više sviđa mir i samoća kolibe od škakljivih 
dužnosti vođe u hordi divljih zvijeri. 


Mržnja i zavist Terkoza, Tublatova sina, učinila je mnogo 
da je Tarzan potisnuo želju da se odrekne kraljevanja nad 
majmunima, jer kako je bio tvrdoglav mladi Englez, nije se 
mogao povući pred tako opakim neprijateljem. 

Dobro je znao da bi umjesto njega za vođu izabrali Ter- 
koza, jer je više puta ova divlja životinja dokazala tjelesnu 
nadmoćnost nad ono nekoliko mužjaka koji su se usudili 
oprijeti njegovu divljem mučenju. 

Tarzan je želio pokoriti ovu ružnu zvijer, a da se ne laća 
noža ili strijela. Njegova snaga i spretnost toliko se povećala 
u doba zrelosti da je počeo vjerovati da bi mogao savladati 
strašnog Terkoza u borbi prsa o prsa, samo da Terkoz nema 
velike prednosti koju je nad jadno oboružanim Tarzanom 
posjedovao zbog golemih koljača. 

Ali ovo se riješilo jednog dana silom prilika, pa je Tar- 
zanu budućnost ostala otvorena, ili da ode ili ostane, bez 
ikakve mrlje na njegovu divljem grbu. 

Dogodilo se ovako: 

Pleme se mirno hranilo, raštrkano po širokom području, 
kad se podigla velika vriska podalje, istočno od mjesta gdje je 
Tarzan ležao na trbuhu uz bistar potok, nastojeći brzim 
smeđim rukama da ulovi prepredenu ribu. 

Složno kao jedan pleme se vinu brzo prema uplašenim 
krikovima, pa su ondje vidjeli kako Terkoz drži staru ženku za 
kosu i nemilosrdno je tuče velikim rukama. 

Kad se Tarzan približio, podigao je ruku u zrak da bi 
Terkoz prestao, jer ženka nije bila njegova. Pripadala je jed- 
nom starom majmunu čiji su dani borbe već davno prošli, pa 
zato nije mogao štititi svoju obitelj. 

Terkoz je znao da je protiv običaja da se udara tuđa ženka, 
ali budući da je bio nasilnik okoristio se slabošću ženkina 
supruga, te ju je tukao zato jer mu nije htjela dati nježna 
mladog glodavca kojega je uhvatila. 


Kad je Terkoz vidio da se Tarzan približava bez strijela, 
nastavio je obrađivati jadnu ženku, nastojeći uvrijediti 
mrskog mu kralja. 

Tarzan nije ponovio znak opomene, nego je odmah nava- 
lio na Tekoza, koji ga je čekao. 

Nikad nije majmun-čovjek bio tako strašan boj još od 
onog davnog dana s Bolganijem, velikim kraljevskim gori- 
lom, koji ga je tako strašno izranio prije nego što se upravo 
nađeni nož slučajno zabio u ono divlje srce. 

Ovom prilikom Tarzanov nož jedva je nadmašio svjetlu- 
cave Terkozove koljače, a ono malo prednosti što je majmun 
imao nad čovjekom u životinjskoj snazi gotovo se izravnalo 
Tarzanovom divnom brzinom i spretnošću. 

Sve u svemu, međutim, majmun je imao bolju priliku za 
borbu i da nije bilo nikakva drugog osobnog atributa koji bi 
utjecao na konačni ishod, Tarzan-majmun, mladi lord Grey- 
stoke, bio bi umro kao što je i živio — nepoznata divlja 
životinja u ekvatorijalnoj Africi. 

Ali ga je nešto dizalo daleko, iznad njegovih drugova iz 
džungle — ona iskrica koja znači svu onu golemu razliku 
između čovjeka i životinje — razum. To ga je spasilo od smrti 
pod željeznim mišićima i deračima Terkozovim. 

Jedva su se borili nekoliko sekunda, kad su se već stali 
valjati po tlu, udarajući, derući i trgajući — dvije divlje zvi- 
jeri koje se bore do smrti. 

Terkoz je imao više rana od noža na glavi 1 prsima, a 
Tarzan je bio rastrgan i krvav — koža na glavi bila mu je 
napola otrgnuta, tako da je velik komad visio dolje nad 
jednim okom smetajući mu vidu. 

Ali dotad je mladi Englez mogao držati one strašne 
koljače dalje od svog grla, a sad, kad su se načasak borili 
manje divlje, da dođu do daha, Tarzan stvori lukavu osnovu. 
On će se popeti onomu drugomu na leđa i, zadržavajući se 


ondje svim snagama, zabijati će nož dok Terkoza više ne 
bude. 

Taj pothvat uspio je lakše nego što se nadao, jer glupa 
životinja, ne znajući što Tarzan smjera, nije osobito nastojala 
da ga u tome spriječi. 

Ali kad je, napokon, shvatio da je protivnik čvrsto na 
njemu, ondje gdje su i njegovi zubi i pesnice beskorisni, 
Terkoz se počeo bacati naokolo po tlu tako žestoko da je 
Tarzan mogao samo očajno prianjati uz to tijelo što je 
skakalo, okretalo se, vijugalo, pa je, kad je Tarzan tresnuo o 
tlo, nož odletio iz njegove ruke prije nego što je i jednom njim 
udario, i Tarzan se našao bez obrane. 

Dok su se nekoliko idućih minuta valjali i borili, Tarzanov 
stisak je popustio mnogo puta, dok se napokon, u prilici koja 
je u onim hitrim i promjenljivim obrtima slučajno nadošla, 
nije ponovo uhvatio desnom rukom, a taj je stisak bio, kako je 
doskora shvatio, nepopustljiv. 

Ruka mu je ispod Terkozove ruke prolazila odostrag te mu 
je šaka i podlaktica zaokruživala Terkozovu šiju. To je bio 
polunelson modernog rvanja, na koji je majmun-čovjek slu- 
čajno naišao, ali mu je razum pokazao u času vrijednost 
onoga što je otkrio. To je za njega bila razlika između života 1 
smrti. 

I tako je nastojao da dođe do slična hvata lijevom rukom, 
pa je za nekoliko časaka Terkozova bikovska šija pucala pod 
punim nelsonom. 

Sad više nije bilo prevrtanja. Njih dvojica ležali su savr- 
šeno mirno na tlu, Tarzan na Terkozovim leđima. Polako se 
kuglasta majmunova glava spuštala sve niže 1 niže na prsi. 

Tarzan je znao kakav će biti ishod. Začas će mu puknuti 
vrat. Onda dođe Terkozu u pomoć isto ono što ga je stavilo u 
jadnu nepriliku — snaga čovjeka da razmišlja. 

»Ako ga ubijem«, mislio je Tarzan, »što ću imati od toga«? 
Neće li to samo oteti plemenu velika borca? A ako je Terkoz 


mrtav, on neće ništa znati o mojoj nadmoćnosti, dok će živ 
uvijek biti primjer drugim majmunima. 

— Ka-goda — zapišti Tarzan Terkozu u uho, što je u 
majmunskom jeziku, slobodno prevedeno, značilo: »Predaješ 
li se?« 

Načasak nije bilo odgovora, pa je Tarzan još malko pri- 
tisnuo, što je veliku zvijer primoralo da užasno zavrišti od 
boli. 

— Ka-goda? — ponovio je Tarzan. 

— Ka-goda? — povikao je Terkoz. 

— Slušaj — rekao je Tarzan malko popustivši, ali ne 
oslobodivši ga. — Ja sam Tarzan, kralj majmuna, veliki lovac, 
velik borac. U cijeloj džungli nije nitko tako velik. Rekao si 
mi »Ka-goda«. Cijelo pleme je čulo. Nemoj se više svađati sa 
svojim kraljem ili sa svojima, jer ću te idući puta ubiti. 
Razumiješ li? 

— Hu — potvrdi Terkoz. 

— I zadovoljan si? 

— Hu — reče majmun. 

Tarzan ga oslobodi, pa su se za nekoliko časaka svi opet 
bavili svojim poslom, kao da nije ništa poremetilo mir njiho- 
vih prašumskih boravišta. 

Ali duboko u dušama majmuna ukorijenilo se uvjerenje da 
je Tarzan velik borac i čudno stvorenje. Čudno, jer je mogao 
da ubije neprijatelja, ali mu je dopustio da mirno živi. 

To popodne, kad se pleme skupilo, kao što im je bio običaj 
prije nego što se tama spusti na džunglu, Tarzan, opravši rane 
u bistroj vodi rječice, sazove oko sebe stare mužjake. 

— Ponovo ste danas vidjeli da je Tarzan-majmun najveći 
među vama — rekao je. 

— Hu — prihvatiše oni jednim glasom — Tarzan je velik. 

— Tarzan — nastavio je — nije majmun. On nije poput 
vas. Njegovi postupci nisu postupci vašeg roda, pa zato se 
Tarzan vraća brlogu svoje vrste kraj vode velikog jezera koje 


nema druge obale. Vi izaberite sebi drugoga vladara, jer se 
Tarzan neće vratiti. 

I tako je mladi lord Greystoke poduzeo prvi korak prema 
cilju koji je sebi postavio — da pronađe bijelce kao što je 1 
sam. 


»Ponovo ste danas vidjeli da je Tarzan-majmun najveći među vama«. 


njegova rasa 


Iduće jutro Tarzan, šepav i ranjav od borbe s Terkozom pođe 
prema zapadu i morskoj obali. 

Putovao je vrlo polako spavajući noću u džungli, pa je do 
kolibe stigao kasno idućeg jutra. 

Nekoliko dana tek se malo kretao naokolo, samo toliko da 
pokupi onoliko voća i oraha koliko mu je bilo potrebno da 
utaži glad. 

Za deset dana bio je opet sasvim zdrav, osim jedne strašne, 
napola zacijeljene brazgotine koja je započinjala iznad 
lijevog oka, prelazila tjemenom i završavala kraj desnog uha. 
Taj mu je biljeg ostavio Terkoz kad mu je ogulio kožu na 
glavi. 

Dok je ozdravljao, Tarzan je pokušao načiniti kaput od 
Saborine kože, koja je sve to vrijeme ležala u kolibi. Ali je 
vidio da se ta koža osušila kao daska, a kako nije ništa znao o 
činjenu kože morao se odreći svojih namjera. 

Zatim je odlučio da otme odjeće koliko može od jednog 
crnca iz Mbongina sela, jer je Tarzan-majmun, odlučio da na 
svaki mogući način označi svoj razvoj od nižeg reda naviše, a 
i odjeća. 

Zato je sabrao različite ukrase za ruke 1 noge koje je odu- 
zeo crnim ratnicima što su podlegli njegovoj brzoj i bešum- 
noj petlji te ih je stavio na sebe onako kako je vidio da ih oni 
nose. 

S vrata visio mu je zlatni lanac na kojem je opet bio pri- 
čvršćen medaljon optočen dijamantima njegove majke, lady 


Alice. Na leđima nosio je tobolac sa strelicama na kožnoj 
prekoramenici, još jedan komad pljačke od pobijeđenog 
crnca. 

Oko pojasa bio mu je pas od tankih traka sirove kože koji 
je on sam načinio da na nj objesi tok (što ga je isto tako sam 
izradio) za očev lovački nož. Veliki luk, koji je bio Kulongin, 
visio mu je preko lijevog ramena. 

Mladi lord Greystoke bio je doista čudna ratnička pojava. 
Gusta crna kosa padala mu je straga na ramena, dok ju je na 
čelu podrezivao lovačkim nožem u grube šiške, tako da mu 
ne pada na oči. Njegova ravna i savršena pojava, mišićava 
kao što su morali biti mišićavi najjači rimski gladijatori, a 
ipak s mekoćom i oblinom grčkog boga, govorila je na prvi 
pogled o divnom sjedinjenju goleme snage s gipkošću i 
brzinom. 

Tarzan-majmun bio je oličenje primitivnog čovjeka, 
lovca, ratnika. 

Držeći krasnu glavu plemenito na onim širokim 
ramenima, dok mu je iz onih lijepih, čistih očiju izbijao život 
i inteligencija, mogao je doista biti tip nekog poluboga 
divljeg i ratničkog davnog naroda njegove stare šume. 

Ali Tarzan na to nije mislio. Bio je u neprilici, jer nije 
imao odjeće da pokaže svim stanovnicima džungle da je on 
čovjek, a ne majmun, pa je često sumnjao neće li možda još 
postati majmun. 

Nije li mu počela rasti dlaka na licu? Svi majmuni imaju 
dlaku na licima, ah crnci su posve bez dlaka, s vrlo malo 
iznimaka. 

Istina, on je vidio slike u knjigama, ljude s gustom dla- 
kom na usni i obrazu 1 bradi, ali se Tarzan ipak bojao. Gotovo 
je svaki dan brusio svoj oštri nož i strugao 1 rezao mladu 
bradu da iskorijeni taj niski znak majmunstva. 

I tako se naučio brijati — grubo i mučno, istina — ah ipak 
djelotvorno. 


Kad se ponovo osjetio sasvim jakim, poslije krvave borbe 
s Terkozom, Tarzan se jednog jutra uputi prema Mbonginu 
selu. Kretao se bezbrižno vijugavim tragom u džungli, 
umjesto da napreduje drvećem, kad odjednom stupi licem o 
lice s crnim ratnikom. 

Iznenađenje na divljem licu bilo je gotovo smiješno. Prije 
nego što je Tarzan mogao odvezati luk, momak se okrenuo i 
pobjegao stazom vičući na uzbunu kao da ga netko progoni. 

Tarzan ga poče progoniti drvećem, pa je za nekoliko 
časaka ugledao te ljude kako nastoje očajno pobjeći. 

Bila su trojica. Trčali su mahnito jedan za drugim kroz 
gusto grmlje. 

Tarzan ih je lako sustigao, a oni nisu primjećivali kako im 
on tiho prolazi nad glavama, niti su opazili šćućureni lik na 
niskoj grani iznad sebe. 

Tarzan je ostavio prvu dvojicu da prođu, ali kad je treći 
brzo nadošao petlja se spustila oko crnog vrata. Brzim ju je 
trzajem stegao. 

Zrtva je bolno zavrisnula, a njegovi drugovi su se okrenuli 
i vidjeli kako mu se uskoprcano tijelo podiže kao kakvim 
čudom polako u gusto lišće okolnog drveća. 

Sa zaplašenim povicima oni se okrenuše još jednom 1 
jurnuše. 

Tarzan je završio sa zarobljenikom brzo 1 tiho, uklonio 
oružje i ukrase 1 — oh, najveća radosti — lijepu tkanicu od 
jelenje kože, koju je brzo prenio na sebe. 

Sad je doista bio obučen kao što muškarac treba da bude 
obučen. Nitko sad ne može sumnjati u njegovo visoko pori- 
jeklo. Kako bi se htio vratiti k plemenu da se s tom galante- 
rijom prošeće pred zavidnim pogledima! 

Stavivši tijelo na rame, kretao se polakše drvećem prema 
malom ograđenom seocu, jer mu je opet trebalo strelica. 

Kad se sasvim primakao ogradi, vidio je kako je uzbuđena 
skupina okružila dva bjegunca, koji su, dršćući od straha i 


iscrpljenosti, jedva mogli ispričati strahovite pojedinosti 
svoje pustolovine. 

Mirando, govorili su, koji je bio nešto ispred njih, 
iznenada je dotrčao vrišteći i vičući da ga progoni strašni 
bijeli goli ratnik. Ta su trojica požurila prema selu brzo koliko 
su ih noge nosile. 

Ponovo ih je Mirandov oštri krik smrtnog straha prisilio 
da se ogledaju, pa su vidjeli nešto najužasnije — tijelo 
njihova druga letjelo je uvis u drveće, ruke i noge lamatale su 
mu zrakom, a jezik mu je provirio iz otvorenih usta. Nije 
izustio ništa više, niti je oko njega bilo ikojeg stvorenja. 

Crnci su se uplašili gotovo panično, ah je mudri stari 
Mbonga bio sklon priličnoj sumnji što se tiče te pripovijesti, 
pa je sve pripisavao strahu pred nekakvom stvarnom opas- 
nošću. 

— Vi nam pričate tu veliku pripovijest — rekao je — zato 
što se ne usuđujete reći istinu. Ne usuđujete se priznati da ste, 
kad je lav skočio na Miranda, otrčali 1 ostavili ga. Vi ste 
kukavice. 

Jedva je Mbonga prestao govoriti, kad je strašno pucanje 
granja u drveću iznad njih prisililo crnce da s novim užasom 
dignu pogled. Od onoga što su vidjeli zadrhtao je i mudri stari 
Mbonga, jer je odande, okrećući se i savijajući u zraku, 
dolazilo mrtvo tijelo Mirandovo, da se opružio po tlu pošto se 
od njega odvratno odbilo. 

Crnci složno podbrusiše pete, i nisu se zaustavili dok se 1 
posljednji nije izgubio u gustim sjenama okolne džungle. 

Opet je Tarzan sišao u selo 1 obnovio zalihu strelica, a 
onda je pojeo onu žrtvu u hrani što su je crnci prinosili da bi 
mu ublažih bijes. 

Prije nego što je otišao, odnio je Mirandovo tijelo do 
seoske kapije i namjestio ga o palisadu tako da se činilo kao 
da mrtvo lice gleda oko ugla stupa niz stazu koja je vodila u 
džunglu. 


Onda se Tarzan vratio, loveći, uvijek loveći, ka kolibi uz 
žal. 

Trebalo je mnogo pokušaja da posve preplašeni crnci 
ponovo uđu u selo, mimo strašno nacereno lice mrtvog druga, 
a kad su vidjeli da je hrana, kao 1 strelice, otišla, znali su ono 
čega su se toliko i bojali, da je Mirando vidio zlog pra- 
šumskog duha. 

To im se sad činilo logičkim tumačenjem. Samo oni koji 
vide tog strašnog prašumskog boga umiru. Ta nije li istina da 
ga nitko tko je ostao živ u selu nije nikad vidio? Zato su ga oni 
koji su umrli u njegovim rukama morali vidjeti i platiti kaznu 
svojim životom. 

Dok ga god opskrbljuju strelicama i hranom, on im neće 
nauditi, osim ako ga ne pogledaju, pa je zato Mbonga naložio 
da se uz žrtvu u hrani također prinese i žrtva u strelicama za 
tog Munango-Kivatija, pa se tako nadalje i činilo. 

Ako slučajno prolazite kraj tog dalekog afričkog sela, 
vidjet ćete još pred slamnatom kolibicom, sagrađenom 
upravo izvan sela, malen željezni lonac u kojem se nalazi 
hrana, a uz nj tobolac s dobro umočenim strelicama. 

Kad je Tarzan došao na vidik žala gdje je stajala koliba, 
pred očima mu iskrsnu čudan 1 neobičan prizor. 

Na mirnim vodama zaštićene luke plovio je velik brod, a 
na žal je bio navučen čamac. 

Ah, što je bilo najčudnije, nekoliko bijelih ljudi kao što je 
on kretalo se između žala 1 kolibe. 

Tarzan je vidio da su po mnogim detaljima bili poput ljudi 
iz slikovnice. Puzio je bliže drvećem, dok nije bio sasvim 
blizu, iznad njih. 

Bilo je deset ljudi. Crnomanjasti, suncem opaljeni, 
lopovske vanjštine. Sad su se okupili oko čamca pa su 
razgovarah glasno i ljutito, uz mnogo mahanja rukama i 
prijetnji šakama. 


Tada jedan, malen svat prosta lica, crne brade, koji je 
Tarzana podsjećao na Pambu, štakora, stavi ruku na rame 
diva koji je stajao do njega, 1 s kojim su se svađali i prepirali. 

Čovječuljak je pokazao prema unutrašnjosti, tako da se 
div morao okrenuti da pogleda u tom smjeru. Kad se on 
okrenuo, maleni čovjek prosta lica izvuče revolver iz pojasa 1 
ustrijeli diva u leđa. 

Veliki čovjek mahnu rukama nad glavom, koljena mu 
klecnuše pa je bez glasa pao ničice na žal, mrtav. 

Odjek tog oružja, prvo koje je Tarzan ikad čuo, vrlo ga 
začudi, ali čak ni taj neobični zvuk nije mu mogao uznemiriti 
zdrave živce, a kamoli ga zastrašiti. 

Najviše ga je potreslo vladanje bijelih stranaca. Obrve mu 
se namrštiše od duboka razmišljanja. Bilo je dobro, mislio je, 
što nije popustio prvom porivu i pojurio naprijed da pozdravi 
ove bijelce kao braću. 

Očito se nisu razlikovali od crnaca — nisu bili civilizi- 
raniji od majmuna — ništa manje okrutni od Sabore. 

Jedan časak stajali su gledajući malog, prostog čovjeka, i 
diva koji je ležao mrtav na žalu. 

Onda se jedan nasmije 1 potapša malog čovjeka po leđima. 
Čulo se još mnogo više razgovora i mahanja, ali manje svađe. 

Zatim su porinuli čamac, uskočili 1 odveslali prema veli- 
kom brodu, gdje je Tarzan vidio kako se drugi likovi miču na 
palubi. 

Kad su se popeli na brod, Tarzan se spusti na zemlju iza 
velika drveta i dopuzi do svoje kolibe držeći je uvijek između 
sebe i broda. 

Uljeznuvši na vrata, vidio je da je sve isprebacano. Knjige 
i olovke bile su rasute po podu, oružje 1 štitovi i druga mala 
zaliha dragocjenosti bila je posvuda rasuta. 

Kad je vidio što je bilo učinjeno, veliki val srdžbe navrije 
u njemu, pa mu se nova brazgotina na čelu odjednom istakla, 
pruga upaljenog crvenila na smeđoj koži. 


Brzo potrči prema ormaru i potraži nešto u dalekom 
zakutku donje police. Ah! Odlanulo mu je kad je izvadio 
metalnu kutijicu, i otvorivši je, našao nedirnuto svoje najveće 
blago. 

Slika nasmiješenog, jakog mladića 1 ona crna zagonetna 
knjižica bile su sigurne. 

Što je to bilo? 

Njegovo brzo uho uhvatilo je slab, ali neobičan zvuk. 

Potrčavši k prozoru, Tarzan pogleda prema luci pa je vidio 
da se s velikog broda spušta čamac do jednoga koji je već bio 
u vodi. Doskora je vidio kako se mnogi ljudi penju preko 
palube većeg broda i spuštaju u čamce. Vraćali su se punom 
snagom. 


Jedan časak Tarzan je promatrao, dok se niz kutija i sve- 
žanja spuštao u pripremne čamce, a onda je, kad su se otisnuli 
od boka broda, majmun-čovjek zgrabio komad papira i neko- 
liko časaka štampao olovkom, dok na papiru nije bilo 
nekoliko redaka jasnih, dobrih, gotovo savršenih slova. 

Tu je bilješku nabo na vrata oštrom drvenom treščicom. 
Zatim je uzeo skupocjenu limenu kutiju, strelica, lukova i 
kopalja koliko je mogao ponijeti pa se požurio na vrata 1 
nestao u šumi. 

Kad su se dva čamca dovezla do žala sa srebrnim 
pijeskom, čudan se izbor ljudi popeo na obalu. 

Bilo je sve u svemu dvadeset duša, ako se može reći da 
onih četrnaest grubih i lopovskih pomoraca posjeduju tu 
besmrtnu iskru, jer to je doista bio najprljaviji, i kako se 
činilo, najkrvožedniji konglomerat. 

Drugi u toj skupini bili su drukčijega kova. 

Jedan je bio postariji čovjek, bijele kose i s velikim, 
obrubljenim naočarima. Njegova malko pognuta ramena bila 
su obučena u nepristali, iako vrlo čisti žaket. Svijetli svileni 
šešir povećavao je neskladnost njegove odjeće u afričkoj 
džungli. 

Drugi član te skupine bio je velik mladić u bijelim mor- 
narskim hlačama, dok je odmah iza njega dolazio još jedan 
stariji čovjek s vrlo visokim čelom i nemirnim, uzbudljivim 
vladanjem. 

Za njima je dolazila golema crnkinja obučena poput Sala- 
mona što se tiče boja, valjajući velikim očima, očito se bojeći 
džungle, a onda i skupina mornara koji su psujući vadili 
svežnjeve i kutije iz čamaca. 

Posljednja se iskrcala djevojka od oko devetnaest godina, 
a onaj mladić koji je stajao na pramcu čamca podigao ju je na 
kopno. Ona mu se u zahvalu hrabro i lijepo nasmiješila, ali 
nisu progovorili ni riječi. 


Ta je skupina tiho napredovala prema kolibi. Bilo je očito 
da je, ma kakve im bile nakane, sve bilo odlučeno prije nego 
što su sišli s broda. I tako su stigli do vrata, mornari noseći 
kutije i svežnjeve, a za njima petoro koje je bilo tako razli- 
čitoga kova. Ljudi su odložili terete, a onda je jedan ugledao 
bilješku koju je stavio Tarzan. 

— Ho, drugovi! — povikao je. — Što je ovo? Ovaj znak 
nije bio ovdje prije jedan sat, ili neka me odnese sam vrag. 

Drugi su se okupili naprežući vratove iznad ramena onih 
ispred sebe, ah kako ih je malo znalo čitati, ili tek vrlo teško, 
jedan se napokon okrenu starčiću u cilindru i žaketu. 

— Hej, profesore — pozove ga — dođi i pročitaj onu 
prokletu bilješku. 

Tako oslovljen, starac priđe polako ondje gdje su stajali 
mornari a slijedili su ga drugi članovi skupine. Namjestivši 
naočari, gledao je jedan časak tu cedulju a onda je, okrenuvši 
se, otišao mumljajući sam sebi: — Vrlo čudno! Vrlo čudno! 

— Hej, stari fosilu — povika čovjek koji je prvi zatražio 
njegovu pomoć — misliš li da smo te trebali da tu pokletu 
bilješku pročitaš samomu sebi? Vrati se ovamo i pročitaj je 
glasno, ti stari krpelju. 

Starac se zaustavi 1, okrenuvši se, reče: — O da, moj dragi 
gospodine, tisuću puta pardon. Bilo je od mene sasvim nepro- 
mišljeno, da — vrlo nepromišljeno. Vrlo čudno! Vrlo čudno! 

Ponovo je gledao bilješku 1 pročitao je, pa bi se bez sum- 
nje bio ponovo okrenuo da preživa na njoj da ga mornar nije 
grubo uhvatio za ovratnik i zaurlao mu u uho: 

— Pročitaj glasno, staro blebetalo. 

— O da, doista. Da, doista! — odgovori profesor blago, pa 
namjestivši još jednom naočari pročita glasno: 


OVO JE KUĆA TARZANA, 
UBIJAČA ZVIJERI I 
MNOGIH CRNACA. NE 
UNIŠTAVAJTE STVARI 


KOJE SU TARZANOVE. 
TARZAN PROMATRA. 
TARZAN-MAJMUN 


— Koji je to vrag Tarzan? — povikao je mornar koji je 
prije govorio. 

— Očito govori engleski — rekao je mladić. 

— Ali što mu znači »Tarzan-majmun« ? — poviče 
djevojka! 


— Ne znam, gospođice Porter — odgovori mladić — osim 
ako nismo otkrili pobjegla majmuna iz Londonskog 
zoološkog vrta, koji je u svoj dom u džungli unio evropski 
odgoj. Što vi mislite o tome, profesore Porteru? — dodao je 
okrenuvši se k starcu. 

Profesor Archimedes Q. Porter namjesti naočari. 

— A da, doista. Da, doista. Vrlo čudno! Vrlo čudno! — 
govorio je profesor. — Ali ja ne mogu dodati ništa onomu što 
sam već napomenuo da objasnim ovaj zaista izvanredni slučaj 
— pa se profesor okrenu polako u smjeru džungle. 

— Ali, tata — poviče djevojka — nisi još o tome ništa 
rekao. 

— Koješta, dijete, koješta — odgovori profesor Porter 
blagim i strpljivim glasom. — Ne tari sebi lijepu glavu tim 
teškim i nerazumljivim problemima — pa se ponovo uputi u 
drugom pravcu očiju uprtih u tlo, ruku sklopljenih straga 
ispod letećih skuta kaputa. 

— Bit će da taj blesavi stari prostak ne zna o tome više od 
nas — zareži mornar štakorova lica. 

— Ne budi prost — povika mladić kojemu je lice probli- 
jedilo od srdžbe zbog mornareva uvredljivog glasa. — 
Poubijao si naše oficire 1 nas opljačkao. Mi smo u tvojoj 
vlasti, ali ćeš postupati s profesorom Porterom i gospođicom 
Porter s poštovanjem, ili ću ti slomiti ovaj tvoj odvratni vrat 
golim rukama — imao ti revolver ili ne — i mladić stupi tako 
blizu mornara štakorova lica da je ovaj, iako je nosio dva 
revolvera i gadan nož za pojasom, uzmaknuo posramljen. 

— Ti prokleta kukavica — povikao je mladić. — Ti se 
nikad nećeš usuditi pucati u čovjeka, dok ti ne okrene leđa. U 
mene se nećeš usuditi pucati ni onda — i on se namjerice 
okrenu leđima mornaru i ode nehajno dalje kao da ga stavlja 
na kušnju. 

Mornareva ruka stade lukavo puziti prema kundaku 
revolvera. Opake oči zurile su osvetljivo u lik mladog 


Engleza koji je odmicao. Pogledi njegovih drugova počivali 
su na njemu, ali je on još uvijek oklijevao. U duši je bio čak i 
veći kukavica nego što William Cecil Clayton i mislio. 

Nikad se neće znati što bi učinio, jer se radilo o još jed- 
nom činiocu o kojem ova skupina još nije znala da će tako 
naširoko zalaziti u probleme njihova života na ovoj 
negostoljubivoj afričkoj obali. 

Dva oštra oka promatrala su iz lišća obližnjeg drveta 
svaki pokret te skupine. Tarzan je vidio kakvo je iznenađenje 
prouzrokovala njegova bilješka. Dok on, istina, nije ništa 
razumio od jezika tih stranaca, njihove kretnje i izrazi lica 
govorili su mu mnogo. 

To što je onaj mali mornar štakorova lica ubio jednog 
svog druga razljutilo je Tarzana u velikoj mjeri, pa mu se sad, 
kad je vidio kako se svađa s onim naočitim mladićem, uzbu- 
đenje još više pojača. 

Tarzan nije nikad prije vidio djelovanje vatrenog oružja, 
iako je iz knjiga naučio nešto o njemu, ali kad je vidio da 
štakorovo lice hvata kundak revolvera pomislio je na prizor 
kojem je bio svjedokom tek nedavno, pa je, dakako očekivao 
da će mladić biti umoren, kao što je bio onaj golemi mornar 
prije njega. 

Zato je Tarzan umetnuo otrovnu strelicu u luk 1 uzeo na 
nišan mornara štakorova lica, ali je lišće bilo tako gusto da je 
doskora uvidio da bi to lišće ili koja grančica odvratila stre- 
licu, te je zato sa svog visokog mjesta bacio teško koplje. 

Clayton je zakoračio samo nekoliko koraka. Mornar sa 
štakorovim licem potegao je revolver. Drugi su mornari 
stajali i napeto promatrah prizor. 

Profesor Porter već je nestao u džungli, kamo ga je sli- 
jedio nemirni Samuel T. Philander, njegov tajnik 1 asistent. 
Crnkinja Esmeralda sređivala je prtljagu svoje gospodarice iz 
hrpe svežnjeva 1 kutija uz kolibu, a gospođica Porter se 


okrenula da slijedi Claytona, kad je nešto natjera da se 
ponovo okrene prema mornaru. 

I onda su se tri stvari dogodile skoro u isto vrijeme — 
mornar je trgnuo oružje i uperio ga u Claytonova leđa, gospo- 
đica Porter je vrisnula da ga opomene, a dugo je, okovano 
koplje sunulo poput munje odozgo 1 proburazilo desno rame 
čovjeka štakorova lica. 

Revolver je prasnuo bezopasno u zraku, a mornar se sro- 
zao s krikom boli i užasa. 

Clayton se okrenuo i pojurio prema tom prizoru. Mornari 
su stajali u zaplašenoj skupini, potegnuvši oružje, zureći u 
džunglu. Ranjeni čovjek previjao se i vriskao na tlu. 

Clayton, a da ga nije nitko vidio, pokupi revolver i spusti 
ga u košulju, onda se pridruži mornarima pa je i on zurio, 
zabezeknut, u džunglu. 

— Tko bi to mogao biti? — šaptala je Jane Porter, a 
mladić se okrenuo da je vidi kako stoji široko otvorenih očiju 
i čudeći se tik do njega. 

— Rekao bih da nas promatra Tarzan-majmun — odgo- 
vorio je sumnjičavim, nesigurnim glasom. — Komu je samo 
to koplje bilo namijenjeno? Ako Snipesu, onda je naš maj- 
munski prijatelj doista prijatelj. Zaboga, gdje su ti otac i 
gospodin Philander? Netko je ili nešto u džungli, i oboružano 
je, ma što bilo. Hej! Profesore! Gospodine Philanderu! — 
povikao je mladi Clayton. Nije bilo odgovora. — Šta da se 
radi, gospođice Porter? — nastavljao je mladić, lica smrknuta 
od brige i neodlučnosti. — Ne mogu vas ostaviti ovdje samu s 
ovim razbojnicima, a vi se sigurno ne usuđujete sa mnom u 
džunglu. A ipak netko mora ići potražiti vašeg oca. On će više 
nego sigurno odlutati bez cilja, bez obzira na opasnost ili 
pravac, a gospodin Philander je samo nešto manje neprakti- 
čan. Oprostite mi što sam otvoren, ali su nam u opasnosti 
životi, akad vam vratimo oca nešto se mora učiniti, da shvati 
opasnosti kojima izlaže vas kao 1 sebe svojom rastrešenosti. 


— Ja se s vama potpuno slažem — odgovori djevojka — 1 
ništa se ne vrijeđam. Dragi stari tata žrtvovao bi za mene 
život i bezi jednog časka oklijevanja, samo kad bi čovjek mo- 
gao njegov duh na jedan časak zadržati na takvoj sitnici. 
Samo se na jedan način može držati na sigurnu mjestu, a to je 
da se priveže lancem za drvo. On je, jadan, tako nepraktičan. 


— Sjetio sam se! — odjednom poviče Clayton. — Vi se 
znate služiti revolverom, je li? 
— Da. Zašto? 


— Ja ga imam. S njim ćete vi i Esmeralda biti razmjerno 
sigurne u onoj kolibi dok ja budem tražio oca i gospodina 
Philandera. Hajde, pozovite ženu, a ja ću se požuriti. Nisu 
mogli otići daleko. 

Jane Porter učini kako je on predložio, a kad je Clayton 
sigurno zatvorio vrata okrenuo se prema džungli. 

Neki su mornari izvlačili koplje iz njihova ranjenog 
druga, a kad se Clayton približio zamolio je da mu posude 
revolver dok u džungli traži profesora. 

Štakorovo lice, kad je vidio da nije mrtav, ponovo se 
pribra pa je kišom kletvi upravljenih na Claytona odbio u ime 
svojih drugova da se mladiću priušti ikakvo oružje. 

Taj je čovjek, pošto je ubio prijašnjeg vođu, preuzeo ulogu 
vođe, a kako je tek malo vremena proteklo to još nijedan nije 
posumnjao u njegovu vlast. 

Clayton je umjesto odgovora slegnuo ramenima, ali kad je 
otišao pokupio je koplje koje je proburazilo Snipesa, pa je 
tako primitivno oboružan, sin lorda Greystoka, otkoračao u 
gustu džunglu. 

Svakih nekoliko časaka izvikivao je glasno imena luta- 
laca. Promatrači u kolibi uz žal slušali su kako taj glas biva 
sve slabiji 1 slabiji, dok ga napokon nisu progutali bezbrojni 
šumovi prašume. 

Kad su profesor Archimedes Q. Porter 1 njegov asistent 
Samuel T. Philander poslije mnogo navaljivanja asistenta 


napokon krenuli prema logoru, potpuno su se izgubili u div- 
ljem i zamršenom labirintu guste džungle, iako oni to nisu ni 
znali. 

Samo igrom slučaja krenuli su prema zapadnoj obali 
Afrike, a ne prema Zanzibaru na suprotnoj strani afričkog 
kontinenta. 

Kad su za kratko vrijeme stigli na žal, a logora nisu 
ugledali, Philander je bio siguran da su sjeverno od svog cilja, 
dok su zapravo bili oko dvije stotine metara južno. 

Tim nepraktičnim teoretičarima nije ni na um palo da 
glasno poviču ne bi li tako privukli pažnju prijatelja. Umjesto 
toga, sa svim uvjerenjem koje deduktivno zaključivanje s 
krive premise donosi čovjeku, Samuel T. Philander zgrabio je 
profesora Archimedesa Q. Portera čvrsto za ruku i tog starog 
gospodina koji je blago protestirao, požurivao u pravcu 
Capetowna, petnaest stotina milja prema jugu. 

Kad su se Jane Porter i Esmeralda osjetile sigurne iza 
vrata kolibe, prva pomisao crnkinje bila je da zabrave iznutra 
vrata. Počela je da traži nešto čime bi to mogla učiniti. Ali kad 
je razgledala unutrašnjost kolibe zavrisnula je od užasa pa je 
uplašeno kao dijete potrčala, ta golema crnkinja da nasloni 
lice na rame gospodarice. 

Jane Porter, koja se okrenula na taj povik, vidjela je 1 


razlog, koji je ležao pružen na podu — pobijeljeli kostur 
muškarca. Još jedan pogled otkrio je i drugi kostur na postelji. 
— Na kakvu smo strašnom mjestu! — promrmljala je 


zaprepašteno djevojka. Ali joj u strahu nije bilo panike. 
Napokon, oslobodivši se od bijesnog Esmeraldinog stiska, 
koja je još vikala, Jane Porter prijeđe sobu da pogleda 
kolijevčicu, znajući što će ondje vidjeti prije nego što se sitni 
kostur i pokazao u svoj svojoj jadnoj i patetičnoj slabosti. 
Kakvu su strašnu tragediju objavljivale ove jadne nijeme 
kosti! Djevojka je zadrhtala na pomisao o događajima koji bi 


se mogli dogoditi njoj i njezinim prijateljima u ovoj zlokob- 
noj kolibi, ročištu tajanstvenih, možda i neprijateljskih bića. 

Brzo, lupivši nestrpljivo malim stopalom, ona se htjede 
otresti ovih crnih predosjećaja pa je, okrenuvši se Esmeraldi, 
zatražila da prestane plakati. 

— Prestani, Esmeraldo, prestani smjesta! — povikala je. 
— Ti samo pogoršavaš stvari. No, ja nisam nikad vidjela tako 
veliko dijete. 

Završila je slomljena, s malo drhtavim glasom zbog 
pomisli na tri muškarca od kojih je zavisila, a koji sada lutaju 
dubinom strašne džungle. 

Doskora je djevojka vidjela da se na vratima iznutra nalazi 
jak drveni zasun, pa im je poslije nekoliko pokušaja uspjelo 
da ga gurnu zajedničkim snagama na mjesto, prvi puta u 
dvadeset godina. 

Onda su sjele na klupu, zagrlile se i zaplakale. 


na milosti džungle 


Pošto je Clayton uronio u džunglu, mornari — pobunjenici s 
Arrowa počeše raspravljati što da učine. U jednomu su se svi 
složili — da se moraju požuriti da pristanu uz Arrow, gdje su 
barem sigurni od kopalja nevidljivog neprijatelja. Pa je zato, 
dok su se Jane Porter i Esmeralda zagrađivale u kolibi, 
kukavička razbojnička posada veslala brzo prema svom 
brodu, u ona dva čamca kojima su bili došli na obalu. 

Tarzan je taj dan vidio toliko da mu se od čuđenja zavrt- 
jelo u glavi. Ali mu je najdivnije od svega što je vidio lice 
lijepe bijele djevojke. 

Tu je napokon jedna od njegova roda. U to je bio siguran. 
I onaj mladić i dva starca: oni su također uglavnom onakvi 
kakvima je on zamišljao svoje ljude. 

Ali su oni bez sumnje isto tako divlji i okrutni, kao što su 
to i drugi ljudi. Činjenica, da oni jedini nisu bili naoružani, 
možda bi mogla biti i znak da nisu nikog ubili. 

Tarzan je vidio mladića kako je pokupio onaj pali revolver 
ranjenog Snipesa 1 kako ga je sakrio u njedra. I vidio je kako 
ga je oprezno dodao djevojci, dok je ona ulazila na vrata 
kolibe. 

Nije shvaćao razloge takvu vladanju. Ali mu se nekako 
intuitivno sviđao onaj mladić i ona dva starca, a za djevojkom 
je osjećao nekakvu čudnu čežnju koju je jedva razumio. Što 
se tiče velike crnkinje, ona je očito nekako povezana s dje- 
vojkom pa je zato 1 nju volio. 


Što se tiče mornara, a osobito Snipesa, strašno ih je 
zamrzio. Znao je po njihovim prijetećim kretnjama i izrazima 
na opakim licima da su oni neprijatelji. Zato je odlučio, da ih 
dobro promatra. 

Tarzan se pitao, zašto su ti ljudi otišli u džunglu, a nije mu 
ni palo na pamet da bi se čovjek mogao izgubiti U labirintu 
grmlja, koje je njemu bilo jednostavno kao vama glavna ulica 
vašeg grada. 

Kad je vidio da mornari veslaju prema brodu, a znao je da 
su djevojka i njezina drugarica sigurne u kolibi, Tarzan je 
odlučio da slijedi mladog čovjeka u džunglu i sazna što mu je 
posao. Odnjihao se hitro u smjeru kojim je pošao Clayton, pa 
je za kratko vrijeme čuo, slabo, iz daljine, sad samo povre- 
mene povike Engleza koji je dozivao prijatelje. 

Ubrzo Tarzan sustiže bijelog čovjeka, koji se gotovo iscr- 
pen naslanjao na drvo brišući znoj sa čela. Majmun-čovjek, 
skrivajući se dobro iza lišća, sjedio je promatrajući pažljivo 
taj novi primjerak svoje rase. 

Od vremena do vremena Clayton bi glasno povikao, pa je 
napokon Tarzan shvatio da on traži starce. 

Tarzan je htio otići da ih potraži sam, kad je opazio žuti 
sjaj glatke kože koja se oprezno provlačila džunglom prema 
Claytonu. 

To je bila Šita, leopard. Sad je Tarzan čuo kako se tiho 
savija trava 1 pitao se kako to da ne čuje bijelac. Je li moguće 
da nije zamijetio tu glasnu opomenu? Nikad prije nije Tarzan 
znao da bi Šita bio tako nespretan. 

Ne, bijelac nije čuo. Šita se zgurio da skoči, a onda je, 
resko i strašno, nad tišinom džungle odjeknuo strašni iza- 
zovni krik majmuna, pa se Šita okrenuo, jurnuvši sa štropo- 
tom kroz grmlje. 

Clayton se osovi na noge. Krv mu se sledila u žilama. 
Nikad u životu nije mu tako užasan urlik proparao uši. Nije 
bio kukavica, ali ako je čovjek ikad oćutio ledeni strah na 


srcu, William Cecil Clayton, najstariji sin lorda Greystoka iz 
Engleske, oćutio ga je u gustoći afričke džungle. 

Šum velikog tijela što je s lomljavom jurilo guštarom tako 
blizu njega i zvuk onoga strašnog krika nad njim, bio je za 
Claytonovu hrabrost gotovo prevelika kušnja. Ali on nije 
znao da upravo tom glasu duguje život, niti da je stvorenje 
koje se tako oglasilo njegov bratučed — pravi lord Grey- 
stoke. 

Popodne se približavalo kraju, pa je Clayton, obeshrabren 
i malodušan, bio u strašnoj stisci ne znajući što da radi: da li 
da dalje traži profesora Portera, uz gotovo sigurnu opasnost da 
i sam pogine noću u džungli, ili da se vrati u kolibu, gdje može 
barem da zaštiti Janu Porter od opasnosti što je opkoljavaju sa 
svih strana. 

Nije se želio vratiti u logor bez njezina oca, a još je više 
prezao pred pomišlju da će je ostaviti samu i nezaštićenu u 
rukama pobunjenika s Arrowa, ili stotinu drugih nepoznatih 
opasnosti džungle. 

Vjerovao je da su se možda profesor i Philander već vratili 
u logor. Da, to je više nego vjerojatno. Barem će se vratiti da 
vidi, prije nego što nastavi ono što se pokazivalo kao naj- 
neplodonosnije traganje. 

I tako se počeo vraćati posrćući gustim 1 neprohodnim 
grmljem u smjeru u kojem je mislio da leži koliba. 

Na Tarzanovo iznenađenje mladić je odlazio dalje u 
džunglu, uglavnom u smjeru Mbongina sela, pa je lukavi 
mladi majmun-čovjek bio uvjeren da je izgubljen. 

Tarzanu je to bilo jedva razumljivo. Ali mu je razum go- 
vorio da se nitko nije usudio poći u selo okrutnih crnaca 
naoružan samo kopljem, koje je, kako ga je on nosio, očito 
bilo oružje na koje bijelac nije bio navikao. Niti je slijedio 
trag staraca. Oni su ovuda prošli i otišli već davno, iako je nji- 
hov trag bio svjež i jasan pred Tarzanovim očima. 


Tarzan je bio zbunjen. Divlja džungla lako će 1 brzo 
ugrabiti ovog nezaštićenog stranca, ako ga što prije ne odvede 
do žala. 

Da, upravo je sad Numa, lav, vrebao na bijelca nekoliko 
koraka nadesno. 

Clayton je čuo kako veliko tijelo ide uporedo s njim a sad 
se u večernjem zraku začula i gromka rika te zvijeri. Čovjek je 
stao, podigao koplje i gledao u grmlje iz kojega je izlazio onaj 
strašni rik. Sjene su se povećavale, tama je silazila. 

Umrijeti tu sam, pod koljačima divljih zvijeri, biti razde- 
ran i rastrgan, osjećati vrući dah zvijeri na licu, dok ti velika 
šapa gazi grudi! 

Jedan časak sve je bilo mirno. Clayton je stajao ukočen, s 
podignutim kopljem. Zatim ga slab šum grmlja obavijesti 
kako se prikrada životinja. Pripremala se na skok. Napokon 
ju je vidio, ni dvadeset stopa daleko — dugo, vitko, mišićavo 
tijelo i žutosmeđa glava golema lava sa crnom grivom. 

Životinja je bila na trbuhu, pomičući se naprijed vrlo 
polagano. Kad su joj se oči susrele s Claytonovima, stala je 
pa je promišljeno, oprezno skupljala stražnje dijelove pod 
sebe. Čovjek je promatrao u smrtnom strahu, bojeći se da 
baci koplje, bez mogućnosti da pobjegne. 

Na drvetu nad sobom začuo je šum. Neka nova opasnost, 
pomislio je, ali se nije usudio otrgnuti oči sa žuto-zelenih 
krugova pred sobom. Začuo se oštar bruj kao da se slomila 
žica bendžoa, pa se u isti časak u žutoj koži šćućurena lava 
pojavi strelica. 

Životinja skoči, zaurla od boli i gnjeva, ali je Clayton 
nekako posrnuo na jednu stranu, a kako se okrenuo ponovo 
protiv razbješnjelog kralja životinja, zaprepastio se nad onim 
što je ugledao. Skoro u isto vrijeme kad se lav okrenuo da 
ponovo napadne, goli div spustio se s drveta ravno na leđa 
životinje. 


Brzinom munje ruka koja je bila sva obložena željeznim 
mišićima obuhvati golemu šiju pa veliku životinju, koja je 
rikala i udarala šapom po zraku, podiže odostrag — podiže 
lako kako bi Clayton podigao psića. 


Prizor koji je gledao ondje u polumračnim dubinama 
afričke džungle zauvijek mu se usjekao u mozak. 

Čovjek pred njim bio je utjelovljenje tjelesne ljepote i 
divovske snage, ali ipak nije o tom ovisio u borbi s velikom 
mačkom, jer ma kako mu jaki bili mišići nisu bili ništa prema 
Numinima. On je dugovao svoju premoćnost spretnosti, 
mozgu i dugom oštrom nožu. 

Desnom je rukom obuhvatio lavlju šiju, dok je lijevom 
rukom od vremena do vremena gurao nož u nezaštićenu 
stranu ispod lijevog pleća. Razbješnjela životinja trzala se 
gore i natrag, dok nije stajala na stražnjim nogama boreći se 
bespomoćno u tom neprirodnom položaju. 

Da je bitka potrajala nekoliko trenutaka dulje, ishod je 
mogao biti drukčiji, ali je sve bilo izvršeno tako brzo da je lav 
imao jedva vremena da se pribere od zbrke i iznenađenja kad 
je već klonuo bez života na tlo. 

Zatim se čudni lik koji ga je pobijedio osovio na truplu i, 
zabacivši divlju i lijepu glavu zaorio onim strašnim krikom 
koji je prije nekoliko časaka tako prepao Claytona. 

Pred sobom vidio je lik mlada čovjeka, gola osim tkanice 1 
nekoliko barbarskih ukrasa oko ruku 1 nogu. Na grudima se na 
glatkoj smeđoj koži sjao neprocjenjiv dijamantni medaljon. 

Lovački nož se vratio u svoj jednostavni tok 1 čovjek je 
pokupio luk i tobolac s mjesta gdje ih je bacio kad je skočio 
na lava. 

Clayton je progovorio strancu na engleskom zahvaljujući 
mu se što ga je tako hrabro spasio 1 čestitajući mu na čudesnoj 
snazi i spretnosti koju je pokazao, ah je jedini odgovor bio 
uporan pogled i slabo slegnuće ramenima, što je moglo 


značiti ili da potcjenjuje uslugu koju je učinio, ili da ne 
poznaje Claytonova jezika. 

Kad je prebacio luk i tobolac na leđa, divlji je čovjek — 
jer takvim ga je Clayton sad smatrao — još jednom izvukao 
nož i spretno izrezao nekoliko velikih režnjeva mesa iz 
lavljeg trupla. Onda je čučnuo i počeo jesti, ali je najprije dao 
Claytonu znak da mu se pridruži. 

Jaki bijeli zubi zarivali su se u sirovo i krvavo meso s 
očitim užitkom, ali se Clayton nije mogao prisiliti da dijeli 
nekuhano meso sa svojim čudnim domaćinom. Umjesto toga 
promatrao ga je, pa mu je odmah zatim sinulo uvjerenje da je 
to Tarzan-majmun, čiju je bilješku tog jutra vidio pričvršćenu 
na vratima kolibe. 

Ako je tako, on mora govoriti engleski. 

Ponovo je Clayton pokušao da govori s majmunom-čo- 
vjekom, ali su odgovori, sad glasni, bili u čudnu jeziku, koji 
je bio sličan brbljanju majmuna pomiješanu s režanjem kakve 
divlje zvijeri. 

Ne, to ne može biti Tarzan-majmun, jer je vrlo očito da je 
ovo potpuni neznalica u engleskom. 

Kad je Tarzan završio obrok, digao se i pokazao u 
suprotnom smjeru od onoga kojim je bio išao Clayton, a zatim 
je krenuo džunglom u tom smjeru. 

Clayton, začuđen i zbunjen, oklijevao je da ga slijedi, jer 
je mislio da ga vodi još dublje u neprohodnu džunglu, ali se 
majmun-čovjek, kad je primijetio da ga ovaj neće slijediti, 
vratio, zgrabio ga za kaput i vukao, dok se nije uvjerio da 
Clayton shvaća što on traži. Onda ga je ostavio da ga dobro- 
voljno slijedi. 

Englez, koji je napokon zaključio da je zarobljenik, nije 
vidio nikakva drugog izbora nego da prati svog zarobljivača, 
te su tako putovali polako kroz džunglu, dok je tamni ogrtač 
neprodorne šumske noći padao a potajni su se koraci jastu- 
častih šapa miješali s pucketanjem grančica 1 s divljim kri- 


kovima životinja koje su ih, kako je Clayton osjećao, opko- 
ljavale. 

Iznenada Clayton začu slab pucanj vatrenog oružja — 
jedan pucanj, a zatim nasta tišina. 

U kolibi uz žal dvije su se zaplašene žene stiskale jedna uz 
drugu dok su sjedile na klupi u sve većoj tami. 

Crnkinja je histerično jecala oplakujući onaj nesretni dan 
kad je otišla iz svog dragog Marylanda, dok se bijela dje- 
vojka, suhih očiju i naoko mirna, tresla od straha i slutnji. Ona 
nije toliko strahovala za sebe, koliko za tri muškarca koji su 
sada lutali po bezdanim dubinama divlje džungle, odakle je 
slušala krikove i riku, lajanje i režanje užasnih i strašnih 
prašumskih stanovnika koji traže plijen. 

A sad je začula šum teška tijela što se trljalo o zid kolibe. 
Čula je velike jastučaste šape kako gaze tlo. Onda je, načasak, 
sve utihnulo. Čak se i buka u džungli stišala do slaba mrmora. 
Onda je jasno začula zvijer kako njuši vrata, ni dvije stope od 
mjesta gdje je ona sjedila. Instinktivno je djevojka zadrhtala i 
stisla se jače uz crkinju. 

— Pst! — šapnula je. — Pst, Esmeraldo — jer jecanje i 
stenjanje ove žene kao da je privlačilo životinju koja je vre- 
bala iza tankog zida. 

Na vratima se začulo lagano struganje. Životinja je 
pokušavala ući silom. Ali struganje je odmah prestalo, pa su 
se, kako je čula, velike šape kradom povlačile naokolo 
kolibe. Ponovo su se zaustavile — ispod prozora, za koji su se 
sad uplašene djevojčine oči prilijepile. 

— Bože! — šapnula je, jer je sad, u kvadratiću rešetkastog 
prozora, na mjesečini, vidjela obrise glave goleme lavice. 
Svijetle oči uprle su se u nju s pažljivom okrutnosti. 

— Gledaj, Esmeraldo! — prošaptala je. — Zaboga, što da 
radimo? Gle! Brzo! Prozor! 


Esmeralda, prianjajući još više uz svoju gospodaricu, po- 
gleda jednom  prestrašeno prema kvadratiću mjesečine, 
upravo kad je lavica tiho, divlje zarežala. 

Ono što je vidjela jadna crnkinja bilo je previše za već 
prenapete živce. 

— O, Gaberelle! — vrisnula je i kliznula na pod, nepo- 
mična i besvjesna masa. 

Činilo se da velika zvijer čitavu vječnost stoji sa prednjim 
šapama na podvoju prozora zureći u sobicu. Zatim je okušala 
velikim pandžama snagu rešetke. 

Djevojka je gotovo prestala disati, kad, na njezino olak- 
šanje glave nestade i začu se kako se životinja udaljuje od 
prozora. Ali je ponovo došla do vrata, pa je još jednom počelo 
struganje. Ovaj puta sa sve većom snagom, dok ta velika 
zvijer nije počela derati debelu oplatu s upravo bjesomučnom 
željom da zgrabi bespomoćne žrtve. 

Da je Jane Porter znala koliko su debela ova vrata, izgra- 
đena od više slojeva, manje bi se bojala da će je lavica doseći. 

John Clayton nije ni mislio, kad je izrađivao ova gruba ali 
jaka vrata, da će ona jednog dana, dvadeset godina kasnije, 
štititi lijepu Amerikanku, koja se tada još nije ni rodila, od 
zubi i pandža lavice ljudožderke. 

Punih dvadeset minuta zvijer je naizmjenično njuškala 1 
derala vrata, katkada sebi dajući oduška u divljem, okrutnom 
kriku. Napokon je odustala od pokušaja, pa je Jane Porter čula 
kako opet dolazi pod prozor, zaustavlja se načasak, a onda se 
baca svojom velikom težinom u sad već trošnu rešetku. 

Djevojka je čula kako rešetke cvile od udarca. Ali su 
izdržale pa je golemo tijelo palo na zemlju. 

Lavica je neprekidno ponavljala taj svoj skok, dok napo- 
kon ustrašeni zatvorenik nije vidio kako popušta jedan dio 
rešetke, pa je začas jedna velika šapa 1 glava životinje bila u 
sobi. 


Polako su snažna šija i pleća raširivala prečke, a vitko je 
tijelo nadiralo sve više 1 više u sobu. 

Kao u zanosu, djevojka se diže, s rukom na prsima, raz- 
rogačenih očiju, zureći s užasom u podivljalo lice zvijeri, 
koja je bila jedva deset stopa daleko. Uz njezina stopala 
ležala je ispružena crnkinja. Da je samo može dići, svojim bi 
snagama možda mogle odbiti ovog divljeg i krvožednog 
uljeza. Jane Porter se sagnu da uhvati crnu ženu za rame. 
Grubo je strese. 

— Esmeraldo! Esmeraldo! — povikala je. — Pomozi mi, 
ili smo izgubljene. 

Esmeralda je polako otvorila oči. Prvo što su vidjele bili 
su zapjenjeni koljači gladne lavice. 

Užasno zavrisnuvši, jadna se žena diže na ruke i noge i u 
tom položaju pobježe preko sobe vičući iz sveg glasa: — O 
Gaberelle! O Gaberelle! 

Esmeralda je težila oko stotinu i četrdeset kila, što nije 
nimalo smetalo da hoda poput gazele, pa je njena velika 
žurba, zajedno s krupnoćom proizvodila najčudniji dojam. 

Jedan trenutak lavica je ostala mirna. Samo je upirala 
krvožedni pogled u bježeću Esmeraldu, koje cilj kao da je bio 
ormar, u koji se pokušala utrpati. Ali kako su police bile ras- 
tavljene samo oko devet do deset palaca, jedva je uspjela ugu- 
rati glavu, na što je, s divljim vriskom što je nadjačao sve 
šumove džungle, ponovo pala u nesvijest. 

Sa smirenjem Esmeralde lavica je obnovila svoje napore 
da provuče golemo tijelo kroz sve manje otpornu rešetku. 

Djevojka, koja je stajala blijeda i ukočena uza zid, tražila 
je sa sve većim užasom rupu kroz koju bi pobjegla. Odjednom 
pod rukom čvrsto pritisnutom o grudi osjeti tvrdi obris 
revolvera koji joj je Clayton bio ostavio. 

Hitno ga izvuče iz skrovišta i, naciljavši u lavičinu glavu, 
povuče otponac. 


Bijesnu plamen, začu se prasak, a životinja odgovori 
rikom boli i bijesa. 

Jane Porter vidjela je kako je ta velika pojava nestala s 
prozora, a onda se i ona onesvijestila, a revolver joj je ispao iz 
ruku. 

Ali Sabor nije bila ubijena. Kugla je samo zadala bolnu 
ranu njenu ramenu. Ona je uzmakla samo zbog iznenađenja 
od zasljepljujućeg bljeska i zaglušne grmljavine, istina, brzo, 
ali samo privremeno. 

Uskoro je bila opet na rešetki, pa je s obnovljenim bijesom 
hvatala šapom otvor, ali sa slabijim učinkom, budući da joj 
ranjeno udo nije moglo koristiti. 

Vidjela je plijen — dvije žene — koje su ležale u 
nesvijesti na tlu. Više nije trebalo savladavati nikakav otpor. 
Meso je ležalo pred njom, pa se Sabor samo morala ugurati 
kroz rešetku da ga uzme. 

Polako je utiskivala golemo tijelo, palac po palac, kroz 
otvor. Sad joj je prošla glava, sad jedna velika šapa i pleće. 

Brižljivo je privukla ranjeno udo da ga ugura na onu 
stranu tijesnih prečaka. 

Još časak, pa će proći oba pleća, a onda će dugo, vijugavo 
tijelo 1 uska bedra lako ući. 

U tom je času Jane Porter ponovo otvorila oči. 


šumski bog 


Kad je Clayton čuo pucanj, obuze ga smrtni strah. Znao je da 
je mogao pucati jedan od mornara, ali činjenica da je ostavio 
revolver Jani Porter, zajedno s previše napetim stanjem 
živaca, učinila ga je bolesno sigurnim da joj prijeti nekakva 
velika opasnost: možda se upravo sad pokušava obraniti 
odkakva divljeg čovjeka ili zvijeri. 

Što su bile misli njegova čudnog zarobljivača ili vođe, to 
je Clayton mogao samo nejasno naslućivati. Ali da je on čuo 
pucanj i da je taj na njega nekako djelovao, to je bilo sasvim 
očito, jer je ubrzao korak toliko primjetno da je Clayton, 
posrćući slijepo za njim, pao mnogo puta nastojeći uzaludno 
da ga u stopu prati, ali je ubrzo beznadno zaostao. 

Bojeći se da će se ponovo izgubiti, zvao je glasno divljeg 
čovjeka, pa je u jednom času sa zadovoljstvom vidio kako se 
lako spušta do njega s granja. 

Jedan je časak Tarzan dobro pogledao mladića, kao da se 
ne može odlučiti što je najbolje da učini, a onda je, sagnuvši 
se, dao znak da ga uhvati oko vrata pa je, s bijelcem na 
leđima, Tarzan otišao na drveće. 

Nekoliko idućih minuta taj mladi Englez nije nikad 
zaboravio. Uvis, u savitljivo 1 zanjihano granje nosio ga je, 
kako se njemu činilo, s nevjerojatnom brzinom, dok se Tarzan 
grizao što polako napreduje. 

S jedne visoke grane to se spretno stvorenje vinulo s 
Claytonom u vrtoglavu luku do susjednog drveta, a onda su 
možda stotinu metara sigurne noge gazile labirintom 


isprepletenih grana, držeći ravnotežu poput pelivana visoko 
gore iznad crnih dubina zelenila. 

Od prvog osjećaja zebnje i straha Clayton je prešao u 
oštro divljenje i zavist zbog onih divovskih mišića i čudesnog 
nagona ili znanja što je vodilo ovog šumskog boga kroz noć 
tamnu kao u rogu lako i sigurno kao što bi Clayton šetao za 
pune mjesečine londonskom ulicom. 

Katkad su došli na mjesto gdje je lišće iznad njih bilo 
rjeđe, pa bi svijetle zrake mjeseca osvijetlile pred Clayto- 
novim začuđenim očima čudnu stazu kojom su prolazili. 

U takvim časovima čovjek je stvarno zaustavljao dah pred 
pogledom na one strašne dubine ispod sebe, jer je Tarzan 
prelazio lakšim putem, što je često bilo preko stotinu stopa 
iznad zemlje. 

A ipak je sa svom tom, kako se činilo, velikom brzinom, 
Tarzan zapravo pipao svoj put srazmjernom sporošću, tražeći 
neprestano grane prikladne jačine da bi mogle izdržati dvo- 
struku težinu. 

Ubrzo su došli do čistine pred žalom. Tarzanovo oštro uho 
čulo je čudne šumove: Sabor je nastojala da se probije kroz 
rešetku, pa se Claytonu činilo da su se spustili ravnih stotinu 
stopa na zemlju, tako je brzo Tarzan sišao. A ipak, kad su 
udarili u zemlju jedva da su se trgnuli. A kad je Clayton 
prestao držati majmuna-čovjeka, vidio je kako je ovaj sunuo 
poput vjeverice na drugu stranu kolibe. 

Englez je skočio brzo za njim, upravo na vrijeme da vidi 
stražnji dio velike životinje koji umalo da nije nestao kroz 
prozor kolibe. 

Kad je Jane Porter otvorila oči i shvatila da ponovo prijeti 
opasnost, njezino hrabro srce izgubi i posljednji trag nade, pa 
se okrenu da potraži palo oružje, da se može ubiti prije nego 
što joj okrutni koljači zadru u lijepu put. 

Lavica je bila gotovo prošla kroz otvor prije nego što je 
Jane pronašla oružje. Ona ga je brzo podigla do svoje 


sljepoočice, da joj zauvijek nestanu s očiju ružne ralje koje su 
zijevale za plijenom. 

Jedan časak je krzmala, da se nakratko i tiho pomoli, a dok 
je tako činila oči joj padoše na jadnu Esmeraldu, koja je ležala 
nepomična, ali živa, uz ormar. 

Kako da prepusti tu jadnu, vjernu ženu onim nesmiljenim, 
žutim koljačima? Ne, ona mora jedan metak upotrijebiti za 
onesviještenu ženu prije nego što uperi hladnu cijev ponovo 
na sebe. 

Kako je prezala pred tom kušnjom! Ali bila bi okrutnost 
tisuću puta manje opravdana da dopusti da ova ljubazna 
crnkinja, koja ju je odgajala od djetinjstva s majčinskom 
brigom i skrbi, dođe do svijesti ispod snažnih ralja velike 
mačke. 

Brzo Jane Porter skoči na noge i potrči do crnkinje. Pri- 
tisnu cijev revolvera čvrsto o odano srce, zatvori oči i... 

Sabor užasno zavrisnu. 

Djevojka, presenećena, pritisnu otponac i okrenu lice 
prema životinji, i s istim pokretom podigne oružje na slepo- 
očicu. 

Nije zapucala drugi puta, jer je na svoje iznenađenje 
vidjela da se velika životinja polako povlači kroz prozor, a na 
mjesečini ugledala je glave i ramena dvojice muškaraca. 

Dok je Clayton zaobišao ugao kolibe gledajući kako 
životinja nestaje unutra, vidio je 1 kako joj majmun-čovjek 
hvata dugi rep objema rukama 1 upirući se nogama o zid 
kolibe, svim snagama nastoji izvući zvijer. 

Clayton je brzo pomogao, ali mu je majmun-čovjek 
govorio nešto zapovjednim 1 odlučnim glasom. Clayton je 
razumio da su to nalozi, ali ih on nije mogao shvatiti. 

Napokon se, zajedničkim naporima, veliko tijelo počelo 
pojavljivati sve više i više izvan prozora. Tek sada shvati 
Clayton opasnu smionost svog druga. 

Sve su više stezale čelične podlaktice majmuna-čovjeka Saborinu šiju. i 
sve slabiji i slabiji postajali su lavičini otpori. 


Da vuče čovjek, goli čovjek, krvožedna ljudoždera, koji 
riče i dere šapama, s prozora, za rep, da spasi stranu bijelu 
djevojku, doista je posljednja riječ junaštva. 


Koliko se ticalo Claytona, to je bilo sasvim drugo, jer ova 
djevojka nije bila samo njegova roda i vrste, već je bila jedina 
žena na svijetu koju je ljubio. 

Iako je znao da će lavica brzo s njima završiti vukao je s 
voljom da je otrgne od Jane Porter. A onda se sjetio bitke 
između Tarzana i velikog, crnogrivog lava, koju je gledao 
nedavno, pa se počeo osjećati sigurnijim. 

Tarzan je još uvijek izdavao naloge koje Clayton nije 
shvaćao. Nastojao je kazati glupome bijelcu da zarije u Sabo- 
rina leđa i bokove otrovne strelice i da dosegne divlje srce 
dugim, tankim lovačkim nožem koji je visio uz Tarzanov bok. 
Ali ga čovjek nije shvaćao, a Tarzan se nije usudio da popusti 
svoj stisak i da to sam učini, jer je znao da sitni bijelac ne bi 
nikako mogao sam zadržati Sabor ni jedan časak. 

Lavica je polako napuštala okvir prozora. Napokon su joj 
ramena bila vani. 

A onda je Clayton vidio djelo koje čak ni vječno nebo nije 
nikad prije vidjelo. Tarzan, koji je sebi razbijao glavu kako da 
se sam uhvati u koštac s razbješnjelom zvijeri, iznenada se 
sjetio svoje bitke s Terkozom. Kako su se velika ramena 
sasvim oslobodila prozora, te je lavica visjela na podvoju 
prozora samo na prednjim šapama, Tarzan je odjednom 
popustio stisak. 

Hitrinom čegrtuše koja napada bacio se Sabori na leđa, a 
svojim jakim mladim rukama nastojao i uspio na zvijeri 
izvršiti puni nelson, kao što ga je naučio onomadne kada se 
tamo krvavo rvao s Terkozom. 

Riknuvši, lavica se okrenu posve na leđa. Pala je svom 
težinom na svog napadača. Ali je crnokosi div sve jače 
stiskao rukama. 

Derući i mašući šapom po zraku i zemlji, Sabor se valjala 
i bacala ovamo i onamo nastojeći da zbaci čudnog protivnika. 
Ali ovaj je sve jače i jače stiskao željeznim rukama, tako da 
joj se glava sve više spuštala na žutosmeđe prsi. 


Sve su više stezale čelične podlaktice majmuna-čovjeka 
Saborinu šiju. Sve slabiji i slabiji postajali su lavičini napori. 

Napokon je Clayton vidio kako su golemi mišići Tarza- 
novih ramena i bicepsi pod srebrnom mjesečinom iskočili u 
isprepletene uzlove. Majmun-čovjek upro je svom snagom, i 
kralježnjaci Saborine šije pukli su oštrim pucnjem. 

U trenu Tarzan je bio na nogama, pa je drugi puta tog dana 
Clayton čuo divlji pobjednički rik majmuna. Zatim je začuo 
kako Jane Porter viče u smrtnom strahu: 

— Cecile — gospodine Claytone! O, što je to? Što je to? 

Trčeći brzo do vrata kolibe, Clayton je povikao da je sve u 
redu te ju je zamolio da otvori. Koliko je samo brzo mogla, 
ona je podigla veliki zasun i upravo uvukla Claytona. 

— Kakva je to bila strašna buka? — šaptala je privivši se 
uz njega. 

— To je bio pobjednički krik čovjeka koji vam je upravo 
spasio život, gospođice Porter. Čekajte, ja ću ga dovesti da 
mu se možete zahvaliti. 

Zaplašena djevojka nije htjela ostati sama. Otpratila je 
Claytona do one strane kolibe gdje je ležalo mrtvo lavičino 
tijelo. 

Tarzan-majmun je otišao. 

Clayton je zaviknuo nekoliko puta, ah nije bilo odgovora, 
pa se njih dvoje vratilo u sigurniju sobu. 

— Kakav strašni krik! — povikala je Jane Porter. — 
Dršćem kad na nj samo pomislim. Ne govorite mi da ljudsko 
grlo proizvodi taj ružni 1 strašni krik. 

— Ali tako je, gospođice Porter — odvrati Clayton — ili, 
u najmanju ruku, ako nije ljudsko grlo, onda je grlo šumskog 
boga. 

I onda joj je ispripovjedio svoja iskustva s tim čudnim 
stvorenjem — kako mu je taj divlji čovjek dvaput spasio život 
— o divnoj snazi i spretnosti i hrabrosti — o smeđoj koži 1 
lijepom licu. 


— Jato uopće ne mogu shvatiti — zaključio je. Isprva sam 
mislio da bi mogao biti Tarzan-majmun, ah on niti govori niti 
razumije engleski, pa se ta teorija ne može održati. 

— Pa ma što on bio — poviče djevojka — dugujemo mu 
svoje živote. 

— Zaboga, nisam li mrtva? 

To dvoje okrenu se da vide Esmeraldu kako se podiže sa 
zemlje, očiju što su se valjale s kraja na kraj kao da ne mogu 
vjerovati u ono što one sada vide. 

Krik lavice, kad se Jane Porter bila spremala da ustrijeli 
jadnu Esmeraldu, spasio je crnkinji život, jer je djevojčin 
trzaj okrenuo cijev revolvera ustranu pa je kugla otišla u tlo. 

A sad je došla reakcija Jani Porter. Bacila se na klupu 
vrišteći od histeričnog smijeha. 


»vrlo čudno« 


Nekoliko milja južno od kolibe, na pjeskovitom žalu pre- 
pirala se dva starca. 

Pred njima pružao se široki Atlantik. Za leđima bio im je 
Tamni kontinent. Odmah u blizini pomaljala se crna džungla. 

Divlje zvijeri rikale su i režale. Zvukovi, ružni 1 strašni, 
parali su im uši. Hodali su milje tražeći logor, ali uvijek u 
pogrešnom smjeru. Tako su se izgubili kao da ih je netko 
odjednom prenio na drugi svijet. 

U takvoj situaciji trebalo bi da svaki djelić svog mozga 
posvete najvažnijem pitanju tog trenutka — pitanju života i 
smrti: da pronađu put do logora. 

Govorio je Samuel T. Philander: — Ali, moj dragi 
profesore, ja još uvijek mislim, da Ferdinand 1 Izabela nisu u 
petnaestom stoljeću pobijedili Maure, da bi svijet danas bio 
tisuću godina ispred nas. Mauri su u suštini bili snošljiva, 
širokogrudna, slobodoljubiva rasa poljoprivrednika, zanatlija 
i trgovaca — upravo onaj tip ljudi koji je omogućio ovu 
civilizaciju koju danas nalazimo u Americi i Evropi — dok 
Španjolci... 

— Koješta, dragi gospodine Philanderu — prekide ga 
profesor Porter — njihova je vjera svakako isključivala one 
mogućnosti koje vi spominjete. 

— Zaboga, profesore! — prekide ga Philander koji je bio 
pogledao prema džungli — kao da nam se netko približuje. 

Profesor Archimedes Q. Porter okrenu se u smjeru što gaje 
pokazao kratkovidni Philander. 


— Koješta, gospodine Philanderu — ljutio se. — Koliko 
vas puta moram opominjati da potpuno skupite svoje duševne 
sposobnosti, jer samo tako možete najvećom silom intelektu- 
alnosti pristupiti važnim problemima kojima se, dakako, bave 
veliki duhovi. A sad ste najneuljudnije prekinuli moju učenu 
raspravu samo zato da mi svratite pažnju na pukoga 
četvoronošca roda Felis. Rekao sam, gospodine... 

— Nebesa, profesore, lav? — poviče Philander naprežući 
svoje slabe oči u smjeru nejasnog lika ocrtanog na tamnom 
tropskom grmlju. 

— Da, da, gospodine Philanderu, ako se u svojoj raspravi 
baš hoćete poslužiti narodnim izrazom, »lav«. Ah kao što sam 
rekao... 

— Zaboga, profesore! — ponovo ga prekide Philander. — 
Dopustite mi da napomenem da će Mauri koji su bih pobi- 
jeđeni u petnaestom stoljeću u tom žalosnom stanju barem 
zasad i ostati, makar mi i odložili diskusiju o toj svjetskoj 
nesreći, dok na onu felis camivora ne dobijemo onaj čarobni 
pogled koji, kako se to poslovično drži, daje udaljenost. 

Međutim se lav približio s mirnim dostojanstvom ovoj 
dvojici, i to na deset koraka, i onda stao da ih promatra. 

Mjesečina je obasjavala žal, a ta se neobična dvojka 
veoma isticala na žutom pijesku. 

— Prava sramota, prava sramota! — uskliknuo je profesor 
Porter s tračkom razdraženosti u glasu. Nikada, gospodine 
Philanderu nikada prije u životu nisam čuo da bi se kojoj od 
ovih životinja dopustilo da odlunja iz svoga kaveza. Ja ću 
svakako taj nečuveni prekršaj etike prijaviti upraviteljima 
susjednog zoološkog vrta. 

— Potpuno u redu, profesore — složio se Philander — 1 
što prije to bolje. Hajdemo odmah. 

Uhvativši profesora za ruku, Philander se uputi u smjeru 
koji će između njih i lava povećati udaljenost. 


Jedva su prevalili komad puta, kad je Philander, ogledavši 
se, s užasom primijetio da ih lav slijedi. On je čvršće uhvatio 
nevoljkog profesora i ubrzao korak. 

— Kao što sam rekao, gospodine Philanderu — ponavljao 
je profesor Porter. 

Philander se još jednom žurno ogleda. I lav se požurio, te 
je uporno održavao udaljenost između sebe i njih. 

— On nas slijedi! — zinu Philander počevši trčati. 

— Koješta, gospodine Philanderu — protestirao je pro- 
fesor. — Ova nelijepa žurba nikako ne pristaje ljudima od 
pera. Što će naši prijatelji misliti o nama, koji bi mogli biti na 
ulici i vidjeti naše lakoumne lakrdije? Molim vas, hodajmo 
ponosnije. 

Philander uputi još jedan potajni pogled prema krmi. 

Užas! Lav je lako poskakivao jedva pet koraka iza njih. 

Philander ispusti profesorovu ruku pa bijesno jurnu 
brzinom koja bi služila na čast bilo kojoj momčadi sa sveu- 
čilišnog trkališta, 

— Kao što sam rekao, gospodine Philanderu... — vrisnu 
profesor Porter kad je, da se kaže slikovito, i on »podbrusio 
pete«. I on je straga ugledao okrutne žute oči i poluotvorene 
ralje, 1 to strašno blizu svojoj osobi. 

S poletjelim skutima kaputa 1 sjajnim svilenim šeširom 
profesor Archimedes Q. Porter bježao je na mjesečini za 
samim petama Samuela T. Philandera. 

Pred njima se džungla sužavala u šiljak pa je prema toj 
luci od drveća Samuel T. Philander upravio svoje izvanredne 
skokove, dok su iz sjene tog istog mjesta virila dva oštra oka 
ocjenjujući sa zanimanjem ovu utrku. 

Tarzan-majmun promatrao je nasmiješen tu čudnu igru 
»čini što i prednjak«. 

Znao je da su ova dva čovjeka sigurna od napada lava. 
Sama činjenica da se Numa odrekao tako laka plijena uvjerila 


je Tarzana, koji je dobro poznavao život džungle, da je Numin 
trbuh već pun. 

Lav ih je mogao vrebati dok ne bi ponovo ogladnio. Ali je 
bilo moguće da mu, ne naljuti li se, dojadi ta šala pa da se 
odšulja u svoj brlog u džungli. 

Zapravo je prijetila jedna velika opasnost, a ta je bila da 
jedan od ove dvojice posrne i padne, a onda bi taj žuti vrag bio 
na njemu u trenu, a želja za ubijanjem bila bi prevelika 
napast, a da joj se odupre. 

Zato se Tarzan hitro vinuo na nižu granu, u smjeru odakle 
su dolazili bjegunci. A kad je Samuel T. Philander dospio 
zadihan i ispuhan ispod njega, već previše umoran, a da se 
popne na sigurnu granu, Tarzan ga uhvati za ovratnik kaputa i 
povuče na granu do sebe. 

U slijedećem trenutku prispio je i profesor na doseg 
prijateljskog stiska, pa je i on povučen na sigurno mjesto 
upravo kad je zbunjeni Numa, zarikavši, skočio da zgrabi 
svoju nestalu lovinu. 

Jedan su časak ova dva čovjeka prianjala teško dišući za 
tu veliku granu, dok se Tarzan šćućurio s leđima na stablu 
promatrajući ih s pomiješanom radoznalošću i zabavom. 

Profesor je prvi prekinuo tišinu. 

— Duboko me boli, gospodine Philanderu, što ste ispo- 
ljili toliko malo muškaračke hrabrosti u nazočnosti jednog od 
nižih redova te ste me s očitom bojažljivošću naveli da se tako 
neobično namučim da bih mogao nastaviti svoju raspravu. 
Kao što sam rekao, gospodine Philanderu, kad ste me 
prekinuli, Mauri.... 

— Prof. Archimedese Q. Porteru — prekide ga Philander 
ledenim glasom — došlo je vrijeme kad strpljivost postaje 
zločin, a teška se povreda čini ogrnuta ogrtačem vrline. Vi ste 
me optužili da sam kukavica. Vi ste dali naslutiti da ste trčali 
samo zato da me preteknete, a ne da izbjegnete pandžama 


lava. Pazite, profesore Archimedese Q. Porteru! Ja sam 
očajan čovjek. I jaganjcu katkad može prekipjeti. 

— Koješta, gospodine Philanderu, koješta! — opominjao 
ga profesor Porter. — Vi se zaboravljate. 

— Još ništa ne zaboravljam, profesore Archimedese Q. 
Porteru. Nego, vjerujte mi, gospodine, posrćem na rubu zabo- 
ravljivosti što se tiče vašeg uzvišenog položaja u svijetu 
znanosti, i vaših sijedih kosa. 

Profesor je nekoliko trenutaka sjedio nepomično, a mrak 
je skrivao ukočeni smiješak koji mu je obrubljivao naborano 
lice. Zatim progovori. 

— Slušaj, Skinny“ Philander — progovorio je ratobornim 
glasom — ako se hoćeš tući, skini kaput i siđi na tlo pa ću te 
nabubati po toj tvojoj glavi baš kao što sam te prije šezdeset 
godina u uličici iza Porkyjeva? štaglja. 

— Ark! — zinu začuđeni Philander. — Zaboga, kako to 
lijepo zvuči! Kad si čovječan, Ark volim te. Ali nekako kao 
da si u posljednjih dvadeset godina zaboravio biti čovječan. 

Profesor pruži suhu, drhtavu staru ruku u tamu da dotakne 
rame starog prijatelja. 

— Oprosti mi, Skinny — reče blago. — Nije baš bilo 
dvadeset godina, a sam Bog zna koliko sam nastojao biti 
»čovječan« radi Jane, i radi tebe, otkad mi je On oduzeo moju 
drugu Jane. 

Još se jedna ruka prokradala sa strane Philanderove, da 
uhvati onu koja je ležala na njegovu ramenu, i ni jedna druga 
poruka ne bi mogla bolje prenijeti jedno srce k drugome. 
Nekoliko trenutaka nisu govorili. Lav se pod njima uzrujano 
šetao amo-tamo. Treću priliku u drvetu skrivala je gusta sjena 
uz stablo. I ta je bila tiha — nepomična poput urezane slike. 


? Shinny — nadimak, nešto kao »Suhorepac«. — Prev. 
* Porky — nadimak, »Krmak«. — Prev. 


— Svakako si me povukao na ovo drvo upravo na vrijeme 
— progovorio je napokon profesor. — Želim ti se zahvaliti. 
Spasio si mi život. 

— Ali ja vas nisam ovamo povukao, profesore — odgo- 
vorio je Philander. — Zaboga! U uzbuđenju onog trenutka 
nisam ni znao da je i mene povukla gore neka vanjska agen- 
cija — mora da je netko ili nešto tu s nama na drvetu. 

— Ha? — uskliknu profesor Porter. — Jeste li posve 
sigurni, gospodine Philanderu? 

— Najsigurniji, profesore — odgovori Philander — i — 
dodao je — mislim da bismo se morali toj stranci zahvaliti. 
Možda sad sjedi tik do vas, profesore. 

— Ha? Što? Koješta, gospodine Philanderu, koješta! — 
govorio je profesor Porter uzmičući oprezno, bliže gospodinu 
Philanderu. 

Baš se tada učini Tarzanu-majmunu da je Numa već hodao 
pod drvetom dovoljno vremena, pa je podigao mladu glavu 
prema nebu tako da je u uši dvojice prestrašenih staraca 
udario onaj strašni izazov, opomena čovjeka-majmuna. 

Dva prijatelja, stisnuti i drhtavi u teškom položaju na grani 
vidjeli su kako se veliki lav, kad ga je iznenadio onaj užasni 
krik, prestao nemirno šetati pa je hitro šmugnuo u džunglu 1 
izgubio im se s očiju. 

— Čak i lav dršće od straha — šapnuo je Philander. 

— Vrlo čudno, vrlo čudno — mrmljao je profesor Porter 
hvatajući se grčevito Philandera da bi popravio ravnotežu 
koju je iznenadni strah tako opasno poremetio. Na nesreću za 
obojicu, Philanderova ravnoteža nije se baš u taj čas upirala ni 
u šta, tako da je trebalo samo blage sile koju je dala težina 
tijela profesora Portera pa da se odani tajnik prevrne s grane. 

Jedan časak lebdjeli su u neizvjesnosti, a onda su se s po- 
miješanim i vrlo neučenjačkim vriskom survali naglavce sti- 
snuti u grčevitu zagrljaju. 


Trebalo je nekoliko časaka da se koji makne, jer su obojica 
bila sigurna da bi se takvim pokušajem otkrilo toliko lomova i 
prijeloma da se dalje ne bi mogli ni maknuti. 

Napokon profesor Porter pokuša maknuti jednu nogu. Na 
njegovo iznenađenje, ona ga je slušala kao u prošlim danima. 
Sad je privukao i njezinu drugaricu i ispružio je. 

— Vrlo čudno, vrlo čudno — mrmljao je. 

— Dobro je, profesore — šaptao je Philander gorljivo — 
znači da niste mrtvi? 

— Koješta, gospodine Philanderu, koješta — upozoravao 
ga je Porter — još nisam sasvim siguran. 

S neizmjernom zabrinutošću Porter mahnu desnom rukom 
— radosti li! Bila je netaknuta. Bez daha pomakne lijevu ruku 
iznad ispruženog tijela — dala se micati! 

— Vrlo čudno, vrlo čudno — govorio je. 

— Komu to mašete, profesore? — pitao je Philander 
uzbuđenim glasom. 

Profesor Porter nije se udostojao odgovoriti na ovo 
dječačko pitanje. Umjesto toga podiže glavu nježno s tla, 
kimnuvši nekoliko puta. 

Vrlo čudno — promucao je. Ostala je netaknuta. Philander 
se nije pomicao s mjesta gdje je pao. Nije se usudio. Kako da 
se čovjek pomakne kad su mu ruke, noge i leđa slomljena. 

Jedno mu je oko bilo ukopano u meku ilovaču. Drugo, 
kojim je valjao ustranu, zurilo je sa strahom u Portera i nje- 
gove mutne, nejasne pokrete. 

— Kako žalosno! — uskliknuo je Philander poluglasno. — 
Potres mozga izazvao je potpuno duševno rastrojstvo. Doista, 
kako je to žalosno! A u još tako mlada čovjeka! 

Profesor Porter prevali se na trbuh. Oprezno zgrbi leđa 
dok nije nalikovao golemu mačku kraj lajava psa. Zatim sjede 
i opipa različite dijelove svoje anatomije. 

Zatim se digne i pogledavši oštro još uvijek ispruženi lik 
gospodina Samuela T. Philandera, reče: 


— Koješta, gospodine Philandera. Ovo nije vrijeme da se 
ljenčari. Moramo ustati i raditi. 

Philander podiže svoje drugo oko iz ilovače te pogleda 
Portera tihim gnjevom. Zatim pokuša ustati. Veoma se izne- 
nadio kad mu se napor odmah okrunio uspjehom. 

Još je pucao od bijesa zbog izazovnih riječi profesora 
Portera, pa je upravo htio osorno odgovoriti, kad mu oči 
padoše na čudnu pojavu koja je stajala nekoliko koraka dalje i 
pažljivo ih promatrala. 

Profesor Porter pokupio je svoj svijetli svileni šešir, koji je 
pažljivo iščetkao na rukavu kaputa i ponovo ga stavio na 
glavu. Kad je vidio da Philander pokazuje nešto iza njega, 
okrenu se i opazi diva potpuno gola, osim tkanice i nekoliko 
kovinskih ukrasa, kako stoji nepomično pred njim. 

— Dobar večer, gospodine — pozdravi ga profesor podi- 
gavši šešir. 

Za odgovor div im mahnu da ga slijede, pa zakorači žalom 
u smjeru odakle su bili upravo došli. 

— Mislim da bi bilo pristojno da ga slijedimo — napo- 
menu Philander. 

— Koješta, gospodine Philandera — odvrati profesor. — 
Nema tome dugo vi ste vrlo logički dokazivali teoriju da logor 
leži pravo na jugu. Ja sam sumnjao, ali ste me napokon uvje- 
rili. Zato sam sam siguran da moramo putovati prema jugu do 
naših prijatelja. Zato ću 1 dalje na jug. 

— Ali, profesore Porteru, ovaj čovjek ovdje možda zna 
bolje od nas. On kao da je urođenik. Slijedimo ga barem na 
kratku udaljenost. 

— Koješta, gospodine Philanderu — ponavljao je 
profesor. — Mene je teško uvjeriti, ali kad se jednom 
uvjerim moja je odluka nepromjenljiva. Ja ću dalje u 
pravom smjeru, pa makar morao, da stignem na svoje 
odredište, obići Afriku. 


Dalju prepirku prekinuo je Tarzan, koji im je, videći da 
ga ti čudni ljudi ne slijede, prišao. 

Ponovo ih je pozvao, ali su se oni još uvijek prepirali. 

Zatim majmun-čovjek izgubi strpljivost zbog njihova 
glupog neznanja. Zgrabi prestrašenog Philandera za rame 
pa je, prije nego što je taj vrijedni gospodin znao hoće li ga 
ubiti ili samo osakatiti za cijeli život, Tarzan privezao kraj 
konopa čvrsto oko vrata gospodina Philandera. 

— Koješta, gospodine Philanderu — protestirao je pro- 
fesor Porter. — Vrlo je nedolično od vas što ste se prepustili 
tako nedostojnom postupku. 

Ah jedva što je izustio ove riječi, i on se našao uhvaćen 
i čvrsto svezan za vrat istim konopom. Zatim je Tarzan 
krenuo prema sjeveru vodeći sad potpuno prestrašenog 
profesora i njegova tajnika. 

U smrtnoj tišini hodali su, kako se umornim i 
razočaranim starcima činilo, sate i sate. Ali kad su se popeli 
na neku uzvisinu vrlo su se obradovali opazivši pred sobom 
kolibu, ni stotinu metara daleko. 

Tu ih Tarzan pusti i, pokazavši im tu kolibu, nesta u 
džungli. 

— Vrlo čudno, vrlo čudno! — zinuo je profesor. — Ali 
vidite, gospodine Philanderu, da sam ja imao pravo, kao 1 
obično. I da nije bilo vaše tvrdoglavosti bili bismo izbjegli 
nizu vrlo ponižavajućih, da ne kažemo opasnih upadica. 
Molim vas da se odsada, kada god vam treba mudar savjet, 
prepustite vodstvu zrelijeg 1 praktičnijeg duha. 

Gospodinu Samuelu T. Philanderu veoma je odlanulo 
što se pustolovina sretno završila, pa se nije vrijeđao na 
profesorovu okrutnu pljusku. Zgrabio je profesora za ruku 1 
požurio se s njim prema kolibi. 

Skupini izbačenika vrlo je odlanulo kad se ponovo sje- 
dinila. Još su u zoru pričali svoje različite pustolovine i raz- 


mišljali o onom čudnom čuvaru i zaštitniku kojega su našli 
na ovoj divljoj obali. 

Esmeralda je bila sigurna da je to bio sam anđeo poslan 
samo zato da ih čuva. 

— Da si ga vidjela kako proždire sirovo lavlje meso, 
Esmeraldo — nasmijao se Clayton—-— držala bi ga vrlo 
stvarnim anđelom. 

— Ja o tom ne znam ništa, gospodine Claytone — 
odvrati Esmeralda. — Ali držim da su mu naprosto 
zaboravili dati žigice, jer su ga poslali tako žurno dolje da se 
pobrine o nama. A sigurno je da ne može ništa peči bez 
žigica — tako je, gospodine. 

— U njegovu glasu nije bilo ništa anđeosko — 
napomenu Jane Porter malko zadrhtavši kada se sjetila one 
užasne rike poslije Tarzanova obračuna s lavicom. 

— Niti se posve slagalo s onim kako sam ja zamišljao 
dostojanstvo nebeskih vjesnika — spomenuo je profesor 
Porter — kad je... ovaj... taj gospodin privezao dva veoma 
poštovana i učena čovjeka za vratove i vukao ih džunglom 
kao da su krave. 

' .a 


pogrebi 


Budući da se sad već razdanilo, skupina se, koja nije 
jela ili spavala od prijašnjeg jutra, počela spremati da kuha 
jelo. 

Pobunjenici s Arrowa iskrcali su nešto sušenog mesa, 
juhe u limenkama i povrće, dvopek, brašno, čaj i kavu za 
ono pet ljudi koje su bacili na obalu, pa su tim zalihama 
brzo zadovoljili dugotrajnu glad. 

Idući zadatak je bio da se koliba učini prikladnom za 
stanovanje, te su zato odlučili da odmah uklone strašne 
ostatke tragedije koja se tu desila jednog davnog dana. 

Profesor Porter i Philinder s dubokim zanimanjem pre- 
gledali su kosture. Za ona dva veća tvrdih su da su pripadala 
muškarcu i ženi jedne od viših bijelih rasa. 

Najmanjem kosturu posvetili su samo prolaznu pažnju, 
budući da njegov smještaj u kolijevci nije dao sumnjati da je 
pripadao potomku tog nesretnog para. 

Kad su pripremali muškarčev kostur za pogreb, Clayton 
je otkrio masivan prsten koji je očito u vrijeme čovjekove 
smrti bio na prstu, jer je jedna od manjih kostiju ruke još 
uvijek ležala u tom zlatnom kolutu. 

Pobravši ga da ga pregleda, Clayton začuđeno povika, 
jer je taj prsten nosio grb kuće Greystokea. 

U isto je vrijeme Jane Porter otkrila knjige u ormaru te 
je, otvorivši prvi čisti list, ugledala ime John Clayton, 
London. U drugoj knjizi koju je užurbano ispitivala bilo je 
samo jedno ime: Greystoke. 


— No, gospodine Claytone — povikala je — što to 
znači? Evo u ovim knjigama imena nekih vaših ljudi. 

— A ovdje — odgovorio je on ozbiljno — nalazi se veliki 
prsten kuće Greystokea, koji se izgubio otkako je moj stric, 
John Clayton, bivši lord Greystoke, nestao, jamačno se izgu- 
bivši na moru. 

— Ali kako onda tumačite da se ovo nalazi ovdje, u divljoj 
afričkoj džungli? — uskliknula je djevojka. 

— Samo se na jedan način može protumačiti, gospođice 
Porter — odgovori Clayton. — Pokojni lord Greystoke nije se 
utopio. On je umro ovdje u ovoj kolibi, a ovo što je na podu, 
jest sve što je od njega poslije smrti ostalo. 

— Onda je ovo morala biti lady Greystoke — doda Jane 
Porter s poštovanjem pokazavši bijednu hrpu kostiju na 
postelji. 

— Lijepa lady Alice — odgovori Clayton. — Otac i majka 
često su mi pričali o njezinim brojnim vrlinama i osobitim 
ličnim dražestima. Jadna, nesretna gospođa — promrmljao je 
žalosno. 

S dubokim poštovanjem i svečanošću pokopali su tjelesa 
pokojnog lorda i lady Greystoke uz njihovu afričku kolibicu a 
između njih položili su sitni kosturčić mladunčeta majmu- 
nice Kale. 

Dok je Philander stavljao slabe kosti mladunčenta u ko- 
mad jedrenine, pobliže je pregledao lubanju. Zatim je k sebi 
pozvao profesora Portera, pa su ta dvojica nekoliko trenutaka 
tiho razgovarala. 

— Vrlo čudno, vrlo čudno — govorio je Porter. 

— Zaboga rekao je Philander — moramo odmah o našem 
otkriću obavijestiti gospodina Claytona. 

— Koješta, gospodine Philanderu, koješta! — protestirao 
je profesor Archimedes Q. Porter. — Neka mrtva prošlost 
pokopa svoje mrtve. 


I tako je sijedi starac vršio pogrebni obred nad tim čudnim 
grobom, dok su njegova četiri druga stajala sagnutih i 
otkrivenih glava. 

S drveća Tarzan-majmun promatrao je tu svečanost. Ali je 
najviše promatrao milo lice i ljupki lik Jane Porter. 

U njegovom divljem, neodgojenom srcu potakla su se 
nova čuvstva. On ih nije mogao dokučiti. Pitao se zašto ga 
toliko zanimaju ovi ljudi — zašto se toliko namučio da spasi 
ona tri muškarca. Ali se nije pitao zašto je, otrgao Sabor od 
nježne puti one nepoznate djevojke. 

Muškarci su svakako glupi i smiješni i kukavice. Čak je i 
Manu, repati majmun, od njih pametniji. Ako su to stvorenja 
njegove vrste, on sumnja je li njegov prijašnji ponos imao 
smisla. 

Ali djevojka, ali — to je drugo. On tu nije razmišljao. 
Znao je da je ona stvorena zato da se štiti i daje on stvoren da 
je štiti. 

Pitao se zašto su oni iskopah veliku rupu u tlu samo zato 
da ukopaju suhe kosti. To svakako nema nikakva smisla. 
Nitko ne želi ukrasti suhe kosti. 

Da je na njima bilo mesa, on bi mogao shvatiti, jer je 
samo tako moguće očuvati meso od Dangoa, hijene, i drugih 
prašumskih grabljivaca. 

Kad su grob ispunili zemljom, mala se skupina vratila 
kolibi, gdje je Esmeralda, još obilato plačući zbog onog para 
o kojem nikad prije nije čula, i koji je mrtav već dvadeset 
godina, slučajno pogledala prema luci. Odmah je prestala 
plakati. 

— Gledajte ondje vani onaj prosti ološ! — vrisnula je 
pokazujući prema Arrowu. — Oni nas sve ostavljaju, baš 
ovdje na ovom opakom otoku. 

I doista, Arrow je zaplovio prema otvorenom moru, po- 
lako, kroz ulaz u luku. 


— Obećali su nam da će nam ostaviti oružje i municiju — 
napomenuo je Clayton. — Nemilosrdne zvijeri! 

— To je maslo onog svata kojega nazivaju Snipes, sigurna 
sam — napomenula je Jane Porter. — King je bio lopov, ali je 
imao malko smisla za čovječnost. Da ga nisu ubili, znam da 
bi se on bio pobrinuo da se opskrbimo kako treba prije nego 
što nas prepuste našoj sudbini. 

Žao mi je što nas nisu posjetili prije nego što su otplovili 
— rekao je profesor Porter. — Htio sam ih zatražiti da ono 
blago ostane s nama, jer sam propao, ako se ono izgubi. 

Jane Porter pogleda žalosno oca. 

— Ništa zato, dragi — rekla je. — Ne bi pomoglo, jer su 
samo radi tog blaga ubili oficire i nas iskrcali na ovu strašnu 
obalu. 

— Koješta, dijete, koješta! — reče profesor Porter. — Ti 
si dobro dijete, ali neiskusna u praktičnim stvarima — pa se 
Porter okrenu i uputi polako prema džungli, ruku sklopljenih 
pod dugim skutima kaputa a očiju uprtih u tlo. 

Njegova ga je kći promatrala s osjećajnim smiješkom na 
usnama, a onda je, okrenuvši se Philanderu, prošaptala: 

— Molim vas, nemojte dopustiti da ponovo odluta kao 
jučer. Mi se pouzdajemo u vas, vi znate, da ga dobro proma- 
trate. 

— S njim je svaki dan sve teže rukovati — odgovori Phi- 
lander uzdahnuvši i stresavši glavom. — Bit će da sad odlazi 
da prijavi direktorima Zoološkog vrta da je sinoć jedan od 
njihovih lavova bio na slobodi. O, gospođice Jane, vi ne znate 
koliko se ja s njim moram boriti. 

— O da, znam, gospodine Philanderu, ali dok ga mi svi 
ljubimo, vi imate najviše utjecaja, jer ma što vam on rekao, on 
poštuje vaše veliko znanje 1 zato se toliko pouzdaje u vaš sud 
To jadno drago stvorenje ne pravi razlike između znanja i 
mudrosti. 


Philander se, s malko zabezeknutim izrazom na licu, 
okrenu za Porterom, pa je u svom duhu prevrtao pitanje bi li 
se osjećao pohvaljenim ih pokuđenim na prilično sumnjivu 
lasku gospođice Porter. 

Tarzan je vidio zaprepaštenje koje se ocrtalo na licima te 
skupinice dok su promatrali odlazak Arroiva. Zato je, dok mu 
jeisam brod bio divna novost, odlučio da se požuri do rta na 
sjevernom dijelu luke i izbliza pogleda lađu, kao 1 da sazna, 
ako je moguće, smjer plovidbe. 

Vijući se drvećem velikom brzinom, stigao je do rta samo 
trenutak poslije izlaska broda iz luke, tako da je izvrsno vidio 
divotu ove čudne kuće što plovi. 

Kojih dvadeset ljudi trčkaralo je ovamo-onamo po palubi 
vukući i potežući konope. 

Lagan povjetarac puhao je s kopna pa se brod probijao iz 
ušća pod nepotpunim brojem jedara, ali sad kad su prešli rt, 
razapeli su svaki komad jedrenine koji su imah na raspo- 
laganju, tako da brod može ploviti što je moguće brže. 

Tarzan je promatrao fine pokrete broda sa zanosom i 
divljenjem, pa je zaželio da bude na palubi. Tada oštre oči 
opaziše trag dima na dalekom sjevernom obzorju pa se čudio 
odakle dim na debelom moru. 

Nekako u isto vrijeme promatrač na Arrowu mora da je 
opazio dim, jer je za nekoliko trenutaka Tarzan vidio kako se 
jedra mijenjaju i skraćuju. Brod se okrenuo, pa je on odmah 
znao da se vraća ka obali. 

Čovjek na pramcu neprekidno je spuštao u more konop na 
kraju kojega je bio učvršćen nekakav mali predmet. Tarzan se 
pitao kakvu svrhu ima taj posao. 

Napokon je brod došao ravno u vjetar. Sidro se bacilo, 
jedra spustila. Po palubi sve se ustrčalo. 

Spustili su čamac i u nj stavili veliki sanduk. Onda je 
nekoliko mornara zapelo veslati pa su se brzo približavali 
tački gdje je Tarzan čučao u granju drveta. 


Na krmi tog čamca koji se približavao Tarzan je vidio 
onog čovjeka štakorova lica. 

Samo nekoliko trenutaka kasnije čamac je dodirnuo žal. 
Ljudi su iskočili i onda izbacili veliki sanduk na pijesak. 
Nalazili su se na sjevernoj strani rta, tako da ih oni iz kolibe 
nisu mogli vidjeti. 

Ljudi su se jedan trenutak ljutito prepirali. Onda se onaj 
štakorova lica, s još nekoliko drugova uspeo niskom strmi- 
nom na kojoj je bilo drvo sa sakrivenim Tarzanom. Nekoliko 
su se trenutaka ogledavali. 

— Ovo je dobro mjesto — rekao je mornar štakorova lica 
pokazavši ispod Tarzanova drveta. 

— Dobro je kao i svako drugo — odgovorio je jedan od 
njegovih. — Ako nas uhvate s blagom na brodu, i tako će sve 
oduzeti. Možemo ga isto tako ovdje zakopati, te ako koji od 
nas izbjegne vješala, vratit će se i kasnije uživati. 

Onaj štakorova lica sad je pozvao one koji su ostali uz 
čamac pa su se polako uspinjali obalom noseći krampove i 
lopate. 

— Požurite — povikao je Snipes. 

— Kuš! — odvrati mu jedan mrzovoljnim glasom. — Nisi 
ti admiral, ti... patuljče. 

— Ai1pak sam tu kapetan, morat ćeš to shvatiti, ti nespret- 


njakoviću! — kriknu Snipes s mlazom užasnih psovki. 
— Umirite se, momci — opominjao ih je jedan koji prije 
nije govorio. — Nećemo nikamo dospjeti ako se budemo 


međusobno tukli. 

— Tako je — odgovori mornar kojemu je bio mrzak Sni- 
pesov osorni glas — ali isto tako nećemo nikamo dospjeti ako 
se u ovom vražjem društvu bude netko naduvao. 

— Momci, kopajte ovdje — rekao je Snipes pokazujući 
mjesto pod drvetom. — A dok vi kopate, Peter neka nacrta 
kartu ovog mjesta, tako da ga možemo ponovo pronaći. Ti 
Tom i Bile povedite još nekolicinu pa donesite sanduk gore. 


— A šta ćeš ti raditi? — zapita ga onaj prijašnji nezado- 
voljnik. — Samo zapovijedati? 

— Daj, radi — zareži Snipes. — Valjda ne misliš da će 
kapetan kopati, je li? 

Svi su ljudi ljutito digli glave. Ni jedan nije volio Snipesa, 
a to što je on na neugodni način pokazivao vlast otkako je 
umorio Kinga, pravoga vođu i kolovođu pobunjenika, samo je 
bilo ulje na vatru njihove mržnje. 

— Misliš li reći da ne kaniš uzeti lopatu i pomoći? Rame ti 
nije baš toliko ranjeno — rekao je Tarrant, mornar koji je 
prije govorio. 

— Ni za vraga — odvrati Snipes dirajući uzrujano kundak 
revolvera. 

— Onda, bogami — otresao se na nj Tarrant — ako ne 
uzmeš lopatu, uzet ćeš kramp. 

Tim riječima podigao je kramp iznad glave i snažnim 
udarcem ukopao šiljak u Snipesov mozak. 

Jedan trenutak ljudi su tiho stajali promatrajući ishod 
jezovita humora svoga druga. Onda jedan progovori. 

— Pravo budi tom smrdljivcu — rekao je. 

Jedan je počeo kopati. Tlo je bilo meko, pa je on odbacio 
kramp i uhvatio lopatu. Zatim su mu se drugi pridružili. Više 
nije bilo primjedaba o ubojstvu, nego su ti ljudi radili bolje 
raspoloženi nego ikada otkako je Snipes bio preuzeo zapo- 
vjedništvo. 

Kad su iskopali rov toliko velik da su mogli zakopati 
sanduk, Tarrant je preporučio da ga prošire i na samom san- 
duku ukopaju i Snipesovo tijelo. 

— To bi moglo zavesti onoga koji bi ovdje slučajno kopao 
protumačio je. 

Drugi su također uvidjeli da je ovaj prijedlog lukav, pa su 
produljili rov da bude dovoljno dug za truplo, a u sredini su 
iskopali dublju jamu za sanduk, koji su najprije omotali 
jedreninom, a onda ga spustili, tako da mu je vrh došao oko 


stopu ispod dna groba. Zemlju su nabacili i nagazili je oko 
sanduka, dok dno groba nije bilo izravnano. 

Dva su čovjeka bez cerenomije prevalila truplo sa štako- 
rovim licem u grob, pošto su mu najprije skinuli oružje i 
različite druge predmete koje su željeli članovi ove skupine. 

Zatim su ispunili grob zemljom i izravnali. 

Ostatak iskopane zemlje razbacali su širom. Hrpu suhog 
granja 1 lišća raširili su što prirodnije po novom grobu, tako 
da se ukloni svaki trag. 

Kad su završili posao, mornari su se vratili malom čamcu 
i žurno odveslali do Arrowa. 

Povjetarac se prilično pojačao, a kako se sad na obzorju 
dim razaznavao jasno i u priličnoj količini pobunjenici nisu 
časili časa da odjedre pod punim jedrima prema jugozapadu. 

Tarzan, koji je sa zanimanjem promatrao sve što se zbi- 
valo, sjedio je razmišljajući o čudnim postupcima ovih 
neobičnih stvorenja. 

Ljudi su doista ludi i okrutniji od zvijeri! Kako je sretan 
onaj koji živi u miru i sigurnosti velike šume! 

Tarzan se pitao što je u sanduku. Ako im nije trebao, zašto 
ga nisu jednostavno bacili u vodu? To bi im bilo lakše. 

Ah, mislio je, ali 1 oni ga žele. To su ga sakrili zato što se 
žele kasnije vratiti po sanduk. 

Tarzan se spusti na tlo 1 poče ispitivati zemlju oko isko- 
pine. Gledao je nisu li ta stvorenja ispustila išta što bi on želio 
posjedovati. Naskoro je otkrio lopatu skrivenu uz suho granje 
i lišće koje su stavili na grob. 

On je uze i pokuša se njom služiti kao što je vidio da to 
čine mornari. To mu nije baš sjajno uspijevalo, i bolo mu je 
gola stopala, ali je on ustrajao, dok nije djelomično otkopao 
tijelo. Izvukao ga je iz groba 1 stavio na jednu stranu. 

Zatim je nastavio kopati, dok nije iskopao sanduk. Taj je 
isto tako odvukao na stranu, do trupla. Zatim je ispunio manju 
rupu ispod groba, ponovo stavio tijelo i zemlju naokolo 1 


iznad njega, pokrio ga suhim granjem 1 lišćem i vratio se 
kovčegu. 

Četiri se mornara znojilo pod njegovim teretom — 
Tarzan-majmun pokupio ga je kao da je to prazna kutija za 
pakovanje, pa ga je, zavezavši komadom konopa lopatu na 
leđa, odnio u najgušći dio džungle. 

S tim nespretnim teretom nije mogao lako putovati drve- 
ćem zato se držao traga slonova, te je ipak napredovao prili- 
čno brzo. 

Nekoliko sati putovao je malko sjeverno, dok nije došao 
do neprobojna zida gustog i ispremiješanog raslinstva. Zatim 
se popeo na niže granje, i za još petnaest minuta našao se u 
majmunskom amfiteatru, gdje su se majmuni sastajali na 
savjetovanje ili na proslavu obreda Dum-Dum. 

Počeo je kopati usred čistine, nedaleko od bubnja, ili 
oltara. To je bilo teže nego iskopati svježe ubačenu zemlju, ali 
je Tarzan-majmun ustrajno kopao dok nije s radošću vidio 
rupu dovoljno duboku da primi sanduk i dobro ga sakrije od 
pogleda. 

Zašto se on toliko mučio, a nije znao vrijednost sadržaja 
sanduka? 

Tarzan-majmun imao je čovječji lik i čovječji mozak, ali 
je po odgoju bio majmun. Mozak mu je govorio da sanduk 
sadržava nešto vrijedno, jer ga inače ljudi ne bi sakrili. A 
odgoj ga je učio da nasljeđuje sve što je novo i neobično, pa 
ga je sad ona prirodna radoznalost koja je zajednička 1 ljudi- 
ma i majmunima, tjerala da otvori sanduk 1 da mu pregleda 
sadržaj. 

Ali su teška brava i jaki željezni okovi zbunili i njegovo 
umijeće 1 golemu snagu, tako da je bio prisiljen zakopati 
sanduk, a da svoju radoznalost nije zadovoljio. 

Do vremena kad je Tarzan, loveći i usput se hraneći, do- 
spio do kolibe, sasvim se smračilo. 


U kolibi gorjelo je svjetlo, jer je Clayton pronašao neot- 
vorenu limenku ulja, koja je stajala netaknuta dvadeset go- 
dina. To je bio dio zaliha koje je Claytonovima ostavio Crni 
Michael. I svjetiljke su još bile uporabljive, pa se tako unu- 
trašnjost kolibe začuđenom Tarzanu učinila svijetla kao dan. 

On se često pitao što je zapravo svrha svjetiljaka. Čita- 
njem i po slikama saznao je što su one, ali nije znao kako se 
njima postupa da se proizvede ono čudesno sunčevo svjetlo 
kakvo je na slikama vidio da se širi po okolnim predmetima. 

Kad se približio prozoru što je bio najbliže vratima, vidio 
je da su kolibu podijelili u dvije sobe, s grubom pregradom od 
granja i jedrenine. 

U prednjoj sobi bila su tri muškarca. Ona dva starija živo 
su diskutirala, dok se mlađi, oduprt nekim pomoćnim sjeda- 
lom o zid, udubio u čitanje jedne Tarzanove knjige. 

Tarzana, međutim, nisu osobito zanimali muškarci, pa je 
zato prišao drugom prozoru. Tu je bila djevojka. Kako su joj 
lijepe crte lica. Kako joj je nježna snježna koža! Ona je pisala 
pod prozorom za Tarzanovim stolom. Na hrpi trave u drugom 
dijelu sobe ležala je crnkinja i vjerojatno spavala. 

Jedan sat Tarzan je uživao u djevojci dok je pisala. Koliko 
je želio s njom progovoriti, ali se nije usudio, jer je bio 
uvjeren da ga ona, kao 1 mladić, ne bi razumjeli, a bojao se da 
je ne uplaši. 

Napokon se digla, ostavivši rukopis na stolu. Pošla je 
postelji na kojoj je bilo prostrto nekoliko slojeva meke trave. 
Ona ju je još više rasprostrla. 

Zatim je otpustila meku, gustu zlatnu kosu koja joj je 
krunila glavu. Kao što sunce na smiraju pretvara svjetlucav 
vodopad u sjajno zlato, tako joj je kosa pala na ovalno lice. 
Vijugajući se, spustila se ispod pojasa. 

Tarzan je bio zatravljen. Zatim je ugasila svjetiljku, pa je 
sve u kolibi bilo ovijeno neprozirnom tamom. 


Još je Tarzan promatrao. Dopuzavši sasvim ispod prozora, 
čekao je slušajući još pola sata. Napokon je začuo šum pra- 
vilnog disanja. Ona je zaspala. 

Oprezno je gurnuo ruku kroz rešetku, dok mu cijela nije 
bila u kolibi. Pažljivo je pipao po stolu. Napokon je uhvatio 
rukopis, pa je isto tako oprezno izvukao to veliko blago. 

Tarzan je presavio listove u paketić koji je turnuo u tobo- 
lac k strelicama. Zatim je nestao u džungli tiho i nečujno po- 
put sjene. 


Dopuzavši sasvim ispod prozora. Tarzan je ugledao djevojku 
koja je rasplela svoju bujnu. zlatnu kosu... 


džunglin danak 


Rano idućeg jutra Tarzan se probudio pa mu je prva misao u 
novom danu bila kao i posljednja misao prošlog dana o 
divnom rukopisu što ga je sakrio u tobolac. 

Užurbano ga je izvadio nadajući se, a da za to nije imao 
mnogo razloga, da će moći pročitati ono što je lijepa bijela 
djevojka napisala prošle večeri. 

Na prvi pogled vrlo se razočarao, najgorče u svom životu. 
Nikad prije nije toliko težio ni za čim, kao što je sad želio da 
razumije poruku onog zlatokosog božanstva koje mu je tako 
iznenadno i neočekivano ušlo u život. 

A što ako poruka nije njemu namijenjena? Onda je izraz 
njenih misli, a to je Tarzanu-majmunu posve dostajalo. 

A sad ga zbunjuju čudna, nepoznata slova kakva nikad 
prije nije vidio! Pa čak su u pravcu suprotnom od svega što je 
ikad vidio ili u štampanim knjigama ih u teškom rukopisu u 
ono nekoliko pisama što ih je bio pronašao. 

Čak i kukčići crne knjige bili su poznati prijatelji, iako mu 
njihov razmještaj nije bio jasan. Ali ovi su kukci bili novi 1 još 
neviđeni. 

Dvadeset je minuta mozgao, kad su odjednom počeli po- 
primati poznate, iako iskrivljene oblike. Ah, stari su to prija- 
telji, ali gadno osakaćeni. 

Zatim je počeo shvaćati riječ ovdje 1 riječ ondje. Srce mu 
je jače zakucalo od radosti. Mogao je čitati, 1 čitat će. 

Za još pola sata brzo je napredovao, pa je, osim koje 
izuzetne riječi tu i tamo, vidio da je to lako. 


Evo što je pročitao: 

ZAPADNA OBALA AFRIKE, OKO 10 STUPNJEVA JUŽNE 
ŠIRINE (tako kaže gospodin Clayton) 

3 (2) veljače 1909. 
PREDRAGA HAZEL! — Čini mi se ludo što ti pišem pismo 
koje možda nikad nećeš vidjeti, ali naprosto moram nekomu 
ispripovjediti naše užasne doživljaje otkako smo na nesret- 
nom Arrowu isplovili iz Evrope. 

Ako se nikad ne vratimo u civilizaciju, kako se sad čini 1 
previše vjerojatnim, ovo će barem biti kratka zabilješka o 
događajima što su doveli do naše konačne sudbine, ma kakva 
ona bila. 

Kao što znaš, držalo se da smo otputovali na naučnu 
ekspediciju u Kongo. Tata je, kako se mislilo, imao nekakvu 
čudesnu teoriju o nevjerojatno staroj civilizaciji, ostaci koje 
leže pokopani negdje u dolini Konga. Ali kad smo već 
dobrano otplovili izbila je istina. 

Čini se da je neki stari knjiški moljac, koji posjeduje u 
Baltimoreu knjižaru i prodavaonicu starina, otkrio među 
listovima vrlo stara španjolskog rukopisa pismo napisano 
1550. u kojem se podrobno opisuju pustolovine pobunjeničke 
posade španjolske galije što je s velikom riznicom zlatnika 
putovala iz Španjolske u Južnu Ameriku. To je svakako 
zvučalo neobično i gusarski. 

Pisac je sam pripadao posadi, a pismo je napisao sinu, koji 
je upravo u vrijeme kad je pismo bilo napisano bio kapetan 
španjolskog trgovačkog broda. 

Mnogo godina proteklo je otkako su se zbili događaji 
opisani u pismu, pa je starac postao poštovani građanin 
nepoznata španjolskog grada, ali je još uvijek toliko volio 
zlato da je stavio na kocku sve kako bi obavijestio sina na koji 
način da se njih obojica domognu basnoslovnog bogatstva. 

Pisac je ispričao kako se posada, već nedjelju dana otkako 
je isplovila iz Španjolske, pobunila i umorila svakog oficira i 


čovjeka koji im se suprotstavio. Ali su baš tim činom naudili 1 
svojim ciljevima, jer nije ostao nitko sposoban da plovi 
morem. 

Dva mjeseca vjetar ih je nosio ovamo-onamo, dok nisu, 
umirući od skorbuta, gladi i žeđi na nekom otočiću doživjeli 
brodolom. 

Galija je bačena visoko na žal, gdje se raspala, ali ne prije 
nego što su preživjeli, kojih je bilo samo deset, spasili jedan 
od velikih sanduka blaga. 

Taj su zakopali negdje na otoku, pa su tri godine ondje 
živjeli neprestano u nadi da će ih netko spasiti. 

Jedan za drugim oboljevali su i umirali, dok nije ostao 
samo jedan čovjek, pisac pisma. 

Ljudi su od olupine galije sagradili čamac, ali budući da 
nisu imali pojma gdje se nalazi otok, nisu se usudili otisnuti 
na more. 

Kad su, međutim, pomrli svi osim njega, užasna samoća 
tako je pritisla tog jedinog preživjelog da više nije mogao 
izdržati, pa je radije odlučio da umre na otvorenom moru nego 
da živi na samotnom otoku. Poslije skoro godinu dana 
samovanja razapeo je na čamčiću jedro. 

Na sreću, plovio je prema sjeveru. Poslije nedjelju dana 
stigao je na liniju španjolskih trgovačkih brodova koji plove 
između Zapadne Indije i Španjolske. Tako ga je pokupio jedan 
brod što je plovio u domovinu. 

On je samo ispričao o brodolomu, u kojem su poginuli svi 
osim nekolicine, koji su, osim njega pomrli nešto kasnije na 
otoku. Nije spomenuo pobunu ni sanduk zakopanog blaga. 

Kapetan trgovačkog broda uvjeravao ga je da s položaja 
na kojem su ga pokupili i prema vjetrovima što su prošle 
nedjelje prevladavali, on nije mogao biti ni na jednom drugom 
otoku nego na otoku skupine Rta Verde, koja leži prema 
Zapadnoj obali Afrike na oko 16? ili 17“ sjeverne širine. 


U njegovu pismu taj je otok detaljno opisan, kao 1 položaj 
blaga, a pratila ga je vrlo gruba, vrlo smiješna stara mapica 
kakvu nisi nikad vidjela. Drveće 1 pećine, sve je bilo načrč- 
kano X-ima da bi se tačno pokazalo mjesto gdje je blago bilo 
zakopano. 

Kad je otac protumačio pravu prirodu ekspedicije, steglo 
mi se srce, jer sam znala kako je maštovit i nepraktičan moj 
jadni dragi otac uvijek bio, pa sam se bojala da ga je netko 
opet nasamario, a napose kad mi je rekao da je platio tisuću 
dolara za pismo i mapu. 

Da se moja bol još poveća, saznala sam da je od Roberta 
Canlera posudio još deset tisuća dolara i da mu je za tu svotu 
dao svoje bilješke. 

Canler nije tražio nikakvo pokriće, a ti znaš, draga, što će 
meni značiti, ako tata ne bude mogao platiti. O, kako mrzim 
tog čovjeka. 

Svi smo nastojali biti vedri, ali su gospodin Philander 1 
gospodin Clayton — on nam se pridružio u Londonu samo 
radi pustolovine — sumnjali kao i ja. 

No, da budem kratka, pronašli smo otok i blago — veliki 
kovani hrastov sanduk omotan s mnogo slojeva nauljene je- 
drenine, i jak 1 čvrst kao kad je prije skoro dvije stotine 
godina bio ukopan. 

Naprosto je bio ispunjen zlatnicima, i bio je toliko težak 
da su se četiri čovjeka savijala pod njegovom težinom. 

Ta gadna stvar kao da nije donosila drugo osim ubojstva i 
nesreće onima koji su njom rukovali, jer se tri dana otkako 
smo otplovili s Otoka Rta Verde pobunila i naša posada i pou- 
bijala sve oficire. 

O, to je bio najstrašniji doživljaj što ga čovjek može 
zamisliti — ja čak o njemu ne mogu ni pisati. 

Htjeli su ubiti 1 nas, ali jedan od njih, vođa, čovjek koji se 
zvao King, nije dao. Plovili smo južno uz obalu sve do 


samotna mjesta gdje su našli dobru luku i tu su nas iskrcali i 
ostavili. 

Danas su otplovili s blagom, ali je gospodin Clayton rekao 
da će doživjeti sudbinu sličnu pobunjenicima na staroj galiji, 
jer je Kinga, jedinog čovjeka na palubi koji je nešto znao o 
plovidbi, umorio jedan na dan kad su nas iskrcali. 

Željela bih da ti upoznaš gospodina Claytona. On je naj- 
draži čovjek što ga možeš zamisliti, a ako se ne varam vrlo se 
mnogo zaljubio u mene, malu jadnicu. 

On je jedini sin lorda Greystokea, pa će jednog dana nasli- 
jediti taj naslov i imanje. Osim toga, i sam je bogat, ali zbog 
činjenica da će biti engleski lord vrlo se žalostim — ti znaš 
kakvi su uvijek bili moji osjećaji prema američkim djevoj- 
kama koje su se udavale za strance s titulama. O, bar da je 
samo jednostavni Amerikanac. 

Ali to nije njegova pogreška, jadni momak, a on bi u 
svemu osim po rođenju bio na čast mojoj dragoj staroj 
domovini, a to je najveća pohvala koju mogu dati bilo kojem 
muškarcu. 

Čim smo se ovdje iskrcali, doživjeli smo vrlo čudnih 
stvari. Tata 1 gospodin Philander izgubili su se u džungli, pa 
ih je gonio pravi lav. 

Gospodin Clayton se izgubio, te su ga dvaput napale 
divlje zvijeri. Esmeraldu 1 mene napala je u staroj kolibi 
upravo strašna ljudožderka lavica. O, bilo je naprosto 
»jezivo«, kako je rekla Esmeralda. 

Ali najčudniji dio svega toga je neobično stvorenje koje 
nas je spasilo. Nisam ga vidjela, ali gospodin Clayton 1 tata 1 
gospodin Philander jesu, a oni kažu da je on čistokrvni 
bijelac, tamnosmeđ od sunca, jak poput divljeg slona, spretan 
poput majmuna i hrabar kao lav. 

Ne govori engleski i nestaje brzo i tajanstveno kada izvrši 
kakvo junačko djelo kao da je duh bez tijela. 


Zatim imamo još jednog čudnog susjeda, koji je napisao 
lijepu bilješku na engleskom i pričvrstio je na vrata svoje 
kolibe, koju smo mi zauzeli, opominjući nas da ništa od nje- 
govih stvari ne uništavamo i potpisavši se »Tarzan-majmun«. 

Nismo ga nikad vidjeli, iako mislimo da se nalazi tu, jer je 
jedan od mornara koji je htio pucati s leđa na gospodina 
Claytona dobio od neke neviđene ruke u džungli koplje u 
rame. 

Mornari su nam ostavili samo mršavu zalihu hrane, pa 
zato, budući da imamo samo jedan jedini revolver sa samo tri 
naboja, ne znamo kako ćemo nabavljati mesa, iako gospodin 
Philander misli da možemo živjeti u beskonačnost od divljih 
plodova i oraha kojih u džungli ima u obilju. 

Sad sam vrlo umorna, pa ću otići u svoju smiješnu poste- 
lju od trave, što ju je za mene nabrao gospodin Clayton, ali ću 
dodavati ovomu iz dana u dan, već kako se stvari budu 
događale. — Ljubi te 

JANE PORTER 
ZA HAZEL STRONG, BALTIMORE, MARYLAND 


Tarzan je sanjario dugo kada je pročitao pismo. Bilo je 
puno toliko novih i divnih stvari da mu se mozak zavrtio kad 
je pokušao da sve probavi. 

Ta oni ne znaju da je on Tarzan-majmun. On će im reći. 

Na drvetu sagradio je grubo sklonište od lišća 1 granja 
ispod kojeg je, da bi ga zaštitio od kiše stavio ono svoje blago 
što je donio iz kolibe. Tu su bile 1 olovke. 

Uzeo je jednu i ispod potpisa Jane Porter napisao: 

Ja sam Tarzan-majmun. 

Mislio je da će to biti dovoljno. Kasnije će vratiti pismo u 
kolibu. Što se hrane tiče, mislio je Tarzan, ne moraju se 
brinuti — on će ih opskrbljivati, i opskrbljivao ih je. 

Iduće je jutro Jane Porter našla nestalo pismo upravo 
ondje odakle je prije dvije noći nestalo. Bila je zabezeknuta. 
Ah kad je vidjela naštampane riječi ispod njezina potpisa 


osjetila je kako joj hladni, vlažni trnci prolaze hrptenjačom. 
Pokazala je pismo, zapravo posljednju stranicu sa svojim 
potpisom, Claytonu. 


— I misliti — rekla je — da je to neobično stvorenje 
jamačno promatralo dok sam pisala — u! Dršćem čim na to 
pomislim. 


— Ali on mora da je ljubazan — uvjeravao ju je Clayton. 
— jer je vratio pismo, i nije vam htio nauditi, a ako se ne va- 
ram stavio je sinoć pred vrata kolibe i priličan podsjetnik svo- 
jeg prijateljstva, jer sam upravo kad sam izišao našao truplo 
divljeg vepra. 

Otada je jedva prošao dan, a da nije donio kakvu divljač ili 
plod. Katkad je to bilo lane, zatim nešto čudne, kuhane hrane 
— kolači od kasave opljačkani iz Mbongina sela — ili vepar 
ili leopard, a jednom i lav. 

Tarzan je s najvećim veseljem lovio meso za ove strance. 
Činilo mu se da se nikakva radost na zemlji ne može mjeriti s 
radom za lijepu bijelu djevojku. 

Jednog dana ohrabrit će se i doći u logor po danu i raz- 
govarati s tim ljudima pomoću kukčića koji su poznati i njima 
i njemu. 

Ali mu je bilo teško savladati plašljivost divljih šumskih 
stvorenja, pa je tako dan slijedio za danom, a da nije ostvario 
svoju dobru nakanu. 

Skupina u logoru, ohrabrena prijateljstvom, putovala je 
dalje 1 dalje u džunglu tražeći orahe i plodove. 

Jedva je prošao dan a da Porter nije zalutao u svojoj 
prezaposlenoj nehajnosti prema raljama smrti. Samuel T. 
Philander, koji nije nikad bio naročito znažan, osušio se do 
sjene od neprekidne 1 duševne rastrešenosti zbog herkulskih 
napora da sačuva profesora. 

Prošao je mjesec dana. Tarzan je napokon odlučio da 
pohodi logor po danu. 


Bilo je rano prije podne. Clayton je otišao do rta na ušću 
luke ne bi li ugledao kakav brod. Tu je držao veliku gomilu 
drva spremnu da je zapali, ako bi se na obzorju pojavio 
parobrod ili jedro. 

Profesor Porter lunjao je po žalu južno od logora, s Phi- 
landerom uz sebe, koji ga je nagovarao da krenu natrag prije 
nego ponovo postanu igračka kakve divlje zvijeri. 

Budući da su drugi izbivali, Jane Porter i Esmeralda otišle 
su u džunglu da skupljaju plodove, pa su se tražeći udaljavale 
sve više i više od kolibe. 

Tarzan je tiho čekao pred vratima kućice da se one vrate. 
Mislio je na lijepu bijelu djevojku. Sad je uvijek na nju 
mislio. Pitao se bili ga se bojala, pa je zbog te misli gotovo 
odustao. 

Brzo je postao nestrpljiv što se ne vraća, da je može gle- 
dati i biti kraj nje, možda je i dodirnuti. Majmun-čovjek nije 
poznavao nikakva boga, ali je bio tako blizu da poštuje svoje 
božanstvo kako je smrtni čovjek ikad bio. 

Dok je čekao, provodio je vrijeme štampajući joj poruku. 
Ni sam nije znao namjerava li da joj je preda sam, ali se vrlo 
radovao videći kako su mu misli izražene u pismu — u čemu 
on i nije bio tako neciviliziran. Napisao je: 

Ja sam Tarzan-majmun. Želim vas. Vaš sam. Vi ste moji. 
Živjet ćemo ovdje uvijek u mojoj kući. Donosit ću vam naj- 
bolje plodove, najnježnije jelenče, najbolje meso koje luta 
džunglom. Za vas ću loviti. Najveći sam od lovaca džungle. 
Borit ću se za vas. Najjači prašumski borac. Vi ste Jane 
Porter. Vidio sam to u vašem pismu. Kad ovo pročitate, znat 
ćete da je za vas i da vas Tarzan-majmun ljubi. 

Dok je stajao, ravan kao mladi indijanac, kod vrata, 
čekajući kada je završio poruku, do ušiju mu dopre poznat 
šum. To je kroz nisko granje šume prolazio velik majmun. 


Jedan časak pažljivo je slušao, a onda je iz džungle dopro 
smrtni vrisak žene, pa je Tarzan-majmun, spustivši svoje prvo 
ljubavno pismo na tlo, jurnuo poput pantere u šumu. 

I Clayton je čuo vrisak, i profesor i Philander, pa su za 
nekoliko trenutaka svi dodahtali do kolibe dovikujući jedni 
drugima bujicu uzbuđenih pitanja dok su se približavali. Kad 
su pogledaliu kolibu, još su se više uplašili. 

Jane Porter i Esmeralda nisu bile u kolibi. 

Odmah je Clayton, a za njim dva starca, uronio u džunglu 
dozivajući glasno djevojčino ime. Pola su sata posrtali, dok 
Clayton, pukim slučajem, nije nabasao na ispruženi lik Esme- 
ralde. 

Sagnuo se uz nju pipajući joj bilo i slušajući kucanje srca. 
Živjela je. Stresao ju je. 

— Esmeraldo! — viknuo joj je u uho. — Esmeraldo! Za- 
boga, gdje je gospođica Porter? — Što se dogodilo, 
Esmeraldo! Zaboga, gdje je gospođica Porter? — Sto se 
dogodilo, Esmeraldo. 

Polako je crnkinja otvorila oči. Vidjela je Claytona. Vi- 
djela je oko sebe džunglu. 

— O, Gaberelle! — vrisnula je i ponovo se onesvijestila. 

Do tog vremena stigli su profesor i Philander. 

— Što da činimo, gospodine Claytone? — upitao je stari 
profesor. — Što da činimo? Bog nije mogao biti tako okrutan 
da mi je sad oduzeo moju djevojčicu. 

— Moramo najprije osvijestiti Esmeraldu — odgovori 
Clayton. — Ona će nam reći što se dogodilo. — Esmeraldo! 
— povikao je ponovo tresući crnu ženu grubo za rame. 

— O, Gaberelle, želim umrijeti! — vikala je jadna žena, 
ali oči je držala čvrsto zatvorene. — Neka umrem, samo da ne 
vidim ponovo ono strašno lice. Zašto si, bože, poslao vraga 
po jadnu staru Esmeraldu? — Ona nije nikomu ništa učinila, 
doista nije. Ona je potpuno pristojna, da, doista. 

— Hajde, hajde, Esmeraldo — vikao je Clayton. Otvori 


oči. 

Esmeralda učini kao što joj je rečeno. 

— O, Gaberelle! Hvala bogu — rekla je. 

— Gdje je gospođica Porter? Što se dogodilo? — pitao je 
Clayton. 

— Zar gospođica Jane nije ovdje? — povikala je Esme- 
ralda i sjela prevelikom brzinom za njenu težinu. —O, sad se 
sjećam! Mora da ju je odveo — i crnkinja poče jecati i 
jaukati. 

— Tko ju je odveo? — povikao je Porter. 

— Velik, golem div sav pokriven dlakom. 

— Gorila, Esmeraldo? — pitao je Philander. Ta su tri 
muškarca jedva disali kad je on izustio ovu užasnu riječ. 

— Ja sam mislila da je vrag, ali rekla bih da je to morao 
biti jedan od onih gorilefanata. O, moje jadno dijete, slatko 
moje malo — ponovo je Esmeralda zajecala. 

Clayton se odmah počeo ogledavati za tragovima, ali je 
pronašao samo pogaženu travu u najbližem susjedstvu, a 
njegovo poznavanje života u šumi bilo je premaleno da bi 
razumio što je vidio. 

Preostali dio dana tražili su po džungli. Ali kako se pribli- 
žavala noć bili su prisiljeni da prestanu, očajni i bez nade, jer 
čak nisu znali u kojem je smjeru ono čudovište odnijelo Jane 
Porter. 

Dugo poslije nastupa mraka stigli su u kolibu. Žalosna i 
tužna skupina sjedila je tiho u kolibici. 

Profesor Porter napokon je prekinuo tišinu. Njegov glas 
više nije bio glas učena pedanta koji teoretizira o apstraktnom 
i nepoznatom, nego glas čovjeka djela — odlučan, ali također 
s prizvukom neopisiva beznađa i boli, koja je ugrozila i Clay- 
tonovo srce. 

— Sad ću leći — rekao je starac — i pokušati zaspati. 
Sutra rano, čim se razdani, uzet ću hrane koliko mogu ponijeti 
i nastaviti tražiti, dok ne nađem Jane. Neću se bez nje vratiti. 


Njegovi drugovi nisu odmah odgovorili. Svaki je utonuo u 
svoje žalosne misli i svaki je znao, kao što je znao i stari 
profesor, što te posljednje misli znače. Porter se neće nikada 
vratiti iz džungle! 

Napokon se podiže Clayton i stavi ruku blago na pognuto 
staro rame profesora Portera. 

— Ja ću poći s vama, dakako — rekao je. — Ne govorite 
mi da je trebalo da vam to kažem. 

— Znao sam da ćete ponuditi, da ćete željeti poći, gospo- 
dine Claytone, ali vi ne smijete. Jani se sad ne može s ljudske 
strane pomoći. Ja naprosto idem zato da mogu s njom 
zauvijek umrijeti, i također da znam da ono što je jednom bilo 
moja draga djevojčica ne leži samo i bez prijatelja u strašnoj 
džungli. Iste će je povijuše 1 lišće pokrivati, iste kiše po njoj 
tući. A kad duh njezine majke iziđe, on će nas naći zajedno u 
smrti, kao što nas je uvijek nalazio u životu. Ne, ja sam mogu 
poći, jer je ona bila moja kći — sve što mi je na zemlji ostalo 
da volim. 

— Ja ću poći s vama — govorio je Clayton jednostavno. 

Starac je digao pogled napeto gledajući jako, lijepo lice 
Williama Cecila Claytona. Možda je u njemu čitao ljubav 
koja je ležala dolje u srcu — ljubav prema kćeri. 

Previše se u prošlosti bavio svojim mislima, a da bi 
uočavao sitne događaje, slučajne riječi koje bi praktičnijem 
čovjeku pokazale da se to dvoje mladih ljudi sve više 1 više 
približuju. Sad mu se sve to odjednom objasnilo. 

— Kako želite — rekao je. 

— Možete 1 sa mnom računati — pridružio se Philander. 
— Ne, možemo svi poći. Bilo bi okrutno i opako ostaviti 
jadnu Esmeraldu ovdje samu, a nas troje ne bismo mogli više 
uspjeti od jednoga. Neka bude dosta mrtvih u okrutnoj šumi. 
Hajdemo — pokušajmo malko prospavati. 


zov primitivnosti 


Od vremena kad je Tarzan ostavio pleme velikih majmuna u 
kojem se podigao na noge, ono se razdiralo u neprestanoj 
borbi i neslozi. Terkoz se pokazao okrutnim i mušičavim 
kraljem, tako da su, jedan po jedan, mnogi od starijih i 
slabijih majmuna, na kojima je osobito bio sklon iskaljivati 
grubu narav, poveli svoje obitelji i tražili mir i sigurnost u 
dalekoj unutrašnjosti. 

— Ako imate vođu koji je okrutan, ne činite kao što drugi 
majmuni čine, da se pokušate, bilo koji od vas boriti protiv 
njega sam. Nego, radije, napadnite ga zajedno dvojica ili 
trojica ili četvorica. Onda se, ako budete tako činili, ni jedan 
od vođa neće usuditi biti drugačiji nego što mora biti, jer vas 
četvorica možete ubiti bilo kojeg vođu. 

I majmun, koji se sjetio tog mudrog savjeta, ponovi ga 
nekolicini drugova, tako da je Terkoz, kad se tog dana vratio u 
pleme, naišao na topao prijem. 

Nije bilo formalnosti. Kad je Terkoz dopro do skupine, pet 
ga je golemih, dlakavih zvijeri zaskočilo. 

U srcu on je bio prava kukavica, što je jednako u maj- 
munskih i ljudskih mučitelja. Zato on nije ostao da se bori 1 
pogine, nego se otrgao koliko je samo brzo mogao i pobjegao 
u šumsko granje, da ga ono zaštiti. 

Još je dva puta pokušao da se pridruži svome plemenu, ali 
su svaki puta navalili 1 otjerali ga. Napokon je odustao, pa je 
krenuo, pjeneći se od bijesa i mržnje, u džunglu. 


Nekoliko, dana tumarao je bez cilja gajeći mržnju i tražeći 
nešto slabo na čemu da iskali suzdržavani bijes. 

U tome stanju ova je strašna, čovjekolika zvijer, vijući se 
od drveta do drveta, iznenada naišla na dvije žene u džungli. 

Bio je upravo iznad njih kad ih je otkrio. Jane Porter 
oćutjela je njegovu prisutnost tek kad se veliko dlakavo tijelo 
spustilo na zemlju i kad je vidjela strašno lice i uzrežalu 
ružnu gubicu na stopu do sebe. 

Prodorni vrisak oteo joj se sa usana kad ju je životinjska 
šaka zgrabila za ruku. Onda ju je privukao prema onim 
strašnim koljačima koji su zijevali na njezin vrat. Ali prije 
nego su oni dodirnuli bijelu kožu, drugo je raspoloženje 
ovladalo majmunom. 

Pleme je zadržalo njegove žene. On ih mora nadomjestiti. 
Ta gola bijela majmunica bit će prva od njegova novog 
kućanstva, pa ju je zato bacio grubo preko svog širokog, 
dlakavog ramena i skočio u drveće noseći Janu Porter u 
sudbinu tisuću puta goru od smrti. 

Esmeraldin užasni vrisak pomiješao se jednom s vriskom 
Jane Porter, a onda se Esmeralda, kako je to ona već i činila 
pod pritiskom opasnosti koja traži prisutnost duha, onesvije- 
stila. 

Ali Jane Porter nije uopće izgubila svijest. Istina je da se 
od onog užasnog lica što se pritiskalo uz njezino, od smrd- 
ljivog daha koji joj je udarao u nosnice, ukočila od užasa. Ali 
joj je glava bila čista, te je shvaćala sve što se događa. 

Kako joj se činilo, životinja ju je nosila čudesnom brzi- 
nom kroz šumu, ali ona ipak nije vikala niti se borila. Izne- 
nadni dolazak majmuna zbunio ju je toliko da je sad mislila 
da je nosi prema žalu. 

Zato je čuvala snagu i glas, dok ne vidi da se približuju 
logoru, da može privući pomoć. 

Jadno dijete! Da je samo znala da je nosi sve dalje i dalje 
u neprohodnu džunglu! 


Terkoz je svojim snažnim šakama zgrabio Janu Porter i 
pojurio s njom u džunglu... 


Vrisak koji je doveo Claytona 1 dva starija muškarca, što 
su doteturali grmljem, doveo je i Tarzana-majmuna ravno do 
mjesta gdje je ležala Esmeralda, ali se on nije zanimao za 
Esmeraldu, iako je, zaustavivši se nad njom, vidio da nije 
ranjena. 

Jedan časak pregledavao je tlo pod sobom i drveće nad 
sobom, dok se majmun koji je bio u njemu nije pomiješao s 
inteligencijom što ju je naslijedio, a koja je njegovu divnom 
poznavanju šume kazivala sve tako jasno kao da mu se 
događa pred očima. 

A zatim je ponovo otišao u zanjihano drveće slijedeći 
visoki trag koji ni jedno drugo ljudsko oko ne bi moglo 
otkriti, a kamoli protumačiti. 

Na kraju granja, gdje se majmun baca s drveta na drvo, 
može se primijetiti trag, ali se jedva može raspoznati smjer 
kretanja, jer je ondje pritisak uvijek nadolje, prema tankom 
kraju grane, odlazi li majmun ili dolazi na drvo. Ali bliže 
središtu drveta, gdje su znakovi jedva vidljivi, smjer je jasno 
obilježen. 

Tu, na ovoj grani, veliko stopalo bjegunca zdrobilo je 
jednu gusjenicu, a Tarzan nagonski zna gdje će ta ista noga 
zatim postupiti. Ovdje vidi djelić zgažene ličinke, često samo 
vlažnu mrlju. 

Zatim, ruka što se očešala o drvo povrijedila je mali ko- 
madić kore, a po smjeru tog loma uočljiv je i smjer prolaza. Ili 
se dlakavo tijelo okrznulo o veliku granu ili o samo stablo, pa 
mu komadić dlake govori o smjeru u kojem se zarila ispod 
kore da je na pravom tragu. 

I nije mu potrebno usporavati brzinu da uhvati ove, kako 
se čini, slabe znakove zvijeri na bijegu. 

Tarzanu se oni jasno ističu prema bezbroju drugih ožiljaka 
i zgnječenih mjesta 1 biljega na lisnatom putu. Ali najjače od 
svega je miris, jer Tarzan goni uz vjetar, a njegove uvježbane 
nosnice osjetljive su kao u lovačkog psa. 


Ima onih koji misle da su niži redovi posebno obdareni od 
prirode boljim mirisnim živcima nego čovjek, ali to je 
naprosto stvar razvoja. 

Opstanak čovjeka nije zavisio toliko od usavršavanja 
osjeta. Njegova snaga da razmišlja oslobodila je osjetila mno- 
gih dužnosti, pa su donekle zakržljali, kao što su zakržljali 1 
mišići što pokreću uši i kožu na glavi. 

Mišići su tu, oko uha i ispod kože na glavi, a isto tako i 
živci koji prenose osjete u mozak, ali su slabo razvijeni zato 
što ih ne upotrebljavate. 

Ali tako nije bilo s Tarzanom-majmunom. Od ranog dje- 
tinjstva opstanak mu je ovisio od oštrine vida, sluha, mirisa, 
dodira i okusa mnogo više nego od sporije razvijenog organa 
razuma. 

U Tarzanu je najmanje bio razvijen osjet ukusa, jer je jeo 
sočne plodove ili sirovo meso, dugo zakopano, s gotovo istim 
užitkom. Ali u tom se samo neznatno razlikovao od civi- 
liziranijih epikufejaca. 

Majmun-čovjek gotovo je neprimjetno slijedio Terkozov 
trag, ali je šum njegova približavanja dopro do ušiju zvijeri 
koja je bježala i poticao ju je na još veću brzinu. 

Trebalo je tri milje prije nego što ih je Tarzan sustigao, a 
onda se Terkoz, videći da više ne može pobjeći, spustio na tlo 
na malu otvorenom proplanku, da se može okrenuti i boriti za 
svoj plijen, ili pobjeći bez smetnje, ako vidi da mu je 
progonitelj više nego premac. 

Još je držao Janu Porter u velikoj ruci kad je Tarzan skočio 
poput leoparda u tu arenu koju je priroda pripremila za tu 
bitku sličnu iskonskim borbama. 

Kad je Terkoz vidio da ga progoni Tarzan, zaključio je da 
je to Tarzanova žena, budući da su iste vrste — bijeli i bez 
dlaka — pa se tako poveselio prilici da se dvostruko osveti 
omraženom neprijatelju. 


Jani Porter ova čudna pojava bijelog čovjeka bila je poput 
vina za bolesne živce. 

Po opisu što ga je dobila od Claytona i svoga oca i Phi- 
landera znala je da to mora biti ono isto divno biće koje je njih 
spasilo, pa je u njemu gledala samo zaštitnika i prijatelja. 

Ah kad ju je Terkoz grubo odgurnuo ustranu da može 
dočekati Tarzanov napad, a ona ugledala golemog majmuna i 
jake mišiće i okrutne koljače, srce joj klonu. Zar bilo koji 
čovjek može pobijediti tako jaka protivnika. 

Oni se sudariše poput dva bika, i poput dva vuka posezali 
su jedan drugome za vratom. Protiv majmunovih dugih ko- 
ljača djelovala je tanka oštrica čovjekova noža. 

Vitka, mlada Jane Porter, prislonjena na veliko stablo, 
ruku čvrsto pritisnutih na grudi, koje su se dizale i spuštale, 
očiju širom otvorenih od užasa, zastravljenosti, straha i div- 
ljenja — promatrala je praiskonskog majmuna kako se tuče 
sa praiskonskim čovjekom za ženu — za nju. 

Dok su se veliki mišići čovjekovih leđa i ramena grbili od 
velika napora a golemi su biceps i podlaktica držali na uda- 
ljenosti one jake derače, veo stoljeća civilizacije i kulture pao 
je sa zamršenog pogleda baltimorske djevojke. 

Kad je dugi nož nekoliko puta duboko otpio krvi iz Ter- 
kozova srca, a veliko se truplo prevalilo bez života na tlo, ona 
je — praiskonska žena — skočila ispruženih ruku naprijed 
prema praiskonskom čovjeku koji se za nju borio 1 dobio je. 

A Tarzan? 

On je činio ono što nijednom čovjeku sa crvenom krvi ne 
treba pouke da čini. Primio je svoju ženu u ruke i obasuo joj 
napućene, zadihane usne cjelovima. 

Jedan je časak Jane Porter ondje ležala napola zatvorenih 
očiju. Jedan je časak — prvi u svom mladom životu — znala 
što je ljubav. 

Ali kao što se veo naglo digao tako se naglo i ponovo spu- 
stio, pa joj je povrijeđena, savjest lice ogrnula rumenim 


ogrtačem 1 izmučena je žena odgurnula Tarzana-majmuna i 
prekrila lice rukama. 

Tarzan se iznenadio kad je vidio da mu se djevojka, koju 
je nejasno i samo duhovno ljubio, dobrovoljno predala u 
ruke. Sad se iznenadio kad ga je odbila. 

Još joj se jednom približio i primio je za ruku. Ona se 
okrenula i poput tigrice udarala ga u velika prsa sitnim 
rukama. 

Tarzan to nije mogao shvatiti. 

Trenutak prije kanio je žurno odvesti Jane Porter njezinim 
ljudima, ali se sad taj kratki trenutak izgubio u nejasnoj i 
udaljenoj prošlosti, koja je bila, ali više nikad ne može biti, 
pa se i ona dobra nakana pridružila onomu što je nemoguće. 

Odonda je Tarzan-majmun osjećao toplo, vitko tijelo 
pritisnuto uz svoje. Vrući, slatki dah uz njegov obraz i usta 
zapalio mu je u grudima nov plamen, a savršene usne pria- 
njale su uz njegove u žarkim poljupcima koji su mu duboko 
žigosali dušu — žigom koji je obilježavao nova Tarzana. 

Ponovo joj je stavio dlan na ruku. Ponovo ga je odgurnula. 
I zatim je Tarzan-majmun učinio upravo ono što bi i njegov 
prvi predak bio učinio. 

Uzeo je svoju ženu u naručaj i odnio je u džunglu. 

Rano ujutro četvoricu u kolibici uz žal probudila je rika 
topa. Clayton je prvi pojurio napolje, te je s one strane ušća u 
luku — vidio usidrena dva broda. 

Prvi je bio Arrow, a drugi mali francuski krstaš. Na palubi 
krstaša nagomilali su se ljudi i zurili prema obali, pa je 
Claytonu bilo jasno, kao i onima koji su mu se sada pridružili, 
da je top što su ga čuli bio ispaljen da bi im privukao pažnju u 
slučaju da su još ostali u kolibi. 

Oba broda ležala su prilično daleko od obale, te je bilo 
nevjerojatno da bi oni dogledima mogli opaziti šešire kojima 
je mahala mala skupina daleko između rtova luke. 


Esmeralda je skinula svoju crvenu pregaču pa je mahnito 
mahala nad glavom. Ali Clayton, koji se još bojao da se ni to 
ne bi vidjelo, požuri prema sjevernom rtu gdje je već bio 
pripremljen signalni krijes. 

Njemu se činilo stoljeće, kao i onima koji su čekali straga 
bez daha, prije nego što je stigao do velike hrpe suhog granja 
i grmlja. 

Kad je izbio iz guste šume i ponovo ugledao brodove, 
zaprepastio se videći da Arrow razapinje jedra, a krstaš je već 
na putu. 

Brzo zapalivši krijes na nekoliko mjesta, požuri se do 
krajnje tačke rta, gdje je skinuo košulju, privezao je za palu 
granu i tako stajao mašući. 

Ali brod je još uvijek išao dalje. I on je već izgubio svu 
nadu, kad velik gust stup dima koji se podigao okomito iznad 
šume privuče pažnju promatrača na krstašu, pa se odmah 
nekoliko dogleda usmjeri na žal. 

Clayton ugleda kako se oba broda vraćaju. I dok je Arrow 
ostao mirno plutati na oceanu, krstaš je plovio prema obali. 

Na izvjesnoj udaljenosti on se zaustavi, te se spusti čamac 
i uputi prema obali. 

Kad je pristao, mladi oficir stupi na obalu. 

— Mosieur Clayton, držim? — zapitao je. 

— Konačno ste došli! — bio je Claytonov odgovor. — I 
možda čak ni sad nije kasno. 

— Što mislite, gospodine? — zapitao je oficir. 

Clayton mu ispripovijedi o otmici Jane Porter i da su mu 
potrebni naoružani ljudi koji bi pomogli da se ona nađe. 

— Mon Dieu! — uskliknuo je oficir žalosno. — Jučer 
možda ne bi bilo kasno. Danas bi možda bilo bolje da se jadna 
dama 1 ne pronađe. To je strašno, monsieur. Previše strašno. 

Sad su se i drugi čamci otisnuli s krstaša, pa je Clayton, 
pokazavši oficiru ulaz u luku, ušao s njim u čamac, te su pra- 


mac okrenuli prema zatvorenoj dražici, u koju su sad krenuli i 
drugi čamci. 

Doskora je cijela skupina pristala ondje gdje je stajao 
Porter, Philander i zaplakana Esmeralda. 

Među oficirima u zadnjim čamcima bio je i zapovjednik 
broda. A kad je on čuo priču o otmici Jane Porter, velikodušno 
je pozvao dobrovoljce da prate Portera i Claytona u džunglu. 

Gotovo su svi oficiri i mornari željeli da sudjeluju u eks- 
pediciji. 

Zapovjednik je izabrao dvadeset mornara i dva oficira, 
poručnika D'Arnota i poručnika Charpentiera. Poslali su ča- 
mac do krstaša radi zaliha, municije i karabinki. Ljudi su već 
bili naoružani revolverima. 

Zatim je, na Claytonov upit kako to da su se usidrili 
nedaleko obale i opalili top, zapovjednik, kapetan Dufranne, 
protumačio da su prije mjesec dana ugledalikako Arrow pu- 
tuje prema jugu pod priličnim jedrima, a kad su dali signal da 
se vrati Arrow je samo još pojačao jedra. 

Držali su ga na vidiku do zalaza sunca, ispalivši za njim 
nekoliko metaka, ali ga idućeg jutra nisu više vidjeli. 
Nastavili su krstariti gore-dolje nekoliko tjedana uz obalu, te 
su gotovo zaboravili na Arrow, kad rano jednog jutra, prije 
nekoliko dana, promatrač otkri brod koji se propinjao na 
uzburkanom moru i očito bio posve izvan kontrole. 

Kad su doplovili bliže tom nesretniku, iznenadili su se kad 
su vidjeli da je to onaj isti brod koji im je umakao prije 
nekoliko tjedana. Prednje jedro i zadnjača bili su postavljeni 
kao da se hoće pramcem u vjetar, ali su se te ponjave razdi- 
jelile a jedra se u poluoluji trgala u krpe. 

Na burnom moru bilo je teško i opasno pokušati popeti se 
na taj brod 1 zarobiti ga. A kako se na njem nisu vidjeli znaci 
života, odlučili su da ostanu uza njega, dok vjetar i more ne 
jenjaju. Ali upravo onda vidjeli su kako se neka pojava penje 
na ogradu i nemoćno im i očajno maše. 


Odmah su uputili čamac s posadom, koja se uspjela popeti 
na Arrow. Ono što su Francuzi vidjeli kad su se popeli na brod 
bilo je užasno. 

Tuce mrtvih i umirućih ljudi valjalo se tamo-amo po 
palubi, koja se ljuljala oko svoje poprečne osovine, živi po- 
miješani s mrtvima. Dva trupla kao da su djelomično izjeli 
vukovi. 

Osvajačka posada doskora je brod postavila pod ispravna 
jedra 1 preživjele članove tog nesretnog društva odnijela na 
njihova ležišta. 

Mrtve su zamotali u ponjave i bacili na palubu da ih nji- 
hovi drugovi, prije nego što ih bace u more, prepoznaju. 

Ni jedan preživjeli nije znao kako su i kad su Francuzi 
dospjeli na palubu Arrowa. Čak ni onaj jadnik koji im je 
mahao. I on je pao u nesvijest, a da nije saznao je li mahanje 
pomoglo ili nije. 

Francuskom oficiru nije trebalo dugo da sazna što je 
prouzrokovalo ovo strašno stanje na brodu, jer kad su 
zatražili vodu i rakiju da okrijepe ljude, vidjeli su ne samo da 
nije bilo ni vode ni rakije već ni trunka hrane. 

On je odmah dao znak krstašu da pošalje vodu, lijekove i 
hranu, pa je još jedan čamac prevalio pogibeljni put do 
Arrowa. 

Kad su se okrijepili, nekoliko se ljudi osvijestilo pa su 
onda ispričali sve. Mi znademo onaj dio do vremena kad je 
Arrow otplovio, poslije umorstva Snipesa i pogreba njegova 
tijela iznad sanduka s blagom. 

Čini se da je progon sa strane krstaša tako zastrašio 
pobunjenike da su nastavili ploviti preko Atlantika još 
nekoliko dana, iako su izgubili krstaš s vida. Ali kad su otkrili 
mršavu zalihu vode i hrane, okrenuli su prema istoku. 

Budući da na brodu nije nitko znao ploviti, doskora su se 
počeli prepirati o mjestu gdje se nalaze. A kako poslije tri 
dana plovidbe nisu ugledali kopno, skrenuli su na sjever, 


bojeći se da ih je jaki sjevernjak, koji je prevladavao, otjerao 
južno od južnoga dijela Afrike. 

Držali su se sjeveroistočnog smjera dva dana, kad ih je 
zatekla bonaca, koja je trajala skoro nedjelju dana. Vodu su 
potrošili, a hrane su imali još samo za jedan dan. 

Situacija je ubrzo postala sve teža i teža. Jedan je poludio 
i skočio preko palube u more. A drugi je otvorio svoje vene i 
pio krv. 

Kad je taj umro, bacili su i njega preko palube, iako je bilo 
i takvih koji su željeli tijelo zadržati na palubi. Glad ih je 
pretvarala od ljudskih zvijeri u divlje zvijeri. 

Dva dana prije nego što ih je našao krstaš toliko su oslabili 
da nisu mogli upravljati brodom, a taj su isti dan trojica 
umrla. Iduće jutro vidjelo se da je jedno truplo bilo djelo- 
mično, požderano. 

Cijeli taj dan ljudi su ležali zureći jedni u druge poput 
grabežljivih zvijeri a iduće jutro dva su tijela bila gotovo 
potpuno očišćena od mesa. 

Ljudi su tek neznatno ojačali od tog demonskog obroka, 
jer je pomanjkanje vode bila mnogo veća muka s kojom su se 
morali boriti. A onda je došao krštaš. 

Kad su se oni, koji su to mogli, oporavili ispripovjedili su 
francuskom zapovjedniku sve, ali su ti ljudi bih prevelike 
neznalice da bi mogli reći na kojem su mjestu obale bili 
iskrcali profesora i njegovu skupinu, pa je zato krstaš plovio 
polako 1 pregledavajući dogledima svaki metar žala. 

Usidrivali su se noću, tako da ne zanemare ni jedan dijelić 
obale, pa se dogodilo da su prošle noći stigli upravo do žala 
gdje se nalazio mali logor koji su tražili. 

Oni na obali nisu čuli signalne hice dan ranije jer su, kako 
se držalo, bez sumnje bili u dubokoj džungli u potrazi za 
Janom Porter, gdje je šum njihova prodiranja kroz grmlje 
sigurno prigušio pucanj dalekog topa. 


Kad su te dvije skupine jedna drugoj ispripovjedile svoje 
pustolovine, čamac s krstaša vratio se sa zalihama 1 oružjem 
za ekspediciju. 

Za nekoliko trenutaka maleni odred mornara i dvaju 
francuskih oficira, zajedno s profesorom  Porterom i 
Clajtonom, krenuo je na beznadno i nespretno traganje po 
zn o 


Jana Porter, prislonjena na veliko stablo, s užasom je 
promatrala praiskonskog majmuna kako se tuče sa 
praiskonskim čovjekom za ženu — za nju. 


nasljedstvo 


Kad je Jane Porter shvatila da je nosi kao zarobljenicu čudno 
šumsko stvorenje koje ju je spasilo iz majmunovih pandža, 
počela se očajno boriti da pobjegne, ali su jake ruke, što su je 
držale lako kao da je djetešce od jednog dana, samo malo jače 
stiskale. 

Zato je ona odmah prestala da se uzaludno bori pa je ležala 
mirno i gledala kroz poluzatvorene kapke lice čovjeka koji je 
na rukama s njom lako koračao isprepletenim grmljem. 

Njegovo lice bilo je izvanredno lijepo. 

Savršen tip jaka muškarca nenačeta razuzdanošču ili 
životinjskim, niskim strastima. Jer, iako je Tarzan-majmun 
bio ubijač ljudi i životinja, on je ubijao kao što ubija lovac, 
bez strasti, osim što je pokatkad ubijao iz mržnje — iako ne 
onom planiranom zluradom mržnjom koja svoje nosioce 
obilježuje ružnim crtama. 

Kad je Tarzan ubijao, češće se smiješio nego mrštio, a 
smiješak je temelj ljepote. 

Jedno je napose opazila djevojka kad je vidjela kako 
Tarzan navaljuje na Terkoza — jasnu rumenu crtu na čelu — 
iznad lijevog oka pa do tjemena. Ali sad, kad ga je motrila, 
primijetila je da je više nema, a samo je tanka bijela crta 
obilježavala mjesto gdje se nalazila. 

Budući da je ležala mirnije u njegovim rukama, Tarzan je 
malko popustio stisak. 

Jednom se, pogledavši je u oči, nasmiješio, pa ih je dje- 
vojka morala zatvoriti da ne gleda to lijepo, privlačno lice. 


Zatim Tarzan pođe u drveće, a Jane Porter, čudeći se što 
ne osjeća strah, poče shvaćati da se nije nikad u cijelom 
životu osjećala sigurnijom nego sad dok leži u rukama ovog 
jakog, divljeg stvorenja koje je nosi sve dublje i dublje u 
divlju gustoću nepripitomljene šume. 

Kad je, zatvorenih očiju, počela razmišljati o budućnosti, 
pa joj je živa mašta izazvala užasan strah, samo je podigla 
očne kapke i pogledala ono plemenito lice tako blizu njezinu, 
da se raspršio i posljednji ostatak strahovanja. 

Ne, on joj nikako ne može nauditi! U to je bila uvjerena, 
jer je one lijepe crte lica i iskrene, hrabre oči nad sobom 
tumačila kao viteštvo koje su one zapravo i značile. 

Sve dalje prolazili su, kako se Jani Porter činilo, čvrstom 
masom zelenila, kao čarolijom, koje se, kad su prošli, opet 
zatvaralo. 

Jedva da se koja grančica okrznula o nju, a ipak gore i 
dolje, sprijeda i straga, nije se vidjelo drugo osim čvrste 
gomile nerazdvojivo isprepletenih grana i povijuša. 

Dok je Tarzan neprekidno kretao naprijed, duh mu se 
zaokupljao mnogim čudnim i novim mislima. Tu je bio pro- 
blem kakav nikad prije nije imao, pa je osjećao više nego 
umovao da mu mora pristupiti kao čovjek, a ne kao majmun. 

Slobodno kretanje srednjom terasom, koja je bila put što 
ga je on najčešće slijedio, pomoglo je da se ohladio žar prve 
divlje strasti njegove netom otkrivene ljubavi. 

Sad je razmišljao o sudbini koja bi bila zapala djevojku da 
je on nije spasio od Terkoza. 

Znao je zašto je majmun nije ubio, te je počeo uspoređi- 
vati svoje namjere s Terkozovima. 

Istina, po zakonu džungle mužjak ima pravo oteti svoju 
drugaricu silom. Ali zar da Tarzana vode zakoni džungle? 
Nije li Tarzan Čovjek? Ali kako se vladaju ljudi? Bio je 
zbunjen, jer nije znao odgovoriti. 


Želio je da upita djevojku, ali mu onda pade na pamet da 
mu je ona već odgovorila u besciljnoj borbi da mu izbjegne 1 
odbije ga. 

Ali sad su stigli do svog odredišta, pa se Tarzan-majmun, 
sa Janom Porter na jakim rukama, lako vinu na tratinu arene 
gdje su veliki majmuni držali vijeća 1 plesali divlje orgije 
Dum-Duma. 

Iako su prošli mnogo milja, još je bilo usred popodneva, te 
se amfiteatar kupao u polusvjetlu koje je prodiralo kroz gusto 
okolno lišće. 

Zelena je tratina bila meka 1 svježa i privlačljiva. Bez- 
brojni šumovi džungle kao da su bili daleko i zataškani do 
pukog odjeka zamršenih zvukova, koji su se dizali i padali 
poput udaranja mora o daleku obalu. 

Osjećaj sanjivog mira ovlada Janom Porter dok je klonula 
na travu kamo ju je stavio Tarzan, a kad je pogledala gore 
njegov visoki stas obišao ju je i čudan osjećaj savršene 
sigurnosti. 

Dok ga je promatrala ispod poluzatvorenih kapaka, Tarzan 
je prešao tu okruglu čistinicu prema drveću. Ona je zamijetila 
skladno veličanstvo njegova držanja, savršenu simetriju 
divne pojave 1 držanje lijepo oblikovane glave na širokim 
ramenima. 

Kakvo savršeno stvorenje! Pod tom vanjštinom ne može 
biti ništa okrutno ili nisko! Nikad, mislila je, nije takav čovjek 
koračao zemljom! 

Jednim skokom Tarzan se vinuo u drveće 1 nestao. Jane 
Porter se pitala kamo je otišao. Je li je ostavio njezinoj sudbini 
u toj samotnoj džungli. 

Gledala je uzrujano naokolo. Svaka povijuša 1 grm činili 
su se samo vrebalištem kakve goleme 1 strašne zvijeri koja 
čeka da joj svijetle koljače zarine u meko meso. Svaki šum 
ona je osjećala kao da potajno puzi kakvo vijugavo i opako 
tijelo. 


Kako je bilo drukčije sad, kad ju je on ostavio! 

Nekoliko je minuta, što su se zaplašenoj, djevojci činile 
satima, sjedila napetih živaca čekajući da skoči ono 
šćućureno koje će joj dokrajčiti bijedni strah. 

Gotovo je molila da se od onih okrutnih zubi onesvijesti 1 
tako je mine smrtni strah. 

Čula je iznenada, lagan šum iza leđa. Vrisnuvši, skoči na 
noge i okrenu se da dočeka svoj kraj. 

Ondje je stajao Tarzan ruku punih zrelog i slasnog voća. 

Jane Porter posrnu, i pala bi da je nije Tarzan, spustivši 
svoj teret, uhvatio za ruke. Ona nije izgubila svijest, ali je 
prionula tijesno uz njega drhteći i tresući se poput preplašene 
košute. 

Tarzan-majmun gladio joj je meku kosu i nastojao je 
utješiti i umiriti kao što je Kala njega kad se, kao maleni 
majmunčić, prestrašio Sabore, lavice, ih Histe, zmije. 

Jednom joj je lako pritisnuo usne na čelo, a ona se nije 
pomaknula, nego je zatvorila oči i uzdahnula. 

Nije uspjela analizirati svoje osjećaje, a niti je željela da 
pokuša. Bila je zadovoljna što se osjeća sigurnom u ovim 
jakim rukama, i svoju budućnost prepuštala sudbini, jer ju je 
nekoliko posljednjih sati poučilo da se pouzda u ovo čudno, 
divlje šumsko stvorenje, kao što bi se pouzdala samo u 
nekoliko poznatih muškaraca. 

Dok je mislila kako je to neobično, počelo joj je svitati da 
je možda naučila još nešto što nikad prije nije znala — ljubiti. 
Čudila se, a onda se nasmiješila. 

Smiješeći se, odgurnula je blago Tarzana, te je, gledajući 
ga s napola nasmiješenim, napola obijesnim izrazom, koji joj 
je lice učinio dražesnim, pokazala voće na tlu i sjela na rub 
zemljanog bubnja, jer je glad tražila svoje. 

Tarzan je brzo pokupio voće i donio ga do njenih nogu. 
Zatim je i on sjeo na bubanj do nje pa je, izvadivši nož, pri- 
premio voće da ga ona jede. 


Jeli su zajedno, šuteći, katkad pogledavši potajno jedno 
drugo, dok se napokon Jane Porter nije veselo nasmijala, a 
Tarzan joj se pridružio. 

— Željela bih da govoriš engleski — rekla je djevojka. 

— Tarzan strese glavom pa mu izraz sjetne i osjećajne 
težnje otrijezni nasmijane oči. 

Zatim mu Jane Porter pokuša govoriti francuski, pa nje- 
mački. Ali se morala sama sebi nasmijati kako se muči ovim 
posljednjim jezikom. 

— Bilo kako mu drago — reče mu ona engleski ti ra- 
zumiješ moj njemački kao što su ga razumjeli i oni u Berlinu. 

Tarzan je već davno odlučio što će dalje raditi. Imao je 
vremena sjetiti se svega onoga što je u knjigama u kolibi čitao 
o postupku muškaraca i žena. On će postupati kao što je 
zamišljao da bi postupali muškarci u knjigama da su na 
njegovu mjestu. 

Ponovo se digao i otišao u drveće, ali je najprije pokušao 
protumačiti znakovima da će se odmah vratiti, a to je učinio 
tako dobro da ga je Jane Porter shvatila, te se nije bojala kad 
je otišao. 

Samo je njom ovladao osjećaj samoće, pa je čeznutljivim 
očima promatrala tačku gdje je nestao, čekajući njegov po- 
vratak. Kao 1 prije, postala je svjesna njegove prisutnosti čim 
je čula iza sebe šum, pa se okrenula da ga vidi kako prelazi 
tratinu s punim rukama granja. 

Zatim je ponovo otišao u džunglu. Za nekoliko minuta 
pojavio se s mekom travom i paprati. Još je dvaput otišao, dok 
nije imao pri ruci čitavu hrpu tog materijala. 

Zatim je prostro paprat i travu po tlu i učinio mekan ravni 
ležaj, a iznad njega naslonio je mnogo granja, tako da se 
sastajalo nekoliko stopa iznad sredine ležaja. Na granje raši- 
rio je slojeve golemog lišća velikog slonovskog uha pa je s još 
granja 1 lišća zatvorio jedan kraj tog malenog skloništa. 


Zatim su sjeli ponovo zajedno na rub bubnja i pokušali 
razgovarati znakovima. 

Divni dijamantni medaljon koji je visio oko Tarzanova 
vrata bio je Jani Porter izvor velikog čuđenja. Ona ga je sad 
pokazala, a Tarzan ga je skinuo i predao joj tu lijepu igračku. 

Ona je vidjela da je to rad vješta majstora i da se dijamanti 
vrlo sjaje i da su divno umetnuti, ali je način na koji su bili 
brušeni odavao da potječu iz davnih vremena. 

Također je primijetila da se medaljon otvara. Kad je pri- 
tisnula skrivenu kopču, vidjela je kako se dvije polovice raz- 
dvajaju i otkrivaju u svakom dijelu bjelokosnu minijaturu. 
Jedna je bila lijepa žena, a drugo bi mogla biti slika čovjeka 
koji je sjedio uz nju, osim fine razlike u izrazu koja se jedva 
mogla odrediti. 

Digla je pogled k Tarzanu te je vidjela da se nagnuo prema 
njoj gledajući te minijature s izrazom udivljenja. Pružio je 
ruku za medaljonom i oduzeo joj ga ispitujući onu sličnost s 
nedvojbenim znakovima iznenađenja i novog zanimanja. Vla- 
danje mu je jasno pokazivalo da ih nije nikad prije vidio, niti 
razmišljao da se medaljon otvara. 

Ta je činjenica navela Jane Porter da dalje razmišlja, pa je 
napinjala maštu da sebi dočara kako je taj lijepi ukras došao u 
ruke tog divljeg 1 primitivnog stvorenja neistraženih afričkih 
prašuma. 

A što je još čudnije, kako to da sadržava sliku nekoga tko 
bi mogao biti brat ili, još vjerojatnije, otac ovomu šumskomu 
polubogu, koji čak nije ni znao da se medaljon otvara. 

Tarzan je još uporno gledao ona dva lica. Zatim je skinuo 
tobolac s ramena 1, ispraznivši strijele na tlo, posegao do dna 
te vrećaste posude i izvukao ravan predmet zamotan u mnogo 
mekana lišća i privezan komadima duge trave. 

Pažljivo ga je odmotavao uklanjajući sloj za slojem lišća, 
dok napokon nije držao u ruci sliku. 


Pokazujući u minijaturu čovjeka u medaljonu, pružio je 
sliku Jani Porter držeći medaljon otvoren. 

Zbog te slike djevojka se još više zbunila, jer je to očito 
bila još jedna prilika istog čovjeka čija je slika počivala u 
medaljonu uz onu lijepe mlade žene. 

Tarzan ju je gledao s izrazom zbunjenog divljenja u očima 
kad ga je ona pogledala. On kao da je u svojim usnama obli- 
kovao pitanje. 

Djevojka je pokazivala sliku i onda minijaturu i onda 
njega, kao da je htjela naznačiti da misli da su mu slični, ali je 
on samo tresao glavom, a onda slegnuo velikim ramenima i 
oduzeo joj sliku, pa ju je, brižljivo je ponovo umotavši, opet 
spremio na dno tobolca. 

Nekoliko je časaka tiho sjedio očiju oborenih na tlo, dok 
je Jane Porter držala medaljončić u ruci okrećući ga i 
okrećući, nastojeći pronaći još koji ključ koji bi je mogao 
dovesti do identiteta pravog vlasnika. 

Napokon joj pade na pamet jednostavno tumačenje. 

Medaljon je pripadao lordu Greystokeu, pa su slike nje- 
gova i ladi Alice. 

Ovo divlje stvorenje naprosto ga je našlo u kolibi kod 
žala. Kako je bila glupa što na to nije prije pomislila. 

Ali da obrazloži čudnu sličnost između lorda Greystoke 1 
ovog šumskog boga — to je bilo posve izvan njezinih mogu- 
ćnosti, a nije ni čudno što ona nije zamišljala da je goli divljak 
doista engleski plemić. 

Napokon je Tarzan digao pogled da promatra djevojku 
dok pregledava medaljon. Nije mogao dokučiti značenje onih 
lica u medaljonu, ali je opazio zanimanje 1 udivljenost na licu 
živog mladog stvorenja uz sebe. 

Primijetila je da je on promatra, pa mu je pružila ukras, 
misleći da ga on želi. On je uzeo lančić u svoje dvije ruke, 
stavio joj ukras na vrat, nasmiješivši se njenom iznenađenju 
zbog tog neočekivanog dara. 


Jane Porter je snažno zavrtjela glavom, pa bi bila skinula 
zlatni lančić s vrata, ali joj Tarzan nije dao. Primivši joj ruke u 
svoje, kad je ona navaljivala, držao ih je čvrsto da je u tom 
spriječi. 

Napokon ona odustane, pa, malko se nasmijavši, prinese 
medaljon do svojih usana, ustane i lako mu se nakloni. 

Tarzan nije posve znao šta ona time misli, ali je pogađao 
da prihvaća poklon. Zato se i on digao, primio medaljon u 
ruku i poklonio se ozbiljno kao kakav davni dvoranin. 
Pritisnuo je usne na isto mjesto gdje su čas prije bile njene. 

To je bio dostojanstven i udvoran mali kompliment uči- 
njen s otmjenošću i uzvišenošću, s potpunom nesvjesnosti o 
samomu sebi. Bio je biljeg njegova aristokratskog rođenja, 
prirodni rezultat mnogih godina lijepog odgajanja, nasljedni 
instinkt otmjenosti, koju surov i divlji život nije mogao 
iskorijeniti. 

Sad se smračilo, pa su ponovo jeli plodove, koji su im bili 
i hrana i pilo, a onda se Tarzan podigao i odveo Janu Porter do 
onog malog skloništa što ga je sagradio. Dao joj je znak da 
uđe. 

Prvi puta u više sati prožeo ju je osjećaj straha. Tarzan je 
osjećao kako mu izmiče i kao da ga se boji. 

Dodir s tom djevojkom u toku posljednjih sati učinio je od 
Tarzana drukčijeg čovjeka nego što je bio kad se diglo 
jutarnje sunce. 

Sad je, u svakoj žilici njegova bića, nasljedstvo govorilo 
glasnije od odgoja. 

On nije brzim prijelazom od majmuna-čovjeka postao 
uglađen čovjek, ali su napokon instinkti ovog posljednjeg 
prevladah, a iznad svega bila je želja da se svidi ženi koju 
ljubi, i da u njenim očima ispadne dobar. 

Zato je Tarzan-majmun učinio jedino ono što je znao da će 
Jane Porter uvjeriti da je sigurna. Izvadio je lovački nož iz 


korica i predao joj ga s drškom naprijed, dajući joj ponovo 
znak da uđe. 

Djevojka je shvatila. Uzela je dugi nož, ušla i legla na 
meku travu, dok se Tarzan-majmun ispružio na tlu pred 
ulazom. 

I tako ih je ujutro zateklo izlazeće sunce. 

Kad se Jane Porter probudila, isprva se nije sjetila onih 
neobičnih događaja prošlog dana, pa se čudila nepoznatoj 
okolini — maleno lisnato skrovište, meka trava ležaja, 
nepoznati pogled kroz otvor nedaleko njenih nogu. 

Polako su joj okolnosti njena položaja jedna po jedna 
ulazile u dušu. I onda se vrlo začudila — veliki val 
zahvalnosti i sreće što je, iako je bila u takvoj užasnoj 
opasnosti, ipak sretno prošla. 

Pomakla se prema ulazu u sklonište da potraži Tarzana. 
On je bio otišao. Ali ovaj je puta nije obuzeo strah, jer je znala 
da će se vratiti. 

U travi na ulazu u sklonište vidjela je otisak njegova 
tijela, gdje je on ležao cijelu noć i čuvao. Znala je da joj je 
samo činjenica što je on bio ondje dopuštala da spava tako 
mirno 1 sigurno. 

Kad je on blizu, tko da se boji? Pitala se ima li još koji 
muškarac na zemlji s kojim bi se djevojka mogla osjećati tako 
sigurna u srcu divlje afričke džungle. Sad se nije bojala ni 
lavova ni pantera. 

Digla je pogled da vidi kako mu se vitka pojava lagano 
spušta s obližnjeg drveta. Kad je on vidio da ga gleda, lice mu 
se osvijetli onim iskrenim i blistavim smiješkom koji je dan 
prije stekao njezino povjerenje. 

Kad joj se približio, Jani Porter srce je jače zakucalo a oči 
su joj se zasvijetlile kao nikad prije kad je vidjela muškarca. 

On je ponovo nabrao voće, pa ga je stavio pred ulaz u 
skrovište. Ponovo su sjeli da zajedno jedu. 


Jane Porter počela se pitati što on namjerava. Hoće li je 
odvesti na žal, ili će je držati ovdje? Odjednom je shvatila da 
se zbog toga previše ne zabrinjava. Zar joj je možda sve- 
jedno? 

Počela je shvaćati, isto tako, da je posve zadovoljna što tu 
sjedi uz ovog nasmiješenog diva jedući slasno voće u šum- 
skom raju daleko u udaljenoj dubini afričke džungle — da je 
zadovoljna i vrlo sretna. 

Ona to nije mogla shvatiti. Razum joj je govorio da bi je 
morale razdirati divlje tjeskobe, pritiskati užasne bojazni, 
mučiti crne slutnje. Ali joj je, naprotiv, srce pjevalo, i ona se 
smiješila u prijatno lice čovjeka. 

Kad su doručkovali, Tarzan uđe u sklonište i pokupi nož. 
Djevojka ga je posve zaboravila. Shvatila je da je to zato što 
je zaboravila i strah koji ju je natjerao da primi nož. 

Mahnuvši joj da ga slijedi, Tarzan je pošao k drveću na 
rubu arene, pa se, uzevši je u jaku ruku, vinuo u granje. 

Djevojka je znala, da je nosi k njezinim ljudima, samo nije 
shvaćala iznenadni osjećaj samoće i žalosti što ju je obuzela. 

Sate i sate polako su se vijali naprijed. 

Tarzan-majmun nije se žurio. Nastojao je upiti slatku 
radost putovanja s ovim dragim rukama oko vrata što je dulje 
moguće, pa je pošao zaobilazno prema jugu, a ne izravno 
prema žalu. 

Nekoliko puta zaustavili su se da malo otpočinu, što Tar- 
zanu nije bilo potrebno, a u podne ostali su jedan sat kraj 
potočića gdje su ugasili žeđ 1 jeli. 

I tako je skoro već zašlo sunce kad su dospjeli do čistine. 
Tarzan je, spustivši se na tlo uz veliko drvo, pomakao visoku 
travu i pokazao joj kolibicu. 

Ona ga je primila za ruku da ga odvede do kolibe, da može 
kazati ocu da ju je taj čovjek spasio od smrti, i još strašnijeg 
od smrti, daju je pazio brižljivo kao što bi samo majka pazila. 


Ali Tarzana-majmuna obuze plašljivost divljeg bića pred 
ljudskom nastambom. On ustuknu stresavši glavom. 

Djevojka mu priđe gledajući ga molećim očima. Nekako 
nije mogla podnijeti misao da se on vrati sam u strašnu 
džunglu. 

On je 1 dalje tresao glavom, a onda ju je napokon vrlo 
blago privukao i sagnuo se da je poljubi, ali joj je najprije 
pogledao u oči i počekao da vidi sviđa li joj se to, ili će ga 
odgurnuti. 

Upravo časak djevojka je oklijevala, a onda je shvatila 
istinu. Zabacivši ruke oko Tarzanova vrata, privukla je 
njegovo lice k svome i poljubila ga — bez stida. 

— Ljubim te — ljubim te — šaptala je. 

Iz daljine začu se slaba pucnjava mnogih pušaka. Tarzan i 
Jane Porter podigoše glave. 

Iz kolibe iziđoše Philander i Esmeralda. 

S mjesta gdje su stajali Tarzan i djevojka nisu se mogla 
vidjeti dva broda što su bila usidrena u luci. 

Tarzan pokaže prema pucnjavi, dodirnu svoje grudi i 
ponovo pokaže. Ona je shvatila. On će otići, a nešto joj je 
govorilo da je to zato što misli da su njezini ljudi u opasnosti. 

Ponovo ju je poljubio. 

— Vrati mi se — šapnula je. — Ja ću te čekati — uvijek. 

On je otišao — a Jane Porter se okrenula i pošla čistinom 
prema kolibi. 

Philander ju je ugledao prvi. Bio je sumrak, a Philander je 
bio vrlo kratkovidan. 

— Brzo Esmeraldo! — povikao je. — Sakrijmo se. To je 
lavica. Zaboga! 

Esmeralda sebi nije dala truda da provjeri ono što je Phi- 
lander vidio. Njegov glas joj je dostajao. Ona je bila u kolibi 1 
zalupila vratima 1 zakračunala ih prije nego što je on izgo- 
vorio njeno ime. — Zaboga — otelo se Philanderu kad je 


otkrio da ga je Esmeralda, u pretjeranoj žurbi, zatvorila na 
istoj strani vrata s koje se približavala i lavica. 

Tukao je bijesno po teškim vratima. 

— Esmeraldo! Esmeraldo! — vikao je. — Pusti me. Ždere 

me lav. 

Esmeralda je mislila da to po vratima lupa lavica, pa se, 

po svom običaju, onesvijestila. 

Philander baci prestrašen pogled iza sebe. 

Užas! Sad je ono bilo sasvim blizu. Pokušao se popeti 
po kolibi. Nekako se uspio uhvatiti za krov pokriven 
travom. 

Trenutak je visio hvatajući se stopalima poput mačke 
na konopu za sušenje rublja, ali se uskoro komad krova 
otrgnuo a gospodin se Philander, prije njega, strovalio na 
leđa. 

U trenutku kad je pao sjetio se izvanredne činjenice iz 
prirodopisa. Ako čovjek hini smrt, lavovi i lavice kao da 
ga neće napasti. 

I tako je Philander ležao kako je i pao, ukočen u 
strašnoj slici smrti. Kako su mu ruke i noge, kad je udario 
leđima o zemlju, bile ispružene ukočeno prema gore, 
ovakvo mrtvačko držanje bilo je sve drugo, samo se nije 
dublje doimalo. 

Jane Porter promatrala je njegovu lakrdiju s blagim 
iznenađenjem. Sad se nasmijala — malko prigušeno 
zamrmorila, smijehom. Ali to je bilo dovoljno. Philander 
se prevalio na jednu stranu 1 provirio. Napokon ju je 
otkrio. 

— Jane! — povikao je. — Jane Porter. Zaboga! 

Pokupio se na noge i jurnuo k njoj. Nije mogao vjerovati 
da je to ona 1 da je živa. 

— Zaboga! Odakle ste došli? Gdje ste to bili? Kako... 

— Polako, gospodine Philanderu — prekide ga 
djevojka — ne mogu nikako zapamtiti tolika pitanja. 


— No, no — govorio je Philander. — Toliko sam se 
iznenadio i obilno razveselio što vas ponovo vidim živu 1 
zdravu da jedva znam što govorim, doista. Ali dođite i 
ispripovjedite mi sve što se dogodilo. 


selo mučenja 


Dok se mala ekspedicija mornara mučila probijajući se kroz 
gustu džunglu ne bi li pronašla ostatke Jane Porter, bes- 
korisnost njihova pothvata postajala je očitija i očitija, ali 
starčeva bol i beznadne oči mladog Engleza spriječile su 
blagog D'Arnota da se vrati. 

Mislio je da bi joj barem mogli pronaći tijelo ili kakve 
ostatke, jer je bio siguran da ju je proždrla kakva grabežljiva 
zvijer. Razvio je svoje ljude u lanac od onog mjesta gdje je 
bila pronađena Esmeralda pa su se u toj raširenoj formaciji 
probijali naprijed znojeći se i dašćući kroz isprepletene po- 
vijuše i puzavce. 

Polako su napredovali. Podne ih je našlo tek nekoliko 
milja daleko u unutrašnjosti. Zaustavili su se da kratko 
otpočinu, pa je jedan mornar, pošto su pošli nešto dalje, otkrio 
jasno vidljiv trag. 

To je bio stari trag slonova, pa je D'Arnot, pošto se posa- 
vjetovao s Porterom i Claytonom, odlučio da ga slijede. 

Staza se protezala džunglom u pravcu sjeveroistoka, te se 
kolona kretala u jednoredu. 

Poručnik D'Arnot bio je sprijeda 1 kretao se brzim kora- 
kom, jer trag je bio razmjerno otvoren. Odmah iza njega dola- 
zio je Porter, ali kako on nije mogao držati korak s mladićem 
D'Arnot je bio stotinu metara naprijed, kad su ga odjednom 
opkolila šestorica Crnih ratnika. 

D'Arnot je za opomenu, dok su ga crnci opkoljavali, povi- 
kao svojoj koloni, ali prije nego što je mogao izvući revolver 
vezali su ga i odvukli u džunglu. 


Njegov povik uzbudio je mornare, pa ih je nekoliko sko- 
čilo naprijed mimo Portera, trčeći po tragu u pomoć oficiru. 

Nisu znali pravi razlog poviku, te su povjerovali da je to 
samo opomena o opasnosti. 

Projurili su mimo mjesta gdje je D'Arnot bio uhvaćen, kad 
je koplje bačeno iz džungle probolo jednoga, a onda je 
doletjela tuča strelica. 

Podigavši puške, opalili su u grmlje odakle su doletjele 
strelice. 

Do tog vremena stigao je ostatak skupine, pa su plotun za 
plotunom ispaljivali prema skrivenom neprijatelju. Te su 
pucnje čuli Tarzan i Jane Porter. 

Poručnik Charpentier, koji je vodio zalaznicu kolone, sad 
je dotrčao do tog prizora, pa je, čuvši o pojedinostima zasjede, 
zapovjedio svojim ljudima da ga slijede, te je uronio u ispre- 
pleteno raslinstvo. 

U trenu borili su se prsi o prsa s kojih pedeset crnih ratnika 
iz Mbongina sela. Strelice i kugle gusto su se i brzo izmje- 
njivale. 

Čudni afrički noževi i kundaci francuskih pušaka miješali 
su se jedan trenutak u divljim i krvavim dvobojima, ali su 
ubrzo urođenici pobjegli u džunglu, ostavivši Francuze da 
izbroje gubitke. 

Četvorica su bila mrtva od dvadesetorice, tuce drugih bilo 
je ranjeno, a poručnik D'Arnot bio je nestao. Noć se brzo spu- 
štala a nevolja im se udvostručila i zato što nisu mogli pronaći 
čak ni stazu slonova koju su bili slijedili. 

Samo su jedno mogli učiniti: udariti logor ondje gdje su 
bili, do osvita. Poručnik Charpentier naredi da se načini či- 
stina 1 iz granja izgradi zasjeka oko logora. 

To nisu dugo završili, i već se spustio mrak. Ljudi su 
naložili golemu vatru usred čistine, da bi se moglo uz svijetlo 
raditi. 


Kad se sve osiguralo koliko se moglo od napada divljih 
zvijeri i ljudi, poručnik Charpentier postavi straže oko malog 
logora a umorni i gladni ljudi baciše se na tlo da spavaju. 

Stenjanje ranjenika miješalo se s rikom 1 režanjem velikih 
zvijeri koje su buka i svjetlo vatre privukli, pa san, osim u 
vrlo nemirnu obliku, nije dolazio na umorne oči. Ta je 
skupina žalosna i gladna ležala cijelu ovu dugu noć želeći da 
što prije osvane. 

Crnci koji su uhvatili D'Arnota nisu čekali da sudjeluju u 
borbi, nego su odvukli zarobljenika malko u džunglu, a onda 
su ponovo pošli tragom nešto dalje od mjesta gdje su im se 
drugovi borili. 

Oni su se s njim žurili, dok su zvukovi borbe postajali sve 
slabiji i slabiji kako su se oni udaljavali, kad odjednom pred 
D'Arnotom iskrsne prilična čistina na jednom kraju koje je 
stajalo slamom pokriveno i ograđeno selo. 

Sad je bio sumrak, ali su stražari na vratima vidjeli ovu 
trojicu što su se približavali, i razabrali su da je jedan zarob- 
ljenik i prije nego što su dospjeli do vrata. 

Unutar ograde začuo se povik. Velika gomila žena i djece 
navali pred njih. 

I tada započe za francuskog oficira najstrašnije iskustvo 
koje čovjek može doživjeti na zemlji — prijem bijela zarob- 
ljenika u selo afričkih ljudoždera. 

Sotonsku zlobu okrutnog divljaštva pojačavalo je oštro 
sjećanje na još okrutnija barbarstva koja su na njima 1 nji- 
hovima vršili bijeli oficiri onog velikog licemjera belgijskog 
Lenopolda II, zbog čijih su divljaštva oni pobjegli iz Konga 
— jadni ostatak nekad velika plemena. 

Napali su D'Arnota zubima i noktima, tukli ga štapovima 1 
kamenjem i derali ga rukama kao panžama. Strgali su svaki 
trag odjeće, te su nesmiljeni udarci padali po goloj i drhtavoj 
puti. Ali taj Francuz nije ni jednom zajauknuo. Tiho je molio 
nebesima da ga brzo oslobode muka. 


Ali smrt za koju je molio nije tako brzo stigla. Naskoro su 
ratnici otjerali žene od zarobljenika. On se mora spasiti za 
plemenitije veselje nego što je ovo. Kad je prvi val strasti je- 
njao, zadovoljili su se izvikujući poruge i uvrede i pljujući ga. 

Uskoro dopriješe do sredine sela. Tu su D'Arnota čvrsto 
svezali za veliki stup s kojega se ni jedan živi čovjek nije 
nikad oslobodio. 

Mnoge žene raspršile su se po kolibama da donesu lonce i 
vodu, dok su druge naložile vatre na kojima će se kuhati 
dijelovi poslastice, a ostatak će se polako sušiti u komadima 
za kasniju upotrebu, budući da su očekivali da će se drugi rat- 
nici vratiti s mnogim zarobljenicima. 

Svečanost su odlagali, jer su čekali da se vrate ratnici koji 
su ostali da zapodjenu okršaj s bijelcima, tako da je bilo posve 
kasno kad su svi bili u selu te je ples smrti počeo okruživati 
osuđenog oficira. 

Napola se onesvješćujući od muke i iscrpljenja, D'Arnotje 
ispod poluzatvorenih kapaka promatrao ono što se činilo da je 
samo mušica delirija ih kakva strašna mora iz koje se on 
uskoro mora probuditi. 

Životinjska lica, obojena — velika usta i klopave usne — 
žuti zubi, oštro zašiljeni — demonske oči koje su se valjale — 
svijetla gola tjelesa — okrutna koplja. Takva stvorenja doista 
ne postoje na zemlji — on mora doista da sanja. 

Divlja, vrtložna tjelesa kružila su na sve manjoj udalje- 
nosti. Sad je iskočilo jedno koplje i dodirnulo mu ruku. Oštra 
bol 1 osjećaj vruće krvi koja je tekla uvjeri ga o strašnoj zbilji 
njegova beznadnog položaja. 

Još jedno koplje, pa zatim još jedno dodirnu ga. On zatvori 
oči 1 stisnu čvrsto zube — neće ni pisnuti. 

On je francuski vojnik. Pokazat će ovim zvijerima kako 
umire oficir. 

Tarzanu nije trebalo tumača da shvati one daleke pucnje. S 
još toplim poljupcima Jane Porter na usnama vijao se 


nevjerojatnom brzinom kroz šumsko drveće ravno prema 
Mbonginu selu. 

Njega nije zanimalo mjesto sukoba, jer je držao da će to 
doskora završiti. Onima koji su ubijeni on ne može pomoći, 
onima koji su pobjegli njegova pomoć neće biti potrebna. 

Žurio se k onima koji nisu ni ubijeni niti su pobjegli. A on 
je znao da će ih naći uz veliki stup usred Mbongina sela. 

Mnogo je puta Tarzan vidio kako se Mbongini crnci vra- 
ćaju u skupinama s pljačkanja na sjeveru, sa zarobljenicima, 
te su se uvijek dešavali isti prizori oko onog jezovitog stupa, 
ispod rasplamsalih mnogih vatara. 

I znao je da ne čekaju dugo, prije nego postignu vražju 
svrhu sa zarobljenicima. Sumnjao je da će stići na vrijeme da 
učini više nego da se osveti. 

Tarzan je s užitkom gledao prijašnje orgije, a samo bi se 
katkad umiješao da draži crnce. Ali su dosad žrtve bile ljudi 
njihove boje. 


Noćas je drukčije — bijelci, ljudi Tarzanove rase — 
možda upravo sad trpe smrtne muke u onom jezovitom selu u 
džungli. 


Zurio se. Noć je pala a on je putovao visoko po gornjoj 
terasi gdje je sjajni tropski mjesec osvjetljavao vrtoglavu 
stazu po blago zaljuljanim granama drveća. 

Ubrzo ugleda odraz udaljena žara. Ležao je desno od 
njegove staze. To mora biti svjetlo od logorske vatre dvojice 
ljudi koju su ona dva čovjeka naložila prije nego što su bih 
napadnuti — Tarzan nije znao ništa o prisutnosti mornara. 

Tarzan je bio toliko siguran u svoje poznavanje džungle 
da nije skrenuo sa pravca, nego je prošao onaj žar na razda- 
ljenosti od pola milje. To je bila logorska vatra Francuza. 

Još nekoliko minuta, pa se Tarzan vinuo u drveće iznad 
Mbongina sela. Ah, nije sasvim zakasnio! Ili, jeste? Nije 
znao. Prilika na stupu bila je vrlo mirna, a ipak su je crni 
ratnici tek boli. 


Tarzan je znao njihove običaje. Smrtni udarac još nije bio 
zadan. Znao je reći skoro na minutu dokle je dopro ples. 

Za jedan časak Mbongin će nož odsjeći jedno žrtvino uho 
— to će obilježiti početak svršetka, jer će uskoro poslije toga 
ostati samo gomila osakaćenog mesa koja se previja. 

Još će biti u njoj života, ali će onda smrt biti jedina milost 
koju ona traži. Stup je bio četrdeset stopa od najbližega 
drveta. Tarzan je namotavao svoj konop. Zatim se iznad 
paklenskih povika demona u plesu podiže strašni zov 
majmuna-čovjeka. 

Plesači se zaustaviše kao okamenjeni. 

Konop je zazujao visoko nad glavama crnaca. Bio je 
posve nevidljiv među rasplamsalim logorskim vatrama. 

D'Arnot je otvorio oči. Golem crnac, koji je stajao upravo 
pred njim, svrnuo je natraške kao da ga je posjekla nevidljiva 
ruka. 

Bacajući se i vrišteći, njegovo se tijelo valjalo s boka na 
bok i brzo pomicalo prema sjenama ispod drveća. 

Crnci su, izbečenih očiju od užasa, promatrali kao za- 
travljeni. 

Kad se našlo pod drvećem, tijelo se diglo ravno u zrak, a 
kad je nestalo u lišću prestravljeni su crnci, vrišteći od užasa, 
navalili u divljem trku prema seoskim vratima. 

D'Arnot je ostao sam. 

On je hrabar čovjek, ali je osjetio da mu se diže kosa na 
šiji kad je začuo onaj neobični poklič. 

Kad se crnčevo tijelo, previjajući se, podiglo, kao kakvom 
nezemaljskom snagom, u gusto lišće šume, D'Arnot je osje- 
ćao kako mu ledeni trnci prolaze kičmom, kao da se smrt po- 
digla iz tamna groba 1 stavila hladni i vlažni prst na njegovu 
put. 

Dok je D'Arnot promatrao mjesto gdje je tijelo nestalo 
među drvećem, začuo je odande šum kretanja. 


Granje se razmaklo pod težinom čovječjeg tijela — začu 
se lom, pa se crnac ponovo raširio po zemlji — i ostao posve 
mirno ondje gdje je pao. 

Odmah poslije njega stiglo je bijelo tijelo, ali je ostalo 
uspravno. 

D'Arnot je vidio kako mladi div lijepih udova iskrsava iz 
sjena na svjetlo vatre i brzo mu prilazi. 

Što to znači? Tko je? Neko novo biće, koje će ga mučiti i 
uništiti, bez sumnje. 

D'Arnot je čekao. Očiju nije skidao s lica čovjeka koji se 
približavao. A one iskrene, jasne oči nisu ni poniknule pod 
njegovim čvrstim pogledom. 

D'Arnot se osokolio, ali još uvijek bez mnogo nade, iako 
je osjećao da ono lice ne može prikrivati okrutno srce. 

Bez riječi Tarzan-majmun presiječe vezove koji su vezali 
Francuza. Onako slab od trpljenja i gubitka.krvi, on bi bio pao 
da ga nisu uhvatile jake ruke. 

Osjećao je da je podignut s tla. Osjećao je kao da leti a 
onda se onesvijestio. 


kaznena ekspedicija 


Kad je zbra obasjala mali logor Francuza u srcu džungle, 
otkrila se žalosna i bijedna skupina. 

Čim se toliko razdanilo da se vidjela okolina, poručnik 
Charpentier razaslao je ljude u skupinama po tri u nekoliko 
pravaca da pronađu stazu. Za deset minuta pronašli su je, i 
ekspedicija je požurila na žal. 

Napredovali su sporo, jer su nosili šestoricu mrtvih, bu- 
dući da su još dvojica podlegla u noći, a nekolicini ranjenika 
trebalo je pomoći da se mogu polako micati. 

Charpentier je odlučio da se vrati u logor po pojačanje i da 
onda pokuša pronaći urođenike i spasiti D'Arnota. 

Kasno popodne iscrpljeni ljudi stigli su na čistinu kraj 
žala, ali za dvojicu taj je povratak značio tako veliku sreću, da 
su u trenu zaboravili sve trpljenje 1 bol što im je parala srce. 

Kad je ova skupinica izronila iz džungle, prva osoba, koju 
su Porter i Cecil Clayton ugledali bila je Jane Porter. Stajala je 
uz vrata kolibe. 

S povikom radosti i olakšanja potrčala je da ih pozdravi, 
zgrabivši svog oca i zaplakavši prvi puta otkako su ih bacili 
na ovu ružnu pustolovnu obalu. 

Profesor Porter se borio muški da potisne svoja čuvstva, 
ali su mu napregnuti živci i životna snaga bili popustili, pa je 
napokon, sa svojim starim licem na djevojčinu ramenu za je- 
cao tiho poput umorna djeteta. 


Jane Porter odvela ga je prema kolibi a Francuzi su se 
vratili na žal, odakle im je dolazilo u susret nekoliko njihovih 
drugova. 

Clayton, koji je želio da ostavi oca i kćerku nasamo, pri- 
druži se mornarima i osta da razgovara s oficirima, dok se 
čamac nije vratio na krstaš gdje je poručnik Charpentier pri- 
javio nesretni ishod svoje pustolovine. 

Onda se Clayton polako vrati prema kolibi. Srce mu je 
bilo prepuno sreće. Žena koju je ljubio bila je sretna. 

Pitao se kakvim se čudom spasila. Činilo se gotovo nevje- 
rojatnim da je vidi živu. 

Kako se približavao kolibi, vidio je da izlazi Jane Porter. 
Kad ga je ugledala, požurila se da ga dočeka. 

— Jane! — povikao je. 

— Recite mi kako ste pobjegli — tko vas je spasio. 

— Nikad je prije nije zvao njenim prvim imenom. Prije 
četrdeset i osam sati Jane Porter bi se bila nježno zažarila od 
radosti, da je čula s Claytonovih usana svoje ime — sad se 
prestrašila. 

— Gospodine Claytone — odgovorila je mirno i pružila 
mu ruku — najprije da vam se zahvalim za vitešku vjernost 
prema mom dragom ocu. On mi je rekao koliko ste bili pleme- 
niti i požrtvovni. Da li ćemo vam to ikad moći uzvratiti? 

Clayton je primijetio da mu ona nije vratila njegov fami- 
lijarni pozdrav, ali se on za to nije nimalo uzrujao. Ona je 
toliko toga prošla. Ovo nije vrijeme da nameće svoju ljubav, 
brzo je shvatio. 

— Meni je već naplaćeno — odgovori — čim sam vidio 
vas i profesora Portera spasene i ponovo zajedno. Mislim da 
ne bih mogao mnogo dulje podnositi uzvišenost mirne 1 šut- 
ljive boli vašeg oca. To je bilo moje najžalosnije životno isku- 
stvo, gospođice Porter. A zatim je to bila 1 moja bol — 
najveća dosad. Ali njegova je bila toliko beznadna — bila je 
jadna. To me poučilo da nikakva ljubav, ni ona muškarčeva 


prema ženi, ne može biti toliko duboka i strašna i požrtvovna 
kao što je ljubav oca prema kćeri. 

Djevojka sagnu glavu. Htjela ga je nešto zapitati, ali se 
činilo gotovo svetogrdno pred ljubavlju ove dvojice i 
strašnom patnjom što su podnijeli dok se ona sretno smijala 
sjedeći uz ono šumsko stvorenje, jedući slasno voće i 
gledajući mu zaljubljenim očima u oči koje su joj jednako 
uzvraćale. 

Ali ljubav je čudan gospodar, a ljudska priroda još čud- 
nija, pa je ona ipak postavila pitanje, iako nije bila toliko 
kukavna da se pokuša opravdati pred svojom savjesti. Osje- 
ćala je da mrzi samu sebe, ali je ipak pitala. 

— Gdje je onaj šumski čovjek koji vas je otišao spasiti? 
Zašto se nije vratio? 

— Nerazumijem — odgovori Clayton. — Koga mislite? 

— Onaj koji nas je sve spasio — koji je mene spasio od 
gorile. 

— O — poviče Clayton, iznenađen. — On vas je spasio? 
Niste mi ispričali ništa o svojoj pustolovini. Pričajte mi sad. 

— Ta onaj šumski čovjek — navaljivala je. — Niste li ga 
vidjeli? Kad smo čuli pucnje u džungli, vrlo slabe i daleke, on 
me je ostavio. Upravo smo bili stigli do čistine, te se on vratio 
u smjeru borbe. Znala sam da je pošao da vam pomogne. 

Njen glas gotovo je molio — bila je napeta od potiskiva- 
nog čuvstva. Clayton je to morao opaziti, pa se nejasno pitao 
zašto se toliko uzbuđuje — zašto toliko uporno hoće saznati 
gdje je ono čudno stvorenje. Nije očekivao istinu, ai kako bi? 

A ipak ga je obuzimao osjećaj bojazni da mu prijeti 
nekakva žalost, a u srce mu se, a to nije znao, usadila prva 
klica ljubomore i sumnje u majmuna-čovjeka kojemu je 
dugovao život. 

— Nismo ga vidjeli — odgovorio je mirno. Nije nam se 
pridružio. — A zatim, poslije kraće stanke: — Možda se on 
pridružio svom plemenu — ljudima koji su nas napali. — Nije 


znao zašto je to rekao, jer on u to nije vjerovao. Ali ljubav je 
čudan gospodar. 

Djevojka ga je na trenutak pogledala široko otvorenih 
očiju. 

— Ne! — uskliknula je žestoko — previše žestoko, kako 
je on mislio. — To ne može biti. Oni su bili crnci — on je 
bijelac — i gospodin. 

Clayton je bio zbunjen. Onaj ga je zelenooki vražić 
bockao. 

— On je čudno, napola divlje stvorenje džungle, gospo- 
đice Porter. Ne znamo o njemu ništa. Ne govori i ne razumije 
ni jedan evropski jezik — a ukrasi i oružje je onakvo kakvo 
nose divljaci na Zapadnoj obali. 

Clayton je govorio brzo. 

— Nema drugih ljudskih bića osim divljaka na stotine 
milja, gospođice Porter. On mora da pripada plemenima koja 
su nas napala, ili kakvom drugom plemenu također divljem 
— on čak može biti i ljudožder. 

Jane Porter problijedi. 

— Ja u to ne vjerujem — napola je šapnula. — To nije 
istina. Vidjet čete — rekla je obrativši se Claytonu — da će 
se vratiti 1 da će vam dokazati da nemate pravo. Vi ga ne 
poznajete onako kako ga ja poznajem. Kažem vam da je 
gospodin. 

Clayton je bio velikodušan čovjek, ali ga je nešto u 
načinu kojim je djevojka zadihano branila šumskog čovjeka 
podbadalo na nerazumnu zavist, tako da je na trenutak 
zaboravio sve što duguje tom divljem bijelcu, te joj je 
odgovarao s napola podrugljivim smiješkom na usni. 

— Možda imate pravo, gospođice Porter — rekao je — 
ali ja mislim da se nitko od nas ne treba zabrinjavati zbog 
našeg znanca koji jede strvinu. Sva je prilika da je on sulud 
otpadnik koji će nas zaboraviti brže, ali ne sigurnije nego što 


ćemo mi njega zaboraviti. On je samo zvijer ove džungle, go- 
spođice Porter. 

Djevojka nije odgovorila, ali je osjećala kako joj se steže 
srce. Srdžba i mržnja na onoga koga ljubimo čelici nam srce, 
ali prezir i samilost ostavlja nas šutljive i posramljene. 

Ona je znala da Clayton govori samo ono što misli, paje 
prvi puta počela analizirati temelj na kojem počiva njezina 
nova ljubav te je podvrgla predmet te ljubavi kritičkom 
ispitivanju. 

Polako se okrenula i pošla prema kolibi. Nastojala je 
zamisliti svoga šumskog boga uz nju u dvorani kakva 
prekooceanskog broda. Gledala je kako jede rukama, dere 
hranu poput grabežljive zvijeri i briše masne prste o stegna. 
Zadrhtala je. 

Gledala je kako ga predstavlja prijateljima — nespretna, 
nepismena — divljaka. Djevojka se trgnula. 

Sad je stigla u sobu, pa kad je sjela na rub postelje od 
paprati i trave i jednu ruku stavila na grudi koje su joj se 
dizale i spuštale, osjetila je ispod haljetka tvrde obrise 
medaljona tog čovjeka. 

Izvadila ga je i držala na dlanu, te je na trenutak nagnula 
nada nj suzne oči. Onda ga je podigla do usana i pritisnuvši 
ga zakopala lice u meku paprat, jecajući. 

— Zvijer? — promrmljala je. — Onda neka 1 ja postanem 
zvijer. Jer bio on čovjek ili zvijer, ja sam njegova. 

Toga dana nije vidjela Claytona. Esmeralda joj je donijela 
večeru a ona je po njoj poručila ocu da trpi od posljedica 
svoje pustolovine. 

Iduće jutro Clayton je otišao rano s ekspedicijom koja je 
pošla tražiti poručnika D'Arnota. Ovaj puta bilo je dvije sto- 
tine naoružanih ljudi, sa deset oficira i dva kirurga, 1 za 
zalihama za nedjelju dana. 

Nosili su posteljinu 1 visaljke za ležaje, potonje za prije- 
nos bolesnih i ranjenih. 


To je bila odlučna i ljutita četa — kaznena ekspedicija, 
kao i ona koja je trebala spasiti D'Arnota. Dospjeli su do mje- 
sta okršaja prijašnje ekspedicije odmah poslije podne, jer su 
se sad kretali poznatim tragom, pa nisu gubili vrijeme istraži- 
vajući. 

Odande trag slonova vodio je ravno u Mbongino selo. 
Bila su tek dva sata kad se čelo kolone zaustavilo na rubu te 
čistine. Poručnik Charpentier, koji je zapovijedao, odmah 
pošalje jedan dio svoje čete kroz džunglu na drugu stranu 
sela. Drugi odred poslao je do ulaza u selo, dok je on s 
ostatkom ostao na južnoj strani čistine. 

Bilo je određeno da skupina koja je trebala da zauzme 
položaj na sjeveru, a koja će posljednja stići na svoje 
odredište, počne napadati, i njihova prva salva bude znak za 
juriš sa svih strana, tako da se selo pokuša zauzeti već u prvoj 
navali. 

Pola sata ljudi su s poručnikom Charpentierom čučali u 
gustom lišću džungle čekajući znak. Njima su se to činili sati. 
Vidjeli su urođenike u polju, i kako ulaze i izlaze na seoska 
vrata. 

Napokon je došao znak — oštri pucnji pušaka, pa je, kao 
da je to bio jedan čovjek, odgovarajuća salva odjeknula iz 
džungle na zapadu i jugu. 

Urođenici u poljima spustiše svoj alat i udariše mahnito 
bježati prema ogradi. Francuske kugle su ih kosile, a mornari 
skakali su preko njihovih oborenih tjelesa ravno prema seo- 
skim vratima. 

Taj napad bio je tako iznenadan i neočekivan da su bijelci 
stigli do vrata prije nego što su ih prestrašeni urođenici mogli 
spriječiti, pa se idući trenutak seoska ulica ispunila oružanim 
ljudima koji su se borili prsi o prsi u nerazmrsivoj zbrci. 

Nekoliko časaka crnci se nisu micali s ulaza u ulicu, ali su 
revolveri, puške i bodeži Francuza rušili urođeničke koplja- 


nike i obarali crne strijelce prije nego što su uspjeli odapeti 
svoje strijele. 

Ubrzo se bitka pretvori u divlju gužvu, a onda u gadan 
pokolj, jer su francuski mornari ugledali komade D'Arnotove 
uniforme na nekim crnim ratnicima koji su im se odupirali. 

Poštedjeli su djecu i one žene koje nisu bili prisiljeni da 
ubiju u samoobrani, ali kad su se napokon zaustavili, 
zadihani, krvavi i znojni, učinili su to zato što nije bilo ni 
jednog živog ratnika cijeloga divljeg Mbongina sela koji bi 
im se mogao oduprijeti. 

Pažljivo su pretražili svaku kolibu i zakutak sela, ali nisu 
pronašli nikakav trag D'Arnota. Ispitivali su zarobljenike 
znakovima. Napokon je jedan mornar, koji je služio u Fran- 
cuskom Kongu, uvidio da ga oni mogu razumjeti ako govori 
onaj iskrivljeni jezik kojim se služe bijelci u općenju s nižim 
plemenima obale, ali čak ni tada nisu mogli saznati ništa 
određeno o D'Arnotovoj sudbini. 

Samo uzbuđene kretnje i izrazi straha bili su im odgovor 
na upite o D'Arnotu. Napokon su se uvjerili da su to samo 
svjedočanstva krivnje ovih demona koji su prije dvije noći 
ubili i pojeli njihova druga. 

Konačno ih ostavi sva nada, pa se pripremiše da tu noć 
logoruju u granicama sela. Zarobljenike su stjerali u tri 
kolibe 1 postavili jake straže. Straže su također postavili kod 
zatvorenih seoskih vrata. Napokon je na selo pala tišina sna, 
osim što su urođenice jaukale za svojim mrtvima. 

Sutradan ujutro pođoše natrag. Isprva su mislili da zapale 
selo, ali su od toga odustali, pa su zarobljenike ostavili ondje 
da plaču 1 jecaju, ali s krovovima nad glavom 1 ogradom da se 
spase od divljih zvijeri. 

Polako je ekspedicija natrapala na svoj trag od prijašnjeg 
dana. Deset natovarenih visaljki usporavalo im je hod. U 
osam ležali su oni jače ranjeni, dok su se dvije njihale pod 
težinom mrtvih. 


Clayton i poručnik Charpentier išli su na začelju kolone. 
Englez je šutio iz poštovanja prema Charpentierovoj boli, jer 
su D'Arnot i Charpentier bili nerazdruživi prijatelji od dje- 
tinjstva. 

Clayton mora da je razumio da je Francuzova bol to oštrija 
što je D'Arnotova žrtva bila uzaludna, jer je Jane Porter bila 
spasena prije nego što je D'Arnot pao u ruke divljacima, pa i 
zato što je služba u kojoj je izgubio život bila izvan njegove 
dužnosti, a osim toga za strance i tuđince. Ali kad je on o tom 
progovorio poručniku Charpentieru, ovaj je samo stresao 
glavom. 

— Ne, monsieur — odgovorio je — D'Arnot bi bio iza- 
brao takvu smrt. Mene samo boli što ja nisam mogao za nj, ili 
barem s njim umrijeti. Želio bih da ste ga bolje poznavali, 
monsieur. On je doista bio pravi oficir — ato je naslov koji se 
pridaje mnogima, ali koji tako malo njih zaslužuje. On nije 
umro uzalud, jer će njegova smrt za mladu Amerikanku 
potaći nas, njegove drugove, da se još hrabrije suočimo s 
našim svršetkom, ma kakav on bio. 

Clayton nije odgovorio, nego se u njemu podiglo novo 
poštovanje za Francuze, koje čak ni poslije nije jenjalo. 

Bilo je već posve kasno kad su stigli do kolibe uz žal. 
Jedan jedini pucanj prije nego što su izronili iz džungle 
najavio je onima u logoru i onima na brodu da je ekspedicija 
zakasnila, jer su se unaprijed dogovorili da će kad se približe 
na milju — dvije logoru, jedan hitac značiti neuspjeh, tri 
uspjeh, dok bi dva značila da nisu pronašli trag ni D'Arnotu ni 
njegovim crnim zarobljivačima. 

I tako je skupina ozbiljna dočekivala njihov dolazak, te se 
malo govorilo dok su mrtve i ranjene nježno polagali u čamce 
i tiho veslali prema krstašu. 

Clayton, koji je bio iscrpljen od pet dana napornog hoda 
džunglom 1 dviju bitaka s crncima, krenu prema kolibi da 


potraži zalogaj hrane i zatim razmjernu udobnost svog kre- 
veta od trave, poslije dviju noći provedenih u džungli. 

Uz vrata kolibe stajala je Jane Porter. 

— A jadni poručnik? — povikala je. — Zar mu niste pro- 
našli trag? 

— Zakasnili smo, gđice Porter — odgovorio je žalosno. 

— Ispripovjedite mi. Što se dogodilo? — pitala je. 

— Ne mogu, gospođice Porter, to je previše strašno. 

— Valjda ne mislite da su ga mučili? — šapnula je. 

— Ne znamo što su s njim činili prije nego što su ga ubili 
— odgovorio je lica razvučena od umora i žalosti koju je osje- 
ćao za jadnim D'Arnotom — 1 naglasio je riječi »prije nego«. 

— Prije nego što su ga ubili! Što time mislite? Ta valjda 
oni nisu...? Ta valjda oni nisu...? 

Mislila je na ono što je Clayton bio rekao o jamačnom 
odnosu šumskog čovjeka prema tom plemenu, ali nije mogla, 
oblikovati tu strašnu riječ. 

— Da, gđice Porter, oni jesu — ljudožderi — odgovorio je 
gotovo gorko, jer je i on odjednom pomislio na šumskog 
čovjeka, a ona čudna, nerazumljiva zavist koju je osjećao 
prije dva dana ponovo je njim ovladala. 

Zatim, iznenadnom okrutnošću koja ne pristaje Claytonu 
koliko uljudnost ne pristaje majmunu, on izusti: 

— Kad vas je vaš Šumski bog ostavio, sigurno se žurio na 
gozbu. 

Požalio je prije nego što su riječi izišle, iako nije znao 
koliko su one okrutno ranile djevojku. Samo je žalio što je 
toliko nezahvalan onomu koji je spasio živote svakom članu 
njegove skupine, a nije nikad ni jednomu naudio. 

Djevojka podiže visoko glavu. 

— Postoji samo jedan jedini odgovor na vašu tvrdnju, 
gospodine Claytone — odgovorila je ledeno — i ja samo 
žalim što nisam muškarac da bih vam mogla odgovoriti. — 
Okrenu se brzo i uđe u kolibu. 


Clayton je bio Englez, pa mu je djevojka posve nestala s 
očiju prije nego što je on dokučio što bi mu odgovorio mu- 
škarac. 

— Časne mi riječi — rekao je pokajnički—ona me nazvala 
lašcem. A ja mislim da lijepo zaslužujem — dodao je zami- 
šljeno. — Clayton, moje momče, znam da si umoran i ras- 
trojen, ali to nije razlog da od sebe praviš magarca. Bolje bi 
bilo da odeš spavati. 

Ali prije nego što je pošao, pozvao je blago Jane Porter na 
drugoj strani zida od jedrenine, jer se želio ispričati, ali se isto 
tako mogao obratiti i sfingi. Zatim je nešto napisao na komad 
papira i gurnuo ispod zida. 

Jane Porter je vidjela tu malu bilješku, ali nije htjela o njoj 
ništa znati, jer se vrlo ljutila i bila je uvrijeđena i izmučena, 
ali — bila je žena, pa je napokon podigla i pročitala. 


DRAGA GOSPOĐICE PORTER! — Nisam imao razloga 
da ono natucam. Jedina mi je isprika da su mi vjerojatno živci 
rastrojeni — što uopće nije isprika. 

Molim, pokušajte misliti da ono nisam izgovorio. Meni je 
vrlo žao. Najmanje bih htio uvrijediti vas, između svih drugih 
na svijetu. 

Recite, da mi opraštate. 

WILLIAM CECIL CLAYTON 


»On je tako mislio, ili ne bi rekao«, razmišljala je dje- 
vojka, »ali to ne može biti istina, o, ja znam da nije istina!« 

Jedna ju je rečenica u pismu uplašila: »Najmanje bih htio 
uvrijediti vas, između svih drugih na svijetu.« 

Prije nedjelju dana ova bi je rečenica bila oduševila, sad ju 
je ražalostila. 

Željela je da nikad nije srela Claytona. Bilo joj je žao što 
je ikad vidjela šumskog boga — ne, veselila se. I bila je i ona 
druga bilješka, koju je sutradan poslije povratka iz džungle 
našla u travi pred kolibom, ljubavno pismo koje je potpisao 
Tarzan-majmun. 


Tko može biti taj novi prosac? — Ako je on još jedan od 
divljih stanovnika ove strašne šume, što li on neće učiniti da 
je dobije? 

— Esmeraldo! Probudi se — povikala je. — Toliko me 
ljutiš što tako mirno spavaš, a znaš savršeno dobro da je svijet 
pun žalosti. 

— Gaberelle! — vrisnu Esmeralda sjednuvši. — Ta što je 
sad? Hiponocerus? Gdje je, gospođice Jane? 

— Besmislica, Esmeraldo, nema ničega. Spavaj dalje. Zla 
si kad spavaš, ali si beskrajno gora kad si budna. 

— Da, moja draga, ali što je s vama? Kao da ste večeras 
nezadovoljni. 

— O, Esmeraldo, večeras mi je upravo gadno — odgovori 
djevojka. — Ne obaziri se na mene — baš si zlatna. 

— Da, milo. Sad lijepo spavajte. Živci su vam uzrujani 
Nije ni čudo od tolikih ripotamusa i ljudopožderuha o kojima 
je pričao gospodin Philander — zaboga, nije ni čudo što nas 
sve progone živci. 

Jane Porter prijeđe sobicu smijući se, pa, poljubivši vjerni 
stari crni obraz, zaželi Esmeraldi laku noć. 


ljudska braća 


Kad se D'Arnot osvijestio, opazio je da leži na postelji od 
meke paprati i trave ispod skloništa od granja u obliku slova 
»A«. 

Pri njegovim nogama otvaralo se sklonište na zelenu tra- 
tinu, a malo podalje dizao se gusti zid od džungle. 

Bio je vrlo slab i bolestan i izmučen, a kad mu se svijest u 
potpunosti vratila osjeti strašnu muku od mnogih okrutnih 
rana, i tupu bol u svakoj kosti i mišiću u tijelu, zbog onih 
gadnih batina što ih je dobio. 

Čak ga je i glava, kad ju je okretao, tako strašno boljela da 
je radije ležao mirno, dugo zatvorenih očiju. 

Nastojao je pokupiti pojedinosti o svojoj pustolovini prije 
nego što je izgubio svijest, da vidi bi li sebi tako mogao pro- 
tumačiti svoje sadašnje boravište — pitao se je li među prija- 
teljima ih neprijateljima. 

Napokon se sjetio cijelog onog gadnog prizora na stupu, i 
napokon se prisjetio 1 one bijele čudne pojave u čijim je 
rukama pao u nesvijest. 

D'Arnot se pitao kakva ga sudbina sad čeka. Nije ni vidio 
ni čuo bilo kakve znakove života oko sebe. 

Neprestani šum džungle — šuštanje milijuna lišća — 
zujanje kukaca — glasovi ptica i majmuna kao da su se smije- 
šali u umorno, predenje, kao da leži posebno, udaljen od ovog 
mnogostrukog života kojega zvukovi k njemu dolaze samo 
kao zamršena jeka. 


Napokon mirno zadrijema, pa se nije probudio do poslije 
podne. 

Ponovo je osjetio čudno, krajnje zaprepaštenje kao i kad 
se prvi puta probudio, ali se ubrzo prisjetio nedavne prošlosti. 
Pogledavši kroz otvor uz svoje noge, ugledao je pojavu 
čovjeka kako se šćućurila na bedrima. 

Široka, mišićava leđa bila su okrenuta prema njemu, ali je 
D'Arnot vidio da su to leđa, iako su bila opaljena suncem, 
bijela čovjeka. 

Francuz ga je pozvao slabim glasom. Čovjek se okrenu, 
podiže se i priđe skloništu. Lice mu je bilo vrlo lijepo — 
najljepše kako je mislio D'Arnot, koje je ikad vidio. 

Sagnuvši se, upuzi u sklonište uz ranjenog oficira i stavi 
mu hladnu ruku na čelo. 

D'Arnot mu progovori francuski, ali čovjek samo strese 
glavom — žalosno, kako se pričinilo Francuzu. 

Zatim D'Arnot pokuša engleski, ali je čovjek i dalje tresao 
glavom. Talijanski, španjolski i njemački doveli su do istog 
obeshrabrenja. 

D'Arnot je znao nekoliko riječi norveškog, ruskog, 
grčkog, a također je natucao i jezik jednog od crnačkih 
plemena Zapadne obale — ali čovjek je sve zanijekao. 

Pošto je pregledao D'Arnotove rane, čovjek je izišao iz 
skloništa 1 nestao. Za pola sata vratio se s plodovima i nekom 
šupljom biljkom sličnoj bundevi, punom vode. 

D'Arnot je malko popio i pojeo. Čudio se što nema groz- 
nice. Ponovo je nastojao razgovarati sa svojim čudnim bolni- 
čarom, ali je pokušaj bio beskoristan. 

Odjednom se čovjek požuri iz skloništa da se nekoliko 
trenutaka kasnije vrati skomadima kore i — čudo nad čude- 
sima — olovkom. 

I šćućurivši se uz D'Arnota, pisao je časak na glatkoj unut- 
rašnjoj površini kore. Zatim je to predao Francuzu. 


D'Arnot se začudio kad je vidio, u jasnim, štampanim 
slovima englesku poruku: 

Ja sam Tarzan-majmun. Tko ste vi? Možete li čitati ovaj 
jezik? 

D'Arnot zgrabi olovku — zatim se zaustavi. Taj čudni 
čovjek piše engleski — očito je Englez. 

— Da — odgovori D'Arnot — čitam engleski. I govorim. 
Sad možemo razgovarati. Najprije da vam se zahvalim za sve 
Što ste za mene učinili. 

Čovjek je samo stresao glavom i pokazao na olovku i koru 


— Mon Dieu! — povika D'Arnot. — Ako ste Englez, zaš- 
to onda ne govorite engleski? 

I zatim mu sinu — čovjek je nijem, možda i gluhonijem. 

— Ja sam Paul d'Arnot, poručnik u francuskoj mornarici 
Zahvaljujem vam se za ono što ste za mene učinili. Spasili ste 
mi život, pa je sve što imam vaše. Mogu li vas pitati kako to 
da pišete engleski, a ne govorite ga? 

Tarzanov odgovor ispuni D'Arnota još većim čuđenjem; 

— Ja samo govorim jezik svog plemena — velikih maj- 
muna koji su bili Kerčakovi. I nešto od jezika Tantora, slona, 
i Nume, lava, i drugih bića džungle. Nisam nikad razgovarao 
s ljudskim bićima, osim jednom sa Janom Porter, znakovima. 
Ovo prvi puta razgovaram s još jednim od svoje vrste, 
pisanim riječima. 

D'Arnot se snebivao od čuda. Činilo se nevjerojatno da na 
zemlji živi potpuno odrastao čovjek koji nije nikad progo- 
vorio sa svojim bližnjima, a još nevjerojatnije da takav čo- 
vjek zna čitati i pisati. 

Pogledao je ponovo Tarzanovu poruku »osim jednom, sa 
Janom Porter«. To je bila američka djevojka koju je u džungli 
odnio gorila. 

D'Arnotu poče svitati — to je, dakle, bio onaj »gorila« 
Zgrabi olovku i napisa: 

— Gdje je Jane Porter? 


A Tarzan odgovori: 

— Sa svojim ljudima u kolibi Tarzana-majmuna. 

— Ona nije mrtva? Gdje je bila? Što joj se dogodilo? 

— Nije mrtva. Uzeo ju je Terkoz za svoju ženu. Ali ju je 
Tarzan-majmun oteo od Terkoza i njega ubio prije nego što joj 
je mogao nauditi. Nitko u cijeloj džungli ne može se su- 
protstaviti Tarzanu-majmunu u borbi, i ostati živ. Ja sam 
Tarzan-majmun veliki borac. 

D'Arnot je napisao. 

— Radujem se što je spasena. Teško mi je pisati. Malko ću 
otpočinuti. 

Zatim Tarzan: 

— Da, odmarajte se. Kad vam bude dobro, odvest ću vas k 
vašim ljudima. 

Mnogo je dana D'Arnot ležao na postelji od paprati. Drugi 
dan je dobio groznicu, pa je D'Arnot mislio da je to zaraza i da 
će umrijeti. 

Pade mu na pamet jedna misao. Čudio se zašto na to nije 
prije pomislio. 

Pozvao je Tarzana i znakovima mu saopćio da bi želio 
pisati, a kad je Tarzan donio koru i olovku D'Arnot je napisao 

— Možete li poći k mojim ljudima i dovesti ih ovamo? Ja 
ću napisati poruku koju im možete odnijeti a oni će vas 
slijediti. 

Tarzan strese glavu pa uzevši koru napiše: 

— Ja sam na to mislio — prvi dan. Ali se nisam usudio 
Veliki majmuni često dolaze na ovo mjesto, pa da vas ovdje 
nađu ranjena i Sama ubili bi vas. 

D'Arnot se okrenu na bok i zatvori oči. Nije želio umrijeti. 
Ali je osjećao da umire, jer se groznica sve više pojačavala. 
Te noći je izgubio svijest. 

Tri dana bio je u deliriju a Tarzan je sjedio kraj njega i 
kupao mu glavu i ruke i prao mu rane. 


Četvrti dan groznica presta iznenada kao što je i došla, ali 
je D'Arnot ostao sjena onoga što je prije bio. Bio je vrlo slab. 
Tarzan ga je morao dizati da može piti iz tikve. 

Groznica nije bila posljedica zaraze, kao što je D'Arnot 
mislio, nego jedna od onih groznica što obično napadaju 
bijelce u afričkim džunglama, pa ih ili ubijaju ili ih ostavljaju 
iznenada kao što je ostavila i D'Arnota. 

Dva dana kasnije teturao je D'Arnot po amfiteatru a 
Tarzan ga je podupirao svojom jakom rukom da ne padne. 

Sjedili su ispod sjene velika drveta a Tarzan je pronašao 
glatku koru da mogu razgovarati. 

D'Arnot je pisao prvi: 

— Što mogu učiniti da vam platim za sve što ste mi vi 
učinili? 

A Tarzan odgovori: 

— Naučite me jezik ljudi. 

I tako je D'Arnot odmah počeo pokazujući poznate pred- 
mete i ponavljajući njihova imena francuski, jer je mislio da 
će mu biti lakše tog čovjeka naučiti svoj jezik, jer ga je on 
najbolje razumio. 

To, dakako, Tarzanu nije značilo ništa, jer on nije znao 
razlikovati jedan jezik od drugoga, pa kad je pokazao riječ 
»čovjek« koju je napisao na komadu kore, on je naučio od 
D'Arnota da se izgovara homme, a jednako ga je naučio da 
izgovara »majmun«, kao singe, a »drvo« kao arbre. 

Bio je vrlo marljiv student, pa je za još dva dana savladao 
toliko francuski da je mogao izgovarati male rečenice kao što 
su »Ono je drvo«, »Ovo je trava«, »Gladan sam«, 1 slično, ali 
je D'Arnot uvidio da ga je teško učiti francusku konstrukciju 
na engleskom temelju. 

Francuz mu je napisao male lekcije na engleskom a Tar- 
zan ih je morao ponavljati francuski, ali budući da je doslovan 
prijevod obično bio loš francuski Tarzan se često zbunjivao. 


D'Arnot je sad shvatio da je počinio pogrešku, ali se činilo 
prekasno da se vraća i počne iznova i Tarzana prisili da 
zaboravi što je naučio, osobito zato što su se približavali tački 
gdje će moći razgovarati. 

Treći dan otkako je prošla groznica Tarzan je napisao 
pitanje D'Arnotu osjeća li se toliko jakim da bi ga on mogao 
odnijeti do kolibe. Tarzan je želio ići toliko koliko i D'Arnot, 
jer je želio da ponovo vidi Jane Porter. 

Bilo mu je upravo zato teško sve te dane ostati s Francu- 
zom, a što je to činio tako nesebično govori o plemenitosti 
njegova karaktera jače nego činjenica da je spasio francuskog 
oficira iz Mbonginih pandža. 

D'Arnot, koji je i previše želio da krene na taj put, napisa: 

— Ali vi mene ne možete nositi tako daleko kroz tu 
isprepletenu šumu. 

Tarzan se nasmija. 

— Mais oui — rekao je, pa se i D'Arnot nasmijao glasno 
kad je čuo taj izraz, kojim se on služio tako često, kako glatko 
klizi s Tarzanova jezika. 

I tako su pošli na put, pa se D'Arnot divio, kao što su se i 
Clayton 1 Jane Porter, divnoj snazi i spretnosti majmuna- 
-čovjeka. 

Usred popodneva stigli su do čistine, a kad su se spustili 
na zemlju s granja posljednjeg drveta srce mu je živo zaku- 
calo očekujući da će uskoro ponovo vidjeti Jane Porter. 

Nitko se nije vidio izvan kolibe, pa se D'Arnot zbunio kad 
je opazio da niti krstaš niti Arrow nije usidren u drazi. 

Ozračje samoće prožimalo je to mjesto, koje je odjednom 
obuzelo i oba ova čovjeka dok su hodali prema kolibi. 

Nijedan nije govorio, a ipak su obojica znala prije nego li 
su otvorili zatvorena vrata što će naći unutra. 

Tarzan je podigao zasun i gurnuo velika vrata na drvenim 
stožerima unutra. Bilo je kao što su se bojali. Koliba je bila 
napuštena. 


Okrenuli su se i pogledali jedan drugoga. D'Arnot je znao 
da su ga njegovi ljudi smatrali mrtvim, ali je Tarzan mislio 
samo na ženu koja ga je ljubila pravom ljubavlju, a sad je, dok 
je on služio jednom od njezinih ljudi, pobjegla. 

Velika gorčina podiže mu se u srcu. Otići će daleko u 
džunglu i pridružiti se svom plemenu. Nikad više neće vidjeti 
nikoga od svoje vrste. I nije mogao podnijeti misao da se vrati 
kolibi. Ostavit će je zauvijek sa svim onim nadama koje je 
ondje gojio da će pronaći svoju rasu i postati u njoj čovjek. 

A Francuz? D'Arnot? Što s njime? Neka se snalazi kao što 
se i Tarzan. Tarzan ga više ne želi vidjeti. On želi otići od 
svega što ga podsjeća na Janu Porter. 

Dok je Tarzan stajao na pragu razmišljajući, D'Arnot je 
ušao u kolibu. Vidio je da su ostavili mnoge korisne 
predmete, Prepoznao je brojne predmete s krstaša — logor- 
sku peć, neke kuhinjske potrepštine, puške i mnogo municije, 
konzerviranu hranu, pokrivače, dvije stolice i visaljku — i 
nekoliko knjiga i časopisa, većinom američkih. 

» Mora da će se vratiti«, mislio je D'Arnot. 

Pošao je stolu koji je sagradio John Clayton prije tolike 
godina, da mu služi za pisanje, pa je na njemu vidio dva 
pisma upućena Tarzanu-majmunu. 

Jedno je bilo u jakom muškom rukopisu 1 nezapečaćeno 
Drugo je pisala ženska ruka 1 bilo je zapečaćeno. 

— Evo za vas dva pisma, Tarzane-majmune — povikao je 
D'Arnot, okrenuvši se vratima, ali Tarzana nije ondje bilo. 

D'Arnot je pošao vratima 1 pogledao napolje. Tarzana nije 
bilo nigdje. Povikao je, ali nije bilo odgovora. 

— Mon Dieu! — uskliknuo je D'Arnot. — On me ostavio, 
Ja to osjećam. Otišao je u džunglu 1 ostavio me ovdje sama. 

I onda se sjetio izraza na Tarzanovu licu kad su otkrili da 
je koliba prazna — izraz kakav lovac vidi u očima ranjene 
košute koju je obijesno oborio. 


Tog čovjeka zadesio je strašan udarac — D'Arnot je sad to 
shvaćao — ali zašto? To nije mogao shvatiti. 

Francuz se ogleda oko sebe. Samoća i užasno ovo mjesto 
poče ga uzrujavati — živci su mu već bili oslabili od trpljenja 
i bolesti što ju je prebolio. 

Da tu ostane sam uz užasnu džunglu — da nikad ne čuje 
ljudskog glasa ili vidi ljudsko lice — da se neprestano boji 
divljih zvijeri 1 još divljijih ljudi — da bude plijen samoće i 
beznađa. To je užasno. 

A daleko na istoku Tarzan-majmun je brzao srednjom 
terasom natrag u svoje pleme. Nikad nije putovao takvom 
nesmiljenom brzinom. Osjećao je da bježi dalje od samoga 
sebe — da vijući se šumom poput prestrašene vjeverice bježi 
od svojih misli. Ali ma koliko brzo išao nalazio ih je uvijek u 
sebi. 

Prošao je iznad vijugavog tijela Sabore, lavice, koja je 
išla u suprotnom pravcu. Prema kolibi, mislio je Tarzan. 

Što može D'Arnot protiv Sabore — ili ako Bolgani, gorila, 
naiđe na nj — ili Numa, lav, ili okrutni Sita? 

Tarzan se zaustavi u svom bijegu. 

— Što si ti, Tarzane? — upitao je sam sebe glasno. — 
Majmun ili čovjek? Ako si majmun, učinit ćeš kao što čine 
majmuni — ostavit ćeš druga da umre u džungli, ako ti se 
hoće kamo drugamo. Ako si čovjek, vratit ćeš se da zaštitiš 
svog druga. Nećeš otrčati od svojih ljudi zato što te je jedan 
od njih napustio. 

D'Arnot zatvori vrata kolibe. Bio je vrlo uzrujan. Čak se i 
hrabri ljudi, a D'Arnot je bio hrabar čovjek, katkad plaše 
samoće. 

Nabio je jednu pušku i stavio je do sebe. Zatim je pošao 
stolu i uzeo nezapečaćeno pismo naslovljeno na Tarzana. 

Možda sadrži vijest da su njegovi ljudi samo privremeno 
otišli sa žala. Osjećao je da neće time kršiti etiku — ako 
pročita pismo — pa ga je izvadio iz omotnice 1 pročitao: 


TARZANU-MAJMUNU — Zahvaljujemo vam se za vašu 
kolibu i žao nam je što nam niste pružili radost da vas vidimo 
i lično vam se zahvalimo. 

Nismo ništa upropastili, nego smo vam ostavili mnogo 
stvari tako da vam tu u vašem samotnom domu bude udobnije 
i sigurnije. 

Ako poznajete onog čudnog bijelca koji nam je toliko puta 
spasio život i donosio nam hrane, i ako znate s njim razgo- 
varati, zahvalite mu se na njegovoj dobroti. 

Putujemo za jedan sat, da se nikad ne vratimo. Ali bismo 
željeli da vi i onaj drugi prijatelj iz džungle znate da ćemo 
vam biti uvijek zahvalni za ono što ste učinili nama strancima 
na svojoj obali i da bismo učinili neizmjerno više da vas 
nagradimo obojicu da ste nam dali priliku. — S poštovanjem, 

WILLIAM CECIL CLAYTON. 


— »Da se nikad ne vratimo« — » promucao je D'Arnot i 
bacio se ničice na postelju. 

Sat kasnije se prenu i posluša. Netko je pokušavao ući na 
vrata. D'Arnot poseže za nabijenom puškom i prisloni je k 
ramenu. Smračivalo se, ali je u kolibi već bilo potpuno tamno. 

Čovjek je ipak vidio kako se zasun miče sa svog mjesta. 

Osjećao je kako mu se kosa diže na glavi. 

Vrata su se tiho otvarala. Kroz odškrinuta vrata vidjelo se 
da netko stoji napolju. 

D'Arnot je podigao modru cijev u pravcu odškrinutih 
vrata — a zatim povukao otponac. 


izgubljeno blago 


Kad se ekspedicija vratila poslije bezuspješnog nastojanja 
da pomogne D'Arnotu, kapetan Dufranne želio je da otplovi 
što prije, a s tim su se složili svi osim Jane Porter. 

— Ne — rekla je odlučno — ja ne idem, niti biste smjeli 
vi, jer će jednoga dana iz ove džungle izići dva prijatelja koji 
očekuju da ćemo ih čekati. Vaš oficir, kapetane Dufranne, 
jedan je od njih, a onaj šumski čovjek, koji je spasio život 
svima članovima skupine mog oca, jest drugi. On me je prije 
dva dana ostavio na rubu džungle hitajući u pomoć mojem 
ocu i gospodinu Claytonu, kao što je mislio, a ostao je da 
spasi poručnika d'Arnota. U to možete biti sigurni. Da je 
zakasnio da pomogne poručniku, on bi se sad već bio vratio 
— činjenica što se nije vratio dovoljan mi je dokaz da kasni 
zato što je poručnik d'Arnot ranjen, ili je morao slijediti 
zarobljivače dalje nego što je selo koje su vaši mornari 
napali. 

— Ali uniforma i druga oprema jadnog d'Arnota prona- 
đena je u onom selu gospođice Porter — dokazivao je 
kapetan — i urođenici su pokazivali veliko uzbuđenje kad su 
ih pitali za bijelčevu sudbinu. 

— Da, kapetane, ali nisu priznali da je mrtav, a što se tiče 
njegove odjeće 1 opreme, koju su oni posjedovali — civi- 
liziraniji narodi nego što su ti jadni divlji crnci svlače sa 
zarobljenika svaki vrijedni predmet namjeravaju li ih ubiti ili 
ne. Čak i vojnici mojeg dragog Juga pljačkali su ne samo žive 


nego i mrtve. Ovo je jaka okolnost, priznajem, ali nije sigurni 
dokaz. 

— Divljaci su po svoj prilici uhvatili i samog vašeg šum- 
skog čovjeka, ili su ga ubili napomenuo je kapetan Dufranne. 

Djevojka se nasmije. 

— Vi ga ne poznajete — odgovorila je, a od malko uzbu- 
đenog ponosa živci su joj zaigrali na pomisao da ona govori o 
svom najdražem. 

— Priznajem da bi ga imalo smisla čekati, tog vašeg 
nadčovjeka — nasmija se kapetan. — Svakako bih ga želio 
vidjeti. 

— Onda ga pričekajte, moj dragi kapetane — nagovarala 
ga je djevojka — jer to namjeravam i ja učiniti. 

Francuz bi se vrlo začudio da je znao protumačiti pravo 
značenje djevojčinih riječi. 

Dok su govorili, hodali su od žala prema kolibi, pa su se 
odmah pridružili skupini koja je sjedila na logorskim stoli- 
cama u hladu velika drveta nedaleko kolibe. 

Profesor Porter bio je ondje, kao i Philander i Clayton, s 
poručnikom Charpentierom i dvojicom njegovih drugova 
oficira, dok se Esmeralda vrzla u pozadini usuđujući se od 
vremena do vremena dati kakvo mišljnje ili opasku, s onom 
slobodom stare obiteljske sluškinje kojoj se mnogo gleda 
kroz prste. 

Oficiri se podigoše i pozdraviše kad se približio njihov 
starješina, a Clayton prepusti logorsku stolicu Jani Porter. 

— Upravo smo raspravljali o sudbini jadnog Paula — na- 
pomenuo je kapetan Dufranne. — Gospođica Porter tvrdi da 
nemamo sigurna dokaza da je mrtav — a zaista ga i nemamo. 
A u drugu ruku ona drži da neprekidno izbivanje vašeg sve- 
moćnog prijatelja iz džungle znači da je D'Arnotu još uvijek 
potrebna njegova pomoć, ili zato što je ranjen, ili što je još 
uvijek zarobljenik u udaljenijem urođeničkom selu. 


— Napomenulo se usudio se reći poručnik Charpentier — 
da je taj divlji čovjek možda član plemena crnaca koji su 
napali našu skupinu — da se on žurio da pomogne njima — 
svojem narodu. 


i Ki 

Tarzan i D'Arnot vratili su se u kolibu, ali tamo nisu nikoga 
našli... 


Jane Porter brzo pogleda Claytona. 

— To se čini mnogo vjerojatnije — reče profesor Porter. 

— Ja se s vama ne slažem — protestirao je Philander. — 
Imao je dovoljno prilike da nam naudi ili da dovede svoj 
narod protiv nas. A on je, za našeg dugog stanovanja ovdje, 
bio neprestano dosljedan u svojoj ulozi zaštitnika 1 
opskrbljivača. 


— To je istina — upadne Clayton. — A ipak ne smijemo 
smetnuti s uma činjenicu da su osim njega jedina ljudska bića 
na stotine milja divlji ljudožderi. On je bio oboružan upravo 
kao i oni, što pokazuje da je s njima održavao nekakve odno- 
se, a činjenica da je on samo jedan protiv možda tisuća govori 
da su ti odnosi mogli biti jedva drukčiji nego prijateljski. 

— Onda se čini nevjerojatnim da on s njima nije povezan 
— zaključio je kapetan — možda član njihova plemena. 

— Ili — dodao je jedan od oficira — da je inače živio 
dovoljno dugo među divljim stanovnicima džungle, životinj- 
skim i ljudskim, da se uvježbao u vještini života u šumi ili u 
upotrebi afričkog oružja. 

— Vi ga prosuđujete po svojim mjerilima, gospodo — 
rekla je Jane Porter. — Obični bijelac kao bilo koji od vas — 
oprostite mi, nisam mislila baš to — nego, bijelac iznad 
obične fizičke snage i inteligencije ne bi nikad, priznajem, 
mogao proživjeti godinu dana sam i gol u ovoj tropskoj 
džungli. Ali ovaj čovjek ne samo da nadmašuje prosječnog 
bijelca po snazi i spretnosti nego isto toliko natkriljuje i naše 
uvježbane atlete i »jake ljude« kao što oni nadmašuju djetešce 
od jednog dana. A njegova smionost i žestina u borbi jednaka 
je onoj divlje zvijeri. 

— On je svakako dobio vjerna zagovornika, gospođice 
Porter — rekao je kapetan Dufranne smijući se. — Ja sam 
siguran da ovdje nema nijednog od nas koji ne bi rado stotinu 
puta pogledao smrti u oči u njezinim najstrašnijim oblicima 
da bi zaslužio pohvale nekoga i napola tako vjernoga — ili 
tako lijepoga. 

— Vi se ne biste čudili što ga ja branim — rekla je dje- 
vojka — da ste ga vidjeli kao što sam ga ja vidjela kako se 
borio za mene s onom golemom dlakavom zvijeri. Da ste ga 
vidjeli kako je napadao na onu grdosiju kao što bik napada 
medvjeda — bez ikakva straha ili oklijevanja — bili biste 
mislili da je više nego čovjek. Da ste vidjeli kako se oni jaki 


mišići napinju pod smeđom kožom — da ste vidjeli kako od- 
bijaju one strašne koljače — smatrali biste ga nepobjedivim. I 
da ste vidjeli kako je viteški postupao sa čudnom stranom 
djevojkom iz strane rase, vjerovali biste mu potpuno kao što 
mu ja vjerujem. 

— Vi ste dobili svoju parnicu, moj lijepi branioče — 
poviče kapetan. — Ovaj sud oslobađa otpuženoga krivice, i 
krstaš će čekati još nekoliko dana da on može doći i da dobije 
priliku da se zahvali božanskoj Portiji.* 

— Zaboga, miloga — poviče Esmeralda. — Ta valjda 
meni nećete reći da ćete ostati upravo ovdje u ovoj zemlji 
grabežljivih zvijeri, a imate priliku da pobjegnete na onom 
krstašu? Ta ne govorite mi to. 

— No, Esmeraldol Morala bi se stidjeti — poviče Jane 
Porter. —Je li to način da pokažeš svoju zahvalnost čovjeku 
koji ti je dvaput spasio život? 

— Ali, gospođice Jane, to je kako vi kažete. Ali onaj 
šumski gospodar nije nas spasio da ovdje ostanemo. On nas je 
spasio da možemo lijepo otići odavde. Držim da će se prilično 
ljutiti kad vidi da smo toliko glupi pa ostajemo ovdje pošto 
nam je on dao priliku da odemo. Ja sam se nadala da neću 
morati spavati još jednu noć u ovom geološkom vrtu i slušati 
sve one samotne šumove koji poslije mraka dopiru iz one 
džungle. 

— Ja vas nimalo ne grdim, Esmeraldo — napomenu 
Clayton — i sigurno ste dobro pogodili kad ste ono nazvali 
»samotnim« šumovima. Ja nisam za njih nikako mogao pro- 
naći pravu riječ, ali to oni i jesu, samotni šumovi. 

— Za vas i Esmeraldu bilo bi bolje da idete živjeti na 
krstaš — preporuči im Jane Porter s lijepom porugom. — Što 
biste mislili da ste morali cijeli svoj život provesti u toj 
džungli kao što je morao naš šumski čovjek? 


* Portia — junakinja Shakespeareova »Mletačkog trgovca«, koja se u jednom prizoru 
prerušila u odvjetnika. 


— Bojim se da bih kao divljak bio vražji neotesanac — 
nasmije se Clayton bijedno. — Od one noćne buke diže mi se 
kosa na glavi. Morao bih se toga stidjeti, ali je istina. 

— Ja ne znam — pripomenu poručnik Charpentier. — 
Nisam nikad mislio mnogo na strah i takve stvari — nikad 
nisam pokušao odrediti jesam li kukavica ili junak. Ali one 
noći kad smo ležali u džungli, pošto je bio odveden jadni 
D'Arnot, a ona se buka džungle podizala i jenjavala oko nas, 
počeo sam misliti da sam prava kukavica. Nije na mene toliko 
djelovala ona rika i režanje velikih zvijeri koliko oni potajni 
šumovi — oni koje odjednom čuješ tik do sebe, a zatim uza- 
ludno slušaš da ih ponovo čuješ — neprotumačivi šumovi, 
kao kad se veliko tijelo pomiče gotovo tiho, i svijest da ne 
znaš kako je blizu bilo, ili puzi li bliže pošto si ga prestao čuti! 
Ti šumovi — i oči Mon Dieu! Vidjet ću ih noću uvijek — oči 
koje vidiš 1 oči koje ne vidiš, nego osjećaš. Ah, te su najgore. 

Svi su jedan časak šutjeli, a zatim je progovorila Jane 
Porter: 

—Aonje ondje vani — šapnula je sa strahopoštovanjem. 
— One će oči u njega noćas zuriti i u vašeg druga poručnika 
d'Arnota. Možete li ih ostaviti, gospodo, a da im barem ne 
pružite pasivnu pomoć tim da ovdje ostanete nekoliko dana 
dulje? 

— Koješta, dijete — protestirao je profesor Porter. — 
Kapetan Dufranne želi ostati, a što se mene tiče, 1 ja sasvim 
pristajem, sasvim pristajem — kao što sam uvijek udovo- 
ljavao tvojim djetinjim mušicama. 

— Možemo sutra pronaći sanduk, profesore — predloži 
Philander. 

— Tako je, tako je, gospodine Philanderu. Ja sam gotovo 
zaboravio na blago — uskliknu Porter. — Možda nam kapetan 
Dufranne može posuditi nekoliko ljudi da nam pomognu, a 
jedan će nam od zarobljenika pokazati mjesto gdje se nalazi 
sanduk. 


— Svakako moj dragi profesore. Mi smo vam svi na ras- 
polaganju — pristade kapetan. 

— I tako je bilo uređeno da će idući dan poručnik 
Charpentier uzeti odred od deset ljudi i jednoga od 
pobunjenika s Arrowa kao vođu pa će otkopati blago. I da će 
krstaš ostati pun tjedan u maloj luci. Nakon tog vremena 
smatrat će se da je D'Arnot doista mrtav i da se šumski čovjek 
neće vratiti. Ona oba broda treba da odu sa cijelom skupinom. 

Profesor Porter nije pratio tragače za blagom idući dan, ali 
kad ih je oko podne vidio kako se vraćaju praznih ruku 
požurio se da ih dočeka: činio se uzrujanim i uzbuđenim. 

— Gdje je blago? — doviknuo je Claytonu dok ga je od 
Claytona dijelilo stotinu stopa. 

Clayton je stresao glavom. 

— Nema ga — rekao je približavajući se profesoru. 

— Otišlo! Ne može biti. Tko ga je mogao uzeti? Povikao 
je profesor Porter. 

— To nitko ne zna, profesore — odgovori Clayton. — Bili 
smo pomislili da je onaj čovjek koji nas je vodio lagao što se 
tiče mjesta, ali njegovo iznenađenje i zaprepaštenje, kad je 
vidio da ispod tijela umorenog Snepesa nema sanduka, bilo je 
previše istinito, a da bi bilo lažno. A onda su nam naše lopate 
dokazale da je nešto bilo zakopano ispod trupla, jer je ondje 
bila rupa ispunjena rahlom zemljom. 

— Ali tko ga je mogao uzeti? — ponavljao je profesor 
Porter. 

— Sumnja može, dakako, pasti na ljude s krstaša — reče 
poručnik Charpentier — ali me ovdje potporučnik Janviers 
uvjerava da ljudi nisu imali izlaz — da nitko nije bio na obali 
otkako smo ovdje usidreni, osim pod zapovjedništvom 
oficira. Ne znam zašto biste sumnjali u naše ljude, ali se 
radujem što sad nema nikakve prilike za tu sumnju. 

— Nebi mi nikad palo na um da sumnjam u ljude kojima 
toliko dugujemo — odgovori profesor Porter fino. — Ja bih 


isto tako posumnjao u svog dragog Claytona ili gospodina 
Philandera. 

Francuzi su se nasmiješili, 1 oficiri i mornari. Jasno se 
vidjelo da im je s glave pao teret. 

Blago je otišlo već prije — nastavljao je Clayton.— Tijelo 
se, zapravo, kad smo ga podigli, raspalo, što znači da je, ma 
tko uklonio blago, učinio to dok je truplo bilo još svježe, jer je 
bilo netaknuto kad smo ga otkrili. 

— Moralo ih je biti više u skupini — napomenula je Jane 


Porter kad im se pridružila. — Sjećate se da su ga nosila 
četvorica. 
— Borami! — poviče Clayton. — Tako je. To je morala 


izvršiti skupina crnaca. Vjerojatno je jedan od njih vidio kako 
ljudi ukapaju sanduk, i odmah se vratio sa skupinom svojih 
prijatelja i odnio ga. 

— Nagađanja su uzaludna — reče žalosno profesor Porter. 
— Sanduka nema. Nećemo ga nikad više vidjeti, kao ni blago. 


Samo je Jane Porter znala što znači taj gubitak za njezina 
oca, a nitko nije znao što njoj znači. 

Šest dana poslije toga kapetan Dufranne najavi da će 
sutradan rano otputovati. 

Jane Porter htjela je moliti da se putovanje još odgodi, ali 
je ona ipak počela vjerovati da se njezin šumski ljubavnik 
neće više nikad vratiti. 

A da sebi nije mogla pomoći, počela je sumnjati i bojati se. 
Uvjerljivost dokaza ovih nepristranih francuskih oficira 
počela je, protiv njezine volje, i nju uvjeravati. 

Da je on ljudožder, to nije vjerovala, ali da je on usvojen 
član kojeg divljeg plemena, to joj se napokon činilo mogućim. 

Nije htjela vjerovati da je on možda mrtav. Bilo je nemo- 
guće vjerovati da bi ono savršeno tijelo, tako puno pobjedo- 
nosnog života, moglo ikad prestati pohranjivati onu životnu 
iskru — isto tako bi se moglo vjerovati da je besmrtnost 
prašina. 


Kad je Jane Porter dopustila da njom ovladaju takve misli, 
i druge su joj se, jednako nemile, nametale. 

Ako pripada kojem divljem plemenu, ima i divlju ženu i 
divlju, polutansku djecu. Djevojka zadrhta, a kad su joj rekli 
da će krstaš sutradan ujutro otploviti gotovo se radovala. 

Međutim, ona je predložila da se oružje, municija, zalihe 1 
druge korisne stvari ostave u kolibi, očito onoj neshvatljivoj 
osobi koja se potpisivala kao Tarzan-majmun, i D'Arnotu, ako 
je još živ, ali se ona zapravo nadala da je to za njezina šum- 
skog boga — makar se pokaže da su mu noge od ilovače. 

I u taj posljednji trenutak ona je njemu ostavila poruku 
koju će prenijeti Tarzan-majmun. 

Jane Porter ostavila je posljednja kolibu, vraćajući se pod 
nekom sitnom izlikom, pošto su drugi već pošli prema čamcu. 

Klekla je uz postelju u kojoj je prospavala toliko noći, 
pomolila se za sigurnost svog praiskonskog čovjeka, te je, 
pritisnuvši njegov medaljon na usne, prošaptala: 

— Ljubim te, i budući da te ljubim vjerujem u tebe. Ali da 
i ne vjerujem, još bih te ljubila. Neka mi se nebo smiluje što to 
priznajem. Da si se vratio po mene, pa ako ne bi bilo drugog 
izlaza, ja bih bila otišla s tobom u džunglu — zauvijek. 


predstraža svijeta 


Kad je odjeknula D'Arnotova puška, vrata su se rastvorila, a 


jedan se čovjek strovalio naglavce na pod kolibe. 

Francuz je u panici podigao pušku da ponovo opali u 
ispruženi lik, ali je odjednom u polutami otvorenih vrata 
vidio da je taj čovjek bijel, a slijedeći časak shvatio je da je 
pucao u svog prijatelja i zaštitnika Tarzana-majmuna. 

Kriknuvši od tjeskobe, D'Arnot skoči do Tarzana, klekne i 
podigne njegovu crnu glavu — dozivajući ga glasno. 

Nije bilo odgovora, D'Arnot stavi uho iznad čovjekova 
srca. Na svoju radost čuo je da srce pravilno kuca. 

Oprezno podigne Tarzana na ležaj, a onda pošto je zatvo- 
rio i zakračunao vrata, upali jednu od svjetiljaka i pregleda 
ranu. 

Kugla je okrznula lubanju. Učinila je gadnu ranu u mesu, 
ali nije bilo znakova da je lubanja probijena. 

D'Arnot je uzdahnuo s olakšanjem, pa je oprao krv s 
Tarzanova lica. 

Uskoro je ta svježa voda osvijestila Tarzana, otvorio je oči 
i sa čuđenjem pogledao D'Arnota. 

Ovaj je povezao ranu komadima platna, a kad je vidio da 
se Tarzan osvijestio digao se 1 pošao stolu, gdje je napisao 
poruku koju je predao majmunu-čovjeku, tumačeći mu 
strašnu pogrešku koju je počinio i kako je sretan što rana nije 
ozbiljnija. 

Tarzan, pošto je pročitao, sjede na rub ležaja i nasmija se. 


— To nije ništa — rekao je francuski, a zatim je, budući da 
mu je nedostajalo riječi, napisao: 

— Trebalo je da vidite što mi je učinio Bolgani, i Kerčak, 
i Terkoz, prije nego što sam ih ubio — onda biste se nasmijali 
na takvu ogrebotinicu. 

D'Arnot pruži Tarzanu dva pisma, koja su mu bila nami- 
jenjena. 

Tarzan pročita prvo s izrazitom žalosti na licu. Drugo je 
preokretao i preokretao tražeći otvor — nije nikad prije vidio 
zapečaćeno pismo. Napokon ga je predao D'Arnotu. 

Francuz ga je promatrao znajući da Tarzan ima neprilike s 
omotnicom. Kako je bilo čudno što je odraslom bijelom 
čovjeku omotnica nepoznanica. D'Arnot je otvorio i preda 
pismo Tarzanu. 

Sjedeći na logorskoj stolici, majmun-čovjek raširi 
napisani list pred sobom 1 poče čitati: 

TARZANU-MAJMUNU. — Prije nego što odem, htjela 
bih dodati svoju zahvalnost onoj gospodina Claytona za 
ljubaznost koju ste pokazali dopuštajući nam da se služimo 
vašom kolibom. 

Vrlo smo žalili što uopće niste došli da se sprijateljimo. 
Mi smo toliko željeli da vas vidimo i da vam se zahvalimo. 

Ima još jedan kojemu bih se ja htjela zahvaliti, ali taj se 
nije vratio, iako ne mogu vjerovati da je mrtav. 

Ne znam mu ime. On je veliki bijeli div koji na svojim 
prsima nosi dijamantni medaljon. 

Ako ga poznajete i znate njegov jezik, isporučite mu moju 
zahvalnost i recite mu da sam ga čekala sedam dana da se 
vrati. 

Recite mu također da ćemo ga u mojem domu u Americi, u 
gradu Baltimoreu, uvijek, rado primiti ako želi doći. 

Našla sam vašu bilješku koju ste meni napisali, među 
lišćem ispod drveta kraj kolibe. Ne znam kako ste me zavo- 


ljeli, kad uopće niste sa mnom progovorili, a meni je vrlo žao, 
ako je to istina, jer sam srce već poklonila drugome. 
Ali znajte da ostajem uvijek vaša prijateljica, 
JANE PORTER 


Tarzan je skoro sat sjedio očiju uprtih u pod. Njemu je bilo 
očito iz ovih pisama da oni ne znaju da su on i Tarzan- 
-majmun jedna te ista osoba. 

»Poklonila sam srce drugome«, ponavljao je i ponavljao 
sam sebi. 

To ga ona ne ljubi! Kako je onda mogla hiniti ljubav i 
podići ga do takve visine nade samo zato da ga zbaci u ovakvu 
krajnju dubinu očaja. 

Možda su njezini poljupci bili samo znakovi prijateljstva. 
Kako je mogao znati on koji nimalo ne poznaje običaje ljud- 
skih bića? 

Odjednom se diže pa se, rekavši D'Arnotu laku noć, kao 
što je bio naučio, baci na ležaj od paprati koji je bio onaj Jane 
Porter. 

D'Arnot je ugasio svjetiljku i legao na visaljku. 

Nedjelju dana skoro su samo počivali, a uz to je D'Arnot 
Tarzana učio francuski, tako da su već mogli posve lako ta dva 
čovjeka razgovarati. 

Jedne večeri, kad su sjedili u kolibi prije spavanja, Tarzan 
se okrenu D'Arnotu. 

— Gdje je Amerika? — upitao je. 

D'Arnot pokaza prema sjeverozapadu. 

— Mnogo tisuća milja preko oceana — odgovori. — 
Zašto? 

— Ja idem onamo. 

D'Arnot strese glavom. 

— To je nemoguće, moj prijatelju — opomenu ga. 

Tarzan ustade pa se, pošavši do ormara, vrati s već dobro 
rabljenim atlasom. 


Potraživši mapu svijeta, reče: 

— Ja uopće nisam sve to posve shvatio. Protumačite mi, 
molim vas. 

Kad je D'Arnot tako učinio, pokazavši mu da modrina 
prikazuje svu vodu na zemlji a druge boje kontinente i otoke, 
Tarzan ga zamoli da mu pokaže mjesto gdje se sad nalaze. 

D'Arnot tako učini. 

— Sad pokažite Ameriku — zatraži Tarzan. 

— A kad je D'Arnot stavio prst na Sjevernu Ameriku, 
Tarzan se nasmiješi i stavi svoj dlan na tu stranicu obuhvativši 
veliki ocean koji je ležao između dva kontinenta. 

— Vidite, nije vrlo daleko — rekao je. — Jedva širina 
moje ruke. 

D'Arnot se nasmije. Kako da protumači tom čovjeku? 

Zatim uze olovku pa na obali Afrike naznači točkicu. 

— Ovaj mali znak — rekao je — mnogo je puta veći na 
ovoj karti nego što je vaša koliba na zemlji. Vidite li sad kako 
je to daleko? 

Tarzan je dugo razmišljao. 

— Žive li bijelci u Africi? — zapitao je. 

— Da. 

— Gdje su najbliži? 

D'Arnot pokaže mjesto upravo sjeverno od njih. 

— Tako blizu? — zapita Tarzan, iznenađen. 

— Jest — odgovori D'Arnot. Ali to nije blizu. 

— Imaju li velike čamce da prijeđu ocean? 

— Imaju. 

— Sutra idemo onamo — najavi Tarzan. 

D'Arnot se ponovo nasmiješi i strese glavom. 

— Predaleko je. Umrli bismo davno prije nego što bismo 
stigli. 

— Želite li onda ostati ovdje zauvijek? — upita Tarzan. 

— Ne — odgovori D'Arnot. 


— Onda sutra idemo. Meni se ovdje više ne sviđa. Radije 
bih umro nego ostao ovdje. 

— No — odgovori D'Arnot slegnuvši ramenima — ja 
samo znam, moj prijatelju, da bih 1 ja radije umro nego ostao 
ovdje. Ako idete vi, ja idem s vama. 

— Onda je dogovoreno — reče Tarzan. — Sutra putujem u 
Ameriku. 

— Kako ćete stići u Ameriku bez novaca? — upita ga 
D'Arnot. 

— Što je novac? — ispitivao je Tarzan. 

Trebalo je dugo da mu se protumači čak i nesavršeno. 

— Kako ljudi dolaze do novca? — upitao je napokon. 

— Rade. 

— Vrlo dobro. Onda ću i ja raditi. 

— Ne, moj prijatelju — odvrati D'Arnot — vi ne treba da 
se zabrinjavate za novac, niti treba da radite. Ja ga imam 
dovoljno za dvojicu — dovoljno za dvadesetoricu — više 
nego što je dobro za jednog čovjeka, pa ćete imati sve što vam 
treba, samo ako ikad dopremo do civilizacije. 

I tako su idući dan krenuli sjeverno uz obalu, svaki noseći 
pušku i municiju, osim posteljine i nešto hrane i pribora za 
kuhanje. 

Ovo se posljednje Tarzanu činilo da mu samo smeta, pa je 
svoje odbacio. 

— Ali morate se naučiti jesti kuhanu hranu, moj prijatelju 
grdio je D'Arnot. — Civilizirani ljudi ne jedu sirovo meso. 

— Bit će vremena kad stignem do civilizacije — odvrati 
Tarzan. — Meni se to ne sviđa, tako se samo pokvari ukus 
dobra mesa. 

Mjesec dana putovali su na sjever, katkad nalazeći obilje 
hrane, a katkad gladujući dane 1 dane. 

Nisu naišli na nikakve tragove, niti su im smetale divlje 
zvijeri. Putovanje im je bilo čudesno lako. 


Tarzan je ispitivao i brzo učio. D'Arnot ga je poučio u 
mnogim profinjenostima civilizacije — čak kako se upotreb- 
ljava nož 1 viljuška. Ali ih je Tarzan katkad odbacio s nego- 
dovanjem, te uhvatio hranu u svoje jake smeđe ruke derući je 
kutnjacima poput divlje zvijeri: 

Tada bi mu D'Arnot prigovarao: 

— Ne smijete jesti poput zvijeri, Tarzane, kad ja iz vas 
nastojim da učinim civiliziranog čovjeka, Mon Dieu! Civili- 
zirani ljudi ovako ne jedu — ovo je užasno. 

Tarzan se smeteno smiješio, a onda je ponovo uzimao nož 
i viljušku, no u srcu ih je mrzio. 

Na tom putovanju on je ispripovjedio D'Arnotu o onom 
velikom sanduku koji je vidio da mornari pokapaju: kako ga 
je on iskopao i odnio na sastajalište majmuna i ondje zakopao. 

— To mora daje sanduk s blagom profesora Portera — 
napomenu D'Arnot. — Šteta, ali dakako, vi niste znali. 

Zatim se Tarzan sjeti pisma koje je Jane Porter napisala 
svojoj prijateljici — onoga što ga je ukrao kad su oni stigli u 
njegovu kolibu, pa je sad znao što je u sanduku i što on znači 
Jani Porter. 

— Sutra se vraćamo po sanduk — najavi D'Arnotu. 

— Vraćamo? — uskliknu D'Arnot. — Ali, dragi čovječe, 
sad već hodamo tri nedjelje. Još tri bi trebalo da se vratimo po 
blago, onda bi nam, zbog goleme težine za koju su, kako vi 
kažete potrebna četiri čovjeka, trebalo mjesec da ponovo 
stignemo ovamo. 

— Mora se učiniti, moj prijatelju — navaljivao je Tarzan. 
— Vi idite dalje prema civilizaciji, a ja se vraćam po blago. 
Putujem mnogo brže sam. 

— Imamo bolji plan, Tarzane — povika D'Arnot. — Poći 
ćemo zajedno do najbližega naselja a ondje ćemo unajmiti 
brod 1 odjedriti natrag niz obalu po blago i tako ga lako pre- 
vesti. To će biti sigurnije 1 brže a nećemo se morati ni rasta- 
jati. Što mislite o tom planu? 


— Vrlo dobro — pristade Tarzan. — Blago će biti ondje 
dok ga mi ne odnesemo. A, iako bih mogao ići po nj sad 1 stići 
vas za mjesec-dva, bit ću sigurniji, što se vas tiče, znajući da 
niste sami na tom putu. Kad vidim kako ste bespomoćni, 
D'Arnote, često se pitam kako je ljudska rasa izbjegla 
uništenje sva ta stoljeća o kojima mi vi pričate. Pa sama bi vas 
Sabor mogla iskorijeniti tisuću. 

D'Arnot se nasmija. 

— Mislit ćete bolje o svom rodu kad vidite njegove vojske 
i mornarice, velike gradove i velike tvornice. Onda ćete shva- 
titi da duh, a ne mišići, čine ljudsku životinju većom od jakih 
zvijeri vaše džungle. Sam i nenaoružan, pojedinac čovjek nije 
premac ni jednoj velikoj zvijeri. Ali, ako se nađu desetorica 
ljudi zajedno, oni sjedinjuju svoju pamet i mišiće protiv div- 
ljih neprijatelja, dok se životinje, budući da ne mogu 
razmišljati, ne bi nikad sjetile da se udruže protiv ljudi. Jer 
inače, Tarzane-majmune, koliko biste vi bili opstali u,divljini. 

— Imate pravo, D'Arnot — odgovori Tarzan — jer da je 
one noći na Dum-Dumu Kerčak pomogao Tublatu, mene više 
ne bi bilo. Ali Kerčak uopće nije mogao misliti toliko una- 
prijed da se okoristi takvom prilikom. Čak i Kala, moja 
majka, nije znala planirati unaprijed. Ona je naprosto jela ono 
što joj je bilo potrebno, i kad je bilo potrebno. A ako je zaliha 
hrane bila vrlo škrta, iako bi našla dovoljno za nekoliko 
obroka, ona nije skupljala za kasnije. Sjećam se kako je mi- 
slila da glupo činim što se opterećujem suvišnom hranom na 
putu, iako joj je bilo drago jesti sa mnom ako na tom putu nije 
bilo hrane. 

— To ste onda poznavali svoju majku, Tarzane? — upita 
D'Arnot začuđen. 

— Jesam. Ona je bila velika, lijepa majmunica, veća od 
mene, i dvostruko je težila. 

— A oca? — upita D'Arnot. 


— Njega nisam poznavao. Kala mi je rekla da je bio bijel 
majmun i bez dlaka kao i ja. Sad znam da je bio bijelac. 

D'Arnot je gledao dugo i ozbiljno u svog druga. 

— Tarzane — rekao je napokn — nije moguće da je 
majmunica Kala bila vaša majka. Ako takvo što i može biti, u 
što ja sumnjam, bili biste naslijedili neke osobine majmuna, 
ali vi niste — vi ste čisti čovjek, a rekao bih i potomak dobro 
odgojenih 1 inteligentnih roditelja. Ne znate li ama baš ništa o 
svojoj prošlosti. 

— Baš ništa — odgovori Tarzan. 

— Nijeli u kolibi bilo kakvih spisa koji bi nešto govorili o 
njezinim prvim stanovnicima? 

— Pročitao sam sve što je bilo u kolibi, osim jedne knjige 
koja je, kako sad znam, bila napisana drugim jezikom, ne 
engleskim. Možda je možete pročitati vi. 

Tarzan je izvadio mali crni, dnevnik s dna svojeg tobolca 
te ga pružio svomu drugu. 

D'Arnot je pogledao naslovnu stranicu. 

— Ovo je dnevnik Johna Claytona, Lorda Greystokea, 
engleskog plemića, a napisan je francuski — reče. 

Zatim stade čitati dnevnik koji je bio napisan prije više od 
dvadeset godina i koji je sadržavao pojedinosti one priče koju 
mi već znamo — priču o pustolovinama, teškoćama 1 
žalostima Johna Claytona 1 njegove žene Alice, od dana kad 
su otišli iz Engleske do sat prije nego što ga je oborio Kerčak. 

D'Arnot je čitao glasno. Katkad bi mu zapeo glas, pa je bio 
prisiljen' da prestane čitati, zbog one jadne beznadnosti što se 
nazirala između redaka. 

Katkad je pogledao Tarzana. Ali je taj majmun-čovjek 
sjedio na bedrima, poput izrezana lika, očiju uprtih u tlo. 

Tek kad se spomenulo djetešce, promijenio se onaj uobi- 
čajeni prizvuk očaja koji je postepeno ušao u dnevnik poslije 
prva dva mjeseca na obali. 


Zatim su se odlomci obojili potiskivanom srećom koja je 
bila čak žalosnija nego ostalo. 

Jedna zabilješka gotovo je odisala nadom. 

»Danas je našem dječačiću šest mjeseci. Sjedi na Aliceinu 
krilu uz stol na kojem pišem — sretno, zdravo, savršeno 
dijete. 

Nekako, čak i protiv svog razuma, kao da ga vidim odra- 
slim čovjekom, koji zauzima mjesto svog oca u svijetu — 
drugi John Clayton — 1 koji dodaje nove časti kući 
Greystokea. 

Evo — kao da potvrđuje moje proročanstvo — zgrabio je 
pero svojom debeljuškastom šačicom i svojim prstićima 
zaprljanim crnilom stavio na ovu stranicu otiske svojih 
prstića.« 

I zaista, na rubu te stranice bili su djelomično zamršeni 
otisci četiri prstića i vanjska polovina palca. 

Kad je D'Arnot pročitao dnevnik, dva su čovjeka nekoliko 
minuta sjedila šuteći. 

— No! Tarzane-majmune, što mislite? — zapita D'Arnot. 
Zar ova knjižica ne objašnjava tajnu vašeg porijekla? Ta 
čovječe, vi ste lord Greystoke. 

Tarzan strese glavom. 

— Knjiga govori samo o jednom djetetu — odgovori. — 
Njegov mali kostur ležao je u kolijevci, gdje je umrlo plačući 
za hranom, odonda kad sam ja prvi put ušao u kolibu pa dok 
ga skupina profesora Portera nije pokopala, s njegovim ocem 
i majkom, kraj kolibe. Ne, ono je bilo djetešce o kojem govori 
knjiga — pa je tajna mojega porijekla dublja nego prije, jer ja 
sam u posljednje vrijeme mnogo razmišljao o mogućnosti da 
je ova koliba bila mjesto mojeg rođenja. Bojim se da je Kala 
govorila istinu — zaključio je žalosno. 

— D'Arnot je stresao glavom. Njega to nije uvjeravalo, a u 
duhu stvorila se odluka da dokaže ispravnost svoje teorije, jer 


je otkrio ključ koji jedini može riješiti tajnu, ili je zauvijek 
odložiti u carstvo nedokučivoga. 

Nedjelju dana kasnije dva su čovjeka odjednom naišla na 
čistinu u šumi. 

U daljini bilo je nekoliko zgrada okruženih jakom ogra- 
dom. Između zgrada i ograde pružalo se obrađeno polje na 
kojem je radio izvjestan broj crnaca. 

Dva se bijelca zaustaviše na rubu džungle. 

Tarzan umetnu u luk otrovnu strelicu, ali mu D'Arnot 
stavi dlan na ruku. 

— Što hoćete učiniti, Tarzane? — upitao je. 

— Pokušat će nas ubiti ako nas ugledaju — odgovori 
Tarzan. Radije sam ja ubijač. 

— Možda su prijatelji — napomenuo je D'Arnot. 

— Otkuda znate — odgovorio je Tarzan. 

I ponovo je nategao svoj luk. 

— Ne smijete, Tarzane! — povikao je D'Arnot. — Bijelci 
ne ubijaju obijesno. Mon Dieu! Koliko još morate učiti! Jao si 
ga hvastavcu koji vam se usprotivi, moj divlji čovječe, kad 
vas dovedem u Pariz. Imat ću pune ruke posla da vam 
sačuvam vrat od giljotine. 

Tarzan spusti luk i nasmiješi se. 

— Ašto da lav Numa skoči na nas, zar bih mu onda morao 
reći: »Dobro jutro, monsieur_ Numa! Kako je madame 
Numa?« Je li? 

— Čekajte dok crnci ne skoče na vas — odgovori D'Arnot 
— Nemojte držati da su vam ljudi neprijatelji, dok to ne 
dokažu. 

— Hajdemo — pozva ga Tarzan — predstavimo se da nas 
ubiju. Zakoraknuo je ravno preko polja držeći glavu visoko 
dok je tropsko sunce padalo na njegovu glatku, smeđu kožu. 

D'Arnot ga je slijedio obučen u odjeću koju je u kolibi 
odbacio Clayton kad su ga oficiri s francuskog krstaša bolje 
obukli. 


Tada je digao pogled jedan crnac. Ugledavši Tarzana, za- 
vrištao je i okrenuo se prema ogradi. 

U trenutku zrakom su se prolomili povici prestrašenih 
vrtlara koji su bježali, ali prije nego što su stigli do ograde, 
bijelac se pomolio izvan ograde, s puškom u ruci, da vidi 
uzrok toj graji. I kad je ugledao ovu dvojicu prinio je pušku k 
ramenu, pa bi Tarzan-majmun bio ponovo osjetio hladno 
olovo da D'Arnot nije glasno povikao čovjeku koji je nišanio: 

— Ne pucajte! Mi smo prijatelji! 

— Onda stanite! — bio je odgovor. 

— Stanite, Tarzane! — poviče D'Arnot. — On misli da 
smo neprijatelji. 

Tarzan uspori hod, pa su zajedno on i D'Arnot prilazili 
bijelcu uz vrata. 

Ovaj posljednji ih je gledao zbunjeno i začuđeno. 

— Kakvi ste vi ljudi? — pitao je francuski. 

— Bijelci — odgovori D'Arnot. — Izgubili smo se u 
džungli na dugo vremena. 

Čovjek je spustio pušku, pa se približio ispružene ruke. 

— Ja sam otac Constantine iz ovdašnje francuske misije 
— rekao je — te mi je drago što vam mogu zaželjeti dobro- 
došlicu. 

— Ovo je monsieur Tarzan, oče Constantine — odgovori 
D'Arnot pokazujući majmuna-čovjeka. A dok je svećenik 
pružao ruku Tarzanu D'Arnot je dodao: — A ja sam Paul 
D'Arnot iz francuske mornarice. 

Otac Constantine prihvati ruku koju je Tarzan pružio 
imitirajući svećenikovu kretnju, a ovaj je posljednji jednim 
brzina, oštrim pogledom obuhvatio divno tijelo 1 lijepo lice. 

I tako je Tarzan-majmun došao do prve predstraže civili- 
zacije. Tu su ostali nedjelju dana, pa je majmun-čovjek, oštro 
promatrajući, naučio mnogo o vladanju ljudi. Crnkinje su, 
međutim, sašile odjeću od bijelog jakog platna njemu i D'Ar- 
notu, tako da su mogli nastaviti put pristojno odjeveni. 


vrhunac civilizacije 


Nakon još mjesec dana dospješe do male skupine zgrada na 
ušću široke rijeke, pa je ondje Tarzan vidio mnogo lađa, te ga 
je obuzela ona stara plašljivost divljeg bića od mnogo ljudi. 

Postepeno se navikao na čudnu buku i neobične postupke 
u civilizaciji, tako da sad nitko nije mogao znati da se prije 
dva kratka mjeseca taj lijepi Francuz u bijelom odijelu, koji 
se smijao i čavrljao s najveselijima, vijao gol praiskonskim 
šumama da se obori na koju nepažljivu žrtvu, koja će mu, 
sirova ispuniti divlji trbuh. 

Tarzan je sad nož i viljušku, koje je prije mjesec dana s 
prezirom odbacivao, upotrebljavao isto tako dobro kao i 
uglađeni D'Arnot. 

Bio je tako dobar učenik da je mladi Francuz marljivo 
nastojao da od Tarzana-majmuna učini uglađena, civilizirana 
čovjeka, dobroga vladanja 1 govora. 

Tek što su stigli u tu malu luku, D'Arnot je poslao kablo- 
gram svojoj vladi da je živ 1 zdrav, te je ujedno zatražio 1 tri 
mjeseca dopusta, što je i dobio. 

Također je poslao kablogram svojim bankarima da mu 
pošalju novaca, pa su morali čekati mjesec dana, što ih je 
obojicu mučilo zato što nisu mogli unajmiti brod kojim bi se 
vratili po blago u Tarzanovu džunglu. 

Za njihova boravka u tom obalnom gradu »monsieur 
Tarzan« bio je predmet divljenja i bijelaca i crnaca zbog nekih 
događaja, koji su se Tarzanu činili tricama. 


Jednom je golem crnac, teško pijan, pobjesnio, te je utje- 
rao u strah sve stanovnike, dok ga zlosretna zvijeda nije do- 
vela do mjesta gdje se crnokosi div zavalio na verandi hotela. 

Penjući se širokim stepenicama, mašući nožem, crnac je 
pošao ravno prema skupini od četvoro ljudi koji su sjedili za 
stolom 1 srkali neizbježni apsint. 

Vičući uzbuđeno, ova četvorica podbrusiše pete, a onda je 
crnac opazio Tarzana. 

Ričući, jurnuo je na majmuna-čovjeka, dok je pola stotine 
glava virilo iza zaklona prozora i vrata da vide kako će taj 
divovski crnac zaklati jadnog Francuza. 

Tarzan je dočekao taj napad s borbenim smiješkom koji je 
radost zbog bitke uvijek donosila na njegove usne. 

Kad je crnac bio na njemu, čelični mišići zgrabiše crno 
zapešće iznad podignute ruke s nožem, pa je samo jednim 
brzim trzajem šaka ostala visjeti ispod slomljene kosti. 

Od muke i iznenađenja bjesnilo ostavi crnca, a kad je 
Tarzan ponovo sjeo na stolicu, čovjek se okrenuo vrišteći od 
muke i jurnuo divlje prema svojem selu. 

Jednom drugom prilikom, kad su Tarzan i D'Arnot sjedili i 
objedovali s drugim bijelcima, započeo je razgovor o lavo- 
vima 1 o lovu na lavove. 

Mišljenja su se razhkovala što se tiče hrabrosti kralja 
životinja — neki su mislili da je on kukavica, ali su se svi 
slagali da se radi veće Sigurnosti hvataju ekspresnih pušaka 
kad kralj džungle riče noću oko logora. 

D'Arnot i Tarzan su se dogovorili da će prikrivati Tarza- 
novu prošlost, pa je samo francuski oficir znao koliko Tarzan 
poznaje životinje. 

— Monsieur Tarzan se nije izrazio — spomenuo je jedan. 
— Čovjek njegove odvažnosti, koji je proveo neko vrijeme u 
Africi, kao što čujem da monsieur Tarzan i jest, mora da je 
nešto doživio s lavovima — je li? 


— Jesam nešto — odgovori Tarzan suho. — Toliko da 
znam da svaki od vas ima pravo što se tiče osobina lavova 
koje ste vi sreli. Ali bi čovjek isto tako mogao suditi sve crnce 
po momku koji je prošli tjedan pobjesnio, ili misliti da su svi 
bijelci kukavice zato što je sreo jednog bijelca kukavicu. Ima 
mnogo individualnosti u nižim redovima, kao što je ima i 
među nama. Danas bismo mogli izići i nabasati na lava koji je 
previše plašljiv — on bi možda pobjegao. Sutra bismo se 
mogli sresti s njegovim stricem ili blizancem, pa bi nam se 
prijatelji čudili zašto se ne vraćamo iz džungle. Što se mene 
tiče, držim da je lav okrutan, pa me nikad neće uhvatiti na 
spavanju. 

— Bilo bi malo radosti u lovu — odvrati prvi govornik — 
kad bi se čovjek bojao životinje koju lovi. 

D'Arnot se nasmiješi. Tarzan da se boji! 

— Ne znam što baš mislite pod strahom — rekao je Tar- 
zan. — Kao 1 u pitanju lavova, tako je i strah različita stvar u 
različitim ljudima, ali meni je jedina radost u lovu kada znam 
da mi lovina može nauditi koliko i ja njoj mogu da naudim. 
Kad bih izišao s nekoliko pušaka i nosačem puške, kao i sa 
dvadeset-trideset hajkača da lovim lava, ne bih smatrao da lav 
ima mnogo prilike, pa bi mi zato radost lova bila manja u 
omjeru prema povećanoj sigurnosti što bih je osjećao. 

— Onda bih rekao da bi monsieur Tarzan više volio poći 
gol u džunglu, oboružan samo škljocom, da ubije kralja 
životinja? — nasmijao se onaj drugi dobrodušno, ali s 
prizvukom poruge u glasu. 

— Is komadom konopa — doda Tarzan. 

Upravo tada duboko je zarikao lav u udaljenoj džungli, 
kao da izaziva na mejdan. 

— Evo vam prilike, monsieur Tarzan — zadirkivao je 
Francuz. 

— Nisam gladan — reče Tarzan jednostavno. 


Ljudi se nasmijaše, svi osim D'Arnota. Samo je on znao, 
da je na usne majmuna-čovjeka divlja zvijer progovorila svoj 
jednostavni razlog. 

— Ali se bojite, kao što bi se bilo koji od nas bojao, da 
iziđe onamo gol, oboružan samo nožem i komadom konopa 
— nastavljao je zadirkivač. — Nije li tako? 

— Nije — odgovori Tarzan. — Samo budala čini nešto bez 
razloga. 

— Pet tisuća franaka je razlog — ponudi drugi. — Kladim 
se s vama za tu svotu da ne možete dovesti lava iz džungle u 
uvjetima koje smo naveli — gol i naoružan samo nožem i 
komadom konopa. 

Tarzan pogleda D'Arnota i kimnu glavom. 

— Neka bude deset tisuća — predloži D'Arnot. 

— Dobro — prihvati drugi. 

Tarzan se diže. 

— Ostavit ću odjeću na rubu naselja, tako da, ne vratim li 
se prije zore, imam nešto na sebi na ulicama. 

— Nećete valjda poći sad — uskliknu kladilac — noću? 

— Zašto ne? — upita Tarzan. — Numa noću lovi — bit će 
ga lakše pronaći., 

— Ne — odgovori kladilac — ne želim vašu krv na svojim 
rukama. Bit će dovoljno smiono ako pođete danju. 

— Idem sad — odgovori Tarzan, te pođe u sobu po svoj 
nož i konop. 

Ljudi su ga pratili do ruba džungle, gdje je on ostavio 
svoju odjeću u malu skladištu. 

Ali kad je htio ući u tamu grmlja nastojali su ga odgovo- 
riti. A kladilac je navaljivao više od svih da se okani smionog 
pothvata. 

— Priznat ću vam da ste dobili — reče — i evo vam deset 
tisuća franaka, samo ako se okanite ovog ludog pokušaja, koji 
se može završiti samo vašom smrću. 


Tarzan se nasmija, a već idući trenutak progutala ga je 
džungla. 

Ljudi su nekoliko trenutaka stajali šuteći, a onda se po- 
lako okrenuše i pođoše prema verandi hotela. 

Tek što je Tarzan ušao u džunglu, vinuo se na drveće, pa je 
s osjećajem velike slobode ponovo letio šumskim granama. 

To je život! Ah, kako to voli! Civilizacija nema ništa 
takvo u svom uskom, ograničenom krugu, obrubljenom 
zabranama i konveneionalnostima. Čak je i odjeća smetnja i 
neprilika. 

Napokon je slobodan! Nije ni shvaćao kakav je bio 
zarobljenik! Kako bi lako bilo zaokružiti prema obali a onda 
se uputiti prema jugu i njegovoj džungli i kolibi. 

Sad je uhvatio miris Nume, jer se kretao uz vjetar. Zatim 
mu oštre uši otkriše poznati šum stopala i struganje golema, 
dlakava tijela kroz grmlje. 

Tarzan je mirno došao nad zvijer, koja nije ništa sumnjala, 
pa je tiho slijedio dok nije stigla do mjesta osvijetljenog 
mjesečinom. 

Zatim se njegova brza petlja smjestila i stegla oko sme- 
đežutoga vrata. Tarzan je, kako je to znao učiniti stotinu puta 
ranije, pričvrstio jedan kraj za jaku granu, te se, dok se živo- 
tinja borila i grabila pandžama da se oslobodi, on spustio na 
tlo uz nju i skočio na velika leđa 1 zario mnogo puta dugu 
tanku oštricu u divlje srce. 

Zatim je sa stopalom na Numinu truplu kriknuo strašnim 
pobjedničkim krikom svog divljeg plemena. 

Jedan je časak Tarzan stajao neodlučan, između čuvstva 
vjernosti D'Arnotu i velike želje za slobodom u džungli. Od- 
jednom se sjeti lijepa lica Jane Porter 1 njenih toplih usana na 
svojima, i ovo sjećanje rasprši privlačljivu sliku što ju je u 
sebi nosio o prijašnjem životu. 

Majmun-čovjek baci toplo Numino truplo preko ramena 
pa se još jednom vine među drveće. 


Tarzan je pričvrstio jedan kraj petlje za čvrstu granu i 
po njoj se spustio na velika Numina leđa... 


Ljudi su na verandi sjedili već jedan sat 1 jeli. 

Pokušali su bez uspjeha razgovarati o različitim predme- 
tima, ali je, zbog onoga što im je bilo najviše na pameti, taj 
razgovor uvijek propadao. 

— Mon Dieu! — napokon progovori kladilac. — Ne mogu 
više izdržati. Idem u džunglu sa svojom puškom da dovedem 
natrag onog luđaka. 

— Ja idem s vama — reče jedan. 

lja—ija—ija —u koru se pridružiše drugi. 

Kao da je taj prijedlog prekinuo trajanje užasne more, 
požuriše se u svoje stanove i krenuše zatim prema džungli — 
svaki čovjek teško naoružan. 

— Što je to? — odjednom poviče jedan Englez, kad im je 
Tarzanov krik, iako slab, dopro do ušiju. 

— Ja sam to već jednom čuo rekao je neki Belgijanac — 
kad sam bio u zemlji gorila. Moji su nosači rekli da je to krik 
velika majmuna mužjaka koji je nešto ubio. 

D'Arnot se sjetio kako mu je Clayton opisao onu strašnu 
riku kojom je Tarzan javljao svoje pobjede, pa se malo na- 
smiješio, unatoč užasu koji ga je ispunjavao na pomisao da taj 
strašni zvuk izlazi iz ljudskog vrata s usana njegova prijatelja. 

Kad je skupina napokon stigla do ruba džungle rasprav- 
ljajući kako da najbolje rasporede snage, trgnuli su se zbog 
tiha smijeha što su ga čuli negdje u blizini. Okrenuli su se 1 
ugledali kako prema njima ide golemi lik noseći na širokim 
ramenima mrtva lava. 

Čak i D'Arnot kao da je bio gromom ošinut, jer mu se 
činilo nemogućim da je taj čovjek tako brzo uništio lava onim 
jadnim oružjem koje je imao, da je sam nosio golemo truplo 
kroz onu isprepletenu džunglu. 

Ljudi su se okupili oko Tarzana s mnogo pitanja, ali je on 
sam, smijući se, podcjenjivao svoje djelo. 

Tarzanu je to bilo kao da netko hvali mesara što je junački 
ubio kravu, jer Tarzan je toliko puta ubijao da se prehrani ili 


da se obrani da mu se ovaj lov nije činio nimalo važnim. Alije 
u očima ljudi on doista bio junak, a ti su ljudi bili navikli da 
love krupnu divljač. 

Usput rečeno, Tarzan je dobio deset tisuća franaka, jer je 
D'Arnot navaljivao da Tarzan zadrži sve. 

To je Tarzanu bilo vrlo važno, jer je počeo shvaćati silu što 
se krije iza onih komadića kovine i papira koji uvijek 
mijenjaju ruke kad god ljudi jašu ili jedu, ili spavaju, ili se 
oblače, ili piju, ili rade, ili se igraju, ili se sklanjaju od kiše ih 
hladnoće ili sunca. 

Tarzanu je postalo očito da se bez novaca ne može živjeti. 
D'Arnot mu je rekao neka se ne zabrinjava, jer on ima više 
nego što njima obojici treba, ali je majmun-čovjek naučio 
mnogo toga, pa je opazio da ljudi preziru čovjeka koji prima 
od drugoga novac, a da za uzvrat ne da protuvrijednost. 

Uskoro poslije događaja s lovom na lava D'Arnot je uspio 
unajmiti stari brodić za obalnu plovidbu do Tarzanove 
zatvorene luke. 

Obojici je osvanulo sretno jutro kad je brodić digao sidro i 
zaplovio na otvoreno more. 

Put do žala bio je bez događaja, pa se, ujutro pošto su se 
usidrili uz kolibu, Tarzan, ponovo opremljen opremom iz 
džungle, i noseći lopatu, uputio sam prema majmunskom 
amfiteatru gdje je ležalo blago. 

Vratio se kasno idućeg dana noseći na ramenu veliki san- 
duk a za sunčeva izlaza brodić je izlazio kroz lučko ušće i 
uputio se prema sjeveru. 

Tri nedjelje kasnije Tarzan i D'Arnot bili su putnici na 
francuskom parobrodu za Lyons, a poslije nekoliko dana 
provedenih u tom gradu D'Arnot je Tarzana poveo u Pariz. 

Majmun-čovjek želio je da nastavi put u Ameriku, ali je 
D'Arnot navaljivao da ga otprati prije u Pariz, a nije mu htio 
otkriti zašto to želi. 


Prvo što je D'Arnot učinio otkako su stigli bilo je da 
posjeti visoka policijskog službenika, stara prijatelja. I Tar- 
zana je poveo sa sobom. 

Spretno je D'Arnot vodio razgovor od tačke do tačke, dok 
policajac nije protumačio zainteresiranom Tarzanu mnoge 
tadašnje metode za hvatanje 1 identificiranje zločinaca. 

Tarzanu nije bio manje zanimljiv ni onaj dio o otiscima 
prstiju u tom privlačljivom umijeću. 

— Ali kavu vrijednost imaju ti otisci — pitao je Tarzan — 
kad se poslije nekoliko godina crte na prstima posve pro- 
mijene, budući da se istroši staro tkivo te naraste novo? 

— Crte se nikad ne promijene — odgovori službenik. — 
Od djetinjstva do starosti otisci prstiju pojedinaca mijenjaju 
se samo u veličini, osim ako povrede ne promijene petlje i 
zavoje. Ali ako postoje otisci palaca i četiri prsta obiju ruku, 
čovjek bi morao izgubiti obje ruke da izbjegne identifikaciji. 

— To je divno — uskliknu D'Arnot. — Čemu li nalikuju 
crte na mojim rukama? 

— Možemo brzo vidjeti — odgovori policijski službenik 
pa pozvoni po pomoćnika, kojemu je izdao nekoliko uputa. 

Taj je čovjek izišao iz sobe, ali se odmah vratio s tvrdom 
drvenom kutijicom, koju je stavio na pisaći stol svojega 
starješine. 

— Sad ćete — rekao je oficir — imati otiske prstiju za 
trenutak. 

On izvadi iz kutijice kvadrat ravnog stakla, tubu guste 
tinte, gumeni valjak 1 nekoliko snježnobijelih karata. 

Istisnuvši kaplju tinte na staklo, on ju je razmazivao 
gumenim valjkom dok se cijela površina stakla nije prekrila 
tankim jednoličnim slojem tinte. 

— Stavite četiri prsta desne ruke na staklo, ovako — po- 
zvao je D'Arnota. Sad palac. Tako je dobro. Sad ih stavite u 
upravo istom položaju na ovu kartu, ovdje, ne — malko 


udesno. Moramo ostaviti mjesta za palac i prste lijeve ruke. 
Evo, tako. Sad isto s lijevom. 

— Hajde, Tarzane — povika D'Arnot da vidimo kakvi su 
vaši zavoji. 

Tarzan se spremno odazva postavljajući službeniku 
mnogo pitanja. 

— Pokazuju li otisci prstiju razne značajke? — pitao je. 
Biste li mogli odrediti, na primjer, samo po otiscima prstiju je 
li ta osoba crnac ili Kavkažanin? 

— Mislim da ne bih — odgovori službenik — iako neki 
tvrde da crnački nisu toliko zamršeni. 

— Bili se otisci majmuna mogli razlikovati od čovječjih? 

— Po svoj prilici, jer majmunovi bi bili mnogo jedno- 
stavniji nego ljudski. 

— Ali križanac između majmuna i čovjeka mogao bi 
pokazivati značajke i jednoga i drugoga roditelja? — 
propitkivao se Tarzan. 

— Da, mislim da bi — odgovori službenik. — Ali znanost 
nije toliko napredovala da bi u takvim stvarima bila dovoljno 
sigurna. Ne bih se želio u nju pouzdati dalje od razlikovanja 
između pojedinaca. Tu je posve sigurna. Ni dva čovjeka 
rođena na ovom svijetu po svoj prilici nemaju istovetne crte 
na svim svojim prstima. Vrlo je nejerojatno da će se ikoji 
otisak prsta posve podudarati s drugim prstom, osim s onim 
koji ga je prvi izvršio. 

— Treba li za tu usporedbu mnogo vremena ili truda? — 
upitao je D'Arnot. 

— Obično samo nekoliko trenutaka, ako su otisci jasni. 

D'Arnot izvuče crnu knjižicu iz džepa i počne listati stra- 
nicama. 

Tarzan je začuđeno pogledao knjižicu. Kako je D'Arnot 
došao do njegove knjige? 

Odmah se D'Arnot zaustavi na stranici na kojoj je bilo pet 
sitnih mrljica. 


On pruži otvorenu knjigu policajcu. 

— Jesu li ovi otisci slični mojima ili onima monsieur Tar- 
zana, ili možete li reći da su istovetni s jednima ih drugima. 

Službenik izvuče iz stola povećalo da pažljivo ispita sva 
tri otiska bilježeći usput na komadu papira. 

Sad je Tarzan shvatio smisao njihova posjeta policijskom 
službeniku. Odgovor na zagonetku njegova života ležao je u 
tim sitnim mrljama. Napetih živaca sjedio je nagnuvši se 
naprijed na stolici, ali odjednom napetost popusti, pa se on, 
nasmiješivši se, zavali u stolicu. 

— Vi zaboravljate da je mrtvo tijelo djeteta koje je osta- 
vilo ove otiske ležalo dvadeset godina u kolibi svog oca i da 
sam ga ja cijeli život gledao kako ondje leži — napomenuo je 
Tarzan gorko. 

Policajac je pogledao začuđeno. 

— Samo nastavite, kapetane, svoja ispitivanja — ponuka 
ga D'Arnot — kasnije ćemo vam ispričati — ako pristaje 
monsieur Tarzan. 

Tarzan kimnu glavom. 

— Ah vi ste ludi, moj dragi D'Arnot — nastavljao je 
Tarzan. — Oni prstići pokopani su na Zapadnoj obali Afrike. 

— Ja to ne znam, Tarzane — odgovori D'Arnot. — To je 
moguće, ali ako vi niste sin Johna Claytona kako ste onda, 
zaboga, dospjeli u onu džunglu, kamo nijedan bijelac osim 
Johna Claytona nije nikad stupio svojom nogom? 

— Vi zaboravljate — Kalu — napomenuo je Tarzan. 

— Jaje čak ne uzimam u obzir — odgovori D'Arnot. 

Dok su razgovarali prijatelji su prišli širokom prozoru koji 
je otvarao pogled na bulevar. Nekoliko trenutaka gledali su 
zaposleno mnoštvo, svaki zaokupljen svojim mislima. 

»Treba neko vrijeme da se usporede otisci«, mislio je 
D'Arnot osvrnuvši se na policijskog službenika. 


Na svoje začuđenje vidio je kako se službenik zavalio u 
naslonjač te žurno pregledavao sadržaj malog crnog 
dnevnika. 

D'Arnot je zakašljao. Policajac je digao glavu i, susrevši 
se s njegovim pogledom, podigao prst da ga upozori na tišinu. 

D'Arnot se okrenu prozoru, i tada je progovorio policijski 
službenik. 

— Gospodo — rekao je. 

Obojica se okrenuše. 

— Očito se radi o velikoj stvari, koja u većoj ili manjoj 
mjeri zavisi od potpune preciznosti ove usporedbe. Zato vas 
molim da sve ovo meni ostavite, dok se naš stručnjak, monsi- 
eur Desquerc, ne vrati. Radi se samo o nekoliko dana. 

— Nadao sam se da ćemo saznati odmah — potužio se 
D'Arnot. Monsieur Tarzan plovi sutra u Ameriku. 

— Obećavam da mu možete poslati kablogram o ishodu za 
dvije nedjelje — odgovori oficir. — Ali kakav će taj biti, ne 
usuđujem se reći. Ima sličnosti, a ipak — no, bolje da to riješi 
monsieur Desquerc. 


ponovo div 


Taksi se zaustavio kraj starinske stambene zgrade na peri- 
feriji Baltimorea. 

Čovjek oko četrdesetih godina, dobro građen i s jakim, 
pravilnim crtama lica, izišao je i, plativši šofera, Otpustio ga. 
Časak kasnije putnik je ulazio u knjižnicu starog doma. 

— Ah, gospodine Canleru! — uskliknuo je starac dižući se 
da ga pozdravi. 

— Dobar večer, moj dragi profesore — povika čovjek pru- 
žajući srdačno ruku. 

— Tko vas je doveo? — upita profesor. 

— Esmeralda. 

— Onda će ona obavijestiti Jane da ste ovdje - reče starac. 

— Ne, profesore — odgovori Canler — jer ja sam prije 
svega došao da vas vidim. 

— Ah, počašćen sam — prihvati profesor Porter. 

— Profesore — nastavljao je Robert Canler vrlo zamiš- 
ljeno kao da pažljivo važe riječi. — Dolazim večeras ovamo 
da s vama razgovoram o Jani. Vi znate moje želje, ta bili ste 
toliko velikodušni pa ste odobrili moju prošnju. 

Profesor Archimedes Q. Porter uzvrti se u naslonjaču. Od 
toga se uvijek osjećao neudobno. Nije mogao shvatiti zašto. 
Canler je bio izvrsna partija. 

— Ali Jane — nastavljao je Canler — ne mogu shvatiti 
nju. Ona me odbija najprije zbog jednog razloga a onda zbog 
drugog. Uvijek osjećam da joj odlane kad odlazim. 


— Koješta — rekao je profesor Porter. — Koješta, gos- 
podine Canleru. — Jane je najposlušnija kći. Ona će učiniti 
upravo ono što joj ja kažem. 

— Onda mogu još uvijek računati na vašu potporu? — 
upitao je Canler, a u glasu mu se naziralo olakšanje. 

— Svakako, gospodine, svakako, gospodine — uskliknuo 
je profesor Porter. — Kako možete u to sumnjati? 

— Postoji mladi Clayton, znate — nabacio je Canler. — 
On se ovdje vrze mjesece. Ne znam mari li Jane za nj. Ali 
osim svoje titule, kažu, naslijedio je prilično imanje od oca, 
pa ne bi bilo čudno da je on napokon i predobije, osim... — 
Canler zašuti. 

— Koješta, gospodine Canleru. Osim — što? 

— Osimako vi ne uvidite da je prikladno tražiti da se Jane 
i ja odmah vjenčamo — predloži Canler polako i jasno. 

— Ja sam već predlagao Jani da bi to bilo poželjno — 
odgovori profesor Porter žalosno — jer više ne možemo sebi 
priuštiti da uzdržavamo ovu kuću i živimo kao što to traži 
njezino društvo. 

— Što je ona odgovorila? — pitao je Canler. 

— Rekla je da nije spremna da se uda ni za koga — 
odgovori profesor Porter — i da možemo otići stanovati na 
farmu u sjevernom Wisconsinu koju joj je ostavila majka. Na 
njoj se donekle može živjeti. Najmljenici su uvijek mogli na 
njoj preživjeti, a čak su svake godine i Jani slali kakvu 
sitnicu. Ona namjerava da odemo onamo u ponedjeljak. Phi- 
lander i gospodin Clayton već su otišli da sve pripreme. 

— Clayton je otišao onamo? — povika Canler s očitim 
negodovanjem. — Zašto se nije meni reklo? Ja bih bio rado 
otišao i pobrinuo se da se sve dobro pripremi. 

— Jane osjeća da smo vam se već previše zadužili, gos- 
podine Canleru — odgovori profesor Porter. 

Canler je htio odgovoriti, kad se iz predsoblja začuše 
koraci. Jane Porter ušla je u sobu. 


— O, oprostite! uskliknula je zaustavivši se na pragu. — 
Mislila sam da si sam, tata. 

— Samo sam ja, Jane — reče Canler, koji je ustao. — 
Nećeš li ući i pridružiti se obiteljskoj skupini? Upravo smo 
govorili o tebi. 

— Hvala — prihvati Jane Porter ulazeći i sjedajući na 
stolicu koju joj je postavio Canler. — Samo sam htjela reći 
tati, da Tobey sutra dolazi s koledža da spakuje knjige. Želim 
da budeš siguran, tata, da rečeš što ti sve nije potrebno do 
jeseni. Molim te, nemoj cijelu ovu knjižnicu nositi u 
Wisconsin, kao što si je htio nositi u Afriku, pa sam te morala 
spriječiti. 

— Jeli Tobey bio ovdje? — upitao je profesor Porter. 

— Da, upravo smo se rastali. On i Esmeralda sad na 
stražnjim vratima izmjenjuju vjerske doživljaje. 

— Koješta, moram ga odmah vidjeti! — poviče profesor. 
— Oprostite mi na časak, djeco — i starac požuri iz sobe. 

Tek što je on odmakao toliko da se nije moglo čuti, Canler 
se obrati Jani Porter. 

— Slušaj, Jane — rekao je odlučno. — Koliko će to još 
trajati? Nisi me odbila, ali nisi mi ni obećala da ćeš se za mene 
udati. Želim sutra dobiti dopuštenje, tako da se možemo 
mirno oženiti prije nego što ti odeš u Wisconsin. Ja ne marim 
ni za kakvu paradu, a siguran sam da ni tebi nije stalo. 

Djevojku je zazeblo oko srca, ali se držala hrabro. 

— Tvoj otac to želi, znaš — dodao je Canler. 

— Da, znam. 

Govorila je jedva glasnije od šapta. 

— Shvaćate li, da me kupujete, gospodine Canleru? — 
rekla je napokon hladnim, mirnim glasom. — Kupujete za 
nekoliko pišljivih dolara! Jest, kupujete me, Roberte Canleru, 
a upravo to ste i očekivah kad ste posudili ocu novac za onu 
glupost, koja bi ipak, da nije bilo neke vrlo tajanstvene okol- 
nosti, bila, na moje iznenađenje, 1 uspjela. Ali vi biste se, 


gospodine Canleru, bili najviše iznenadili. Niste imali ni 
pojma da bi onaj pothvat mogao uspjeti. Vi ste previše 
poslovan čovjek. I predobar ste poslovni čovjek da biste 
posuđivali nekom novac da traži zakopano blago, ili da 
posuđujete novac bez jamstva — osim ako nemate u vidu neki 
posebni interes. Znali ste da bez jamstva držite čvršće 
Porterovu čast nego sa jamstvom. Znali ste najbolji način da 
me prisilite na udaju, a da se ne čini kao da ste me prisilili. 
Niste uopće spomenuli posudbu. U svakom drugom čovjeku 
ja bih gledala da ga na to tjera velikodušan i plemeniti 
karakter. Ali vi ste prepredeni, gospodine Canleru. Poznajem 
vas bolje nego što vi mislite. Svakako ću se za vas udati, ako 
ne bude drugoga izlaza, ali razumijmo se jednom zauvijek. 

Dok je ona govorila, Canler se naizmjence crvenio 1 blije- 
dio, a kad je prestala govoriti on se digao pa je sa ciničkim 
smiješkom na jakom licu rekao: 

— Iznenađuješ me, Jane. Mislio sam da se više savlađuješ 
— da si ponosnija. Dakako, imaš pravo. Kupujem te, i znao 
sam da ti to znaš, ali sam mislio da će ti se više sviđati da 
glumiš kao da nije tako. Mislio sam da ćeš iz samopoštovanja 
i ponosa prezati pred tim da priznaš, makar i samoj sebi, da si 
kupljena žena. Ali neka ti bude kako ti hoćeš, draga djevojko 
— dodao je nehajno. — Ja ću te imati, a to je sve što me 
zanima. 

Bez riječi djevojka se okrenula i otišla iz sobe. 

Jane Porter nije se udala prije nego što je otišla s ocem 1 
Esmeraldom na malu farmu. Dok se hladno opraštala od 
Roberta Canlera, a vlak je već polazio, on joj je doviknuo da 
će im se za nedjelju dvije pridružiti. 

Na odredištu dočekao ih je Clayton 1 Philander u velikim 
putnim kolima koja su pripadala Claytonu, pa su brzo odjurili 
kroz gustu sjevernu šumu prema farmi, koju djevojka nije 
posjetila još od djetinjstva. 


Kuća, što je stajala na uzvisini kojih stotinu metara uda- 
ljena od najmljeničke kuće, bila je posve preuređena za tri 
nedjelje koliko su ovdje boravili Clayton 1 Philander. 

Prvi je doveo malu vojsku tesara 1 štukatera, limara i 
ličilaca iz daleka grada, pa je ono što je prije nego što su oni 
došli bila rasklimana okosnica, sad postala udobna jednokat- 
nica puna svih suvremenih predmeta koji su se u tako kratkom 
vremenu mogli nabaviti. 

— Zaboga, gospodine Claytone, ta što ste učinili? — 
povikala je Jane Porter, a srce joj se stislo kad je shvatila 
kolika se svota za to morala utrošiti. 

— Ššš — opominjao ju je Clayton. — Neka ne sazna 
vaš otac. Ako mu ne kažete, neće uopće primijetiti, a ja 
naprosto ne bih mogao trpjeti da on živi u onoj užasnoj 
prljavštini i smradu koji smo zatekli gospodin Philander i ja. 
To je bilo tako malo, dok bih ja učinio toliko mnogo, Jane. 
Zbog njega molim, nemojte uopće spominjati. 

— Ali vi znate da vam ne možemo naplatiti — povikala 
je djevojka. — Zašto me toliko strašno zadužujete. 

— Nemojte, Jane — govorio je Clayton žalosno. — Da 
se radilo samo o vama, vjerujte mi, ne bih to bio učinio, jer 
sam znao od početka da bi me to samo ponizilo u vašim 
očima, ali nisam mogao zamisliti da taj dragi starac živi u 
onoj rupi koju smo mi zatekli. Molim vas, vjerujte, da sam to 
učinio samo za njega, i pružite mi barem tu mrvicu radosti. 

— Vjerujem vam, gospodine Claytone — rekla je 
djevojka — jer znam da ste tako veliki 1 tako velikodušni da 
ste kadri to učiniti samo za njega — i Cecile, željela bih da 
vam mogu naplatiti kao što vi zaslužujete — kao što biste 
željeli. 

— A zašto ne možete, Jane? 

— Jer ljubim drugoga. 

— Canlefa? 

— Ne. 


— Ali ćete se za nj udati. On mi je to rekao prije nego 
što sam otišao iz Baltimorea. 

Djevojka se trgnu. 

— Ja ga ne ljubim — rekla je gotovo s ponosom. 

— Jelito zbog novaca, Jane? 

Ona kimnu. 

— Ta jesam li ja toliko manje poželjan od Canlera? Ja 
imam dovoljno novaca, i mnogo više, za svaku potrebu — 
rekao je gorko. 

— Ja vas ne ljubim, Cecile — rekla je — ali vas 
poštujem. Ako se već takvom trgovinom moram poniziti s 
bilo kojim čovjekom, onda više volim da je to s onim kojega 
već mrzim, Mrzila bih čovjeka kojemu bih se prodala bez 
ljubavi, ma tko on bio. Vi ćete biti sretniji — zaključila je— 
sami s mojim poštovanjem i prijateljstvom, nego sa mnom i 
mojim prezirom. 

On nije dalje navaljivao, ali ako je ikad čovjek imao 
umorstvo na umu, imao ga je William Cecil Clayton, lord 
Greystoke, kad se nedjelju dana kasnije Robert Canler dove- 
zao pred farmu u svojem šestcilindrašu koji je tiho brujao. 

Prošla je nedjelja dana. Napet, dosadan, neudoban tjedan 
za sve stanovnike farme u Wisconsinu. 

Canler je navaljivao da se Jane za nj odmah uda. 

Napokon je ona popustila iz puke mržnje prema nepre- 
stanom i mrskom navaljivanju. 

Dogovoreno je da se sutradan Canler odveze u grad 1 do- 
nese dopuštenje i dovede svećenika. 

Clayton je želio otići čim je najavljena ta ženidba, ali gaje 
zadržao djevojčin umorni, beznadni pogled. Nije je mogao 
ostaviti. 

Nešto se još može dogoditi, mislio je nastojeći se utješiti. 
Au srcu je znao da će trebati samo sitna iskra da mu mržnju 
na Canlera pretvori u krvožednost ubojice. 

Rano idućeg jutro Canler se otputio u grad. 


Na istoku vidjelo se kako nisko nad šumom leži dim, jer 
vatra je nedjelju dana nedaleko pustošila, ali je vjetar još 
uvijek puhao sa zapada, pa im nije moglo ništa nauditi. 

Oko podne Jane Porter krenu na šetnju. Nije dopustila da 
je prati Clayton. Željela je biti sama, rekla je, a on je poštovao 
njezine želje. 

U kući profesor Porter i gospodin Philander udubili su se 
u diskusiju o nekom teškom znanstvenom problemu. Esme- 
ralda je drijemala u kuhinji a Clayton se, očiju teških od 
neprospavane noći, bacio na ležaj u dnevnoj sobi i doskora 
zadrijemao nemirnim snom. 

Na istoku crni oblaci dima dizali su se sve više prema 
nebu, iznenada su se uskomešali i zatim počeli brzo 
napredovati prema zapadu. Sve dalje i dalje su dopirali. 

Stanovnici najmljeničke kuće su otišli, jer je bio sajmeni 
dan, pa nitko nije vidio kako se brzo približava taj vatreni 
demon. 

Doskora je plamen prekrio cestu prema jugu i tako pre- 
sjekao Canleru povratak. Mala promjena smjera vjetra sad je 


šumsku vatru zaokrenula prema sjeveru, zatim je vjetar puh- 
nuo natrag, pa je plamen gotovo stao, kao da ga drži na uzdi 
ruka nekog gospodara. 

Odjednom, sa sjeveroistoka, velika su crna kola jurila 
cestom. 

S trzajem zaustaviše se pred kućom, pa crnokosi div iskoči 
iz kola i potrči prema vratima. Bez zaustavljanja jurnu u 
kuću. Na ležaju ležao je Clayton. Čovjek se zabulji iznena- 
đen, ali je jednim skokom bio kod spavača. 

Prodrmavši ga grubo za rame, poviče: 

— Zaboga, Claytone, jeste li svi ovdje ludi? Ne znate li, da 
vas je vatra gotovo zaokružila? Gdje je gospođica Porter? 

Clayton skoči na noge. Nije prepoznao čovjeka, ali je ra- 
zumio riječi, pa je jednim skokom bio na verandi. 

— Scott! — povikao je, a zatim je, skočivši u kuću kri- 
knuo — Jane! Jane! Gdje ste? 

U času se Esmeralda, profesor Porter i Philander pridru- 
žiše onoj dvojici. 

— Gdje je gospođica Jane? — vikao je Clayton uhvativši 
Esmeraldu za ramena i tresući je grubo.đ 

— O, Gaberelle, gospodine Claytone, ona je otišla na 
šetnju. 

— Nije li se još vratila? — pa je, a da nije čekao odgovora 
Clayton jurnuo u dvorište, a slijedili su ga ostali. 

— Kojim je putem išla? — povikao je crnokosi div prema 
Esmeraldi. 

— Onom cestom — vikala je prestrašena crnkinja poka- 
zujući prema jugu, gdje je velik zid plamteće vatre zakrivao 
vidik. 

— Stavite te ljude u druga kola — povikao je stranac 
Claytonu. Vidio sam jedna dok sam dolazio — i povežite ih 
sjevernom cestom. Ostavite moja kola ovdje. Ako pronađem 
gospođicu Porter, trebat će nam. Ako ne pronađem, nikomu 
neće trebati. Učinite kako kažem — rekao je kad je vidio da 


Clayton oklijeva, pa su onda vidjeli kako njegova vitka 
pojava skače preko čistine prema sjeverozapadu gdje je 
stajala šuma još nedodirnuta plamenom. 

— U svima dizao se neprotumačiv osjećaj da im je velika 
odgovornost pada s ramena. Neko neobjašnjivo povjerenje u 
snagu stranca da će spasiti Jane Porter ako se ona može 
spasiti. 

— Tko je to bio? — zapitao je profesor Porter. 

— Ne znam — odgovori Clayton. Zvao me po imenu i 
poznaje Jane, jer je i za nju pitao. I Esmeraldu je nazvao 
imenom. 

— Bilo je u njemu nešto veoma poznato — povikao je 
Philander — a ipak, znam da ga nikad prije nisam vidio. 

— Koješta! — povikao je profesor Porter. — Vrlo čudno! 
Tko je to mogao biti, i zašto osjećam da je Jane sigurna, sad 
kad ju je on pošao tražiti? 

— Ne mogu vam reći, profesore — napomenu Clayton 
trijezno — ali znam da se isto tako neobično osjećam. 

— Ali dođite — povikao je — moramo i sami otići 
odavde, ili će nas zatvoriti — pa se skupina požuri ka 
Claytonovu autu. 

Kad se Jane Porter okrenula da pođe kući, uznemireno je 
opazila kako joj se približava dim šumskog požara, a kad se 
požurila naprijed uzbuđenje joj gotovo prijeđe u paniku kad 
je opazila da se oganj brzo probija između nje 1 kuće. 

Napokon je bila prisiljena da se vrati u gustu šikaru 1 
pokuša probiti prema zapadu, da tako zaobiđe vatru 1 dopre do 
kuće. 

Za kratko vrijeme uvidjela je da joj je pokušaj uzaludan, 
pa joj je onda jedina nada bila u tome da se vrati na cestu i 
bježi, da spasi život, k jugu prema gradu. 

Onih dvadeset minuta koliko joj je trebalo da ponovo 
dođe na cestu bilo je dovoljno da joj se odsiječe uzmak, kao 
što joj je prije bilo potpuno odsječeno i napredovanje. 


Samo je kratko vrijeme trčala niz cestu, pa se užasnuta 
zaustavila, jer se pred njom ispriječio još jedan plameni zid. 
Krak požara sunuo je pola milje na jug i svojim nesmiljenim 
pandžama obuhvatio ovaj komadić ceste. 

Jane Porter znala je da je besmisleno ponovo pokušati 
probiti se kroz grmlje. 

Jednom je pokušala, i nije uspjela. Sad je shvaćala da se 
radi samo o minutama, pa da cijeli prostor između neprijatelja 
na sjeveru i neprijatelja na jugu postane vrtložna gomila 
ognja. 

Mirno je djevojka klekla u prašinu ceste, te je molila ne bi 
li dobila snage da hrabro dočeka svoju sudbinu i da njezina 
oca i prijatelje spasi od smrti. 

Nije pomislila da se pomoli za svoj spas, jer je znala da 
nema nade — nitko je sad nije mogao spasiti. 

Odjednom začu kako se njezino ime izvikuje u šumi: 

— Jane! Jane Porter! — odzvanjalo je snažno 1 jasno, ali 
čudnim glasom. 

— Ovdje! — odgovorila je vičući. — Ovdje! Na cesti! 

Zatim je vidjela kako se kroz granje drveća vije lik brzi- 
nom vjeverice. 

Promjena vjetra obavije ih dimom, pa ona više nije vidjela 
čovjeka koji je brzao prema njoj, ali je odjednom na sebi 
osjetila veliku ruku. Zatim ju je podiglo, pa je osjećala vjetar, 
i katkad bi je okrznula grana kako ju je nosilo. 

Otvorila je oči. 

Daleko ispod nje ležala je šikara i tvrda zemlja. 

Oko nje njihalo se šumsko lišće. 

Od drveta do drveta vijala se divovska prilika koja ju je 
nosila, a Jani Porter se činilo da ponovo u snu proživljava 
doživljaj što ga je doživjela u dalekoj afričkoj džungli. 

O, da je to samo onaj isti čovjek koji ju je onda tako brzo 
nosio onim isprepletenim zelenilom! Ali to je nemoguće! No 


tko drugi na svijetu posjeduje takvu snagu i spretnost da čini 
ono što ovaj čovjek sada čini? 

Kradomice i iznenada pogledala je lice tik do njezina, pa 
je onda, malko zaplašeno, zinula od čuda — to je bio on! 

Moj čovjek! — promrmljala je. — Ne, to je delirij koji 
prethodi smrti. 

Mora da je progovorila glasno, jer su se oči koje su se od 
vremena do vremena na nju obarale osvijetlile smiješkom. 

— Da, tvoj čovjek, Jane Porter. Tvoj divlji, praiskonski 
čovjek došao iz džungle da zatraži svoju družicu — ženu koja 
je od njega pobjegla — dodao je gotovo divlje. 

— Nisam pobjegla — šaptala je ona. — Pristala sam da 
odem tek onda kada su čekali nedjelju dana da se vratiš. 

Sad su došli do tačke izvan vatre, pa se on okrenuo prema 
čistini. Hodali su prema kući jedno uz drugo. Vjetar je još 
jednom zaokrenuo, pa je potisnuo vatru — još jedan takav sat 
i kuća će izgorjeti. 

— Zašto se nisi vratio? — pitala je. 

— Njegovao sam D'Arnota. Bio je teško ranjen. 

— Ah, znala sam! — uskliknula je. 

— Rekli su da si se pridružio crncima — da je to tvoj 
narod. 

On se nasmije. 

— Ali im ti nisi vjerovala, Jane? 


— Nisam. Kako da te zovem? — upitala je. — Kako se 
zoveš? 

— Bio sam Tarzan-majmun kad si me prvi put upoznala 
— rekao je. 


— Tarzan-majmun! — povikala je. — To sam ja, kad sam 
odlazila odgovorila na tvoje pismo? 

— Ačije bi bilo? 

— Nisam znala. Znala sam samo da ne može biti tvoje, jer 
Tarzan-majmun piše engleski, ti nisi razumio ni riječi bilo 
kojega jezika. 


On se ponovo nasmije. 

— To je duga pripovijest, ali ja sam pisao ono što nisam 
mogao govoriti — a sad je D'Arnot pogoršao stvari, jer me je 
naučio francuski umjesto engleski. Hajde — dodao je — 
skoči u moja kola, moramo dostići tvog oca, oni su samo 
malko odmakli. 

Dok su se vozili, on je rekao: 

— To onda znači, kad si u svom pismu Tarzanu-majmunu 
napisala da ljubiš drugoga — možda si mislila mene? 

— Možda jesam — ona odgovori jednostavno. 

— Ali u Baltimoreu — o, koliko sam te tražio — rekli su 
mi da si se možda već udala. Da je ovamo došao neki Canler 
da se s tobom vjenča. Je li to istina? 

— Jest. 

— Ljubiš li ga? 

— Ne. 

— Ljubiš li mene? 

Ona pokri lice rukama. 

— Obećana sam drugome. Ne mogu ti odgovoriti, Tar- 
zane-majmune — plakala je. 

— Odgovorila si. Sad mi reci zašto bi se udala za nekoga 
koga ne ljubiš. 

— Moj mu otac duguje novaca. 

Odjednom se Tarzan prisjeti pisma što ga je bio pročitao i 
Roberta Canlera u njemu, kao i natuknute neprilike koju on 
nije mogao shvatiti. 

Nasmiješi se. 

— Da ti otac nije izgubio ono blago, ti se ne bi osjećala 
prisiljenom da održiš obećanje tomu Canleru? 

— Mogla bih ga moliti da me oslobodi. 

— Aako bi on odbio? 

— Obećala sam mu. 

On je trenutak šutio. Kola su jurila neravnom cestom 
nesmiljenom brzinom, jer im je vatra prijetila nadesno, pa bi 


još jedna promjena vjetra mogla bijesno nasrnuti na ovaj još 
jedini izlaz iz opasnosti. 

Napokon su prošli tačku opasnosti, pa je Tarzan smanjio 
brzinu. 

— A da ga ja pitam? — usudio se upitati Tarzan. 

— On bi jedva popustio na upit stranca — rekla je dje- 
vojka — osobito kad se radi o takvomu koji me i sam želi. 

— Terkoz jest — reče Tarzan mrko. 

Jane Porter zadrhta i pogleda strašljivo u divovsku pojavu 
do sebe, jer je znala da on misli na velikog antropoida kojega 
je ubio braneći nju. 

— Ovo nije afrička džungla — odgovorila je. — Ti više 
nisi divlja zvijer. Civiliziran si čovjek, a takvi ne ubijaju samo 
tako. 

— Ja sam u srcu još uvijek divlja zvijer — rekao je tihim 
glasom kao sam sebi. 

Ponovo su neko vrijeme šutjeli. 

Jane Porter — progovorio je napokon čovjek — da si 
slobodna, bi li se za mene udala? 

Ona nije odmah odgovorila, ali je on strpljivo čekao. 

Djevojka je nastojala da se sabere. 

Što ona zna o tom čudnom stvorenju uza se? Što on zna o 
sebi? Tko je on? Tko su mu roditelji? 

Ta i ime odzvanjalo je tajanstvenim porijeklom i divljim 
životom. 

Nema imena. Bi li se ona usrećila s tim nahočetom iz 
džungle? Bi li našla išta zajedničko sa suprugom koji je život 
proveo u krošnjama afričke divljine veseleći se i boreći s 
divljim majmunima, derući hranu s drhtava boka netom 
ubijena plijena zabadajući jake zube u sirovo meso 1 trgajući 
svoj dio, dok su mu drugovi režali i borili se za svoj dio oko 
njega? Bi li se on ikad mogao podići do njezina društvenog 
kruga? Bi li ona podnijela misao da se spusti do njegova? Bi li 
oboje bili sretni u takvom nepriličnom braku? 


— Ne odgovaraš — progovorio je. — Nećeš da me raniš? 

— Ne znam što da odgovorim — rekla je Jane Porter 
žalosno. — Ne znam ni sama što bih željela. 

— Ne ljubiš me onda? — upitao ju je mirnim glasom. 

— Ne pitaj me. Bit ćeš sretniji bez mene. Ti nisi određen 
da živiš u ograničenjima i konvencionalnostima društva — 
civilizacija bi te razdraživala, pa bi za kratko vrijeme težio za 
slobodom svog starog života — života za koji sam ja upravo 
tako nesposobna kao što si ti za moj. 

— Mislim da te razumijem — odgovorio je mirno. — 
Neću te siliti, jer bih radije vidio da si ti sretna nego da i sam 
budem sretan. Sad vidim da ti ne bi mogla biti sretna s 


majmunom. 

Tek mu se malko nazirala gorčina u glasu. 

— Nemoj! —protivila se ona. — Ne govori tako! Ti ne 
shvaćaš. 


Ali prije nego što je mogla nastaviti, iza zavoja ceste od- 
jednom se nađoše usred seoceta. 

Pred njima stajala su Claytonova kola opkoljena ljudima 
koje je on dovezao iz kuće. 


zaključak 


Cim su spazili Janu Porter povici olakšanja i oduševljenja 
oteli su se sa svih usana, a kad su se Tarzanova kola zausta- 
vila uz ona druga, profesor Porter zagrli svoju kćer. 

Jedan časak nitko nije primijetio Tarzana, koji je mirno 
sjedio na svom sjedalu. 

Clayton se prvi sjetio, pa se okrenuo i pružio ruku. 

— Kako da vam se zahvalimo? — uskliknuo je — Vi ste 
nas sve spasili. Nazvali ste me u kući po imenu, ali ja kao da 
se ne sjećam vašega, iako ste mi poznati. Kao da sam vas 
dobro poznavao u vrlo različitim okolnostima i već davno. 

Tarzan se smiješio dok je stiskao pruženu ruku. 

— Imate potpuno pravo, monsieur Clayton — rekao je 
francuski. Oprostite mi ako ne govorim engleski. Upravo ga 
učim, i dobro ga razumijem, ali ga vrlo slabo govorim. 

— Ali tko ste vi?— navaljivao je Clayton govoreći ovaj 
puta i sam francuski. 

— Tarzan-majmun. 

— Clayton iznenađeno ustuknu. 

— Zaboga! — uskliknuo je. — Istina je. 

I profesor Porter i gospodin Philander proguraše se 
naprijed da svoju zahvalnost dodaju Claytonovoj 1 da izraze 
iznenađenje i radost što vide prijatelja iz džungle tako daleko 
od njegova divljeg doma. 

Skupina je uskoro ušla u skromnu gostionicu, gdje je 
Clayton ubrzo sve pripremio za gozbu. 

Sjedili su u zagušljivoj sobici za bolje goste, kad im 
pažnju privuče šum automobila koji se približavao. 


Philander, koji je sjedio kraj prozora, pogleda napolje kad 
se auto približio i napokon stao uz druga kola. 

— O! — kliknuo je Philander, sa sjenkom neugodnosti u 
glasu. — Ovo je gospodin Canler. Nadao sam se, ovaj — 
mislio sam ili — ovaj — kako bismo morali biti sretni što ga 
nije zahvatila vatra — završio je labavo. 

— Koješta! Gospodine Philanderu! — rekao je profesor 
Porter. — Koješta! Ja sam često savjetovao svojim đacima da 
prije nego što progovore izbroje do deset. Na vašem mjestu, 
gospodine Philanderu, ja bih brojio najmanje do tisuću, a 
onda bih pametno šutio. 

— Zaboga, jest! — složi se s njim gospodin Philarder. — 
Ali koji je ono s njim gospodin? Čini se kao svećenik. 

Jane Porter problijedi. 

Clayton se nelagodno pomicao na stolici. 

Profesor Porter je uzrujano skinuo naočari i dahnuo u 
stakla, ali ih je stavio na nos, a da ih nije obrisao. 

Svagdje prisutna Esmeralda zagunđa. 

Jedino Tarzan nije shvaćao. 

Tada Robert Canler upade u sobu. 

— Bojao sam se najgorega, dok nisam ugledao vaša kola, 
Claytone. Presjeklo me na južnoj cesti, pa sam se vratio u grad 
i udario istočno na ovu cestu. Mislio sam da nećemo nikad 
stići do kuće. 

Nitko kao da se nije previše oduševljavao. Tarzan je mo- 
trio Roberta Canlera kao što Sabor motri svoj plijen. 

Jane Porter ga je gledala i uzrujano kašljala. 

— Gospodine Canleru — rekla je — ovo je monsieur 
Tarzan, stari prijatelj. 

Canler se okrenu 1 pruži ruku. Tarzan se podiže i nakloni 
onako kako je samo D'Arnot mogao naučiti kakva gospodina 
da se naklanja, ali kao da nije vidio Canlerove ruke. 

I sam Canler kao da nije opazio taj propust. 


— Ovo je velečasni gospodin Tousley, Jane — napomenuo 
je Canler okrenuvši se prema svećeniku iza sebe. — Go- 
spodin Tousley, gospođica Porter. 

Gospodin Tousley se nakloni smiješeći se, Canler ga 

predstavi drugima. 

— Možemo odmah izvršiti obred, Jane — pozva je Canler. 
— Onda možemo ti i ja uhvatiti vlak za grad. 

Tarzan je odmah shvatio što ovaj namjerava. Gledao je 
poluzatvorenih očiju Jane Porter, ali se nije micao. 

Djevojka je oklijevala. U tišini sobe osjećalo se da su svi 
napetih živaca. 

Sve oči okrenule su se prema Jani Porter, očekujući da ona 
odgovori. 

— Ne bismo li počekali nekoliko dana? —zapitala je. — 
Sva sam rastrojena. Toliko sam toga danas prošla? 

Canler je osjećao neprijateljstvo što je izbijalo iz svakog 
pojedinog člana ove skupine. To ga je ljutilo. 

— Čekali smo toliko koliko sam ja namjeravao čekati — 
odgovori grubo. — Obećala si da ćeš se za mene udati. Neću 
da se sa mnom više poigravaš. Imam dopuštenje, a ovdje je i 
svećenik. Hajdete, gospodine Tousley. Hajde, Jane. Ima do- 
voljno svjedoka — više nego dovoljno — dodao je s 
neugodnim prizvukom, te je Jane Porter primio za ruku i 
počeo je voditi prema svećeniku koji je čekao. 

Ali jedva je zakoračio, kad ga teška šaka zgrabi za ruku 
poput čelika. 

Druga šaka sunu prema njegovu vratu, pa se u trenutku 
tresao visoko iznad poda, kao što mačka trese miša. 

Jane Porter se okrenu k Tarzanu s užasnim zaprepašte- 
njem. 

A dok ga je gledala u lice opazila mu je na čelu onaj crveni 
ovoj koji je onomad gledala u dalekoj Africi, kad je Tarzan 
bio u smrtnoj borbi s velikim majmunom — Terkozom. 


Znala je da u onom divljem srcu prijeti umorstvo, pa je 
ciknuvši od užasa skočila naprijed da moli majmuna-čovjeka. 
Ali ona se više bojala za Tarzana nego za Canlera. Znala je 
kakvu strogu kaznu pravda odmjeruje ubojici. 

Međutim, prije nego što je ona do njih i stigla, Clayton je 
skočio do Tarzana i pokušao mu izvuci Canlera iz stiska. 

Jednim zamahom jake ruke Englez je odletio preko sobe. 
Zatim je Jane Porter stavila odlučnu bijelu ruku na Tarzanovo 
zapešće i pogledala ga u oči. 

— Radi mene — rekla je. 

Stisak na Canlerovu vratu popusti. 

Tarzan pogleda u lijepo lice pred sobom. 

— Zar hoćeš da ovo živi? — zapitao je iznenađeno. 

— Ne želim na umre u tvojim rukama, moj prijatelju. — 
Ne želim da ti postaneš ubojica. 

Tarzan ispusti Canlerov vrat. 

— Oslobađate li je njezina obećanja? — pitao je. — To je 
cijena vašeg života. 

Canler je, koprcajući se u zraku, kimnuo. 

— Hoćete li otići i nikad joj više nećete dosađivati? 

Ponovo čovjek kimnu glavom, lica iznakažena od straha 
pred smrću koja mu je bila tako blizu. 

Tarzan ga ispusti, pa Canler otetura prema vratima. Idući 
trenutak već ga nije bilo, a snjim ni zaprepaštenog svećenika. 

Tarzan se okrenu Jani Porter. 

— Mogu li na časak s tobom progovoriti, sam? - zamoli je. 

Djevojka kimnu pa pođe prema vratima koja su vodila na 
usku verandu gostionice. Ona je izišla da čeka Tarzana, te 
tako nije čula razgovor koji je slijedio. 

— Čekajte! — povika profesor Porter, kad ju je Tarzan htio 
slijediti. 

Profesor je zanijemio od iznenađenja zbog brzog razvoja u 
ovo nekoliko prošlih trenutaka. 


— Prije nego pođemo dalje, gospodine, želio bih da mi 
protumačite događaje koji su se upravo odigrali. Kojim ste se 
pravom, gospodine, umiješali između moje kćeri i gospodina 
Canlera? Ja sam mu obećao njezinu ruku, gospodine, pa se, 
bez obzira na ono što želimo ili ne želimo, to obećanje mora 
održati. 

—Ja sam se umiješao, profesore Porteru — odgovori 
Tarzan — zato što vaša kći ne voli gospodina Canlera — ona 
se za nj ne želi udati. To je meni dovoljno da znam. 

— Vi ne znate što ste učinili — odgovori profesor Porter. 
— Sad je on sigurno neće htjeti oženiti. 

— Ineće! — naglasi Tarzan. — A osim toga — dodao je 
ne treba da se bojite da će vam trpjeti ponos, profesore Por- 
teru, jer ćete moći isplatiti onom Canleru ono što mu dugujete 
onaj čas kad se vratite kući. 

— Koješta, gospodine! — uskliknu profesor Porter. Što to 
mislite, gospodine? 

— Pronašlo se vaše blago — odgovori Tarzan. 

— Što — što to govorite? — povikao je profesor. — Vi ste 
poludjeli, čovječe. To ne može biti. 

— A ipak jest! Ja sam ga bio ukrao, ne znajući niti vri- 
jednost niti komu pripada. Vidio sam da ga mornari zakapaju, 
pa sam ga, poput majmuna, iskopao i ponovo ga drugdje zako- 
pao. Kad mi je D'Arnot rekao što je to 1 što vam znači, vratio 
sam se u džunglu i otkopao ga. Ono je prouzročilo toliko 
zločina i trpljenja i žalosti da je D'Arnot mislio da je nabolje 
da se ne pokušava samo blago donositi ovamo, kao što sam ja 
namjeravao, pa sam umjesto toga donio ček. Evo ga, profe- 
sore Porteru — te Tarzan izvadi iz džepa omotnicu i preda ju 
začuđenom profesoru — dvije stotine četrdeset i jedna tisuća 
dolara. Blago su najpažljivije procijenili stručnjaci, ali da ne 
biste imali nikakvih pitanja u glavi, sam ga je D'Arnot kupio 
te ga čuva za vas, za slučaj da biste više željeli blago nego 
ček. 


— Već i tako velikom teretu naših dugovanja prema vama, 
gospodine — rekao je profesor Porter drhtavim glasom — 
dolazi sad i ova najveća usluga. Omogućili ste mi da spasim 
svoju čast. 

Clayton, koji je bio otišao iz sobe časak poslije Canlera, 
sad se vrati. 

— Oprostite — rekao je. — Mislim da bi bolje bilo da 
stignemo u grad prije mraka i da prvim vlakom otputujemo iz 
ove šume. Upravo je jedan ovdašnji stanovnik projahao sa 
sjevera, te je rekao da se vatra polako miče u našem smjeru. 

Ta je vijest prekinula razgovor, pa je cijela skupina izišla 
do automobila koji su ih čekali. 

Clayton je s Janom Porter, profesorom i Esmeraldom 
zaposjeo svoja kola dok je Tarzan uzeo sa sobom Philandera. 

— Bože moji — uskliknuo je Philander kad su se kola 
pokrenula za Claytonovim strojem. — Tko bi to ikad držao 
mogućim! Posljednji put kad sam vas vidio bih ste pravi 
divljak koji je skakao po granama tropske afričke šume, a sad 
me vozite viskonsinskom cestom u francuskim kolima. To je 
veoma čudno! 

— Jest— potvrdi Tarzan a zatim, poslije stanke, doda: — 
Gospodine Philanderu, sjećate li se ikojih pojedinosti o pro- 
nalasku i zakapanju triju kostura pronađenih u mojoj kolibi u 
onoj afričkoj džungli. 

— Sasvim jasno, gospodine, sasvim jasno — odgovori 
gospodin Philander. 

— Jeli bilo išta neobično u vezi s ikojim od onih kostura? 

Gospodin Philander napeto je motrio Tarzana. 

— Zašto pitate? 

— To meni mnogo znači — odgovori Tarzan. — Vaš od- 
govor mogao bi riješiti moju tajnu. Ne može, u svakom slu- 
čaju, učiniti ništa gore nego da to još ostane tajna. U 
posljednja dva mjeseca vrzla mi se po glavi teorija o onim 


kosturima, pa želim da mi odgovorite kako najbolje znate — 
jesu li ona tri kostura koja ste ukapali bila sva ljudski kosturi? 

— Nisu — odgovori Philander — najmanji, onaj koji je 
bio pronađen u kolijevci, bio je kostur čovjekolikog 
majmuna. 

— Hvala vam — reče Tarzan. 

U kolima sprijeda Jane Porter mislila je hitro i napeto. 
Osjećala je zašto je Tarzan s njom htio progovoriti nekoliko 
riječi, 1 znala je da se mora spremiti da mu uskoro dade 
odgovor. 

On nije osoba koju naprosto možeš odbijati, pa se baš na 
tu pomisao zapitala ne boji li se ona njega. A bi li mogla 
ljubiti onoga koga se boji? 

Ona je shvaćala čar koji ju je obavijao u dubinama one 
daleke džungle, ali sad, u prozaičnom Wisconsinu, nema čara. 

I besprijekorni mladi Francuz nije djelovao na praiskon- 
sku ženu u njoj kao što je onaj snažni šumski bog. 

Ljubi li ga? Nije znala — sad. 

Ispod oka gledala je Claytona. Ta nije li tu muškarac 
odgojen u istoj društvenoj školi u kojoj je odgojena i ona — 
muškarac s društvenim položajem i kulturom kakvu su nju 
učili da smatra najhitnijom za skladnu vezu? 

Zar njezino najbolje mišljenje o tom mladom engleskom 
plemiću, o čijoj ljubavi ona zna, da je od one vrste, koju samo 
civilizirana žena može poželjeti, ne govori da bi joj on bio 
odgovorajući par? 

Bi li mogla ljubiti Claytona? Nije vidjela zašto ga ne bi 
mogla voljeti. Jane Porter nije po prirodi bila račundžija, ali 
odgoj, okolina i nasljeđe, nastojalo je da je pouči da razmišlja 
čak 1 u stvarima srca. 

To što ju je zanijela snaga mladog diva kad su je njegove 
velike ruke obuhvatale u dalekoj afričkoj šumi, pa ponovo 
danas, u viskonsinskoj šumi, činilo joj se da se može pripisati 
samo činjenici da se privremeno vratila svom primitivnom 


tipu — psihološkoj privlačnosti praiskonskog muškarca za 
praikonsku ženu. 

Ako je on više nikad ne dodirne, razmišljala je, ona više 
nikad neće osjetiti njegovu privlačnost. Ona ga onda nije 
ljubila. To je bilo samo prolazna obmana prouzrokovana 
uzbuđenjem i dodirom. 

Uzbuđenje neće neprekidno obilježavati njihove buduće 
odnose, ako se za nj uda, a snagu tjelesnog dodira napokon će 
otupiti svakidašnjost. 

Ponovo je pogledala Claytona. On je vrlo lijep, i svakim 
svojim djelićem gospodin. Ona bi se vrlo ponosila takvim 
suprugom. 

A onda je on progovorio — minuta prije ili minuta kasnije 
mogla je biti presudna za njihova tri života — ali slučaj se 
umiješao, i kao da je Claytona upozorio da je došao njegov 
čas. 

— Sad si slobodna, Jane — rekao je. — Nećeš li reći da 
pristaješ? Ja ću posvetiti svoj život da tebe učinim najsret- 
nijom. 

— Pristajem — šapnula je. 

Onu večer u maloj čekaonici na stanici Tarzan je uhvatio 
Janu Porter načasak nasamo. 

— Sad si slobodna, Jane — rekao je — ja sam izišao iz 
stoljeća nejasne i udaljene prošlosti, iz brloga praiskonskog 
čovjeka da te potražim — radi tebe postao sam civilizirani 
čovjek — radi tebe prešao sam oceane i kontinente — radi 
tebe bit ću sve što ti hoćeš da budem. Mogu te usrećiti, Jane, u 
životu koji poznaješ 1 najviše ljubiš. Hoćeš li se za mene 
udati. 

Prvi put ona je osjetila dubinu ljubavi tog čovjeka — sve 
što je učinio u tako kratko vrijeme učinio je samo iz ljubavi. 
Okrenuvši glavu, zakopala je lice u njegove ruke. 

Što je učinila? Zato što se bojala da bi mogla podleći mol- 
bama ovog diva, ona je za sobom spalila mostove — u 


neosnovanoj bojazni da bi mogla počiniti strašnu pogrešku, 
počinila je još goru. 

I onda mu je sve rekla — rekla mu je istinu riječ po riječ, 

— Sto možemo učiniti? — zapitao je on. — Ti si priznala 
da me ljubiš. Znaš da ja tebe ljubim. Ali meni nije poznata 
društvena etika kojom se ti vodiš. Prepuštam ti da odlučiš, jer 
ti najbolje znaš što će za tebe napokon značiti sreću. 

— Ne mogu mu reći, Tarzane — opirala se. — I on me 
ljubi, a dobar je čovjek. Ne bih nikada mogla pogledati u lice 
tebi ili ikojem poštenom čovjeku kad bih prekršila svoje 
obećanje gospodinu Claytonu. Morat ću ga održati — ati mi 
moraš pomoći da nosim taj teret, makar se poslije ove večeri 
više i ne vidjeli. 

Drugi su sad ušli u sobu, pa se Tarzan okrenuo prema pro- 
zorčiću. 

Ali vani nije vidio ništa — unutra je vidio zelenu tratinu 
okruženu gustim, sjajnim tropskim biljkama i cvijećem, iznad 
sebe treperavo lišće velikog drveća, a iznad svega modrinu 
ekvatorijalnog neba. 

U sredini tratine sjedi mlada žena na humku zemlje, a uz 
nju sjedi mladi div. Jedu sočno voće i gledaju jedno drugom u 
oči 1 smiješe se. Vrlo su sretni 1 posve sami. 

Misli mu je prekinuo šef stanice, koji je ušao pitajući ima 
li u toj skupini čovjek koji se zove Tarzan. 

— Ja sam monsieur Tarzan — reče majmun-čovjek. 

— Ovdje vam je poruka poslana iz Baltimorea. To je 
kablogram iz Pariza. 

Tarzan uze omotnicu i otvori je. Poruka je bila od 
D'Arnota. 

Pisalo je: 

Otisci prstiju dokazuju da si Greystoke. Čestitam! 

D'ARNOT 


Kad je Tarzan pročitao, ušao je Clayton 1 prišao mu 
ispružene ruke. 

Tu je čovjek koji nosi Tarzanov naslov i posjeduje Tarza- 
novo imanje, i oženit će se ženom koju Tarzan ljubi — ženom 
koja ljubi Tarzana. Jedna jedina riječ mogla bi posve promi- 
jeniti život tog čovjeka. 

Oduzela bi mu naslov i zemlju i dvorce, a time bi se sve to 
oduzelo i Jani Porter. 

— Slušajte, stari — poviče Clayton. — Nisam imao 
prilike da vam zahvalim za sve što ste za nas učinili. Čini se 
kao da ste imali pune ruke posla samo da nama spasavate 
živote u Africi i ovdje. Često sam mislio o vama, znate, i o 
neobičnoj vašoj okolini. Ako smijem pitati, kako ste, do 
vraga, dospjeli u onu prokletu džunglu? 

— Ondje sam se rodio — odgovori mirno Tarzan. — Moja 
je majka bila majmunica, pa mi, dakako, nije mogla mnogo o 
tom reći. Nisam uopće znao tko mi je otac. 


SADRŽAJ 


Na more 

Dom u divljini 
Život i smrt 
Majmuni 

Bijeli majmun 

Bitke u džungli 
Svjetlo znanja 
Lovac s krošnja drveća 
Čovjek i čovjek 
Sablast 

Kralj majmuna 
Čovjekov razum 
Njegova rasa 

Na milosti džungle 
šumski bog 

»Vrlo čudno« 
Pogrebi 

Zov primitivnosti 
Nasljedstvo 

Selo mučenja 
Kaznena ekspedicija 
Ljudska braća 
Izgubljeno blago 
Predstraža civilizacije 
Vrhunac civilizacije 
Ponovo div 
Zaključak 


Izdaje 

»EPOHA« 

izdavačko, Štamparsko i knjižarsko poduzeće 
Zagreb, Dolac 8. 


Za izdavača 
LJUBO GRUBOR 


Tisak 
GRAFIČKI ZAVOD HRVATSKE 
Zagreb, Frankopanska 26 

D a John Clayton, Tarzanov otac, nije 


dobio zadatak od Kolonijalnog ureda da izvidi 
stanje u jednoj britanskoj koloniji na zapad- 
noj obali Afrike i da se posada na jedrenjaku 
"Fuwaldi", nije pobunila i onda iskrcala Clay- 
tona i njegovu ženu Alice na pustoj afričkoj 
obali, ne bi Tarzan nikada dospio među maj- 
mune. Od trenutka kada je Kerčakovo maj- 
munsko pleme ubilo Tarzanova oca i kada je 
majmunica Kala malog Tarzana odvukla u 
džunglu počinje uzbudljivi roman o Tarzanovu 
djetinjstvu i mladosti u prašumi, o njegovim 
prvim susretima sa bijelcima, i o njegovoj ve- 
likoj ljubavi prema kćerci profesora Portera. 

